
DANIELA FAUR 


orte ale Naturii 


MOARTEA VIE 


i tura PAVCON 
Bucureşti, i, România, 2016 


Mulţumiri 


Mulţumesc soțului meu. Fără încrederea și sus- 
ținerea lui nici n-aş fi început această carte. El este 
legătura mea telurică, cel care mă ține ancorată pe 
Pământul care-l definește când sunt cu capul în 
Norii mei. 

Mulţumesc fiicei mele, care mi-a deschis ochii 
pentru a vedea şi trăi o nouă dimensiune a iubirii, 
una care mă înalță şi-mi dă aripi. Ea este Apa din 
viața noastră, elementul fără de care n-am mai pu- 
tea trăi. 

Le mulțumesc bunelor mele prietene de suflet 
și părinților mei dragi. Ei mi-au fost primii cititori 
și critici. 

Îi multumesc editorului meu, care a crezut în 
mine și mi-a dat această șansă măreață de a spune 
lumii povestea mea. 

Şi îţi mulțumesc ţie, cititorule, fiindcă ai ales să 
sprijini acest vis frumos devenit realitate palpabilă! 


Cu dragoste și devotament, 


Daniela 


I 


Trupul i se zvârcoleşte sub cearşaful umed. Nu din nou, pare 
a-şi spune. Şi totuşi, imaginile încep să se deruleze, una după 
alta, din ce în ce mai alert. Tânăra femeie aleargă lipsită de pu- 
teri. Îşi priveşte mâinile şi picioarele: e liberă, într-adevăr. Ce 
s-a întâmplat, cum s-a întâmplat, unde se află... sunt întrebări 
ce-i vin fugitiv în minte, dar habar nu are să-şi răspundă. Ceea 
ce contează este că e liberă. E noapte, nu pare a fi nimeni în 
jur. Câteva becuri pâlpâinde luminează discret strada pustie. 
De-o parte şi de alta a drumului sunt doar mormane de gunoi. 
Nicio casă, niciun bar sau magazin, nimic şi nimeni căruia să-i 
ceară ajutor. Se aud vorbe în urmă şi femeia e cuprinsă pe mo- 
ment de o bucurie inexplicabilă. Cineva se va găsi să-i dirijeze 
paşii spre lumină, spre... realitate. Reuşeşte însă să distingă în 
vocile celor din urma sa adevăratele intenții, aşa că încearcă să 
grăbească pasul. Picioarele îi sunt tot mai grele. Mâinile o trag 
parcă în jos, odată cu picăturile de sânge care se preling pe as- 
falt. Nu observase sângele mai devreme. E desculță şi rănită. 
Mai mult decât atât, e obosită şi debusolată şi se întreabă din 
nou de ce nu-şi aduce aminte cum a ajuns în situaţia asta. Fuge 
gâfâind, dar ochii i se încețoşează tot mai mult. Se împiedică 
şi cade, julindu-şi genunchii. Vocile sunt tot mai aproape. Și 
mai aproape. Îşi strânge pumnii, cu fărâma de putere pe care 
o mai găseşte, şi reuşeşte să se ridice. Mai mult se târăşte decât 
merge. Nicicând nu s-a simţit atât de neajutorată dar, deşi un 
val de frisoane îi cuprinde trupul, îşi înfige degetele în asfaltul 
rece şi se urneşte din nou din loc. Înaintează puţin, prea puţin 
pentru a face vreo diferență în avantajul său. Pentru o secundă, 
ar fi putut să jure că e singură pe stradă şi că îşi poate vedea 
de drum fără teamă. Răsuflă puternic, nici ea nu știe dacă de 
uşurare sau doar pentru a se îmbărbăta puţin. O mână puter- 

nică o cuprinde de umeri şi o trage înapoi. Strigă cât poate de 
tare, dar vocea o lasă. Picioarele, mâinile, simțurile... nimic nu 
o mai ascultă. Îşi vine în fire când este legată de scaun şi... 
conjurată. Pleoapele îi sunt grele şi nu se poate concentra. Se 
zbate cu toată forța pe care o găseşte şi îşi aduce aminte că are 
un aliat nevăzut. Suflă puternic, iar aerul expirat este doar... 
aer. Ce mama naibii!... gândeşte. Încearcă din nou. Acelaşi rezul- 
tat. Reuşeşte să distingă în faţă o siluetă care se apropie ame- 
nințătoare şi care pare amuzată de străduinţa ei fără de succes. 
Ar țipa, dar nu mai poate, căci o bandă adezivă îi ține cuvintele 
încătuşate. Un lichid rece îi amorțeşte braţul şi o durere cum- 
plită pune stăpânire pe întregul ei corp. Işi ridică ochii, parcă 
paralizați, în timp ce lacrimi negre i se scurg pe obraji. 

— Sunt eu, sunt eu! strigă disperată. 

Se săltă în şezut, transpirată toată, tremurând. 

— Ema, e doar un vis, îi spuse bărbatul, trezit din nou de 
strigătele soției. Calmează-te, este numai un vis, încearcă să 
dormi, te rog. 

Chiar şi cu vorbele lui liniştitoare, ştia bine că nu e totul în 
regulă. Cum să fie, când această noapte era la fel ca celelalte 
patru de dinainte? Bărbatul se vedea trezit pentru a cincea 
noapte consecutiv de visul nejustificat al soţiei sale. 

— Numai un vis? îl întrebă Ema, cu privirea goală. Robert, 
ştii bine că e a cincea noapte când visez acelaşi lucru. 

Se ridică din pat, îşi luă halatul pe ea, trecându-și mâinile 
prin părul umezit de sudoare şi cobori încet scările. Robert o 
urmă, buimac; numai ce ațipise de vreo oră. Femeia se aşeză 
pe scaunul din bucătărie, încercând să-şi adune gândurile. 

— Nu mă mai privi ca pe-o nebună, Robert, te rog! îi spuse 
soțului, observând la el aceeaşi privire pătrunzătoare ca în se- 
rile trecute. 

— E doar o coincidenţă, zise el ca să o liniştească. 

— Nu pot să cred că spui asta! Coincidenţă? E prea mult. 
Dacă era doar o simplă... a cincea noapte... Dar e al patrulea 
an, îți aminteşti? 

Să-şi amintească? Nici să vrea, n-ar putea să uite. Femeia 
din fața lui făcea o tragedie în fiecare an din cauza unui vis. 
Da, avea dreptate, era al patrulea an când se trezea îngrozită 
din cauza acestui coşmar. Existau atâtea coincidenţe pe lumea 
asta... de ce n-ar fi şi acest episod una dintre ele? 

— Exact în aceeaşi perioadă... Nu, mint, exact în aceleaşi 
zile: din 5 până în 9 aprilie. Cinci nopți în care mă trezesc 
speriată de moarte! 

— Da, ştiu povestea, spuse Robert. Vezi cum o femeie este 
prinsă, sechestrată, alergată de nişte nebuni. 

— Şi ți se pare comic? i-o reteză Ema scurt. 

— Nu comic, ci chiar demn de un scenariu horror, exageră 
Robert. 

— Da, aici îți dau dreptate. Îi aud respirația greoaie, îi văd 
încheieturile sângerânde, simt drogul care i se scurge prin 
vene. Dacă până acum am fost speriată, cum crezi că mă simt 
în noaptea asta? 

— Femeie... glumeam, nu-i chiar atât de horror. Exagerezi 
puțin, sincer. (Ridică o sprânceană, deodată mai atent.) Ce vrei 
să spui cu... noaptea asta? o întrebă. A apărut... vreun zombie? 
exprimă el cu voce tare ceea ce-i trecea prin mintea-i obosită. 

— Nici n-are rost să-mi consum energia cu tine, spuse ea, 
vizibil deranjată de comentariul lui deplasat. Continuă însă, 
mai mult pentru a se convinge pe sine de absurdul imaginilor. 
Astăzi am văzut tabloul complet. Fata din vis... sunt eu! 

Se ridică tremurând și merse direct la bar. Își turnă un pahar 
de gin și-l dădu peste cap într-o secundă. 

— Tuuuu? exclamă el, intrigat. 

— Da, Robert! Eu! În noaptea de 5 aprilie începe povestea 
şi visez frânturi, părți ale întregului. Până în ultima zi am reu- 
şit să văd detalii care m-au îngrozit. O fată torturată. La mine 
în vis! Şi astăzi, să văd că sunt eu?! 

— Tu? întrebă el din nou, parcă vrând să se asigure că ce 
auzise mai devreme nu i se păruse. Hai, că sigur eşti confuză. 

Înţeleg că eşti debusolată, dar nu cred că trebuie să îi dăm aces- 
tei poveşti o semnificație mai mare decât are deja. În mintea 
ta. Un vis e un vis, Ema. De cele mai multe ori nu ne aducem 
aminte nici ce-am visat în noaptea precedentă şi tu îmi spui 
mie, acum, că eroina visului eşti chiar tu? 

— Hai că asta-i bună, spuse femeia furioasă. Eroină? De 
unde şi până unde? Din câte ştiu eu, o eroină e departe de a fi 
victimă într-o poveste. Victimă! Da, eu sunt. Sunt sigură de 
asta. Nu înţelegi? 

— Ce să înțeleg, spune-mi? Că urli ca bezmetica în toiul 
nopții din cauza unui vis stupid? se răsti și el. Eroină, victi- 
mă... spune-i cum vrei şi tot nu schimbă cursul poveştii... şi, 
mai ales, efectele ei. Încerc să mă pun şi în pielea ta, dar am 
impresia că tu ai început să te identifici cu cea pe care o visezi. 
Ce se întâmplă cu tine? Chiar vrei să dai crezare unei plăsmuiri 
de-o noapte? 

Ema îi aruncă o privire cu efect de apă rece. 

— Mă rog... de mai multe nopți, rectifică el. Oftă, se duse 
lângă ea, o sărută pe frunte şi îi spuse, pe un ton mai calm: 
lartă-mă, ai şi tu dreptatea ta. Dar înțelege-mă, te rog, şi pe 
mine. O iei razna chiar sub ochii mei. Cum pot să te ajut? Vrei 
să căutăm ajutor, să mergem... la un medic, ceva, habar n-am? 

— Doamne. Doamne! zise Ema, furioasă, smulgându-se din 
braţele lui. Crezi că sunt nebună?! 

— Vorbeşte mai încet, o atenţionă el. Vrei să o trezeşti din 
nou pe Maia? Ştii bine prin ce a trecut ieri noapte. Ce Dumne- 
zeu, vrei ca propria fiică să o ia la goană când te vede? 

— Scuze, dădu ea înapoi, încerc să mă calmez, dar îmi e atât 
de greu... Totul a părut atât de real. Am simțit pe pielea mea 
fiecare detaliu, înţelegi? Şi durerea fizică, injecția aceea rece şi 
tortura psihică. Mă trezesc dintr-o tortură şi dau de alta. În 
propria casă. Crezi că sunt nebună? întrebă ea din nou. 

— Ei, cred că eşti nebună, nu mai exagera! Cred doar că e o 
situație care te depăşeşte şi poate ţi-ar prinde bine să vorbeşti 
cu cineva. 

— Dar vorbesc cu tine, i-o tăie ea sec. 

— Mă refer la faptul că ţi-ar prinde bine să vorbeşti cu... cu 
cineva specializat, care să nu te facă... nebună, zise Robert. 

— Parcă spuneai că nu mă faci nebună, sublinie subtil Ema. 

— Hai şi tu acum, nu-mi mai răstălmăci cuvintele. 

Ema se așezase din nou pe scaun. Era mai mult decât putea 
duce. Fusese dintotdeauna o femeie liniştită, la locul ei, cuvân- 
tul problemă nu făcuse parte din vocabularul ei. Întotdeauna se 
simţise norocoasă. Avea un soț minunat şi o fetiță scumpă foc. 
Lor le dedica aproape tot timpul. Era o ființă cerebrală, deloc 
aventuroasă, motiv pentru care nu-şi putea explica aceste vise, 
care nu păreau a fi rupte din universul ei. Este, pur şi simplu, 
ceva de nedescris, îşi zise în gând. 

— Îţi mai aminteşti şi altceva? vru Robert să afle. 

— De ce? Atâta nu e suficient? 

— lartă-mă, nu vreau să pun şi mai multe paie pe foc... 

Robert se duse spre ea şi o sărută din nou pe frunte. Chiar 
şi aşa, trezit în miezul nopţii, era un bărbat bine. Părul negru, 
răvăşit de la somn, îi scotea în evidenţă trăsăturile frumoase 
ale feţei, ochii mari şi căprui, uşor obosiţi, genele ie Cea 
zele potrivite. Asta i-a plăcut la el de la început, nu avea buzele 
nici prea cărnoase, nici subțiri, ci potrivite, fix pentru ale ei. I-a 
plăcut mereu că e un bărbat puternic, înalt, masculin. Iar tatu- 
ajele îl făceau sexy, un... macho, gândi amuzată. 

Zâmbi la gândurile care-i veneau în minte. 

— Du-te în pat, îi zise încet. Vin şi eu imediat. lartă-mă... 

Nu era nevoie să-l roage insistent. Pleoapele lui visau deja, 
chiar şi după schimbul ăla de replici, ca la ping-pong. 

Paşii i se pierdură încet pe scări, în timp ce Ema se retrase 
în baia de serviciu. Se uită în oglindă şi nu-i plăcu imaginea. 
Părea mai bătrână. Era mai bătrână. Mai bătrână cu patru ani 
decât femeia de odinioară, femeia aceea cu vise normale. 

Îşi prinse părul lung şi blond în coadă. Ochii albaştri erau 
inundaţi de un roşu aprins. Pleoapele îi erau umflate de plâns. 

Se spălă ușor pe faţă și se privi din nou în oglindă; ar fi vrut să 
vadă iarăși chipul zâmbitor cu care era obişnuită. Locul îi fu- 
sese însă luat de o figură înspăimântată şi mult prea serioasă. 
O mai văzuse undeva. A, da, în aceeaşi oglindă, în serile tre- 
cute; dar şi în anii trecuți. 

— Vis stupid! se răsti la oglindă. 

Își mai dădu o dată cu apă pe ochi şi, în loc să urce scările 
și să se aşeze lângă soțul ei, schimbă traiectoria și-şi îndreptă 
paşii spre scaunul din bucătărie. 

— Sunt aici, sunt chiar aici, la mine în casă. Sunt în siguranță! 

Acestea au fost ultimele cuvinte pe care le-a rostit în acea 
seară, înainte ca pleoapele grele să i se închidă peste ochi, 
aproape ermetic. 


II 


Uşa de la apartament se trânti asurzitor. 

— Mona, unde crezi că pleci aşa?! răzbătu un glas autoritar 
din interior. 

Uşa se deschise şi în prag apăru un bărbat înalt, impunător. 

— La şcoală, tată, unde altundeva? spuse fata, iritată vizibil 
de întrebarea părintelui ei. 

— Îmbrăcată aşa? Nu cred! 

— Aşa, cum? 

Bărbatul îşi măsură fiica cu privirea: bocanci negri, ciorapi 
rupți, pantaloni scurți de blugi şi o bluză înnodată sub buric. 
Neagră, din cap până- n picioare. Oftă în sinea lui. Fata din fața 
lui încetase de mult să mai fie o copilă, înțelegea asta. Era dom- 
nişoară, adolescentă, încă cam prea rebelă, după ideile lui. În- 
vechite, le-ar fi numit ea, cu siguranţă. 

— Tată, nu mai face o dramă din orice! îi zise fata scurt. Pre- 
feri să-mi iau hainele astea în geantă şi să mă schimb în toaleta 
şcolii? Eu spun că trebuie să apreciezi sinceritatea. Nu mai am 
cinci ani! 

— Nu, nu mai ai, ai 17, ştiu, vârsta la care toate ţi se cuvin, 
eşti în stare să-ți porți singură de grijă, bla, bla, bla. N-ai putea 
încerca, însă, să fii un pic cu capul mai pe umeri, să fii mai res- 
ponsabilă? 

“Iar teorii de dimineață... ”, îşi zise fata în gând. 

— Cred că eşti tu suficient de responsabil pentru amândoi, 
tată. E târziu, haide, nu vreau să întârzii. Ne vedem la două. 

Se întoarse şi plecă, fără niciun alt avertisment. Mona știa 
să-l atingă la coarda sensibilă. La ora două va fi, negreşit, după 
ea, ca în fiecare zi. De asta nu reuşise să scape... 

Când ieși pe ușa blocului, la parter, tatăl său o aştepta reze- 
mat de copacul din fața scării. 

— Chiar trebuie să faci asta?! îl întrebă. Cum rămâne cu 
” Încearcă să fii responsabilă”? Cine e iresponsabil acum? 

— Mona, ai grijă de tine, ok? Ştiu că nu suntem în cele mai 
bune relații, dar îți promit că totul va fi bine. Trebuie să fie 
bine, îi spuse el, luând-o de mână. 

— Ok, cum spui tu, aprobă ea, retrăgându-şi palma. 

Bărbatul rămase locului, pe trotuar, privindu-şi fata înde- 
părtându-se. Greşise ca părinte, îşi reproşa mereu asta, dar 
acum nutrea speranţa că lucrurile, în sfârşit, se vor aşeza. Gata 
cu plimbatul dintr-un loc în altul. Era al doilea an în care se 
aflau în oraş şi plănuia să rămână. Pentru fiica sa, adolescenta 
rebelă. Avea nevoie de asta, de stabilitate, de prieteni, de şcoală 
şi de profesorii cu care se obişnuise şi de care, ciudat lucru, nu 
se plânsese până acum. 

Se rupse din loc și se îndreptă spre uşă. O voce familiară îl 
opri: 

— Eric, iar ai căzut pe gânduri? 

— Bună, mamă! răspunse, fără să se întoarcă. 

— Ce-i cu tine afară aşa de devreme? îl întrebă. 

— Am condus-o pe Mona, spuse, cu jumătate de gură. 

— Prin condus te referi la faptul că iar i-ai apărut în cale 
când te credea în casă? 

— Nuuu, încercă o minciună nevinovată. Tonul, însă, îl 
trădă. Nu ştiu, mamă, zău, cred că încerc să mă cobor la nivelul 
ei şi să refac legătura dintre noi. Recunosc că mă simt cam stân- 
gaci. 

— Oferă-mi o cafea şi-mi povesteşti mai multe în casă, se 
autoinvită femeia. 

Băiatul mamei. Cam aşa îl caracteriza lumea pe Eric. El cre- 
dea cu tărie că a depăşit această fază cu ani în urmă, când își 
luase inima-n dinți şi se hotărâse să fie tată cu normă întreagă. 
Mona, însă, nu gândea la fel... Sau, cel puțin, îl numea de multe 
ori aşa doar să-l tachineze: Băiatul mamei vrea să fie tată astăzi? 
Aş putea să jur că învățăturile tale sunt cele ale unui bunic; nu de- 
geaba Sara are ultimul cuvânt în casa asta. 

Mama lui Eric, Sara, era o femeie autoritară, cu voce puter- 
nică. De mic încercase să o păcălească cu tot felul de năzdră- 
vănii, dar nu-i reuşise aproape niciodată. Părul grizonat şi tuns 
până la umeri, buzele roşii şi bijuteriile vechi, de care nu se 
despărțea niciodată, o făceau să arate mereu ca o doamnă res- 
pectabilă. Nu că nu ar fi știut să se impună altfel. Eric o vene- 
rase întotdeauna, își admirase mama de mic: mereu săritoare, 
atentă la detalii, caldă la nevoie şi dominatoare când situaţia o 
impunea. Cum ar fi putut să o privească altfel, când ea se mu- 
tase aici, în oraş, doar pentru a fi aproape de el şi de nepoata 
ei? De când rămăseseră doar ei doi, Sara încercase să fie şi 
mamă şi bunică. Aşa îi plăcea ei să creadă. Eşuase lamentabil, 
din păcate, căci Mona, copil în creştere fiind, nu apreciase în- 
deajuns “sacrificiul” bunicii. Nu era nici pe departe o nepoată 
iubitoare; erau mai mult două străine care îşi jucau rolurile de 
bunică şi nepoată de dragul lui Eric, care, oricât de mult se 
străduise să lucreze la îmbunătăţirea relației dintre cele două, 
rezultatul fusese întotdeauna acelaşi. Provocase mai multe 
discuții contradictorii şi mereu sfârşise prin a-şi reproşa că în- 
cercase să intervină. 

— Arăți mai bine, îi spuse Sara fiului ei. Cum te mai simţi? 

— Bine, chiar bine, mamă. Încerc să las trecutul în urmă. 
Am de crescut o fată care devine mai rebelă de la o zi la alta. 
Nu-i uşor să fii părinte singur. 

Mama îşi mângâie încet fiul pe obraz. Era şi timpul să încea- 
pă să vadă lucrurile aşa. 

— Nu te-ai gândit să vă întoarceți în locul de care aparţineți? 

— Nu, mamă, aici e casa noastră acum. Sau, cel puțin, încerc 
să fac o casă. Mona are nevoie de asta, s-a săturat de atâta colin- 
dat. Sincer să fiu, şi eu. (Privi pe fereastră spre oraş, împăcat 
cu sine.) N-am renunțat, însă, la obiceiul de a o lua de la şcoală 
în fiecare zi, mărturisi. E momentul nostru tată-fiică. 

Zâmbi. 

— Şi ea cum priveşte lucrul ăsta? îl întrebă Sara, curioasă. 

— Mă urăşte, surâse el. Îţi dai seama, la 17 ani, să te ia tatăl 
de la şcoală, când ceilalți colegi se opresc direct în baruri? Dar 
e o măsură necesară. Promit că ăsta e ultimul an când mai pro- 
cedez așa. 

— Cu vegheatul cum stai? Încă mai colinzi de nebun oraşul 
şi împrejurimile? îşi întrebă ea fiul. 

— Încă. Mai rar, dar încă o fac. 

Sara veni lângă fiul ei, la geam. Străzile se aglomerau deja. 


III 


— lar ai întârziat. Tot tatăl tău e de vină? fură primele cu- 
vinte pe care Mona le auzi când intră în curtea liceului. 

— Bună dimineaţa şi ție, Gabi, răspunse ea, ironic. 

— Dragă, îmi fac griji pentru tine, ok? o linişti Gabi, întin- 
zându-i paharul cu cafea. 

Binecuvântata cafea! Mona se simțea, în fiecare dimineață, 
tratată regeşte de prietena ei. Se uită la ea şi se întrebă, din nou, 
cum de sunt ele prietene? 

Gabi era fix opusul Monei: blondă platinată, cu părul mereu 
aranjat, machiată îndeajuns cât să fie decentă, adeptă a fustelor 

scurte şi a topurilor mulate, accesorizată întotdeauna şi asor- 
tată ca la carte. "Ca scoasă din cutie, ca o păpuşă gata pentru 
expoziţie”, era fraza cu care Mona o tachina mai mereu. Din- 
colo de aspectul pur estetic, Gabi îi părea, însă, de multe ori, 
superficială, răsfăţată de toată lumea şi urcată pe un piedestal 
fără a-şi fi câştigat, cu adevărat, acea poziție. Era genul de fată 
care pare puternică, dar e mai degrabă naivă, cu o iubire de 
sine mai presus decât iubirea față de ceilalți. Îşi juca însă în- 
totdeauna, într-un mod excelent, rolul de adolescentă model, 
demnă de urmat şi de apreciat. Dicta, cerea, aştepta, mai de- 
grabă decât oferea şi asculta. Cu toate acestea, își luase singură 
statutul de soră mai mare a Monei, chiar dacă, în fapt, era mai 
mică cu câteva luni şi, implicit, preluase și atribuţiile care ve- 
neau odată cu această asumare. Excela, însă, fix la ce detesta 
Mona: supraprotejatul şi dădăceala. 

— Iar ți-ai luat bocancii ăştia? o luă Gabi la întrebări. Ai ne- 
voie de o schimbare în viața ta, neapărat! completă. Eşti prea 
frumoasă ca să te ascunzi sub cârpele astea pe care le numeşti 
haine! 

— Bla, bla, îngână Mona. Mulţumesc! De parcă n-am avut 
parte de destule teorii acasă. Zici că tu ai fi fata lui tata, nu eu! 
Şi, în plus, nu haina îl face pe om. 

— Haina îl face pe om să arate bine sau să arate... mai puțin 
bine, îi răspunse Gabi, măsurând-o de sus în jos. Haide, măi 
Mona, în tot timpul pe care l-am petrecut împreună, chiar nu 
ai reuşit nicicum să vezi ce se poartă şi ce nu? 

— Nu ştiam că eşti de la poliția modei. Port hainele care mi 
se potrivesc, chiar dacă nu sunt fashion, cum îți place ţie să fii. 
Aceasta e alegerea mea, când o vei accepta? Și o spun fiindcă 
m-am săturat să dau tuturor explicații despre alegerile mele 
vestimentare. Sunt doar haine! 

— Nu pot să cred că spui asta. Doar haine. Pe bune? Hai- 
nele vorbesc despre cine eşti, despre ce îţi place, despre stilul 
şi gusturile tale. lar hainele tale vorbesc... murdar. 

— Ei bine, află că mie, una, nu îmi vorbesc despre nimic, aşa 
că, bine că nu mai am şi grija asta pe cap, răbufni Mona, deja 
iritată. 

— Bineînţeles că îți vorbesc, dar nu ai tu urechi să le-asculţi, 
se ținu tare pe poziții Gabi. Cred că te şi înjură uneori! 

— Ştii ceva, e 8 dimineaţa, 8... De-abia m-am trezit. Chiar 
vrei să purtăm această conversaţie aici şi acum? 

— Dacă am putea vorbi altundeva, poate am face-o, dar din 
moment ce 95% din timp te văd doar la şcoală, se pare că nu 
îmi dai de ales. 

— Bineînţeles că nu puteai să scapi acest lucru cu vederea. 
Hai, loveşte-mă în continuare! 

— Nu o lua aşa dramatic. Gata. Promit că tac, deocamdată, 
ştii că nu'o fac în nume de rău, ce naiba. Eşti ca şi soră-mea, 
mi-ar plăcea să facem ce fac prietenele: să împărțim, să ne 
schimbăm hainele, bijuteriile, să dormim una la alta, să ne îm- 
părtăşim gândurile nebune despre tot ce ne trece prin cap. 
După atâta amar de vreme petrecut împreună, tu încă eşti pen- 
tru mine ca o carte scrisă într-o limbă de mult apusă. Îngropată 
şi uitată. 

Mona se opri în fața prietenei sale şi suspină. Ştia că are 
dreptate cu acest ultim aspect. Cu toate acestea, învățase să fie 
reticentă, chiar şi cu ea, cu toate că în momentul de față era cea 
mai apropiată persoană sufletului ei. 

— Ştii că ţin la tine, nu? o întrebă Mona. Gabi dădu aproba- 
tor din cap. Promit că voi încerca să lucrez la capitolul ăsta, cu 
împărțitul. Oferă-mi, numai, puțin timp. 

— Nu prea mai ai timp, mai e puțin şi absolvim, aşa că îți 
sugerez să te grăbeşti. Şi, încă ceva... Realizezi că schimbatul 
de haine nu se va întâmpla niciodată invers, nu? sublinie ea 
râzând. Hainele tale le-aş purta cel mult de... Halloween! 

— Trebuia să strici tu momentul, replică Mona, zâmbind. 
Hainele astea nu, dar poate te surprind plăcut şi atunci voi ne- 
gocia pentru piesele mele vestimentare. Zâmbi din nou. 

În timp ce îşi îndrepta paşii spre clasă, realiză că soneria 
vestise începerea orelor de mai bine de zece minute; cu toate 
acestea, nu erau singurele întârziate. Coridoarele şcolii încă 
erau pline, un zumzet ca de albine se auzea din toate părţile. 

— lar se uită ciudatul ăla la tine, îi spuse Gabi Monei. 

— Ciudat? Cine? întrebă Mona, ca şi cum nu știa la cine se 
referă prietena sa. 

— Hellooou! Cum ce ciudat? David plete-negre! completă 
cu un râs răutăcios. 

— Nu e deloc ciudat! Și nu-i mai spune plete-negre, îl apără 
Mona. 

— O să mă duc să-i închid gura, fiindcă salivează pe pan- 
tofii mei cei noi, continuă Gabi. 

— Bună, Mona, se auzi un glas, uşor timid. Ea recunoscu 
vocea lui David. 

— Oooo, pe bune? Maturizează-te, plete-negre, şi uită-te 
după cineva de nasul tău! se răsti Gabi la el. Ascunde-te, mai 
bine, în spatele aparatului foto, îţi stă mai bine aşa. 

Mona îi trase discret un cot şi strânse din dinți. lar mă face 
de ruşine, îşi spuse. Mona nu fusese niciodată răutăcioasă, cu 
nimeni, şi Gabi îi strica toate planurile, chiar şi pe cele pe care 
încă nu şi le făcuse. Se ştia, Gabi, cea mai frumoasă fată din 
liceu, era cuplată cu cel mai frumos băiat din liceu. Sau, cel 
puţin, aşa suspinau toate celelalte colege. Ei, una, nu îi plăcea: 
prea blond, prea spălăcit, prea încrezut şi imatur. Se cam po- 
trivea, ce-i drept, cu Gabi. Protectoarea autodeclarată dorea să 
îşi vadă prietena lângă un băiat-păpuşă la fel ca al ei. Nu era 
genul ei, însă. Genul ei nici nu-l putea defini, căci ținea secretul 
ascuns în ea ca pe cea mai prețioasă comoară: nu avusese nici- 
odată un prieten. 

Gabi n-ar fi putut înțelege asta. Noroc că se știau doar de 
doi ani. În primul an reușise să se eschiveze: că era nouă, că 
şcoala era pe primul plan... Acum, în ultimul an de liceu, avea 
însă ceva bătăi de cap. Şi, culmea, David îi era simpatic, dar 

nu putea s-o recunoască. Nu în fața lui Gabi, cel puţin. ÎI cata- 
loga drept ratat sau persona non grata, habar nu avea de ce, cu 
toate că ceilalți colegi păreau să-l placă. Şi cu cât îl privea mai 
bine, cu atât realiza, de fapt, că ambii trebuiau să poarte aceeaşi 
etichetă de adolescent care merită să stea la colțul ruşinii. Asta 
conform noilor reguli stupide ale adolescentului supraevaluat, 
ca persoană în jurul căreia se clădeşte lumea întreagă. Nici 
Mona şi nici David nu se potriveau în acest tipar, nu atâta timp 
cât altruismul şi modestia surclasau egoismul şi lauda. 

— Hai să ne ocupăm locurile, o scoase Gabi din visare. Cele- 
lalte fete au intrat deja. 

În jurul Gabrielei mai roiau vreo trei fete, cele care-i purtau 
“coroana”. Niciodată nu încercase să afle mai multe despre ele; 
le văzuse doar ca pe încă alte trei accesorii de-ale prietenei sale. 
Exact ca într-un tipic film american cu liceeni. De fapt, cam tot 
ce trăia între pereţii şcolii i se părea rupt dintr-un film, asta 
pentru că majoritatea fetelor țeseau intrigi mai ceva ca Woody 
Allen. Prietenia nu mai consta demult în împărtăşirea reci- 
procă a unor nobile sentimente precum încredere, respect, 
dragoste, ci se transformase, mai degrabă, într-o competiție 
între părți. În faţa Gabrielei, unele fete parcă dădeau concurs 
pentru a-i sta alături. Astfel, prietenia se câştiga prin tactici 
abile, în loc să fie meritată. 

Mai puțin tipic unui licean ce încearcă în ultimul an să se 
concentreze asupra statutului de adolescent, Mona venea cu 
drag la şcoală. Nu excela la învățătură, în sensul că nu dorea 
să atragă atenţia colegilor sau a profesorilor asupra ei nici mă- 
car prin prisma aceasta. Nu avea notele cele mai mari, dar cu 
siguranţă era cea mai atentă din întreaga clasă. O fascina, de 
fapt, istoria şi îi plăcea la nebunie franceza. Orele de astăzi nu 
îi erau pe plac, însă. Cu biologia şi chimia nu se împăca deloc, 
iar matematica şi fizica i se păreau limbi străine, abstracte de-a 
dreptul. Doar sportul. Şi nu pentru că ar fi fost o atletă înnăs- 
cută. Ci pentru că aici îl putea vedea pe David jucând baschet. 

Ea se poziționa pe tuşă, alergând dintr-o parte în alta doar ca 
să nu stea locului. 

De când se ştiau, nu schimbaseră prea multe vorbe. Şi nu 
pentru că niciunul dintre ei nu ar fi vrut asta. Ambii aveau un 
soi de timiditate rar întâlnită: puteau relaționa uşor cu persoa- 
nele din jurul lor, dar când venea vorba să îşi vorbească... se 
retrăgeau. Mona îl privea de parcă vedea prin el, dorind să dea 
impresia că se uită în altă parte, la o cu totul altă persoană, în 
cazul în care privirile li s-ar fi intersectat. Ce aş putea să-i spun? 
se întreba uneori. Ştii, eşti drăgut, poate prea drăguţ... Ai vrea să 
te întâlneşti cu o fată care nu se întâlneşte cu nimeni, niciodată? 
“Stupid, stupid”, completa apoi. Şi tot aşa îşi tăia avântul îna- 
inte să facă un pas către el. 

Astăzi, însă, simţea că sosise timpul. Ce se poate întâmpla 
rău? Să mă fac de râs? De parcă mi-ar păsa foarte tare! Se temea, 
însă, că o va plăcea şi atunci povestea ar fi putut deveni mai 
complicată. “Prea complicată”, îşi spuse. Cum va putea el să 
iubească vreodată... o fată ca mine? 

ÎI zări în capătul celălalt al terenului şi se îndreptă uşor spre 
el. Chiar şi acum, mintea îi spunea să rămână pe loc, dar paşii 
nu o ascultau. Gândurile o luaseră razna. Avea, însă, un pre- 
text, căci nu-l putea numi subiect de conversaţie: trebuia să-şi 
ceară scuze pentru comportamentul Gabrielei. 

— Mona, cum ţi-a fost astăzi? sparse el gheața. 

— Bine. Aşteptam să te întâlnesc, să-mi cer scuze pentru 
purtarea lui Gabi! 

— Adică, vrei să spui că... sunt de nasul tău? zâmbi David. 

— Cum? Nu. Da. Nu... nu ştiu la ce te referi, se bâlbâi Mona, 
ruşinată, în timp ce începuse să regrete că n-a rămas în banca 
ei. 

— Îţi stă bine îmbrăcată așa... sport, îi spuse David. 

— De ce zici asta? Ai şi tu ceva împotriva bocancilor mei? îl 
întrebă ea, nedumerită. 

— Nu. N-are legătură, o linişti. Pur şi simplu, îți stă bine. 

Şi, în legătură cu... regina Gabi, spuse ironic, n-ai de ce să-ți 
ceri scuze. Este o necioplită. 

Surâseră amândoi. O pauză lungă se aşternu între ei şi nici- 
unul nu părea a fi în stare să spargă gheața din nou. Mona voia 
să spună ceva, orice, dar un nod i se pusese în gât şi-i încătuşa 
cuvintele. Se simţea fâstâcită şi deloc în apele ei. Să se întoarcă 
şi să plece? “La naiba! Halal progres!”, gândi. 

— Ce faci după ore? reuşi băiatul să-şi rupă vorba din piept. 
Nu vrei să bem un suc, un ceai, ceva? îşi încercă el şansele. 

— Nu! Nu pot. Trebuie să merg acasă, răspunse uşor ruşi- 
nată. “Pe bune? Atâta poți? Incredibil ce stupidă sunt”, îşi 
spuse în gând, în timp ce încerca să păstreze un zâmbet inert 
pe chip. 

— Tatăl tău te aşteaptă la ieşire? dori el să afle, chiar dacă 
ştia răspunsul. 

— Este... complicat, se scuză Mona, fără să-şi mai scoată 
chipul din pământ. 

— Dacă nu poți după ore, ne putem vedea seara... 

— Nu, în niciun caz, îmi pare rău, îi răspunse ea cu regret 
în glas. 

— În niciun caz? O spui de parcă ar fi ceva rău... Uite, recu- 
nosc: mi-a cam luat ceva timp să-ți pun această întrebare. Vor- 
besc eu cu tatăl tău... 

— Oooo, asta chiar aş vrea s-o văd, dar, crede-mă, nu ai nicio 
şansă! 

— În faţa ta sau a tatălui tău? insistă David. 

— Putem să o lăsăm baltă, te rog? Suntem doar amici şi... 
ne vedem la şcoală, îi spuse Mona. 

— Da, amici, care se văd, dar nu-şi vorbesc. Eu nu prea am 
astfel de amici, eşti prima. Amici e bine. Ok, cum vrei, măcar 
am încercat. Să ai o zi frumoasă, Mona... frumoasă Mona. 

Da, Mona era frumoasă ca nimeni alta în ochii lui. Potrivită 
de statură, cu păr lung şi închis la culoare. Buzele ei cărnoase 
îl intimidau şi încerca mai mereu să nu dea impresia că le pri- 

veşte. Ochii mari şi negri îl cuceriseră încă de anul trecut. Avea 
momente când exagera cu machiajul şi momente când era na- 
turală. O plăcea oricum, știa că nu sunt altceva decât două 
ipostaze diferite ale aceluiaşi chip. Îi plăcea cum îşi dădea pă- 
rul după urechi şi îşi aranja mereu pandantivul de la gât, fără 
de care n-o văzuse niciodată: imaginea unui cal alb, în alergare, 
perfect potrivit cu caracterul ei. Şi, în plus, era misterioasă, 
avea anumite ticuri, pe care i le descoperise pe parcursul anu- 
lui trecut, şi ar fi putut să jure că o văzuse apărând parcă de 
nicăieri. Era specială, dar nu realiza dacă acest aspect era un 
plus sau un minus. 

Mona, la rândul ei, era conştientă de farmecele lui. Da, chiar 
ea era cea... fermecată. Asta da ironie a sorții. Nu credea că îi 
va plăcea vreodată un băiat cu părul mai lung. De regulă i se 
păreau a fi feminini. Nu avea plete, cum le numea Gabi. Părul 
lui era perfect, negru, până sub urechi. Ochii mari şi la fel de 
negri, se asortau de minune tenului lui uşor măsliniu. Îi plăcea 
că era mai înalt decât ea, fără ca diferența de înălțime dintre ei 
să fie, totuși, foarte mare. Îi plăcea cu adevărat de el. Dar nu 
era un sentiment pe care îl îmbrățișa cu ardoare; voia să fie 
prudentă şi precaută, căci dragostea nu se găseşte decât o dată; 
era singurul lucru în care credea cu adevărat şi avea și de ce. 
Iubirea nu fusese nicicând mai complicată. Cândva, lucrurile 
erau mai simple. lubea iubirea simplă care, în ziua de astăzi 
pare... complicată. Nedreaptă întorsătură a lucrurilor. Băiatul 
ăsta chiar mă place, îşi spuse... Și eu mă port ca o fecioară încuiată 
în turn de tatăl ei! Oftă adânc. 

— Mona, poate într-o pauză facem nişte poze împreună, 
propuse David. 

— Cum? întrebă ea, trezită din visare. 

— Poze. Să facem nişte poze împreună, repetă David. Am 
văzut că ai şi tu un Nikon mai toată ziua după tine. 

Uitase acest aspect. David era pasionat de fotografie, la fel 
ca și ea. Cu toate acestea, însă, îşi exprimau diferit dragostea 
pentru această artă: Mona neoficial, cum era obişnuită să facă 

în general, în timp ce David avea un blog personal pe margi- 
nea acestui subiect, apreciat de mulți. 

— Da, poate, răspunse ea. Îmi place blogul tău, dacă tot veni 
vorba. Nu i-ai găsit un alt nume? 

— Altul? Dar ce-are ăsta? 

— Blogul_lui_David. Serios?! E prea... copilăresc. 

— Hmmm, pe bune? E... personal. 

— Da, dar împărtăşeşti cu toată lumea conţinutul lui. 

— Şi conţinutul cum ţi se pare? 

— Ok. Ar fi loc şi de mai bine, zise Mona râzând. Ai... de 
toate pentru toți, deci, din punctul ăsta de vedere nu mi se pare 
prea personal. Nu văd ceva ce te caracterizează. 

— Şi ce crezi că m-ar caracteriza? 

— Nu ştiu, suntem doar amici care nu-şi vorbesc, ai uitat? 
În fine, e doar părerea mea: ai peisaje, portrete, detalii: un ade- 
vărat bazar. Poate că asta te caracterizează, şi-atunci... este bine. 

— Da, bine, doamna profesoară, te pricepi la a da sfaturi. 
Din câte ştiu eu, tu nu ai o astfel de pagină, deci... ce fotogra- 
fiezi? Pentru cine? 

— Eşti sigur că nu am? întrebă Mona, iscoditoare. Fotogra- 
fiile sunt pentru mine, mă relaxează. 

— Dacă tot vorbeai de nume nepotrivit, te invit să urmăreşti 
o pagină care mie, unul, îmi place tare mult. Se numeşte Oa- 
meni imperfecți într-o lume imperfectă. O ştii? 

Mona ridică uşor din umeri, un răspuns evaziv. 

— Caut-o, o să-ți placă, cu siguranţă. Şi are nume ok, nu? 

În timp ce se îndrepta spre ieşire, o strigă din nou. 

— Mona... ştii că eşti singura persoană din tot liceul ăsta 
care nu are pagină de facebook, nu? 

— Cum aş putea să ştiu? Dacă aşa ai vrea să mă cunoşti, nu 
ai nicio şansă, spuse râzând. Să zicem că... nu mă pasionează, 
completă ea comic. 

— Ok, domnişoara fotograf fără pagină, facem noi cumva 
şi o scoatem la capăt, spuse David, târându-şi paşii în afara 
terenului. 

Mona se urnise și ea cu greu la vestiare, îşi schimbase echi- 
pamentul şi se îndrepta acum spre ieşire, unde tatăl ei își ocu- 
pase deja locul de cinste, ca un adevărat bodyguard. 


IV 


Ema deschise ochii. Se făcuse dimineaţă. Era în pat, semn 
că Robert iar avusese grijă de ea să nu-şi mai petreacă încă o 
noapte pe scaunul din bucătărie. Îşi aminti că anul trecut se 
trezise exact în locul unde adormise şi nu mai fusese bună de 
nimic toată ziua. De parcă n-avea destule pe cap, înțepeneala 
fizică îi mai lipsea. Se ridică uşor din pat, puţin ameţită de la 
sperietura de azi-noapte şi de nesomn. Aş omori pentru o cafea, 
îşi spuse. Cobori scările. În bucătărie o aştepta Robert... cu 
cafeaua proaspăt pregătită. 

— Bună dimineaţa, rază de soare, îi zise el zâmbind. 

— E oricum, numai bună nu, îi răspunse ea, cu vocea încă 
somnoroasă. 

— Cât e ceasul? N-ai plecat la lucru? 

— E trecut de 9, dar nu-i nimic, am anunţat că voi întârzia 
puțin. Am vrut să văd cum te simţi, după episodul de azi-noap- 
te. Nu voiam să te trezeşti şi să nu găseşti pe nimeni acasă. In 
plus, nu cred că erai în stare să-ți faci singură cafeaua... Și chiar 
dacă erai, cafeaua mea este preferata ta! 

Ema surâse. Se aşeză la masă, pe scaun, ca un copil mic, cu 
obrajii între palme, aşteptând să i se pună mâncarea în farfurie. 
Robert îi aşeză cana în față: jumătate cafea, jumătate lapte, o 
linguriţă de zahăr şi frişcă. Preferata ei. 

— Cred că pe lângă cafeaua mea desert, spuse, o să beau şi 
una neagră, simplă, că simt că-mi plesneşte capul. Maia încă 
doarme? Ce zăpăcită sunt! Cu tâmpeniile mele, am uitat să 
intru la ea în cameră să văd ce face! 

— Nu e, a plecat mai devreme, a luat-o mama şi a dus-o la 
grădiniţă. Stai liniştită, i-am pregătit eu micul dejun. Este mare 
deja, poate suporta o dimineaţă fără mama. 

— Poate că da, dar eu nu îi mai pot face asta. Are doar patru 
ani, nu e atât de puternică pe cât vrea ea, de multe ori, să ne 
demonstreze. Îşi zâmbiră unul altuia. O iau eu de la grădiniță. 
Îmi fac un duş şi îmi revin. Promit că până diseară sunt fresh 
şi o să mă revanşez şi față de tine. Hai, du-te la lucru, liniştit. 

— Ok, dacă zici că eşti bine. Eşti sigură că nu vrei să mai 
stau? Pot să anunţ că... m-am îmbolnăvit brusc. La urma urmei, 
sunt un biet contabil, nu trebuie să salvez lumea. E mai impor- 
tant să te salvez pe tine, îi spuse Robert, grijuliu. 

— Sunt bine, pe bune acum. Ne vedem diseară. 

Ema îl conduse în hol. Primi obişnuita sărutare pe frunte, 
apoi închise uşa în urma lui. Se uită o vreme în jur, savurând 
cafeaua. Nu ştia pe ce să pună mâna mai întâi. Se gândi să-l 
aştepte pe Robert cu "negresă”, prăjitura lui preferată, după 
care avea să facă un prânz rapid şi pentru Maia. 

Îşi îndreptă paşii spre baie, căci un duş chiar îi surâdea. Apa 
o liniştea tot timpul şi sub duş uita parcă de griji. De data asta, 
însă, simţea că grijile ei cotidiene păleau în fața realității din 
vis. Duşul se dovedi mai rapid decât își imaginase. Nu mai 
putea să stea mult într-un loc închis; era speriată, iar livingul 
deschis îi părea o idee mai bună decât baia încărcată de aburi. 

În drum spre living, se opri în camera Maiei. Patul era încă 
nefăcut şi pijamalele aruncate neglijent pe un scaun. Era o ma- 
niacă într-ale curățeniei, așa că făcu repede camera să arate 
perfect. 

Cobori, apoi, în camera de zi şi se lăsă furată de pozele în- 
rămate înșirate pe mobilă. O alese pe cea mare, cu toți trei, dar 
şi un album cu fotografii. Îşi amintea cu drag de poza din ramă. 
Era de pe vremea când Maia avea doar un anişor. Fusese o zi 
frumoasă de primăvară, în care ieşiseră să se plimbe. Maia 
numai ce învățase să se desprindă din braţele părinților şi să 

testeze singură pământul de sub picioare. Şi o luase la sănă- 
toasa la vale. Şi căzuse. ”Curajoasa noastră”, i-au spus atunci fe- 
tiţei, care se abținuse să nu plângă. Ema scosese aparatul din 
husă şi imortalizase momentul. Robert săruta mânuța rănită a 
fetiţei, Maia stătea cu buzele tremurânde şi Ema... savurase din 
plin momentul, cu o porţie bună de râs. Întotdeauna fusese de 
părere că râsul vindecă orice şi te salvează de multe ori din 
situații la care nu găseşti, pe moment, altă rezolvare. 

Puse rama de-o parte şi deschise albumul, dând pagină cu 
pagină, retrăind fiecare poză în parte. Multe cu ei doi. Ea avea 
părul mai scurt pe-atunci, dar la fel de blond. Robert arăta 
identic ca acum câţiva ani. 

Se întâlniseră la facultate. El, student la ştiinţe economice, 
ea, la psihologie. Le făcuseră niște prieteni cunoștință şi de 
atunci nu se mai despărțiseră. Asta era povestea pe care le-o 
spusese tuturor, niciun detaliu în plus sau în minus. Totul ple- 
case de la un stupid şi neplăcut accident petrecut cu ceva vreme 
în urmă. În timpul unei furtuni, fusese prinsă sub un copac. 
Se lovise serios la cap. Îşi duse mâna la frunte, spre tâmpla 
dreaptă, şi simţi cu degetele cicatricea urâtă rămasă de-atunci. 
Îşi pierduse cunoştinţa şi, odată cu ea, o mare parte din amin- 
tiri, pe care acum ar fi dat orice să le recupereze. “Pierdere tem- 
porară de memorie“, spusese doctorul. Deşi se aşteptau cu toții 
ca amintirile să revină pe parcurs, acest lucru nu s-a mai în- 
tâmplat. “Încearcă să te rupi de acel accident... să revii treptat la 
amintiri, acordă-ți timp”, o sfătuise doctorul, la un control, când 
Ema se panicase. ” Te-ai lovit destul de urât şi, cu siguranță, creie- 
rul tău nu vrea să retrăiască acele momente. Timpul le va rezolva pe 
toate.” Da, însă până în prezent, sfaturile lui rămăseseră doar 
vorbe. 

Şi ca şi când asta n-ar fi fost de-ajuns, pozele din studenţie 
şi din copilăria Emei nu mai existau. Robert le rătăcise când se 
mutaseră aici, cu cinci ani în urmă. Era un incident pe care ea 
i-l reproşa ori de câte ori avea ocazia. Nici măcar poze de la 


24 


Forțe ale Naturii — Moartea vie Daniela Faur 


nuntă şi de pe vremea când era însărcinată nu mai aveau; doar 
câteva cu Maia, pe când era micuță-micuţă. Acesta era motivul 
pentru care, în momentul de față, avea pozele salvate pe două 
harduri, dar şi pe DVD-uri, să nu mai rămână fără ele. 

"Ce repede zboară timpul”, îşi spuse în gând. “Când a crescut 
micuța mea aşa de mare?” Nu regreta nicio clipă că alesese să se 
dedice căminului şi nu carierei, căci în felul acesta își putea 
întipări în minte fiecare moment petrecut alături de frumoasa 
ei familie: aniversările căsătoriei, aniversările lor, în special ale 
Maiei, petrecerile de Crăciun şi Paşte, dar şi bucuriile instan- 
tanee de zi cu zi. 

În timp ce răsfoia albumul, se scărpină uşor pe piciorul drept, 
imediat sub gambă. “lar o să plouă”, îşi spuse în gând. Nu era 
o simplă bănuială. De fiecare dată când avea acea senzaţie 
acolo, ploua. Pe locul cu pricina se afla un mic semn în formă 
de norişor... sau, cel puţin, aşa îi plăcea ei să-l numească. Era 
un desen perfect, cu margini albe... o spumă de lapte ce vestea 
schimbările vremii. Îşi iubea micul semn, fiindcă o făcea să se 
simtă specială... “Ar trebui să prezinți rubrica meteo, mamă”, îi 
spusese Maia odată. 

Lăsă albumul pe canapea, se ridică şi ieşi afară. Într-adevăr, 
se înnorase. Se îndreptă spre grădină şi privi cerul. Aerul de 
dinaintea ploii o înviora, mirosul de apă ce stătea să cuprindă 
pământul îi trezea simţurile. Trase adânc aer în piept, de câteva 
ori, apoi intră în casă, simțind că e vremea să o ia pe Maia. Cu 
privitul la poze, uitase cu totul şi de prânz şi de “negresa” plă- 
nuită. Pe când urca scările, auzi uşa. Mama-soacră îşi făcuse 
iarăși datoria: o adusese ea pe nepoțică acasă. 

— Mamă, mamă! strigă bucuroasă micuța, aruncându-i-se 
Emei în braţe. 

— Prințesa mea, ai venit mai repede! exclamă ea, îmbrăți- 
șând-o strâns. 

Ana, mama lui Robert, era o femeie blândă. Se ținea bine la 
vârsta ei; deși avea 60 de ani, arăta ca una care-şi petrecuse 

viaţa fără griji şi fără muncă fizică. Palmele îi erau fine, iar fața 
brăzdată de mai puține riduri decât ar fi avut, în mod normal, 
o femeie de vârsta ei. Își vopsea întotdeauna părul; dacă vedea 
un fir alb, făcea din asta un capăt de ţară. Prefera castaniul spre 
mov sau culoarea vişinii putrede, chiar dacă Ema gândea ade- 
sea că nu e chiar cea mai fericită alegere. De cele mai multe ori 
şi-l ţinea strâns în coc, la baza gâtului, așa că fetele nu prea îi 
cunoșteau lungimea adevărată. “Când o să mai creşti, o să te las 
să-l piepteni...”, îi spunea Maiei şi, deşi acest lucru îl rostise cu 
vreo doi ani în urmă, încă nu se ținuse de cuvânt. Cu toate 
acestea, Maia avea un soi de admiraţie pentru bunica sa, des- 
pre care spunea mereu că este o doamnă. Nu era de mirare că 
micuța le spunea cunoscuțţilor: ” Când mă voi face mare, vreau să 
arăt ca bunica” şi nu ca mai tânăra sa mamă. 

— Mulţumesc, Ana, că ai adus-o. S-a întâmplat ceva? o în- 
trebă Ema. 

— Nu, nimic. Le-au dat drumul micuţilor mai devreme, să 
nu-i prindă ploaia pe drum. 

— O să pregătesc ceva de mâncare. Stai cu noi la prânz? 

— Nu, de data asta nu. Am ceva treabă în oraş şi probabil 
că voi mânca pe-acolo. Vă pupă bunica! 

Fetele o conduseră până la uşă şi apoi se pregătiră de masă. 
Ema o privi cu coada ochiului pe fetiță... Era frumoasă foc. 
Blonduțţă, cu părul trecut de umeri, uşor, natural, cu ochii mari 
şi albaştri. Era delicată şi fragilă, deloc băieţoasă, stătea însă 
mai mereu singură şi nu se înghesuia să socializeze cu copiii. 
Era singurul lucru pe care Ema şi Robert doreau să-l schimbe 
la ea: să fie un pic mai sociabilă, să-şi facă prieteni de vârsta 
ei. N-o văzuseră mai niciodată în preajma altor copii, la grădi- 
niță stătea retrasă şi prefera activităţile solitare. De multe ori o 
găseau uitându-se în gol, de parcă picase în transă. 

— Du-te să te schimbi, îi zise. Apoi te aştept la masă. 

Maia o luă la fugă pe scări, dar se opri în loc şi se întoarse 
spre mama ei: 

— Mamăă... femeia din visul tău e bine? 

Ema o privi uimită. Nu îşi amintea să fi pomenit vreodată 
fetiţei despre visul său. Da, de ştiut ştia că avusese coşmaruri, 
fiindcă, din păcate, o văzuse noaptea, speriată, dar până la a 
şti mai multe... 

— Ce femeie, draga mea? De unde ştii tu ce a visat mami? 

— A murit sau a găsit drumul spre casă? insistă Maia. 

— Nu, n-a murit. E bine acum, e cu fetița ei..., fură cuvin- 
tele care-i ieșiră Emei pe gură, răspunzând direct, fără să se 
gândească. 

Maia se întoarse şi-şi continuă drumul. Ema se simți mai 
răvăşită decât dimineaţă. ”Cum e posibil?” Posibil sau nu, reali- 
zase că n-avea rost să încerce să înțeleagă, căci în ultimul timp 
toate îi păreau de domeniul fantasticului şi, în plus, îşi dorea 
din tot sufletul un climat liniştit pentru fetița și familia ei. 

În timp ce mâncau niște paste pregătite rapid, ajunse acasă 
și Robert. 

— Ce e astăzi, ziua surprizelor? întrebă Ema, fiindcă Robert 
ajunsese şi el cu cel puţin trei ore înainte de programul obiş- 
nuit. 

— Da, am vrut să-mi surprind fetele preferate şi să luăm 
prânzul împreună. 

Robert scoase de la spate un buchet mare de trandafiri şi i-l 
oferi soţiei. Ema fu mişcată de atenţia lui, dar nu se putu abţine 
să nu gândească: “iar trandafiri?” De când se ştiau, Robert îi 
oferise numai trandafiri roşii, indiferent de ocazie. Cu toate că 
îi spusese că “trandafirii nu sunt singurele flori din lume, ştiai?”, 
el îi răspunsese: ” Dragă, dar tu eşti cea care mi-a spus, la un mo- 
ment dat, că există trandafiri şi... restul florilor, nu-ți aminteşti?” 
Nu, normal că nu-și amintea; poate că, la un moment dat, cre- 
zuse asta, dar acum... 

Își privi soțul şi se simți fericită. Sau doar credea că e feri- 
cită. O fericire sinonimă mai mult cu confortul, cu stabilitatea 
şi siguranţa. Se simțea apropiată de el, dar, în acelaşi timp, era, 

de multe ori, distantă. Nu-şi putea explica sentimentele acestea 
contradictorii. Evita momentele de intimitate şi nu-şi mai adu- 
cea aminte când fusese ultima dată când îi spusese că îl iu- 
beşte. Viaţa lor intimă devenise o rutină, însă, momentan, nu-şi 
dorea altceva. 

Luă florile, politicoasă, şi le puse în vaza cu apă. Afară în- 
cepuse deja să plouă. Și ploua bine. Se uită la picurii care se 
prelingeau pe geam... Și simţi că îi cunoaşte de-o viaţă. 


V 


Chiar dacă nu voia să recunoască, Mona adora drumul de 
la şcoală până acasă, pe care îl petrecea în compania tatălui 
său. Cu toate că, de cele mai multe ori, evita să-i răspundă la 
veşnicele întrebări, simpla tăcere ce-i acompania însemna mai 
mult decât orice vorbă pe care puteau să şi-o spună. 

— Mona, îmi pare rău de incidentul de azi-dimineaţă. Ştiu 
că nu sunt persoana cea mai în măsură să-ți dea sfaturi vesti- 
mentare, dar... mă străduiesc să-ţi fiu alături, crede-mă. 

— Cu critici? 

— Nu a fost, neapărat, o critică. Să-i spunem... o remarcă. 
Ştiu că sunt semne ale revoltei tale interioare, dar nu vreau să 
încerci să fii altcineva. 

— Nu încerc să fiu altcineva. Sunt doar haine, tată. 

— Eh, nu-mi place să te văd în negru. Zi de zi. Să ştii că sta- 
rea noastră sufletească are mare legătură cu culorile pe care 
alegem să le purtăm, şi să nu mă iei cu comentarii de genul... 
prostii. Sunt cât pot de sincer când îţi spun asta. Știind asta, nu 
pot să nu sufăr când te văd mereu aşa, de parcă eşti într-un 
doliu permanent. Un doliu pe care îl porți ca pe-o povară pe 
umerii tăi tineri. Şi știi că nu mă refer strict la haine. Mă refer 
la faptul că vrei să dai impresia că totul este ok, că eşti indife- 
rentă, ţii totul în tine şi asta nu este bine. Iar părul, Mona? Îmi 

e dor de părul tău minunat. Ştiu că-ți lipseşte mama şi că eu, 
oricât aş încerca, n-o să pot să îndeplinesc şi îndatoririle ei... 

— Nu ţi-a cerut nimeni asta, spuse Mona, atacată. 

— Nici nu trebuie să o faci. Crede-mă, este atât de sensibil 
acest subiect, chiar şi pentru mine, chiar şi după atâţia ani, în- 
cât nu ştiu cum să-l abordez. Nu vreau să aduc la suprafață 
acea durere. Vreau doar să încerci să te exteriorizezi şi să o rea- 
duci la viață pe Mona cea adevărată. 

— Doar eu sunt cea care îşi ține sentimentele în interior? 
Dar tu cum eşti? Eu sunt chiar foarte bine în comparaţie cu 
tine. Am o viață cât de cât normală, merg la şcoală, am prieteni. 
Tu ce faci? Cutreieri oraşul în lung şi-n lat, alergând după hi- 
mere. Când eşti acasă, stai închis în baie — în cadă, mai corect 
spus! — cu orele. Când ai să încetezi? Cred că e momentul să 
nu ne mai amăgim şi să nu ne mai mințim. Mama... nu se mai 
întoarce. Suntem doar noi doi! 

O lacrimă îi curse pe obrazul stâng. Era pentru prima dată 
când rostea aceste cuvinte. Le gândise de multe ori, dar nicio- 
dată nu avusese puterea să le pronunţe. Simţea că atâta timp 
cât nu le spune cu voce tare, nu sunt adevărate, şi că mama ei 
încă mai caută drumul spre casă. 

Eric se opri în mijlocul drumului şi îşi vărsă, brusc, toată 
furia, pe tomberoanele de la marginea trotuarului. 

— Tată, încetează!! 

Dar el n-o auzea, se luă cu mâinile de cap şi privi în gol. 

Se întoarse spre Mona, o luă de mâini şi îi spuse: 

— „Eşti cea mai frumoasă fată de pe pământ!...” 

— Tată, ce faci?! îl întrebă Mona, nedumerită. 

— Ai nevoie de asta, îi răspunse el, emoționat. 

— Eu sau tu? Poate că am, recunoscu ea, cu jumătate de 
gură, dar nu e de datoria ta să faci asta. Îţi mulţumesc, dar... 
era momentul nostru. Şi nu cred că, făcând asta în plină zi şi 
în plină stradă, o să mă ajute cu ceva. Sunt bine, tată, hai să nu 
mai dramatizăm. 

Pășiră unul lângă altul tăcuți, parcă mai ușori, parcă mai liniş- 
tiți, ca și când așa îi purtase drumul încă de la început. 

— Se apropie ziua ta..., zise el într-un târziu. Ce vrei să fa- 
cem, ce cadou vrei? o întrebă. 

— Nu mai vreau pizza aniversară pregătită de tine. În nici- 
un caz! Și-apoi, mai este până atunci. Să nu ne gândim încă la 
asta. Cu toate că... weekend-ul ăsta e petrecerea unei colege: 
pot să merg? Te rog, te rog... cadou de ziua mea. Niciodată nu 
am mers nicăieri şi toți prietenii mei vor fi acolo. Te rooog! 

— Când spui toţi prietenii... e inclus şi tânărul ăla cu care 
discutai mai devreme pe terenul de sport? întrebă tatăl curios. 

— Tânărul ăla? îl imită Mona, zgomotos. Hai, tată, aliniază-te 
şi tu timpurilor noastre. Ce exprimări învechite mai ai. În plus, 
e doar un prieten. 

— Asta am spus şi eu, completă Eric. Ştii că nu sunt de acord 
cu petrecerile astea. Adolescenţii de astăzi sunt departe de a 
fi... adolescenţii de ieri. 

— Da, da, beau, fumează şi eu mai ştiu ce năzbâtii mai fac 
acolo... Să fim sinceri, tată, asta făceați şi voi când erați mai 
tineri, dar trecerea timpului v-a alterat memoria. Adolescentii 
de astăzi pot face orice, din partea mea! Ştii bine că poți avea 
încredere în mine, ce Dumnezeu! Așa că, tati, cum rămâne cu 
petrecerea? 

Eric îşi duse o mână la falcă, făcând pe gânditorul. 

— Pune mâna pe telefon şi sun-o pe Gabi, îi spuse fiicei lui. 

— De ce?! se miră ea. 

— Doar nu crezi c-o să porți vreunul din articolele-alea în- 
grămădite în dulap, pe care tu le numeşti haine! Băiatul ăla, 
despre care refuzi să vorbeşti, cu siguranță vrea să vadă mai 
mult decât o emo rock girl. 

Mona îi sări în braţe de bucurie. 

— Sunt mai mult de-atât şi cred că o ştie şi el! 

— Bine, atunci îmi retrag oferta. 

— Nuuuu, protestă Mona. Oferta ta e aprobată cu plăcere! 

Scoase telefonul să o sune cât mai rapid pe Gabi, până nu 
se răzgândea tatăl ei. Îi comunică prietenei sale hotărârea de a 
merge la petrecere și închise, plină de bucurie. 

— Ajunge imediat aici! se întoarse spre tatăl ei. E mai şocată 
ca mine că mă laşi! Îmi ţii companie până vine? 

— Si, seniorita! spune Eric, făcând o plecăciune în faţa ei. 

Gabriela ajunse repede la ei acasă, pregătită să-i ofere prie- 
tenei sale ajutorul de care avea atâta nevoie. 

— Bună, domnule E.! Ştiam eu, în sinea mea, că sunteți un 
tip de gaşcă, îl sălută pe Eric, făcându-i cu ochiul. V-a mai spus 
cineva că semănați cu George Clooney? îl întrebă, în timp ce 
îşi împletea de zor, după deget, o şuviță de păr. 

— Iiiihhh, Gabi, te rog, nu mai flirta cu tata de față cu mine! 
se arătă Mona iritată. 

— Nu flirtez! Nu, domnule E.? Am auzit că sunteţi singur... 

— Gabi!!! se răsti Mona. 

— Ce?! Oh, nu... nu pentru mine, daaar mama e singură şi 
ea... Şi mă gândeam... ce spuneți de-o întâlnire? 

— Îți mulţumesc mult pentru ofertă, dar momentan o să 
spun pas. Tu ai grijă ca Mona să nu-şi mai cumpere ceva din 
garderoba Morticiei, ok? 

— Îmi place de tatăl tău, are simțul umorului, se întoarse 
Gabriela spre prietena ei. Şi mai e şi sexy! 

Mona se puse pe un tușit zgomotos. Eric îi transmise, prin 
gesturi și mimică: “Sunt încă aici.” 

— Asta e şi intenţia! făcu Mona. Şi tu, Gabi, nu te mai umfla 
atâta în pene. Tata a considerat că aş avea nevoie de sfatul tău. 
Cumva, am înţeles că e o condiţie care vine odată cu oferta. 
Aşa că, să nu crezi că voi pune pe mine ceva care nu mă carac- 
terizează. 

— Mai vedem noi, replică Gabi, sigură pe puterea ei de con- 
vingere. 

— Gata, plecăm, decretă Mona, văzând că discuţia tinde să 
dureze la infinit. Mulţumesc, tată, ne vedem mai târziu. Nu 

foarte târziu, întări, în timp ce-i dădu părintelui ei un pupic pe 
obraz. 

Eric surâse și se îndreptă agale spre baie. Potrivi apa și o 
lăsă să curgă în cadă, până își dezbrăcă alene hainele. Apa îl 
chema, nimic nu era mai relaxant şi mai revigorant ca o baie: 
caldă, rece, nu conta. 

Se scufundă cu totul în lichidul care-l învălui din cap până-n 
picioare. Îşi întinse uşor piciorul drept și închise robinetul cu 
degetele. În timpul acesta, semnul de pe gambă, în formă de 
picătură de apă, deveni din ce în ce mai alb... 


VI 


Soarele răsărea roşiatic în zare, vestind începutul unei noi 
zile. Ema se găsea deja în picioare, privind melancolică pe fe- 
reastră. Îi plăceau diminețile de primăvară, uşor răcoroase, 
iarba umedă şi trilul păsărilor î întoarse din lunga lor călătorie. 
Ridică mâinile încet deasupra capului şi se întinse uşor, se 
ridică pe vârfuri şi-şi arcui corpul de câteva ori. Înviorarea de 
dimineață. 

Își dădu jos pijamalele și luă hainele de casă, hotărâtă să se 
arunce cu totul în pregătirea micului dejun, căci doar asta făcea 
cel mai bine. Dimineaţa, ”omleta cu de toate”, cum îi spunea 
întreaga familie, era preferata lor. 

Işi pregăti mai întâi legumele, cu grijă; le curăţă şi le spălă 
atent: ceapă verde, ardei, ciuperci, cartofi şi roşii. Bătu cu miş- 
cări energice cinci ouă într-un castron, peste care adăugă o 
mână generoasă de brânză proaspătă. Alese o tigaie mai mări- 
cică din dulap şi o puse pe ochiul aragazului, deja aprins. 
Aruncă în ea o bucăţică de unt, care începu imediat să sfârâie. 
Urmară cartofii şi câteva feliuțe de bacon, tăiate mărunt. Le păzi 
cu grijă, să nu cumva să se ardă; nu de altceva, dar nu dorea 
să-şi trezească familia cu miros de fum. Adăugă şi celelalte 

legume şi mânui tigaia cu dibăcie. Veni și rândul ouălor. Con- 
dimentă amestecul şi îl întoarse cu grijă pe partea cealaltă, 
până ce căpătă consistenţa unei clătite mai groase. ”Grozav!”, 
își spuse, încântată de sine. 

— Hei, ce-i cu tine trează la ora asta? o întrebă Robert, curi- 
os, în timp ce se apropie de ea să o sărute. Miroase nemaipo- 
menit omleta ta minune, un deliciu pentru papilele mele gus- 
tative. Frumoasă surpriză! 

— N-am mai putut să dorm şi m-am gândit să pregătesc 
rapid ce ştiu că mâncaţi cu drag amândoi. 

— Asta înseamnă că primesc şi eu porția mea? întrebă Maia, 
adormită, din capul scărilor. 

Ema o privi cu iubire. Îi era atât de simpatică atunci când o 
vedea cu ursulețul de pluș într-o mână, în timp ce cu cealaltă 
se freca la ochişorii somnoroși. 

— Bineînţeles, micuţo, îi răspunse, cu căldură în glas. 

Se duse la scări şi îi întinse o mână, ajutând-o să coboare. 

— Domnul ursulet serveşte şi el cu noi micul dejun? o în- 
trebă, toată numai zâmbet. 

— Nu, mamă, e un urs. Ursuleții nu mănâncă ouă, ei mă- 
nâncă miere de albine, ai uitat? îi spuse, serioasă, Maia. 

— Îmi pare teribil de rău, se scuză Ema. Pregătim portia de 
miere imediat. 

O luă pe Maia în braţe şi o aşeză lângă tatăl său. 

— Nouă ne dai ouă şi tu mănânci cereale cu lapte? o întrebă 
curios Robert pe Ema. Eşti sigură că n-ai încurcat castroanele 
şi l-ai luat din greşeală pe cel al Maiei? 

— Ha, ha! zâmbi Ema. N-am poftă în dimineaţa asta. Ciu- 
gulesc un pic, așa, doar să mănânc ceva. În plus, nu uitaţi că 
atunci când voi doi sunteți plecaţi, eu am tot timpul din lume 
să mă răsfăţ cu ce vreau. Frigiderul e plin! 

Râseră toți trei şi se apucară să mănânce cu poftă. 

După ce terminară masa, Robert urcă să se schimbe pentru 
muncă, iar Ema o conduse pe fetiță în camera ei să o pregă- 
tească de grădiniță. 

— Maia, ce mai e la grădiniță? Ţi-ai făcut prieteni? Când vii 
cu cineva acasă, să vă pregătesc ceva bun de mâncare? 

— Nu, mamă, e tot aşa cum ştii. Ce nevoie am eu de toate 
fetele alea răzgâiate, să-mi fie prietene, când te am pe tine şi 
pe tata? Tu eşti prietena mea cea mai bună, răspunse Maia do- 
vedind o gândire de om mare, clipind însă des din ochi, aido- 
ma unui personaj din desenele animate. 

— Iubita mea, bineînţeles că suntem prietenii tăi, dar ai ne- 
voie şi de prieteni de vârsta ta. 

— De ce? 

— Păi, de exemplu, cu fetele de vârsta ta poți să te joci cum 
n-o poți face cu noi doi. Când eşti mic, ai o imaginație fără li- 
mite şi, împreună, puteți construi o poveste frumoasă în jocu- 
rile voastre, cu prinți şi prințese... 

— Şi servitoare, interveni Maia. 

— Servitoare? întrebă nedumerită Ema. 

— Da, personajul nelipsit din jocurile noastre. Toate fetele 
sunt regine, prințese şi zâne, iar eu sunt servitoarea lor. Întot- 
deauna! mărturisi Maia, cu un glas în care Ema simți, îngrijo- 
rată, atât tristețe cât şi mânie. Dar nu-i nimic, continuă Maia. 
Or să se schimbe rolurile. Curând. Eu voi fi prinţesa, iar ele 
vor fi servitoarele mele! concluzionă ea cu un rânjet ascuțit. 

— Mami, dragă, nu trebuie să gândeşti aşa. Vrei să vin la gră- 
diniță să discut cu ele şi cu educatoarea? 

— Nuuuuu! strigă Maia. Nu vreau să mă faci de râs. Lumea 
o să creadă că sunt slabă, şi nu este aşa! 

— Draga mea, ascultă-mă bine, îi zise Ema, apucând-o pro- 
teguitor de umeri. Dacă cineva îți oferă ajutorul său, asta nu 
înseamnă că tu dai dovadă de slăbiciune. Nu. O face pentru că 
ține la tine şi pentru că fiecare persoană trebuie să înveţe că 
persoana de lângă ea îi este egală. Ele nu sunt mai bune decât 
tine, să nu crezi asta. Şi dacă te supără, nu trebuie să-ți dorești 
răzbunare. Trebuie să arăţi că eşti puternică şi să le câştigi în- 
crederea. Eşti un suflet minunat, iubita mea, îmi pare rău că 
suferi. De aceea, aş vrea să te ajut. Lasă-mă s-o fac. 

— Nu, mulțumesc. Pot şi singură, răspunse Maia, încă supă- 
rată. 

— Tocmai despre asta e vorba, continuă femeia, nu trebuie 
să înfrunţi așa ceva şi nicio durere pe care o vei resimți de-acum 
înainte, de una singură. Deschide-te în fața mea. Sunt prietena 
ta cea mai bună, aşa ai spus. Prietenele cele mai bune n-au se- 
crete una față de cealaltă. 

Maia izbucni în lacrimi şi sări în braţele ocrotitoare ale ma- 
mei sale. Ema o legănă şi o sărută pe cap, liniștind-o. 

— Gata, gata. Hai să ne spălăm ochişorii şi să mergem la 
grădi. Ok? 

— Ok, răspunse Maia printre suspine. 

— Hai să ne grăbim puțin, că suntem în întârziere... 

Drumul spre grădiniță era relaxant. Îl parcurseră pe jos, căci 
nu era departe de casă. Ţinuseră amândoi, şi ea şi Robert, ca 
Maia să facă grădinița în afara oraşului, unde aglomerația nu-l 
putea atinge pe copil. Acesta fusese, de altfel, unul dintre mo- 
tivele importante pentru care preferaseră să nu locuiască în 
oraş. În plus, aveau avantajul ca în cartierul în care îşi găsiseră 
casă să existe o grădiniţă bună, la care erau mulţi copii deştepţi 
şi educatoare excelente. Ajunseră în fața porții şi Ema o sărută 
pe Maia pe obraji. 

— Gata, fuguța înăuntru. Eşti mai liniştită acum? 

— Da. O să fiu cuminte, promit, o linişti Maia. Ne vedem 
la douăsprezece! zise și o zbughi în grădiniță. 

În drum spre casă, Emei îi plăcea întotdeauna să admire ca- 
sele din zonă. Toate erau noi şi frumoase, unele cu garduri vii 
deosebite, în timp ce altele păreau . a fi adevărate fortărețe, cu 
ziduri de protecție impresionante. Îi plăcea cartierul şi, în spe- 
cial, se bucura că era departe de forfota oraşului. Mergea acolo 
de cel mult două ori pe săptămână, la cumpărături, dar în tim- 
pul zilei, când era mai lejer, când lumea se afla la lucru şi putea 
colinda în voie rafturile supermarketurilor şi pe cele ale maga- 
zinelor de haine. Deşi îi plăceau, îşi cumpăra haine doar stric- 

tul necesar. Cum n-avea un serviciu la care să se prezinte cu 
ultimele apariții din colecţia zilei, se limita la câteva piese ves- 
timentare indispensabile. Da, era casnică şi nu o deranja asta. 
Nu foarte tare... 

Avusese momente când făcuse adevărate scene în fața lui 
Robert, că vrea să iasă din casă, să lucreze ca orice “femeie nor- 
mală”, dar îi trecuse. Meseria de mamă, soție şi gospodină, îi 
ocupa, într-adevăr, tot timpul. Ce regreta cu adevărat era că 
nu avea nicio prietenă. ” Bine că îi recomanzi fiicei tale de 4 ani să 
îşi facă prietene de vârsta ei, în timp ce tu te întreții, şi-atunci doar 
din când în când, cu femeile de vârsta a treia de prin vecini”, se muş- 
trului în gând. Nu ştia cum se făcea, dar în cartierul ăsta, cel 
puţin pe raza câtorva străzi de ei, locuiau doar bunicuţe. Sin- 
gurele femei de vârsta ei cu care interacționa erau mămicile 
colegelor de grădiniță ale Maiei şi acestea erau exact ca fetele 
lor: superioare. Sau, corect spus, cu sindromul superiorității 
în sânge. Decât cu ele, mai bine cu doamna Marin, de peste 
drum. 

— Bună dimineaţa, doamna Marin, iar udați florile? 

— Bună dimineaţa, frumoaso, îi răspunse o femeie de vreo 
65 de ani, micuță de statură, căruntă, echipată cu o salopetă şi 
cizme de cauciuc în picioare. Florile sunt dragostea mea. Ce să 
fac, dacă am intrat în horă, trebuie să joc, nu? Surâseră amân- 
două, fericite că se revăd. Ce bine că ne-am întâlnit, reluă bă- 
trânica. Auzi, am să-ţi cer o mică-mare favoare... 

— Spuneți, vă ajut cu plăcere, răspunse Ema. 

— Sâmbătă e ziua nepoatei mele şi ține o petrecere cu co- 
legii de liceu. 

— ...mă gândesc că nu mă chemaţi să încing atmosfera, nu? 
râse cu poftă Ema. 

— Dacă te simți în stare, cu plăcere, glumi vecina. Mă între- 
bam, însă, dacă nu cumva ai putea să-mi faci vreo două porţii 
din brioşele tale delicioase, cu scorţişoară. Tinerii din ziua de 
astăzi trăiesc numai cu chipsuri, popcorn şi ciocolată. M-am 

gândit să comand la o cofetărie ceva prăjituri de casă, dar mi- 
nuni ca ale tale nu face nimeni pe tot pământul ăsta, o măguli 
doamna Marin. 

— Vai, vă mulțumesc din tot sufletul. Bineînțeles că fac, vă 
fac şi mai multe! Timpul nu-mi lipseşte. Zâmbi. Mă bucur că 
vă plac şi de aceea le împart întotdeauna cu dumneavoastră. 
Pe sâmbătă la prânz? 

— Perfect. Nu ştiu să-ți spun ora, dar mai vorbim până atunci. 
Mulţumesc mult, drăguță, îţi rămân datoare. 

— Bineînţeles. Când vor creşte florile pe care le udați acum, 
o să mă bucur de un buchet minunat în living, îi aruncă Ema, 
zâmbind, în timp ce-i făcu cu mâna. 

Brioşele cu scorţişoară erau preferatele ei; le mânca pe neră- 
suflate, cu lapte sau cafea. Şi cum Maia şi Robert nu se omorau 
după ele, le împărțea mereu cu doamna Marin, care le simțea 
după miros, de fiecare dată când le scotea din cuptor. Adora 
să gătească. Avantajul de a fi casnică. Două mâini dibace, ima- 
ginaţie, pricepere, internetul la îndemână... şi bucătăria miro- 
sea zilnic a patiserie, cofetărie sau restaurant. Preparatele îi 
ieșeau întotdeauna perfect, din când în când o mai dădea în 
bară, se mai ardea câte ceva, se supăra, dar îi trecea repede. 
"Nimeni n-a murit din asta”, îşi spunea. 

Deschise palma dreaptă şi privi unul din semnele neaten- 
tiei. O cicatrice în formă de jumătate de inimă îi stătea acolo, 
drept mărturie, de ani buni. O jumătate de inimă cu o mică 
spirală în punctul de unde pornea. Robert era de părere că sea- 
mănă mai mult cu un semn de întrebare. Se alesese cu ea pe 
când pregătea bunătăți de Valentine's Day, în niște forme „de 
fier și de silicon. “Ai tipat aşa de tare că te-am auzit din oraş”, îi 
spusese Robert. Îşi aducea aminte vag, dar Robert îi povestise 
că venise seara acasă şi-i aruncase toate formele la gunoi, in- 
clusiv pe cea care-i rămăsese lipită de mână, pe care nu putuse 
să o îndepărteze decât cu bucăți de piele din palma ei. ” Acci- 
dente în bucătărie se întâmplă, uneori, chiar şi celor mai experimen- 
tate specialiste”, încercase Robert să o liniștească. 

Zâmbi amintirii. Ajunse în casă şi se duse direct la șifonier, 
să-şi schimbe hainele pentru a se apuca de noi provocări culi- 
nare. Se uită în oglinda de pe uşa șifonierului. Arăta mai bine, 
cearcănele i se retrăseseră. ”Ar trebui să mă vopsesc”, îşi spuse 
distrată, observând rădăcinile părului... 


VII 


Kilometrajul mașinii arăta 120 la oră şi continua să crească. 
Ceasul din bord indica ora 3 dimineața. Eric gonea ca un nebun 
pe şosea, fără să-i pese de nimic. Marea îl aștepta, îl chema, 
simțea acest lucru prin toți porii trupului. Cu doi ani în urmă, 
pașii îl purtaseră în această parte a lumii și se trezise în mij- 
locul unui oraș, departe de mare. Mona îl îndrăgise încă de la 
început, așa că a fost dispus, pentru ea, să facă și acest sacrifi- 
ciu: să stea departe de ceea ce-i curgea parcă prin vene, apa. Şi 
nu orice apă, ci o întindere nemărginită, cu valuri şi spumă, o 
apă care să-i vorbească, în care să se scufunde în întregime, 
pentru ca totul să treacă sau să revină la normal. Două sute de 
kilometri îl despărțeau de mare, așa că, din când în când, se 
trezea cu noaptea-n cap şi se aventura spre plaja nepopulată 
la orele acelea ale dimineții. 

Se frecă la ochi cu podul palmei. Deși se urnise de acasă cu 
noaptea-n cap, nu era tocmai un tip matinal. Drumul dus, însă, 
parcă se străbătea mai repede cu destinația salvatoare în minte. 
Locul îi era familiar, așa că îl inundă o mare bucurie când văzu 
în față-i perdeaua de arbuști care vestea că mai avea un pic și 
ajungea. Când mașina părăsi asfaltul gri și pătrunse pe pie- 
trișul grunjos, iar apoi pe nisipul fin, pulsul i se acceleră. Parcă 
automobilul de cum ajunse și sări din el cât ai zice... apă. 

Se dezbrăcă în fugă şi-și aruncă hainele la întâmplare pe 
plajă, unde nimeri. lubea nisipul rece și umed de sub picioare. 
Se jucă cu degetele prin el, în timp ce apa urca, cu mișcări line, 

pe picioarele-i goale. Pământul de sub tălpile sale se uscă in- 
stantaneu și Eric grăbi pasul. Nu era un om al pământului, așa 
că fugi și se aruncă în apa mării. Și înotă, înotă, înotă, fără 
oprire. Valurile îl purtară în larg, încât abia i se mai putea zări 
silueta de la mal. Era semiîntuneric și liniște. Doar marea vor- 
bea. Se scufundă și reveni, după un timp destul de lung, la su- 
prafață. Făcu câteva mișcări rotative. Le crescu intensitatea. Se 
învârti ca un nebun în apa mării și scoase un strigăt puternic, 
de fericire... UUUUUuuuuuuu!... Intră cu totul în apă şi se re- 
pezi înspre adânc. Marea născu un vârtej care se tot mărea, în- 
ghițind hulpavă apa din jur. Dintr-o dată, însă, vârtejul se 
ridică la suprafaţă și se înălță vijelios spre cer, asemeni unei 
tornade. Din vârful vortexului, Eric plonjă cu putere în apă și, 
odată cu el, lichidul își reluă locul în mare. 

Se lăsă purtat de valuri, lin, spre ț țărm. Micul său truc îl obo- 
sise un pic. “Lipsă de exercițiu”, îşi zise. Ajunse la mal și rămase 
întins acolo, scăldat de valurile care loveau țărmul, înspumate. 
Începuse a se crăpa de ziuă. Se ridică în picioare, să-și caute 
un loc potrivit pentru a vedea răsăritul. Porii pielii îi absorbeau 
instantaneu apa de pe trup. Își căută hainele din priviri, le adu- 
nă în fugă şi se îmbrăcă repede. 

Se așeză pe o dună de nisip, așteptând spectacolul oferit de 
natura generoasă. lubea răsăritul şi apusul, mai ales când avea 
cu cine să le împartă. 

Își aprinse o țigară și trase puternic un fum în plămâni. O 
adiere de vânt îi învălui brusc ţigara și i-o stinse. Ridică mâna 
şi privi zâmbind capătul fumegând, care încetase să mai ardă. 
” Bineînţeles, m-ai văzut repede că fumez!...”, mormăi în sine, cu 
sufletul inundat de fericire. Acesta era un semn că, de undeva, 
de-acolo, încă îl veghează. 

În zare, la linia orizontului de la capătul mării, o minge roșie 
de foc şi lavă ieșea agale din întinderea albăstruie. Cerul din 
jur se coloră în roșu, portocaliu și galben. Puţinii nori se dă- 
dură la o parte pentru a-i ura bună dimineața mărețului soare. 

Eric închise ochii și trase adânc aer în piept. De când erau aici, 
nu o luase niciodată pe Mona cu el. Poate ar fi fost timpul să o 
facă, cu toate că ea îl certa de fiecare dată când intra în mare, 
fiindcă ştia că, în apă, nu poate sta locului. 

Se întinse pe spate, pe nisipul rece, și își puse mâinile sub 
cap. Închise ochii și amintirile începură să i se perinde prin 
minte. Cu cinci ani în urmă o luase pe Mona cu el și bătuseră 
lumea-n lung și-n lat. Plecaseră de-acasă, de unde își aveau fa- 
milia, prietenii apropiați, alegând un drum necunoscut, doar 
cu speranţa în suflet drept călăuză. 

Acum, că stătea şi se gândea la rece la toate acestea, știa că 
greșise. Dăduse greș ca tată în acești ultimi ani, căci fiica lui, 
care abia intra în adolescenţă, îi scăpase din mâini. Deși în lun- 
gile călătorii dorise cu ardoare să și-o apropie de suflet, recu- 
noștea, acum, că nu făcuse altceva decât s-o îndepărteze tot 
mai mult. O purtase după el, de copilă, fără să se gândească la 
ce e mai bine pentru ea. O rupsese de casă, de un loc al lor, de 
care ea să simtă că aparține. 

Zâmbi ușor, trist. Îi veniră în minte toți marii aventurieri 
din trecut. Și ei călătoriseră de fiecare dată când avuseseră oca- 
zia, sălășluindu-se, pentru scurte perioade, în locuri dintre cele 
mai diferite, unde îi conduseseră pașii. Din punctul lui de ve- 
dere, nimic nu conta dacă erau împreună. Întreaga lume era a 
lor, iar ei se ofereau cu totul lumii. 

Se ridică din nou în șezut, vrând să simtă briza mării pe 
chip. Închise ochii și percepu o căldură familiară pe spate. Pu- 
tea să jure că erau mâinile călduroase ale soției sale, care-i şop- 
tea din nou ceea ce le spusese demult, lui și Monei: ” Acasă este 
locul unde te poartă inima. Acasă nu are limite naturale și nici tem- 
porale. Acasă este acolo unde vântul îți șoptește bună dimineața, 
unde apa îți limpezeşte gândurile, unde pământul nu-ți fuge de sub 
picioare şi focul inimii arde mocnind. Acasă este oriunde se află fa- 
milia ta, unde îți vibrează sufletul, unde te lași purtat de plăcerile 
simple ale vieții. Iubirea voastră mă face să mă simt acasă, indiferent 

unde mă poartă pașii. Acasă este locul unde inima mea se simte în 
siguranță.” 

— Te iubeeesc!... strigă Eric în gura mare. Te iubeesc... mă 
auzi? 

Vântul fu zgârcit: nu-i aduse niciun răspuns înapoi. Vântul 
ei nu-i mai răspundea. 

Se ridică și începu să se plimbe încet pe malul mării, cu pi- 
cioarele scăldate de valuri. Cobori privirea, ridică o scoică po- 
posită la mal și, cu un gest plin de forță, o aruncă puternic în 
mare. “Suntem acasă, iubito, te așteptăm...” 


VIII 


” Am plecat la mare. Mă întorc imediat. Te pupă tata! ”, au fost cu- 
vintele pe care le-a găsit Mona pe o foaie de hârtie, dimineața, 
când s-a trezit. ” Grozav. lar se poartă ca un copil inconștient”, îşi 
spuse. Stătu pe gânduri dacă să meargă la școală sau nu. Tre- 
buia să poarte o discuţie serioasă cu tatăl ei. Plecase în miez 
de noapte, fără să zică nimic, nimănui. Se hotărî să meargă la 
școală, nu că ţinea neapărat, dar voia să fie ea în avantaj față 
de el. Dacă voia să-l certe, să nu-i dea motive să o mustre și el, 
la rândul său. Își luă rucsacul și fugi repede pe scări. Dădu nas 
în nas cu bunica Sara. 

— Nu-i acasă. L-a luat iar dorul de mare şi a plecat cu noap- 
tea-n cap, îi spuse Mona, fără ca măcar Sara să o întrebe ceva. 

— Lasă-l să se ducă, știi că-i face bine, îi răspunse femeia. 

— Bine? Habar n-am. Pe vremuri îi făcea, într-adevăr. Acum 
nu cred că e altceva decât o metodă de a evada din realitate. 
Nu c-ar fi prea prezent când e acasă, mărturisi Mona. Astăzi 
vreau să am o discuţie cu el, așa că ți-aș fi recunoscătoare ca 
atunci când vine să nu-i dai apă la moară. O fi prețiosul tău 
fiu, dar greşește. Lasă-mă să încerc să-l cobor un pic cu picioa- 
rele pe pământ. 

— Vai, dar supărată mai ești! De ce ești așa pornită? 

— Nu mai pune întrebări la care știi deja răspunsul. Trebuie 
să plec! Întârzii la școală. Pa! 

— Mona, îi pasă, să nu crezi că nu-i pasă. Mai acordă-i puțin 
timp... Și cred că ai mai putea lucra un pic la ton. Sunt bunica 
ta, nu sacul tău de box! se ținu Sara tare pe poziţii. 

— Cinci ani e mai mult decât suficient, replică fata. Nu mai 
are nevoie de alt timp. Și nu e nimic în neregulă cu tonul meu... 
bunico, încheie sarcastic și se făcu nevăzută. 

“La naiba cu școala! Și eu am nevoie de timp de gândire.” Rătăci 
prin oraș fără vreo direcție anume, fiindcă nu-şi dorea altceva 
decât să ajungă acasă. După patru ore de bătut străzile în lung 
şi-n lat, se îndreptă înapoi spre casă. ” Voi minți că ultimele două 
ore nu s-au mai ținut”, îşi făcu rapid scenariul în minte, căci nu 
mai avea răbdare să aștepte atât. Intră în casă și nu-l văzu pe 
Eric nicăieri. 

— Tată, ești acasă? Iată?! 

Niciun răspuns. Dădu să intre în baie, dar ușa era încuiată. 
”Oooh, nu! Nu mai suport!” 

— Tată, ești în baie? Tatăăă... răspunde odată! Ce Dumne- 
zeu, nu i-a ajuns bălăceala în mare, ai ajuns acasă și ai sărit di- 
rect în cadă? Tatăăăă! 

Bătu puternic în ușa neclintită. 

De cealaltă parte a ușii, Eric stătea scufundat în cadă și pri- 
vea tavanul de sub apă. I se păru, vag, că aude ceva și se lăsă 
să alunece încet în sus, în șezut. Prea târziu. Clanţa se mișcă 
puternic și ușa se trânti de perete, într-un zgomot infernal. 
Mona se proţăpi în prag, furioasă, cu păru-i fluturând pe spate. 

— Chiar era necesar să faci asta? sări el. Din nou?! Ce mama 
naibii... nu ştii să baţi la ușă? 

— Să bat la ușă?! Glumești? Am bătut de era să-mi fac răni 
la degete și tu, nimic... Stai în lumea ta, acolo, fără s-auzi ceva 
în jurul tău. 

— Şi trebuia să scoţi ușa din balamale? se răsti Eric la ea. 

— Şi ce voiai să fac? strigă Mona, pe același ton ridicat. Îm- 
bracă-te. Te aştept în cameră. Trebuie să vorbim. Acum, mai 
mult ca altădată! 

Eric nu ştia cum să reacționeze: să fie supărat din cauza fii- 
cei lui sau să fie îngrijorat de discuția care urma să aibă loc. 
leși din cadă, se şterse, se îmbrăcă repede și cobori în odaie. 

Mona stătea dreaptă pe fotoliu, aidoma unui părinte care 
urmează să-și apostrofeze serios copilul. 

— Stai jos! îi zise, pe un ton poruncitor. Pe pat, aici, în drep- 
tul meu, ar fi perfect. 

Eric urmă instrucțiunile ca un copil care ştie că a greșit. Pe 
de altă parte, se simțea mândru de fiica lui, pe care o vedea 
mai serioasă ca oricând. 

— Ce s-a întâmplat? 

— Cu ce vrei să încep? îl întrebă sarcastic Mona. În primul 
rând, hai să vorbim despre mesajele pe care le lași săptămânal 
despre escapadele la mare. Și să continuăm cu orele nesfârşite 
petrecute în baie. Suficient, pentru început? 

— Ok. Spune-mi ce te deranjează, de fapt? o întrebă, calm, 
Eric. 

— Păi, tocmai ţi-am spus. Vreau să avem o discuţie serioasă. 
Şi pentru asta, te-aș ruga să nu-mi vorbeşti ca un psiholog, ok? 
Nu eu sunt cea cu probleme, de data asta. Tu eşti. M-am sătu- 
rat să fii indiferent. M-am săturat să-mi spui că te vei schimba, 
când tu continui cu obiceiurile tale proaste... 

— Parcă am avut o discuţie asemănătoare și zilele trecute, 
o întrerupse Eric. 

— 30 de secunde numești tu discuție? Vreau să știi că ro- 
chia pe care mi-ai făcut-o cadou nu-mi schimbă sentimentele. 
Doresc să fii sincer cu mine. De ce îţi petreci atâta timp în apă? 
Nu cred că pentru a-ţi spăla datoriile față de mine și de casă. 
Şi, cu siguranţă, nici pentru a-ți spăla păcatele, făcute cu voie 
sau fără de voie. Fă ceva folositor cu timpul tău, nu știu, fă cu- 
rat, fă mâncare, umple-ți altfel vremea. Şi nu doar apa e de 

vină! Te-ai schimbat, tată, și nu mă mai pot preface că e totul 
bine așa cum este. M-am săturat să te ignor. Îţi dai seama cât 
de prost mă simt? Nu mai comunicăm, nu ne mai spunem ni- 
mic. Înainte ne confesam despre toate. 

Eric lăsă încet capul în jos. 

— Tată, continuă Mona, te vreau alături de mine, dar vreau 
să mă vrei și tu alături de tine! Asta înseamnă să ai încredere 
în mine, să-mi lași aer, să mă lași să respir, să nu mai stai ca un 
bodyguard după fundul meu tot timpul. E vremea să ne refa- 
cem viața, noi doi. E timpul să redevenim ce am fost în urmă 
cu cinci ani. Mama și-ar dori asta pentru noi. Și să ştii că asta 
nu înseamnă că o înlăturăm din viețile noastre. Ea trăiește în 
amintirile noastre, vie, pentru totdeauna. 

— Nu vorbi de parcă mama ta ar fi moartă, îngăimă Eric. 

— Nu e moartă!? Atunci unde e? Fiindcă nu e cu noi, asta e 
clar. Așa că tot cu amintirile rămânem. Crezi că există zi și 
noapte în care să nu mă gândesc la ea? În care să n-aștept să 
intre pe ușă și să ne spună că totul a fost un coşmar? 

Mona nu se mai putu abține și izbucni în plâns, sfâșiată de 
durere. Eric o privi împietrit, simțind cum i se rupe sufletul. 
N-o văzuse nicicând reacționând așa, vorbind astfel despre 
mama ei. Nu-i văzuse niciodată durerea cu ochii cu care o ve- 
dea acum. Era mai mare decât cea pe care o simțea el. Simțea 
în ea regret, resemnare, abandonare. 

— Crezi că nu mă gândesc la cum ar fi dacă am fi fost tot 
timpul împreună? continuă Mona, suspinând. Mă gândesc ne- 
încetat... dar, în același timp, vreau să fiu realistă. Nu mai e 
vorba despre ea, e vorba despre noi doi. Şi ce văd este sufletul 
tău rănit, tată. Suferi de prea mult timp, neîncetat. Și eu sufăr 
la fel, mărturisi. Dar fiecare în colțul lui de lume, de parcă am 
fi singuri pe pământ. 

— Sufăr, da. Recunosc. Mă doare sufletul, mă doare inima, 
la fel ca-n prima zi. Nu mă pot împăca cu ideea că am rămas 
fără ea. E jumătatea inimii mele, e cea căreia i-am jurat că-i voi 

fi aproape şi la bine și la greu. Și eu unde-am fost când i-a fost 
greu? Unde?! 

— Tată, nu e vina ta, încercă Mona să-l consoleze. 

— Ai vrut să afli, acum ascultă. Este vina mea! Trebuia să 
simt asta, să împiedic cumva. Da, mă simt vinovat. Dar nu asta 
contează cel mai mult. Mă simt gol pe dinăuntru, mă simt pus- 
tiu şi singur. Plec de-acasă fiindcă nu mai pot să dorm, să știi. 
În ultimii cinci ani n-am avut nici măcar o noapte în care să 
dorm tun până dimineaţa. Ea a fost motivul meu de bucurie, 
persoana care a ştiut întotdeauna cum să se poarte cu mine în 
funcție de dispoziție, cea care îndrăznea să mă provoace și să 
mă calmeze, atunci când era nevoie. Am crescut împreună, ne 
ştiam de mici, dragostea noastră a crescut odată cu noi. Nu îmi 
aduc aminte vreun moment al existenței mele în care să nu fi 
fost îndrăgostit de ea. Mama încearcă să-mi evoce întâmplări 
din copilărie, năzdrăvăniile pe care le făceam, cum mă luam 
la trântă cu băieţii, cum mă tachinam cu fratele meu... Dar eu 
îmi aduc aminte doar de momentele în care eram cu ea: prima 
plimbare în care ne-am ținut de mână, pe ascuns, la vârsta de 
8 ani, sărutările nevinovate pe care i le-am furat. Asta e tot ce 
mă definește. Eu și ea! 

Mona continuă să plângă în tăcere. Da, aşa crescuse, într-o 
familie cu multă iubire. Mama și tatăl ei erau nedespărțiți, își 
șopteau cuvinte frumoase, rar îi văzuse certându-se, dar când 
o făceau, împăcarea era furtunoasă, ploua cu sărutări și îmbră- 
țișări. 

— Ştiu, tată, te cred... l-am mulțumit mereu lui Dumnezeu 
pentru familia mea, pentru copilăria mea, am crescut învăluită 
în dragoste, suspină ea, melancolică. 

— Am încercat să mă pun pe picioare, am încercat! continuă 
el. Dar mă simt slab și neputincios fără ea. Știu că greşesc, tu 
eşti aici cu mine și te iubesc la nebunie. Plâng după dragostea 
pierdută, fără să realizez că pot pierde dragostea care se află 
zilnic lângă mine. Dar n-am putut să mă descarc ţie, n-ar fi fost 

corect. Trăiai și tu drama ta, pierderea ta, la fel de importantă 
ca a mea. Te-am lăsat să suferi singură, fiindcă n-am văzut mai 
departe de suferința mea... Iar tu ești un copil care și-a pierdut 
mama. Ce poate fi mai dur de-atât? lartă-mă! 

— Da, tată... Și eu am suferit și recunosc, mi-aș fi dorit să fii 
mai aproape de mine. Eram doar un copil, nu înțelegeam mare 
lucru, şi tu nu m-ai purtat spre siguranţă. Dar te-am înţeles, în 
sinea mea. De aceea n-am cerut niciodată explicații. Eram fie- 
care cu durerea noastră. M-am gândit că ne vom vindeca sin- 
guri. Și m-am înșelat. Uite că și acum, după cinci ani, suntem 
la fel de neputincioşi și de suferinzi. Poate că dacă ne vorbeam, 
dacă ne ascultam unul pe celălalt, alta era situația. Oricum, nu 
mai contează... 

ÎI privi împăciuitoare și-şi șterse nasul într-o batistă. 

— Îţi mulţumesc, tată, că am rămas aici. N-aș mai fi supor- 
tat încă o schimbare de peisaj. Aici mă simt bine. Nu e ca acasă, 
dar poate fi acasă dacă îi dăm acestui loc o şansă. Însă, împre- 
ună. Te rog, spune-mi că vom rămâne! 

Eric se uită la ea cu ochi încărcați de lacrimi și admiraţie. 

— Când ai crescut așa de mare, fata mea? exclamă și-și răs- 
punse singur, continuând. Când eu n-am băgat de seamă... Ai 
crescut singură și-mi pare rău. Am, însă, senzaţia că ai crescut 
prea repede. Probabil că durerea te-a maturizat mai curând, 
fiindcă ai văzut că mai e nevoie de încă un adult în casa asta. 
Am observat că-ţi place locul, așa că, în puţinele mele momen- 
te de luciditate, mi-am dat seama că trebuie să încetăm căuta- 
rea. Am știut că dacă mai continuam, riscam să te pierd și pe 
tine, și nu mi-am dorit asta niciodată. Îți datorez statornicie și 
siguranţă, îți datorez iubire în plus pentru anii în care te-am 
privat de asta. Îți datorez respect, îți datorez viața mea. Și da, 
vom rămâne, vom rămâne aici, fiica mea, și promit că lucrurile 
se vor schimba! 

Mona izbucni într-un nou șuvoi de lacrimi, de astă dată 
profund impresionată. În faţa ei se afla chiar tatăl său, așa cum 

era el odinioară. Se ridică şi se așeză pe pat, lângă el. Eric îi 
șterse încet lacrimile. 

— Nu mai plânge, îi zise. Gata. Îmi pare rău c-am ajuns aici. 
Tu, fiica mea, să mă ridici pe mine. Să ştii că sunt mândru de 
tine. Ţi-am spus, am încetat să mai bat străzile. N-am mai pă- 
răsit orașul decât pentru a merge la mare. Îţi jur! Am nevoie 
de mare, dar îți promit că de-acum nu voi mai merge niciodată 
singur. Te voi lua cu mine, ziua, şi vom petrece împreună în 
mod normal, cum o face toată lumea. Promit. Şi vom merge 
doar când vrei tu și când ai tu timp. Te iubesc! Iți mulțumesc 
că m-ai suportat așa în toți acești ani și că mi-ai fost alături. 
Puteam să cad mai rău de-atât. Am fost mereu conștient de 
asta. Și aş fi făcut-o, dacă nu erai tu în viața mea... 

— Cel puţin, în ultimul an, n-a mai trebuit să te scot de prin 
baruri, încercă Mona o glumă, surâzând strâmb. 

Zâmbiră amândoi. O strânse în brațe, cu iubire părintească. 

— Îți mulțumesc mult pentru această... cum să-i spun?! în- 
trebă Eric. 

— Intervenţie, zise Mona râzând. Cu plăcere. Să știi că nu 
aș fi făcut-o dacă n-o vedeam absolut necesară. Şi, tată, serios 
acum, avem o singură baie, eu sunt adolescentă... Eu ar trebui 
să fiu cea care stă cu orele acolo! 

— Bine, bine. Facem cu rândul, glumi el. 

— Îmi place să te văd iar zâmbind. Ăsta e tatăl meu, bărba- 
tul de care s-a îndrăgostit mama şi cel cu care am crescut! 

— Ce spui de un film? propuse el deodată. Doar noi doi, 
acasă, am luat un DVD special. 

Se ridică și controbăi într-un sertar. Scoase cel mai nou film 
din seria preferată a familiei: TinkerBell și bestia de nicăieri. Se 
aștepta la o reacție explozivă din partea Monei; în schimb, 
aceasta punctă sec: 

— L-am văzut! 

— L-ai văzut? Cum? Unde?! Singură? întrebă tatăl ei, nedu- 
merit, fără măcar să respire între întrebări. 

— L-am văzut la cinema, când a apărut. Am vrut să-l vedem 
împreună, dar nu prea aveai chef de companie, așa că am fost 
singură, într-o zi când tu erai plecat la mare. Dar, nu-i nimic, 
hai să-l vedem. Întotdeauna e mai bun când ai companie. Și, 
în plus, filmul e minunat, ca toate celelalte. 

Pe chipul ei apărea mereu un zâmbet când se gândea la acest 
film. Dacă ar fi auzit careva din cercul ei de prieteni de acum 
că se uită la TinkerBell, n-ar fi recunoscut, cu siguranță. Era un 
copil în 2008, când apăruse prima parte, și ea se îndrăgostise 
iremediabil de mica zână ștrengară și buclucașă. Văzuseră fil- 
mul toți trei, împreună, împărțind același castron de popcom, 
râsete, chicoteli și veselie. Îl revăzuse, mai apoi, singură, de ne- 
numărate ori, fiindcă era atât preferatul ei, cât și al mamei. Și 
de câte ori se uita iar la acele imagini, retrăia cea dintâi vizio- 
nare. ” Tu, micuța mea, ești asemeni acestei zâne minunate”, îi spu- 
sese mama. “Serios?”, o întrebase Mona, fascinată. “Serios. Eşti 
frumoasă, fragilă, isteaţă, eşti... magică. Și nu îţi trebuie praf de zâne 
pentru a face magie. Trebuie doar să fii tu în tot ce realizezi și între- 
prinzi. Şi, la fel ca Tink, ai darul de a aduce oamenii împreună, aduci 
bucurie în viețile și sufletele noastre.” Așa că, da, iubea filmul, în 
special primele trei părți, pe care le vizionaseră împreună. 

— Ok, eu pregătesc filmul, iar tu... pui ușa băii la locul ei, 
zise Eric, privind-o pe sub sprâncene și așteptându-i nerăbdă- 
tor reacţia. 

— Eu? Dar, tatăăă... 

— Niciun dar! Tu ai dărâmat-o, tu o pui la loc! Mizeria ta, 
partea ta de curățenie, se amuză bărbatul, văzând că fiica sa 
nu se așteptase la asta. 

Zece minute mai târziu, tată și fiică stăteau împreună pe 
aceeași canapea, după mult timp doar ei doi, urmărind absor- 
biți fantastica poveste creată pentru sufletul de copil din fie- 
care om... 

IX 


Ema îşi pusese alarma să sune dis-de-dimineaţă. Voia să 
ducă la bun sfârșit sarcina lansată de doamna Marin, vecina 
de peste drum: minunatele brioșe cu scorţişoară. Deschise 
ochii şi privi ceasul: era 10:00. 

— Dumnezeule, nu l-am auzit! Robert, n-a sunat ceasul de 
dimineață? îl întrebă morocănoasă. 

— Ba da, dar l-am oprit eu, să nu te trezească. Dormeai așa 
de frumos! 

— Oh, din moment ce am pus alarma, într-o dimineață de 
sâmbătă, nu crezi că aveam în plan să mă trezesc mai devreme? 

Se ridică repede din pat, grăbi toaleta de dimineaţă, luă pe 
ea primele haine care-i veniră la îndemână și cobori în bucătă- 
rie. Își prinse părul la spate, își puse șorțul şi își aranjă ingre- 
dientele, să le aibă la îndemână. Era aniversarea unei zile de 
naștere, cu zeci de invitaţi, așa că două tăvi, adică 24 de brioșe, 
n-aveau să ajungă nici cât pe-o măsea! Știa, din proprie expe- 
riență, că dacă îi place cuiva ceva, nu se limitează la o singură 
bucată, aşa că își propuse să coacă cinci ture. Avea disponibile 
două tăvi, deci nu trebuia să aștepte de fiecare dată ca să umple 
formele; o tavă în cuptor, alta pe masă, pregătită... și tot așa. 

Când vru să se apuce de treabă, auzi bătăi în ușă. ” Offf...” 
Se duse să răspundă, fiindcă Robert încă mai moțăia în pat 
alături de Maia, care se cuibărise lângă el de cum se ridicase 
ea din pat. 

— O, bună dimineața, doamnă Marin. După cum vedeți, 
sunt echipată, așa că mă apuc imediat de lucru. 

— Ce bine că eşti trează. Am văzut becul aprins şi de-aia am 
îndrăznit să dau buzna așa devreme. Ai nevoie de ajutor? 

— Nu, mulțumesc. Şi nu e devreme, e chiar târziu, zise ea, 
uşor panicată. Nu prea mai este loc pentru un al doilea chef la 
mine-n bucătărie, zise râzând. Nici măcar de sous chef, sunt 

obișnuită să lucrez singură. Apreciez ajutorul, dar promit că 
voi fi gata la timp. 

— La ora 18:00, draga mea, vrem să avem toată mâncarea 
pe mese, fiindcă după aceea sosesc invitaţii. La cât zici să vin 
să le iau? 

— Staţi liniștită, nu vă bateţi capul. Le aduc eu, să-mi scrieți 
doar adresa. M-am hotărât să fac ceva mai multe şi nu cred că 
aveţi loc şi pentru ele. În plus, poate că vreţi să fiți mai de- 
vreme acolo. Nu le-am făcut de ieri fiindcă am vrut să fie 
proaspete, aşa că o să vin cu ele călduțe, să “parfumăm” încă- 
perea, da? 

— Ce drăguță ești! Dacă nu profit prea mult... Dă-mi o foaie 
şi-un pix să-ți notez adresa. 

O notă și-i întinse Emei hârtia. 

— E perfect, spuse Ema după ce o verifică, ştiu să ajung aici 
și fără GPS. Râseră amândouă. Până la 18:00 voi fi acolo, fiți 
fără grijă. 

De cum plecă vecina, Ema se apucă de treabă. Își măsură 
ingredientele: zahăr, ulei, lapte, făină, ouă, prepară compoziția 
și o așeză cu grijă în forme. Băgă prima tură la cuptor... Urmau 
celelalte. 

— Faci ceva şi cu ciocolată, pentru copiii ăștia necăjiţi? în- 
trebară două glasuri din spatele ei. Se întoarse, bine dispusă. 

Robert și Maia stăteau amândoi cu buza de jos întoarsă, do- 
rind să o impresioneze pe mama gospodină. 

— Vai, dar ce necăjiţi arătaţi, într-adevăr. De data asta vă 
refuz, din păcate. 

— Aaaaaaaaaaa..., nu! exclamară în cor cei doi. 

— Hai, afară cu voi, mergeţi la joacă. Am treabă azi! Poate 
mâine, îi repezi Ema din bucătărie. 

Nici n-apucă să termine vorbele, că se auziră iar bătăi în ușă. 

— Cine o fi la ora asta? se încruntă Robert. 

— La ora asta? E 11:00! Doamna Marin, probabil. A mai fost 
şi adineauri. Poate a uitat să-mi spună ceva... 

Robert se duse şi deschise... Nu era doamna Marin. În prag 
stătea o femeie la vreo 35 de ani, înaltă și zveltă, cu părul lung 
și drept, şaten închis, cu breton simetric. Avea un chip pătră- 
tos, cu pomeţi proeminenți. Tenul, perfect. Ochii, ușor migda- 
laţi, verzi-albăstrui, îi aruncară lui Robert o privire arzătoare. 
Stând rezemată în cot de tocul ușii, îl întrebă tăios pe bărbat: 

— Ai de gând să mă ţii toată ziua-n prag? 

— Surioară, ce vânt te-aduce pe la noi așa devreme?! excla- 
mă el, deschizându-i larg ușa. O invită să intre și se îmbrăţi- 
șară strâns, apoi se sărutară pe amândoi obrajii. 

— Ce direct ești de dimineaţă, zâmbi ea. Să înțeleg că nu ai 
dormit bine azi-noapte? îl întrebă. Niciun vânt nu m-aduce, 
mai degrabă un... foc. De dor. De când am nevoie de-un motiv 
anume ca să-mi vizitez fratele? 

— Eşti întotdeauna binevenită, Olivia! interveni Ema, apă- 
rută în ușa holului. Se îndreptă spre cumnata ei, aruncându-i 
soțului săgeți cu privirea. ” Ai putea fi mai nepoliticos de-atât?”, 
scria pe ele. 

Cele două tinere femei se îmbrățișară strâns. Nu se mai vă- 
zuseră de aproape două luni. 

— Te-ai întors în oraș? o întrebă Ema, invitând-o printr-un 
gest să intre în sufragerie. 

— Da, răspunse Olivia, trântindu-se în fotoliu. M-am sătu- 
rat de colindat. Dar tu, ce faci? o întrebă, observându-i șorțul 
de bucătărie. Așa gospodină, de dimineaţă? 

— Pregătesc ceva pentru vecina mea. 

Ema nu reușea să-și ia privirile de la Olivia. Întotdeauna i 
se păruse de o frumuseţe răpitoare. Iar pe lângă asta, avea și o 
atitudine sexy și îndrăzneață. 

— Am trecut pe la voi că eram prin zonă. Și-am zis să vă sa- 
lut, dacă tot sunt pe-aproape. Apoi mă duc acasă. Sunt cam 
nedormită. Voi doi ce faceți? se întoarse spre Robert. 

— Mergem în parc un pic mai încolo. Apoi, puţin pe la 
mama, probabil. 


51 


Forțe ale Naturii — Moartea vie Daniela Faur 


— Poate o să vin și eu mai încolo, să văd ce mai face scorpia 
aia bătrână, râse Olivia cu poftă. 

Se întinseră un pic la vorbă și, contrar așteptărilor, Olivia 
se ridică brusc după vreo jumătate de ceas și, luându-și rămas 
bun, plecă spre casă. Ema nu era deranjată de compania Oli- 
viei, dar astăzi chiar se simțea sub presiune. De obicei, când 
cumnata ei venea în vizită, uita să mai plece, așa că se bucură 
teribil când o văzu că pune capăt vizitei atât de repede. 

"S-a făcut aproape 12:00... Doamne, ce mai zboară timpul! “, îşi 
zise în gând, bucurându-se că Robert o scotea pe Maia în parc, 
la joacă. “Voi fi gata la limită...,, Lucra mult mai bine când era 
singură. Îi plăcea să nu fie deranjată, să nu i se ceară tot felul 
de lucruri, care, de fapt, se aflau la îndemână. 

Oră după oră, tavă după tavă, brioșele se coapseră frumos. 
Erau gata. Le așeză delicat pe platouri, le pudră cu zahăr vani- 
lat amestecat cu scorţişoară şi le dădu față. Arătau ca de expo- 
ziție. 

— Perfect! se felicită cu glas tare. 

„Se făcuse 17:50. Fugi să se îmbrace, ca să nu întârzie. ” Ce 

.. O să dorm frântă!” Îşi luă pe ea ce găsi, își desfăcu părul, 
să de două ori mâna prin el şi fu gata de plecare. 

Aranjă tăvile în maşină, cu grijă, porni motorul și demară 
spre destinație. 


— Tată, chiar trebuia să mă aduci fix la începutul petrecerii? 
O să fiu doar eu și cu bunică-sa acolo, spuse Mona, îmbufnată. 
Nu era mai bine dacă mă lua Gabi, cum am stabilit? 

— Linișteşte-te, Mona, n-o să te las chiar în fața porții, să nu 
te vadă colegii că te-am adus eu. Mulțumită? Îi puse mâna pe 
umăr. Hei, uită-te la mine. Arăţi superb! Chiar dacă ai ales tot 
o rochie neagră, îți stă minunat. Și părul și machiajul și... tot, 
ești o femeie frumoasă! 

— Oau, astea da complimente. Femeie, nu copil sau fetiţă. 

Ăsta-i un pas înainte! Mulţumesc. Mă lași la colț sau undeva 
departe! 

— Stai liniștită, n-o să fii tu prima, continuă bărbatul. O să 
fii doar punctuală. Nu așa ar trebui? Sau, cu cât ajungi mai târ- 
ziu, cu atât ești mai interesantă? 

— Pe vremea ta era poate superimportantă punctualitatea. 
Acum se dă ora doar ca... reper, majoritatea întârzie. Mă rog, 
în special “divele”, care vor să-și facă intrarea în văzul tuturor. 

— Uite că ne-am luat cu vorba şi aproape am ajuns... 


Ema sosi la destinaţie agitată. Parcă în fața casei şi luă o tavă 
în mână. 

— Îmi pare nespus de rău, doamnă Marin, am promis că voi 
ajunge la timp și am întârziat. 

— Stai liniștită, draga mea, zece minute nu înseamnă întâr- 
ziere, o linişti femeia, zâmbind. Hai să-ți dau un pahar cu apă. 
Uite, iau băieții restul tăvilor din mașină. Adolescenţii din ziua 
de azi se lasă așteptați, aşa că doar câțiva au sosit. Nici nu vor 
observa că ai venit cu tăvile. 

— Mulţumesc, se scuză Ema, dar nu mai intru. Mă așteap- 
tă... cina. 

— Eu îți multumesc! O să vin mâine cu păreri. Sunt sigură 
că brioşele tale vor fi foarte apreciate. Să conduci cu grijă. 

Ema se urcă în mașină şi, înainte de a porni, respiră adânc, 
să-şi tragă sufletul. Se agitase prea mult! Respiră... inspiră... 


— Tată, ai auzit ce te-am întrebat? 

Nu, n-o auzise. Cum s-o audă când în fața lui, la câțiva zeci 
de metri, o zărise pe soția lui, rezemată de-o mașină. Ea era, 
trebuia să fie ea. Privea ca hipnotizat. 

— Cum, ce ai zis? o întrebă distras, fără a-și lua privirea de 
la femeia din față. 

— Pământul către tata!!! Te-am întrebat dacă vii să mă iei 
sau vin cu vreun coleg?... 

— Cum? Nu știu, o să vedem. Mă suni... Hai, coboară repede, 
să nu întârzii! îi zise grăbit, observând-o pe soție că se urcă în 
mașină și pornește motorul. 

Mona cobori nedumerită. Nici n-apucă să-l salute pe tatăl 
ei, că acesta și plecă în trombă, ambalând mașina. “Ciudat...”, 
gândi ea, îndreptându-se spre petrecerea unde spera să mai 
fie și altcineva în afară de sărbătorită și de bunica ei. 


X 


Inima-i bătea cu putere, dar reuşi să-și stăpânească emoțiile 
şi să-și menţină poziția de urmăritor la distanţă. Nimeni nu 
ştia mai bine ca el ce înseamnă noțiunea de căutare, însă cea de 
urmărire îi era nouă. Conduse încet și prudent, cu ochii mereu 
ațintiți pe maşina din față, în care o văzuse urcându-se. Nu mai 
avea nevoie de încă o privire pentru a-și confirma că cea pe 
care o zărise era soţia lui. Era o certitudine. Ar fi recunoscut-o 
dintr-o mie de femei. 

Şoseaua îl purtă în afara orașului, spre o zonă liniştită. Nici 
nu mai ştia când plecase la drum, dar i se păru că trecuse o veş- 
nicie. Mașina din față opri. Trase şi el pe dreapta și parcă peste 
drum de casa ce părea a fi destinația femeii. Cobori repede, ba- 
zându-se pe instinctul care-i spunea să facă asta, chiar dacă ge- 
nunchii păreau să nu-l mai asculte. Un val de emoții îi inundă 
întreg corpul și trase adânc aer în piept, de câteva ori, să-și vină 
în fire. Ridică uşor capota mașinii şi se aplecă peste motor, 
prefăcându-se că are ceva de meșterit la el. 

Femeia se dădu jos și deschise poarta, să bage mașina în 
curte. Deși felul în care arăta acum era departe de imaginea pe 
care o avea despre soția lui, cea care-i stătea înainte îi fură o 
lacrimă din ochii care plânseseră doar de tristeţe în ultimii 

cinci ani. Constată surprins că lacrima de fericire, sărată şi 
dulce în același timp, i se prelinse pe obraz fără să-l mai ardă. 
În secundele pe care le avusese la dispoziţie ca să o vadă, în- 
trezărise un chip mai puțin expresiv decât şi-l amintea. I se 
păruse îngândurată, distrasă, complet lipsită de emoția vie 
care o caracterizase întotdeauna. Avusese mereu tenul foarte 
deschis la culoare, de parcă soarele se sfia să o atingă și, de 
multe ori, suferea că nu se poate bronza și ea ca toți cunoscuții. 
Eric glumea adesea cu ea pe această temă, numind-o păpușa 
lui de porțelan; ea, însă, zicea că seamănă cu o fantomă. Iubita 
mea, nu fi tristă. N-ai niciun motiv. Culoarea ta nu-i de fantomă, 
este o fantastică întruchipare a iubirii mele infinite. Razele soarelui 
nu te ating fiindcă eu sunt singurul care are voie să-ți sărute pielea 
divină, de fildeş fermecat. 

Eric nu mai reuși să-i vadă strălucirea de odinioară. De pe 
chipul ei palid dispăruseră, parcă, toate expresiile minunate. 
ÎI făcură să se cutremure, ca de fiecare dată, buzele ei volup- 
toase şi ochii-i minunaţi, de culoarea mării, pe care, acum, nu 
știa dacă-i zărise cu adevărat sau erau doar amintirile vii din 
mintea lui. Faţa-i ovală îi era încadrată de un păr lung și blond, 
neglijent şi, în acea lumină difuză, o asemuise, pentru prima 
dată, cu o nălucă. 

Femeia parcă mașina, închise poarta și intră în casă, fără să 
privească în urmă. Eric încetă să mai joace jocul acela ieftin și 
stupid de mecanic, căci nu i se potrivea deloc. Intră în mașină 
şi se puse pe așteptat. Nu ştia nici el ce: să o revadă, să se adune 
sau, pur și simplu, să simtă doar că e în apropierea ei. O apro- 
piere aproape palpabilă, la care sperase şi doar visase până 
astăzi. Cum să plece tocmai acum, când o găsise? 

Ținu casa sub observație și, după câteva minute, văzu o si- 
luetă prin geamul de la bucătărie. Îi mulțumi lui Dumnezeu 
că se inventaseră perdeluţele scurte. O privi insistent. Se abținu 
și să mai clipească, de teamă să nu piardă vreo secundă imagi- 
nea halucinantă care i se derula în faţa ochilor. 

Curând, însă, privirea îi fu furată de o altă mașină, care 
trase în faţa casei. Din stânga cobori un bărbat, iar din partea 
cealaltă o fetiță. Privi înmărmurit și aşteptă cu sufletul la gură 
să vadă ce avea să se petreacă. Îi era frică chiar și numai să-și 
imagineze cine sunt cele două ființe, când realiză că era prea 
târziu... Ușa de la intrare se deschise. Femeia, în prag, o luă 
fericită pe fetiță în braţe și-i dădu un sărut bărbatului. 

Ușa se închise și Eric o simţi ca pe o palmă trântindu-i-se 
fulgerător peste față. Nuuuu! Nu! Nu! Nu! strigă distrus, fără 
să se oprească. Lovi cu putere cu pumnul în bordul mașinii și 
se luă cu mâinile de cap. Visul frumos din fața ochilor lui se 
transformase, într-o clipită, în coşmar. Trăiește, este soția unui 
alt bărbat, mama unui alt copil! Pentru un moment se uri fiindcă 
simţea sentimentul ăla de gelozie, care-l durea mai tare ca gân- 
dul de dinainte, care-i șoptea mereu că... este moartă. Trăiește, 
asta contează, asta este esențial! îşi spuse, conștient. Restul este 
doar o poveste al cărei final poate fi oricând altul! se consolă. Dum- 
nezeule, ce va crede Mona despre asta? Oare să-i spun? 

Deschise palma stângă și-și privi semnul de acolo, rămas 
mărturie singurei și veșnicei iubiri: o jumătate de inimă. Jumă- 
tatea care completa întregul se afla în palma dreaptă a soției 
lui. Cea de care-l despărțeau acum doar câţiva zeci de pași. 
Cea care, în noaptea aceasta, la fel ca în multele nopți de dina- 
inte, va împărți patul cu un alt bărbat. 

Gândul îl năucea, dar făcu un efort și se calmă, încercând 
să savureze clipele de fericire din multele sale amintiri nepre- 
țuite. Închise ochii și gândul îi zbură la cel mai emoționant și 
profund moment al iubirii lor: jurămintele de dragoste veșnică, 
pură. Erau doar ei doi, în mijlocul naturii, înconjurați de o mare 
de dragoste și speranță. Amândoi erau eleganți și simpli deo- 
potrivă: ea purta o rochie lungă, vaporoasă, albă, iar el un cos- 
tum de in, la fel de alb, cu mânecile suflecate. Stăteau desculți, 
față în faţă, simțindu-se singurii oameni din univers. El, mai 
timid decât ar fi crezut, a scos din coșul special pregătit o floare 

albă și i-a aşezat-o în păr tinerei care sorbea, prin toți porii 
ființei, fiecare gest al alesului ei. Îi luase palmele într-ale lui și-i 
șoptise: 

— Eşti frumusețea și mireasma florilor, ești mângâ:ierea vân- 
tului, adierea șoaptelor, căldura răsăritului, măreția apusului. 
Eşti aerul dimineţilor răcoroase de primăvară, al arșiței dogori- 
toare de vară, al umezelii neprietenoase de toamnă și al gerului 
tăios de iarnă. Eşti aerul pe care îl respir secundă de secundă, 
fără de care nu mai pot trăi. Te-am iubit ieri la nebunie, te iubesc 
astăzi nemărginit și te voi iubi de mâine înainte... fără cuvinte. 

Zâmbiseră amândoi, pierduţi în iubirea copleșitoare. Din 
același coș scosese o formă mică de fier forjat, pe care o ţinuse 
câteva secunde bune sub flacăra unei brichete. Când forma se 
înroșise, o lipise fără să clipească în podul palmei stângi, până 
când carnea îi sfârâise uşor. Strânse din dinţi, dar rămase pu- 
ternic, căci acesta nu era un moment de tortură, ci momentul 
în care-și unea destinul, în faţa naturii, cu femeia pe care o iu- 
bea. Jumătatea de inimă sângerândă îi va fi semn pe viaţă, do- 
vadă a iubirii veșnice pe care i-o jurase. Tânăra fată luase, la 
rândul ei, o floare din coș și o așezase în buzunarul cămășii 
alesului ei. Îi trecuse ușor mâna dreaptă prin păr și-i mărturisise: 

— Eşti izvor de bunătate, sensibilitate și înțelepciune. Eşti 
susurul apei line care-mi aduce pace în suflet și îmi oferă sigu- 
ranţă. Eşti sufletul imensei mări în care mi se scaldă inima, ești 
dragoste molipsitoare. Azi îți promit iubire pe veci, ţie, celui 
care mi-a fost dat să-i fiu jumătate. Sunt dependentă de tine, 
de iubirea ta și îți promit că nu mă voi sătura niciodată să te 
privesc, să te iubesc, să te completez. 

Cu lacrimi în ochi, ridicase, la rându-i, semnul din coș, îl în- 
cinsese și-l fixase în palma-i dreaptă. Durerea ascuţită îi furase 
un țipăt scurt și acut. O jumătate de inimă roșie, vie. Cei doi 
își priviseră semnele arzătoare și își potriviseră palmele una- 
ntr-alta, astfel ca cele două jumătăţi să se îmbine perfect într-o 
inimă întreagă. Sângele li se amestecase și rămăseseră așa mi- 


57 


Forțe ale Naturii — Moartea vie Daniela Faur 


nute întregi, doar privindu-se. Erau un întreg. O singură iu- 
bire, pe viață. 

Eric se trezi din visare, simțind jurămintele din acea zi la fel 
de intense ca atunci. Privi cu amărăciune spre casă, cu sufletul 
rănit, Vindecarea lui se găsea acum acolo, înăuntru. Avea să facă 
imposibilul să îndrepte lucrurile, dar fără a răni pe cineva. La 
mijloc se găseau fetița și bărbatul acela, despre care nu ştia ni- 
mic, nu știa cum au ajuns în viața soției lui, dar dacă, pentru a 
o aduce pe ea din nou în viaţa lui ar fi însemnat să-și încalce prin- 
cipiile... atunci n-avea încotro decât să dea dovadă de egoism. 


XI 


Exact cum bănuise: sufletele care animau de timpuriu petre- 
cerea se puteau număra lejer pe degetele de la ambele mâini. 
Grozaaav! îşi spuse Mona. Inaintă în încăperea aproape goală, 
încercând să zărească un chip cunoscut. Sau măcar unul mai 
tânăr. Se uită în jur și, pe moment, se întrebă dacă nu a încurcat 
cumva petrecerea, fiindcă cei prezenți erau departe de a fi adoles- 
cenți. Păşi stingheră, de parcă ar fi călcat pe cioburi, în căutarea 
unui refugiu. Asta își dorea acum: să stea ascunsă undeva până 
la sosirea adevăraților invitați. Părea mai degrabă o adunare a 
pensionarilor şi a părinţilor care nu mai văzuseră o petrecere 
de ceva vreme și se adunaseră laolaltă pentru a-și reaminti 
tinerețile, pe muzica anilor '60-'70. 

— Tineretul e afară, pe terasă, spuse o voce blândă în spa- 
tele ei. 

Mona se întoarse și zări chipul cunoscut al bunicii colegei 
sale, o doamnă caldă și senină. 

— Sunt bunica Angelei, lumea îmi spune simplu... bunicuța. 
Hai că te conduc la cei de vârsta ta, zâmbi ea. 

— Bună ziua, eu sunt Mona. Vă știu din vedere. Aţi mai tre- 
cut din când în când pe la şcoală. Ce veste bună mi-aţi dat! 

O urmă pe bunicuta care mergea foarte ager. O lăsă în curte 
și o salută politicos, semn că a fost o simplă călăuză spre dru- 
mul către distracție. 

Mona privi în jur și îi ieși involuntar un... Ooaaauuu. Terasa 
arăta, într-adevăr, îmbrăcată în haine de sărbătoare: pomii din 
curte erau împodobiţi cu sute de lumini colorate. Fel de fel de 
ghirlande de flori și baloane drapau locul în înălțime, creând 
efectul unui cort ridicat în mijlocul curții. Era mai bine decât 
într-un cort, însă. Aerul circula în voie printre decoraţiuni, pur- 
tând miresme de flori pe ale sale valuri. Pe margini erau așezate 
mese cu fel de fel de bunătăți, iar în spatele curții amenajat un 
impresionant ring de dans, luminat, la rândul lui. Mona fu plă- 
cut surprinsă să vadă că nu era printre primii invitați, așa că 
mai slăbi un pic din încordarea ce-i apăsa umerii. Chipuri cunos- 
cute îi treceau prin față și îi zâmbeau. Ea, la rândul ei, zâmbea 
cu o uşoară reținere, doar pentru că se simțea absurd că a sosit 
singură. Sărbătorita se apropie să-i ureze bun venit. Se îmbrăţi- 
şară şi Mona îi spuse: 

— La mulţi ani! Casa ta este foarte frumoasă, iar curtea m-a 
lăsat fără cuvinte. Ai tăi știu, se pare, cum să facă o fată fericită. 

— Mulţumesc, îi răspunse micuța brunetă care-i stătea în 
față. O dată fac 18 ani, nu? Îşi împinse cu un gest scurt oche- 
larii pe nas și o pofti să se alăture distracţiei. 

Mona se văzu din nou singură; colega sa, Angela, trebuia să 
se împartă în multe locuri, pentru a mulțumi pe toată lumea. 

— Credeam că nu mai apari, îi spuse o voce cunoscută, pe 
care o simți mângâindu-i ceafa. 

Rămase nemișcată, iar vocea îi trecu ușor pe lângă urechea 
stângă, până ajunse în faţa ei. Era David, pe care, pentru o se- 
cundă, nu-l recunoscuse. Era elegant, îmbrăcat în pantaloni 
lejeri, gri deshis și o cămașă de un roz pal, cu carouri mici. 
Scoase de la spate o floare și i-o puse după ureche. 

— Cum să nu mai apar, am depășit un pic ora scrisă pe invi- 
tație. Ce e cu tine la ora asta aici? îl întrebă curioasă. 


59 


Forțe ale Naturii — Moartea vie Daniela Faur 


— Păi, să vedem... Eram sigur că vei fi adusă de tatăl tău și 
nu vei veni acompaniată de fete, cum probabil i-ai dorit. Iar 
tatăl tău este, de departe, cel mai punctual om pe care îl ştiu. 
Așa că, m-am gândit că ţi-ar plăcea să vezi un chip prietenos 
atunci când vei ajunge aici. 

— Impresionantă poveste, spuse ea, zâmbind. Aproape că 
te-am crezut. Mulţumesc pentru floare! 

— E dintr-o ghirlandă... Apreciez frumusețea florilor alături 
de o fată frumoasă. 

— Dacă spui că erai deja aici când am sosit, cum se face că 
ai apărut din spatele meu? îl întrebă Mona, cu gândul să-l pună 
în încurcătură. 

— Eram în faţa ta când ai intrat, lângă ringul de dans. Rela- 
ționam intens cu o pina colada. Te-am văzut când ai intrat și 
ai părut un pic pierdută. Ţi-am făcut chiar cu mâna, dar ai pri- 
vit fix prin mine. Emoţionată? Nu ai de ce! Arăţi... fabulos. 

David se opri pentru un moment și se învârti ușor în jurul 
ei. Mona tăcu și intră în jocul lui. Își simțea respiraţia mai grea, 
căci băiatul pe care îl plăcea îi dădea târcoale la propriu. 

— Eşti foarte frumoasă azi. Se opri în fața ei și o examină 
din nou, de jos în sus, de sus în jos. 

De data asta lăsase bocancii acasă și îi înlocuise cu o pereche 
de balerini negri. Trupul ei purta o rochie frumoasă, simplă, 
tot neagră, dar care i se potrivea de minune. Fixă în talie, ușor 
bufantă în jos, oprindu-se deasupra genunchilor. Un umăr îi 
era acoperit de o bucată de tull negru, în timp ce pe celălalt i 
se odihnea părul legat într-o coadă pe-o parte, împletită lejer. 

— Mulţumesc, spuse stingherită. Nici tu nu ești mai prejos, 
completă ea, roșind. Roz? Serios? 

— Ce, nu-ți place? Nu oricine știe să poarte roz, zise David 
zâmbind. Hai, să mergem să dansăm, îi întinse el galant mâna 
dreaptă. 

— Deocamdată nu, aş prefera să mănânc ceva rapid, că simt 
că mă roade stomacul. Nu am prea mâncat astăzi, de emoție. 

Ajunși la mesele cu mâncare și prăjituri de tot felul, Mona 
nici nu știa cu ce să înceapă mai întâi, dar trebuia să fie şi 
atentă să nu pară o pofticioasă fără margini, chiar dacă asta și 
era. De când rămăsese doar cu tatăl său, mâncarea gătită, așa 
cum o ştia ea, lipsea cu desăvârşire. Mama sa era o bucătăreasă 
de nota zece și savoarea preparatelor parcă nu venea din ingre- 
dientele folosite, ci din dragostea pe care o așeza de fiecare 
dată în farfurie. Așa că Mona încă analiza masa, când David o 
întrebă: 

— Ai nevoie de ajutor? 

— Hmmm, ai mâncat ceva? 

— Daaa, suficient cât să-mi doresc să consum totul pe rin- 
gul de dans, mărturisi el, râzând. Ca aperitive îți recomand ru- 
lourile acelea de pe platoul mare, cele cu ciuperci şi cașcaval, 
am mâncat vreo zece, dar m-am oprit ca să-ți păstrez și ție. Râse 
din nou, jucăuș. Și, ca dulciuri, stătu un pic şi se gândi, brioșele 
cu scorţişoară, categoric. Găseşti chiar călduţe, dacă ai noroc. 

— Brioşe cu scorţişoară? îl întrerupse Mona, doar la auzul 
celor spuse. 

— Da, sunt fenomenale, de nedescris! Uite, sunt pe masa din 
capăt. Mă duc să pun ceva de băut. N-aș vrea să ne deshidra- 
tăm, spuse, râzând din nou. 

Mona, însă, nu-l mai asculta; plutea parcă spre recomanda- 
tele brioşe. Iubea brioșele cu scorțișoară, mama ei făcea săptă- 
mânal. De altfel, toţi trei le preferau. Era o adevărată luptă 
pentru ele, de care își amintea mereu cu drag. Așa că, de fiecare 
dată când vedea brioşe cu scorțișoară, fie în pachetul vreunui 
coleg sau în vreo cofetărie, trebuia să guste neapărat. Era pur- 
tată de speranţa că, poate, unele vor semăna la gust cu cele pe 
care le simţea parcă în gură doar amintindu-și. Luă o brioșă și 
muşcă cu poftă. Zeci de imagini, rupte din amintiri, îi veniră 
instantaneu în minte: bucătăria, mama care-şi lega șorțul la 
spate, sunetul telului, praful de făină prin aer, râsete colorate, 
lapte, scorțișoară, o ușă de cuptor ce se deschidea și în final... 

tava cu brioșe aurii frumos crescute, al căror miros inunda 
toată casa. 

— Dumnezeule! Mâncase toată brioșa pe nerăsuflate, trăind 
fiecare înghițitură la maximum. O termină și mai mâncă una. 
Şi încă una. 

— Ooooo, ușooor, strigă David la ea. O să mă alergi prea tare 
pe ringul de dans apoi. Nu te credeam așa mâncăcioasă. Pofti- 
cioasă poate, dar mâncăcioasă... asta e bine, urăsc fetele uscate, 
care mănâncă o căpşună pe zi. O privi mai atent și, pe lângă 
gura plină, care mesteca de zor, îi văzu ochii în lacrimi. Mona 
terminase de înghițit și câte o lacrimă i se scurgea pe fiecare 
obraz, concomitent. 

— Hei, ești ok? o întrebă el, nedumerit. lartă-mi reacţia de 
mai înainte, nu am vrut să fiu răutăcios. 

— Cine a făcut brioșele-astea? 

— De unde să ştiu? Cu siguranţă o tanti, vreo bătrânică, ci- 
neva, spuse glumind, asta până văzu expresia nemaiîntâlnită 
de pe fața ei. Dar mă pot interesa, dacă vrei. 

Mona își șterse lacrimile și merse repede spre ieşire. Se opri, 
însă, și o căută din priviri pe Angela, sărbătorita. După ce o 
reperă, se duse furtunos spre ea. David abia dacă mai putea 
ține pasul. 

— Angela, de unde-ai luat brioșele cu scorţişoară? 

— Habar n-am. Privirea pătrunzătoare a Monei o făcu, însă, 
să continue. Cred că au fost aduse de o vecină de-a bunicii 
parcă. Nu știu acum, la câtă mâncare este... 

— O ştii? întrebă Mona. 

— Pe cine? răspunse nedumerită Angela. 

— Cum pe cine? Pe vecină! spuse Mona răstită. 

— Nu, n-am văzut-o în viața mea. 

— Mona, haide, să mergem, îi spuse David, încercând să-i 
arate cum atrăsese privirile tuturor asupra lor. 

Mona se întoarse și-și continuă drumul spre ieşire. Între 
timp, Gabi și cele trei clone își făcură apariţia și se aliniară 


62 


Forțe ale Naturii — Moartea vie Daniela Faur 


toate, de parcă așteptau laudele. Mona trecu furtunos pe lângă 
ele, fără să le adreseze măcar un cuvânt. 

— Hei, Mona, unde te duci? întrebă Gabi. 

— E puţin supărată, răspunse David. În locul tău aș sta deo- 
parte. 

Gabi îl analiză repede și răspunse: 

— Dar ce ești tu: purtătorul ei de cuvânt? Îi făcu semn cu 
mâna, ca şi cum ar fi vrut să îndepărteze o muscă din cale, și 
se duse spre Mona. 

David se repezi la ea şi o prinse de mână, spunându-i pe 
un ton apăsat: 

— Din moment ce nici măcar nu te-a salutat, înseamnă că 
nu are chef de tine, de sfaturile tale sau de compania ta. Așa 
că, las-o baltă și rămâi aici, unde te poți simţi în centrul aten- 
tiei. Îi eliberă mâna și fugi după Mona. 

— Mona, Monaaa! o strigă cu putere. O vedea în față. Se 
oprise din alergat, dar mergea încă repede, aparent fără vreo 
destinație. 

— Mona, aşteaptă! o strigă din nou. 

— Lasă-mă în pace, îl repezi ea. Nu mă mai urmări. 

David mări pasul și alergă, când, dintr-o dată, se prăbuși la 
pământ ca un bolovan. Ce mama naibii? îşi spuse, mai ales că 
nu simţise să se împiedice de ceva sau să-l lase picioarele. Privi 
în jos şi îşi văzu şireturile legate unul de celălalt. 

Se uită în faţă și o observă pe Mona. Se oprise și îl privea... 
şi parcă... îl aștepta. Își dezlegă șireturile și le legă la loc, așa 
cum se cuvenea, fiecare pantof cu şiretul lui. Se ridică zâmbind 
încurcat şi se apropie de fată, care se uita la el cu o privire la 
fel de încurcată. 

— Îmi pare rău, se scuză ea. 

— Eşti scuzată, răspunse el fără să ceară vreo explicaţie. O 
luă de mână și o întrebă, extrem de curios: 

— Ce s-a întâmplat acolo, înăuntru? 

— E... complicat! 

— Încearcă-mă! Haide, Mona, deschide-te! Nu vezi că dacă 
îţi ţii sentimentele în tine e și mai rău? Îi duse mâna la piept și 
îi spuse liniștitor: Ai încredere în mine, te rog! 

Mona îi simţi cuvintele ca și cum i-ar fi luat o piatră de pe 
inimă și i-ar fi deschis o portiță spre adevăr, spre sentimentele 
îngropate, spre cuvintele nerostite, spre amintirile păstrate ca 
pe o comoară, doar pentru sufletul său. Un claxon de mașină 
îi trezi, însă, pe amândoi și realizară deodată că sunt în plină 
stradă. 

— E complicat, spuse Mona din nou. 

— Haide, hai cu mine, continuă David, ca şi când n-ar fi au- 
zit repetiţia Monei. Cunosc un loc, nu departe de aici, care o 
să-ți placă la nebunie. Acolo putem vorbi liniștiți. 

Mona dădu aprobator din cap. Pașii o purtau aproape de el 
și văzu surprinsă că încă nu-i dăduse drumul la mână. Nu 
spuse nimic, însă, şi îl urmă tăcută, căci știa că va avea multe 
să-i spună dacă nu se va închide în ea în momentul cu pricina. 
David o purtă spre o zonă cu blocuri, trecură pe străduțe și pe 
lângă un parc, unde Mona rări paşii. 

— De ce te-ai oprit? o întrebă David. 

— Mă gândeam că am ajuns, spuse, arătând cu mâna spre 
parc. 

— O, nu, aici credeai că te aduc? Sunt cam dezamăgit, am 
impresia că mă subapreciezi puțin. Mai avem un pic. Merită, 
crede-mă! 

Îşi continuă drumul, încă puţin, până ajunseră în dreptul 
unei clădiri ce părea abandonată. David se opri. 

— Îmi plăcea mai mult parcul, spuse Mona, deloc impresi- 
onată de alegerea făcută. 

— Eşti de toată groaza, îi replică el, râzând. Dacă ne-am 
oprit, nu înseamnă că ăsta e locul. Se aplecă spre o grămadă 
de pietre și scoase o cheie. 

— Ha, te-am găsit! zise parcă victorios, arătând cheia. Hai 
să mergem. Urmează-mă! 

Cei doi intrară în clădire, fără a avea nevoie de cheie. Mona 
se gândi: oare ce avea să deschidă cheia din mâna lui David? 
Urcară vreo patru etaje şi Mona se arătă obosită. David o privi. 
Ea citi, parcă, în ochii lui: Nu mai e mult, aproape am ajuns. David 
se opri şi trase de pe perete o scară pentru a avea acces la ca- 
pacul podului din tavan. Urcă și scoase cheia care descuia la- 
cătul ce-i despărțea de mult așteptata destinație. Deschise ușa, 
care scârțâi supărător. Sunetul aduse o expresie încruntată pe 
faţa Monei. [i întinse mâna. 

— Curaj, îndrăznește! 

— Adică... să urc eu prima? Acolo? Nici gând! 

— Ce mă fac eu cu tine? spuse David, râzând la vederea 
chipului ei expresiv. 

Se hotărî să urce el primul și îi întinse apoi mâna. Fata își 
făcu curaj și păși pe scara care nu-i oferea deloc siguranță. Mâna 
lui o ţinea, însă, bine și știa că n-are de ce să-și facă probleme. 
Trecu prin chepeng și păși, brusc, pe un tărâm care i se păru 
de vis. David nu spuse și n-o întrebă nimic. Vedea uimirea pe 
chipul ei și îi aștepta, din secundă în secundă, reacția. 

Se aflau pe acoperișul clădirii, transformat într-o grădină 
vie, un miniparc cu alei, ce duceau spre un foișor cu o bancă 
din fier forjat, minunată. Flori, plante, pietre decorative, bolte 
cu iederă cățărătoare. Zeci de tufe de trandafiri, unii înfloriţi, 
alții îmbobociţi, pomișori ornamentali de un verde crud ce-ţi 
tăiau răsuflarea, sculpturi de lemn puse printre flori, totul 
striga iubire, devotament, dăruire. 

Asemeni unui personaj de poveste, purtat de destin prin 
locuri negândite, Mona respiră adânc, se frecă la ochi, apoi îi 
închise și-i deschise pentru a-și confirma că într-adevăr nu vi- 
sează. Nu visa și se bucura de micul paradis de parcă ar fi fost 
făcut special pentru ea. Ştia că nu e așa, dar gestul lui David, 
de a împărţi acest loc cu ea, o făcea să se simtă specială. Se afla, 
cu siguranţă, într-un mic colț de rai. 

ÎI căută pe David din priviri şi îl văzu meşterind ceva. Ţinea 
în mână un ştecher, pe care îl introduse într-o priză. Jumătate 

din copăcei prinseră parcă viaţă, căci zeci de luminiţe licăreau 
printre frunze. Se uită la David și mai surprinsă decât credea 
că poate fi. 

— Îmi imaginam că numai în filme pot să văd așa ceva. Este 
minunat, cum de știi de acest loc și, mai mult, cum de ai acces 
la el? Ai acces, nu? Nu am pătruns aici prin efracție, spuse, bâl- 
bâindu-se, căci fel de fel de ipoteze-i treceau prin minte. 

— Ți se pare că am intrat prin efracţie? o întrebă el, contro- 
lându-și zâmbetul. 

— Nu, dar... 

— Dar ce, crezi că am pândit pe cineva, am văzut că ascunde 
o cheie sub piatră şi am luat-o repede să văd despre ce e vorba? 

— Eu ştiu? E și asta o variantă, îi răspunse Mona surâzând. 

— E un loc ce aparține unui prieten de-al tatălui meu. L-am 
ajutat vara trecută să-l amenajeze, deci sunt oricând binevenit. 
L-a făcut pentru a oferi oamenilor exact aceeași reacție pe care 
ai avut-o și tu. ÎI închiriază pentru evenimente speciale, gen 
cereri în căsătorie sau aniversări restrânse. Şi eu vin din când 
în când, când simt nevoia să-mi limpezesc gândurile sau când 
vreau să văd apusul. Şi când e liber. 

— Sau când vrei să impresionezi o fată. 

— Privirea de pe chipul tău a spus totul, așa că nimic nu mă 
face mai fericit. 

— Hmmm, nu mă refeream la mine acum, ci la fete, în gene- 
ral, spuse ea ridicând o sprânceană. 

— Pe bune!? Asta crezi? Draga mea Mona, spre dezamăgi- 
rea sau surprinderea ta, află că ești sigura pe care am adus-o 
vreodată în acest loc. De fapt, adevărul e că ești singura care a 
îndrăznit să urce pe acea scară șubredă, celelalte s-au întors 
din drum, spuse râzând la vederea zâmbetului Monei. Este o 
locaţie exclusivistă, nu? zâmbi din nou, ștrengărește. 

O luă de mână și o duse spre marginea acoperișului. În jur 
se deschidea o imagine la fel de frumoasă. Zăreau, de sus, 
clădirile, parcul, linia unde ziua se întâlnea cu noaptea. David 

se aplecă asupra unei lăzi și scoase o pătură din ea. O așeză pe 
margine și o pofti pe Mona să i se alăture. 

— Aici? Nu stăm mai bine pe bancă? întrebă ea, uimită. 

— Ai rău de înălțime? Aici stau întotdeauna, simt totul alt- 
fel. Vântul îmi bate în față, pot vedea grădina din spate și pa- 
norama orașului din faţa noastră. Dacă preferi banca, stăm pe 
bancă, dar, crede-mă pe cuvânt, nu știi ce pierzi. 

— Nu, e bine aici. M-ai convins, spuse ea, apoape rușinată. 

Se așezară, ținându-se de mână, și priviră în zare. Mona se 
uită la David și văzu că, da, putea avea încredere în el. Așa că 
nu aşteptă să fie întrebată și se trezi vorbind, de parcă nu ar fi 
închis nicicând în ea cuvintele care altădată ar fi durut-o. 

— Mama. Brioșele îmi aduc aminte de mama. Și nu doar 
atât, acele brioșe au fost făcute chiar de mama! 

— Ce vrei să spui!? Nu ai fi știut de la bun început dacă 
mama ta le-ar fi făcut? 

— Nu, probabil nu e o noutate ce-ţi spun, că toți colegii știu 
că trăiesc doar cu tata. Mama nu mai e cu noi de cinci ani. 

— Adică e... moartă? întrebă David cu jumătate de gură. 

— Nuuu, e... dispărută, pierdută, luată. Nu ştiu. Nu știu 
unde este. Am refuzat să cred că ar fi moartă. Mulţi mi-au spus 
că ar trebui să iau și varianta asta în calcul, să nu sufăr în cazul 
în care scenariul s-ar adeveri. După cum am spus, am refuzat. 
Ca fiică, cred din adâncul sufletului că aș fi simţit dacă era așa. 
Simt dor, pustietate, neajutorare, dar nu durerea aceea ascuțită 
şi adâncă pe care o ai atunci când pierzi pe cineva drag. Şi uite, 
astăzi am gustat din nou din brioşele ei. 

— Scuză-mă, poate par pesimist, dar nu crezi că altcineva 
are rețeta mamei tale și e o coincidență? 

— Nu, sunt sigură. Am simtit-o întotdeauna pe mama, de 
aia am știut mereu că nu e moartă. Nu îți pot explica această 
simțire mai mult decât am făcut-o, dar există. Și știu că acele 
brioșe sunt făcute de ea. Și o voi găsi! Acum, că am dovezi, o 
voi căuta până ce o voi găsi. 

— La ce te referi când spui... dispărută? 

— Pur și simplu, în urmă cu cinci ani, eu și tatăl meu am 
ajuns acasă, iar mama nu mai era. Aveam doar 13 ani, nu-mi 
aduc aminte detalii foarte multe sau poate că mi le-am blocat 
în sinea mea. Ştiu doar că, de atunci, eu și tata am plecat în 
căutarea ei. Zi de zi. Ţară după țară. Continent după continent. 

— Continent? întrebă David, mirat. Dar de ce Dumnezeu 
v-aţi dus, doi oameni, să căutaţi, de nebuni, scuze de expresie, 
pe cont propriu, o persoană dispărută, prin lumea întreagă? 
Nu există poliție pentru asta? 

— Dacă ai fi cunoscut-o pe mama, ai fi înțeles. Vezi tu, iubire 
asemeni celei dintre tatăl şi mama mea e rară pe pământ. Se- 
rios vorbesc. Şi-au făcut un jurământ că își vor fi aproape, iar 
tata parcă a înnebunit când am rămas fără mama. A uitat de 
casă, de masă, chiar și de faptul că avea de crescut un copil. A 
plecat la drumul mare, purtat de indicii și semne numai de el 
ştiute și simţite. Şi iată-ne aici, după cinci ani, tot fără mama. 

— E ceva extraordinar ce-mi zici. Nu am mai auzit de așa 
ceva, spuse mirat David. 

— Da! Şi, sincer, l-am înțeles. Mama este cea mai minunată 
persoană din lume, ştie să facă pe oricine să se simtă special. 
Lacrimile-i năvăliră pe obraji, dar continuă de parcă nici nu le-ar 
fi simţit. Mama ar fi făcut același lucru pentru oricare dintre 
noi. Mama e cel mai de preţ dar pe care l-am primit vreodată, 
chiar dacă lucrurile par a fi invers pentru ceilalți oameni. Am 
avut o viață minunată împreună, toți trei, am trăit 13 ani de 
basm și aventuri. Din păcate, ziua în care am pierdut-o a fost 
și ziua în care l-am pierdut pe tata. Nu mai este același, pur și 
simplu, chiar dacă încearcă din răsputeri să-şi recucerească 
poziția. 

— Păi... și te-a luat și pe tine!? Erai doar un copil! 

— Nu e ca și cum m-ar fi luat cu forța. Eu am vrut să merg. 
Ne-am înțeles fără a discuta despre asta. Nu s-a pus problema 
să rămân singură, cu bunica. 

— Unde ați trăit basmul de care spui? fu David curios să 
afle. 

— Oooo, în cel mai spectaculos loc de pe pământ. Village 
Harmonie se numește, o mică localitate din sudul Franţei. Așa 
ceva nu cred să mai existe pe fața pământului: e locul în care 
se îmbină perfect marea cu soarele, munții cei mai impunători 
cu dealurile cele mai line și plajele cele mai fine, locul în care 
istoria, mâncarea și vinul îţi îmbată simțurile. Ştii, mare și plajă 
în Franța nu înseamnă numai Coasta de Azur. Aici întâlnești 
kilometri întregi de dune nisipoase și îți poți găsi oricând un 
loc pe care să-l numești numai al tău, departe de priviri curi- 
oase și de agitație. N-am stat însă numai aici, continuă Mona 
povestea, pe care David o găsea fascinantă. Noi iubim natura 
foarte, foarte mult, așa că, după ce am mai crescut și eu, făceam 
toți trei zeci de ieșiri și plimbări, cu rucsacul în spate. Astfel, 
ne-am trezit că am luat harta Europei la pas, în căutare de noi 
şi noi provocări și spectacole ale naturii. Am ajuns, într-un 
final, în România, de care mama s-a îndrăgostit iremediabil. 
Adevărul e că a avut și motive: cascade spectaculoase, munți, 
văi, popasuri, trecători, Delta Dunării — un paradis pe pământ, 
poiene şi poienițe rupte total de civilizație, în mijlocul naturii. 
Ţin minte că am ajuns într-un loc pe care localnicii îl numeau 
Poiana Inimii, o minunăţie dăruită de natură cândva, căci isto- 
ria i-a pierdut originile... O poiană în formă de inimă, în mijlo- 
cul naturii. Am fost supernorocoși că am văzut-o și de sus, în 
toată măreţia ei. Dacă mai iei în considerare și impozantele 
castele din România, mulți ar trece-o în agenda lor drept vii- 
toare destinaţie turistică. E cam prost promovată, totuși. Mona 
părea căzută pe gânduri și David îndrăzni să o întrerupă: 

— Adică, România nu înseamnă numai Dracula? 

— Nuuuu, spuse râzând. 

— Și cum de s-a terminat acest vis frumos? 

— Ne-am întors din România din nou acasă, căci bunica se 
îmbolnăvise. 

În timp ce vorbea, își atinse medalionul de la gât. Ghici în- 
trebarea din ochii lui David şi-i răspunse: 

— Da, de la ea am acest medalion, la care ţin enorm. Ne-am 
întors, așadar, și bunica s-a stins la scurt timp după sosirea 
noastră, de parcă ne-ar fi așteptat. A fost un moment devasta- 
tor pentru noi toți. Buza de jos îi tremura. A fost mama mamei. 
La jumătate de an a dispărut şi mama. Așa că, îți poţi închipui 
cum, în scurt timp, am pierdut două dintre cele mai impor- 
tante persoane din viaţa mea. Câteodată, când închid ochii, 
parcă le văd pe amândouă în fața mea, le aud vorbind, spunân- 
du-mi câte o poveste. Erau minunate. De mic copil parcă sor- 
beam orice cuvânt spus de ele. Mama e o povestitoare înnăs- 
cută, despre orice subiect îți poate vorbi la nesfârşit dacă nu o 
întrerupi, spuse zâmbind. Ştii, mama mi-a ales numele. De 
exemplu, a spus că dacă acest nume nu ar fi existat, l-ar fi in- 
ventat ea pentru mine. Mona aduce laolaltă măreția naturii, îmi 
repeta mereu. M vine de la falnicii şi măreții munți. Vei fi mereu 
puternică precum un munte, dreaptă în faţa loviturilor vieţii şi pro- 
tectoare cu cei din jur. O vine de la ocean, de la nemărginita întindere 
de apă. Un ocean prietenos, misterios, cu resurse nebănuite, dătător 
şi purtător de viață. N vine de la natura însăși. Ce este natura, dacă 
nu un leac pentru trup și suflet, deopotrivă? Tu, draga mea, ești un 
dar nepretuit pentru persoanele ce te cunosc și care te vor cunoaște. 
A vine de la aer: nu poți să concepi viața fără acest element. Dar nu 
este doar atât, aerul este pretutindeni în jurul nostru, este scutul și 
războinicul din noi. 

— Oaau, m-ai lăsat fără cuvinte, spuse într-un final David. 
Mama ta este într-adevăr o persoană deosebită. Deja îmi place 
de ea, așa că de-abia aștept să o cunosc. 

— Deci, mă crezi că trăieşte și este pe undeva pe aproape? 
se agăță Mona de gândurile prietenului său. 

— Am asistat astăzi la o poveste ruptă din povești. E clar 
pentru mine că tu şi mama ta aveți o legătură puternică. Așa 
că, orice e posibil. Dar mai am o nelămurire. De ce te ia zilnic 

tatăl tău de la școală? N-a lipsit nici măcar o dată. Care-i baiul? 
Nu are încredere în tine? 

— Tata... e dificil. Are fixurile lui şi ăsta e unul dintre ele. 
Îşi reproşează mereu că nu a fost acolo pentru a o ajuta pe 
mama, pentru a împiedica dispariția ei, și îi e teamă să nu ră- 
mână și fără mine. De aici rolul de bodyguard protector. Orice 
aș spune sau aș face, nu îl pot îndupleca să renunţe la acest 
obicei, care mă pune într-o lumină penibilă în fața colegilor. 

— Păi, te aduce și dimineaţa? Că nu l-am văzut. La urma ur- 
mei, dacă cineva ar vrea să te răpească, ar putea să o facă atunci. 

— Da, ştiu. La început așa a vrut și ne-am certat până am ră- 
guşit amândoi, povesti zâmbind, aducându-și aminte de scena 
din acea zi. l-am spus că am nevoie de un pic de libertate, de 
un timp al meu în care să respir singură, fără să-i simt respira- 
ţia pe ceafă. I-am spus, într-un final, că refuz să mai merg la 
școală și alte ameninţări, combinate cu ţipete și lacrimi. Şi a 
funcționat. Un drum singură. Aș fi preferat să fiu liberă în tura 
de după-amiază, dar i s-a părut că m-aş bucura mai mult de 
libertatea primită, așa că am făcut acest compromis. 

— Mai devreme ţi-am spus că orice este posibil. Acum, că 
stau bine să mă gândesc, nu chiar orice, schimbă David subiec- 
tul. Orice... mai puțin să fugi și, dintr-odată, să te trezeşti cu 
şireturile legate. Zâmbi din nou. 

— Asta e o altă poveste, mărturisi Mona. 

— Pe care mi-o vei împărtăși? întrebă el, curios. 

— Nu ştiu încă, nu ştiu dacă ești pregătit. 

— Păi, zic că am antrenament bun, am mintea deschisă. 

— Chiar crezi că o ai? 

Mona cobori în mirifica grădină și se opri în fața unui aran- 
jament cu trandafiri încă îmbobociți. Închise ochii și își trecu 
mâna dreaptă peste boboci. La atingerea ei, aceștia prinseră 
viață și se deschiseră larg, sub ochii miraţi ai lui David. Mona 
deschise ochii şi privi florile, zâmbind. Se întoarse către băiat. 
ÎI găsi mut de uimire, cu gura întredeschisă și cu ochii fixați 
pe trandafirii înfloriți ca prin minune. 

— Cum... cum ai reușit!? îngăimă el, cu jumătate de gură. 

— Ei, asta face parte din cealaltă poveste... 

— Da. O privi în ochi și continuă. Știu că la momentul po- 
trivit mi-o vei spune, aştept cu nerăbdare. Sper însă să n-aș- 
tepti foarte mult. Zâmbiră amândoi... 

Lumina și întunericul își încheiară întâlnirea și-și cedară 
locurile. Soarele își luă pijamalele, în acest colț al lumii, dar își 
puse mantia strălucitoare pentru a încălzi alte locuri care-i șop- 
teau, acum, pe adormite, Bună dimineața. Luna se vedea deja 
sus pe cer, sclipitoare și sălbatică, mândră de statutul său de 
protectoare a nopții. Ea vedea tot, dar tăcea, pentru a lăsa gla- 
surile calde de pe pământ să se exprime. 

— S-a făcut târziu, spuse David. Nu i-ai comunicat tatălui 
tău o oră de final a petrecerii? 

— Nici nu m-a întrebat, dacă-ți vine să crezi. M-a parașutat 
din mașină și dus a fost. Acum i-o plătesc și ajung acasă când 
vreau eu. Nici măcar nu m-a sunat, remarcă, vizibil confuză, 
după ce-și verifică telefonul. Ar trebui, totuși, să mergem. 

— Te conduc eu acasă... Să-ţi urez noapte bună. 

Mona căzu din nou pe gânduri. Stătea și privea în zare, în 
timp ce David părea fascinat de trecerile bruște dintr-o stare 
în alta, ale fetei din faţa lui. 

— La ce te gândeşti? o întrerupse. 

— Scuze, mă gândeam că... eu și mama aveam modul nos- 
tru de a ne spune noapte bună. Aveam un ritual special, pe care-l 
respectam cu sfințenie, seară de seară. Îmi spunea acele cu- 
vinte încă de când era însărcinată cu mine. Și uite așa am creat, 
din asta, un moment al nostru. 

— Spune-mi. 

— Ce? întrebă curioasă, Mona. 

— Cum ce? Cuvintele de noapte bună. Spune-mi-le mie, ca 
și cum i le-ai spune mamei. 

— Ce!? Nu, îmi pare rău, nu pot! 

— Eeeh nu poți! Poţi, dar nu vrei! Și, în același timp, vrei, 

dar îţi este teamă. Haide, după cinci ani de zile, fă-ți curaj să 
rostești din nou ceea ce te făcea fericită. Închide ochii. 

Nu știa de ce, dar părea că David o vrăjește, aşa că-i urmă 
sfatul întocmai. Închise ochii, îl luă de ambele mâini şi se lăsă 
purtată de gânduri, î în trecut, la mama ei, la momentele unice 
pe care le aștepta cu sufletul la gură. 

— Curaj! o îmbărbătă David. 

Mona dădu drumul prețioaselor cuvinte și parcă se văzu ți- 
nându-se de mână cu mama, care-i şoptea, la rândul ei, aceleași 
cuvinte. 

— Eşti cea mai frumoasă fată de pe acest pământ. Eşti cura- 
joasă, îndrăzneață, neînfricată. Eşti suflet cald, eşti spirit liber. 
Nimic nu te poate răni pe lumea asta. Eşti sensibilă şi delicată 
ca o floare, dar puternică precum pământul care o susține. Eşti 
prietenie necondiționată, iubire pură ce dăinuie veşnic. Eşti 
comoară ruptă din sufletul meu. Eşti o forță a naturii, ca nimeni 
alta! Te iubesc neinfinit, nemărginit! 


XII 


Nopțile erau mereu un chin pentru Eric. Nu-şi putea găsi 
nicicând liniştea, pentru a dormi ca tot omul. Noaptea asta, 
însă, se dovedise a fi cea mai tulburătoare cu putință. Cum să 
închidă un ochi, când știa ce știa? Cum să doarmă, când astăzi 
îşi revăzuse soția după cinci ani? Ema, Ema, Ema. Doar la ea îi 
zbura gândul. Își îndreptă pașii spre baie, pentru a se spăla pe 
față. Poate că apa va veni cu o soluție, cu un răspuns, cu o de- 
slușire a misterului ce i-a înconjurat în toți acești ani. Până 
acum nu i-a spus nimic, nimic din ce ar fi vrut să audă. Des- 
chise robinetul și își umplu căușul palmelor cu apă, pe care o 
aruncă pe față. Picurii i se prelinseră pe gât și îi dezvăluiră 
chipul răvășit. Părul șaten spre blond îi era transpirat, așa că 
îşi băgă capul sub jetul de apă ce curgea necontenit în chiuvetă. 

Cu o mișcare înceată își dădu peste cap șuviţele căzute pe frun- 
tea brăzdată de mult prea multe riduri. La lumina semioarbă 
din baie, barba de două zile îl făcea să pară îmbătrânit. Ochii 
verzi îi păreau goi, deși văzuseră multe în ultimele ceasuri. 
Rămase cu picioarele ancorate pe gresie, în timp ce apa ce se 
scurgea în chiuvetă se ridica spre tavan, în mișcări line. Eric 
privi în sus, spre pătura de apă de deasupra lui. Întinse mâna, 
iar apa i se prelinse pe braţ, apoi pe întreg trupul, spre pardo- 
seală. Se scutură asemeni unui câine ud și se reîntoarse în dor- 
mitor, la fel de căzut pe gânduri: cum va face cu Mona? Cum îi 
va putea ascunde așa ceva? 

Aprinse becul și se duse glonț la biblioteca de pe perete. Își 
plimbă degetele peste cărți. Căuta una anume. Puse mâna pe 
una cu copertă gri, roasă la colțuri, şi o răsfoi înfrigurat, până 
găsi ce căuta. Lăsă cartea să-i cadă din mâini; o scosese din raft 
doar pentru poza pe care o ținea ascunsă de atâta vreme. Înce- 
tase să se mai uite la ea ca să nu se necăjească degeaba. Citi pe 
spate: 1998... Trecuse parcă o veșnicie. Două chipuri fericite lu- 
minau poza ușor îngălbenită. El și Ema, ea însărcinată în opt 
luni. O ţinea de mijloc, în timp ce palmele îi susțineau prote- 
guitor pântecele. Ea avea părul pe o parte și capul dat pe spate, 
pe pieptul lui. Zâmbeau fericiți. 

O mângâie pe femeia din poză și încercă să-și aducă aminte 
când fusese ultima oară când simţise o astfel de bucurie. Își 
dădu seama, cu regret, că în ultimii ani fusese mai degrabă se- 
rios și ursuz. Viața pe care o trăise cinci ani fără soţia lui, cu 
greu putea fi numită viață. Un mort viu, îl numise mama sa, în 
glumă. Glumă sau nu, realiză că, într-adevăr, așa se compor- 
tase. Mamă-sa încercase de nenumărate ori să-l convingă să se 
reîntoarcă în Harmonie, locul de care spunea că aparțin cu toții, 
unde se afla ce mai rămăsese din familia lor. Fusese nevoit, 
însă, să locuiască departe de locurile în care putea fi el însuși, 
nestingherit, căci gândul de a-și găsi soția era mai presus de 
orice. Dar el fusese înlocuit, treptat, de ideea de a-i oferi fiicei 

sale confort și stabilitate. Conceptul de acasă rămăsese închis 
în sufletul lui. 

În sinea sa zăcea, însă, cumplita întrebare pe care și-o punea 
neîncetat: Cum de am găsit-o tocmai acum, aici, după cinci ani? Am 
fost oare chiar aşa de orb, să trăiesc atât de aproape de ea și să nu 
reuşesc să o descopăr? Cu cât cugeta asupra acestor întrebări, cu 
atât realiza că... nu conta răspunsul. Finalitatea era cea din 
seara asta. Nu avea cum să o schimbe, indiferent dacă Ema 
locuise sau nu, în tot acest timp, la câțiva kilometri de ei. Pașii 
pe care trebuia să-i urmeze din acest punct îi erau incerți. Cum 
să acționeze? 

Se așeză pe pat, ținându-şi capul între palme. Se concentră 
asupra informaţiilor pe care le avea și realiză, de fapt, că cele 
pe care nu le deținea erau cele mai importante în toată poves- 
tea asta. Simți că ia foc. Venele îi pulsau şi inima îi bătea tare. 

— Eric, încearcă să-ți stăpâneşști emoţiile! 

Eric își ridică privirea pentru a vedea chipul bine cunoscut, 
căci vocea pe care tocmai o auzise îi fusese de multe ori călăuză. 

— Ce doreşti? Nu cred că e momentul cel mai potrivit. Pleacă, 
strigă el, pe un ton nu tocmai prietenos. 

Silueta se așeză pe pat lângă el și îi luă palmele într-ale sale. 

— Eric... cum te pot ajuta? 

— Să mă ajuţi? Acum!? Unde ai fost în tot acest timp în care 
mi-ai fi putut fi cu adevărat de ajutor? 

— Ştii bine că nu e de datoria mea să mă amestec. Nu îți pot 
oferi ajutorul pe care-l ceri. Nu pot fi detectiv sau iscoadă. Lu- 
crurile nu merg aşa. Aș distruge balanța. 

— La naiba cu balanţa ta! Eşti singura din lume care ar fi pu- 
tut face o diferenţă în toată povestea asta. Nu ţi-a cerut nimeni 
să acționezi, ci doar să... spionezi un pic. Să priveşti acolo unde 
noi n-o puteam face. Poate că am fi putut preveni asta. Poate 
că acum Ema nu s-ar mai fi aflat lângă un alt bărbat. 

— Eşti supărat și te înțeleg. Chiar dacă tu crezi că aș fi putut 
face toate aceste lucruri, îți spun pentru a nu ştiu câta oară: nu 

aș fi putut interveni în niciun fel. Ţi-am mai zis-o. Chiar și în 
noaptea în care a dispărut. Pur și simplu, nu o pot vedea. Nu 
o văd nici acum. Te-am văzut pe tine, însă, și am realizat că s-a 
întâmplat ceva. De ce nu mă crezi? 

— Supărat? Hai că asta-i bună! Nu sunt supărat, sunt revol- 
tat de-a dreptul și nu știu ce cauţi acum, aici. Du-te în nepăsa- 
rea ta, unde ai stat izolată în ultimii ani. Cum aş putea să te 
cred, când tu ne ești tuturor superioară!?! Dacă tu nu ai pute- 
rea de a vedea asta, atunci cine o are? gesticulă nervos Eric. 

— Tu. Tu ai puterea. Tu și Mona. Voi sunteţi legaţi de Ema 
în felul în care eu nu am fost vreodată legată de vreunul dintre 
voi. 

— Dacă spui că nu poți face nimic, de ce ai venit acum la 
mine? Ce dorești? 

— Să mă asculți. Înțelege, în halul în care ești acum, nu vei 
rezolva nimic. Ce ai de gând să faci? Să o abordezi pe stradă: 
bună, eu sunt soțul tău, unde Dumnezeu ai umblat în ultimii cinci 
ani? Să o iei cu forța la tine? Trebuie să te calmezi și să vezi lu- 
crurile la rece. Încearcă să te detaşezi un pic de problemă. Tre- 
buie să-ți stăpânești emoțiile, să nu mai fii așa impulsiv. Toc- 
mai te-ai apropiat de Mona, iar dacă nu reușești să te tempe- 
rezi, vei sfârși prin a o îndepărta. lar pe Ema nu o vei câștiga 
dacă joci cu cărțile astea. 

— Parcă ai spus, adineaori, că nu spionezi și uite cum se 
pare că știi totul despre relația mea cu Mona. Am uitat că ești 
bună la dat sfaturi. De data asta, însă, scuză-mă că-ţi spun, dar 
nu prea e treaba ta ce fac sau cum acționez eu, răspunse el, sar- 
castic. 

— Nu mă lua de sus, nu îmi vorbi așa, te rog. Știi că sunt de 
partea ta. Și de aceea îți spun că tot ce-a fost mai greu a trecut. 
Ai rupt bariera care ne ținea departe de ea. Acum trebuie să 
acționăm cu băgare de seamă, cu tact și diplomație. 

— Vorbeșşti ca un politician. Să acționăm? Cine? Eu și cu 
tine, femeia care nu acționează? 

— Te comporţi ca un catâr! Ascultă-mă! Fii atent, fă pași 
mărunți, nu încerca să sufoci persoana pe care crezi că o cu- 
noşti. Poate că nu îţi va plăcea peste ce vei da. 

— Adică!? 

— Doar nu crezi că, în prag de noapte, a plecat de bunăvoie!? 

— Pe buneee? spuse Eric, deranjat. Eu mi-am bătut gura 
degeaba în toți acești ani? 

— Eric! strigă ea apăsat. Ai avut dreptate, ceva s-a întâmplat 
şi probabil ceva sau cineva a acționat cu un plan nu tocmai 
prietenos. A urmărit ceva, cu toată povestea asta. 

— Ştii... mereu am susținut ideea că ar fi fost răpită, chiar și 
când toți mă credeau nebun. Acum, că te aud pe tine spunând 
asta cu voce tare, îmi pare că vorbeşti ca personajele unui roman 
polițist. Dacă avea vreun plan diabolic, cred că se petrecea ceva 
până acum și nu o integra într-o altă familie, într-o casă albă cu 
grădină cu flori dintr-o suburbie bogată. E cu un alt bărbat, în- 
țelegi? Cum să nu fiu dărâmat când am văzut-o sărutând alte 
buze? Unde mai pui că în ecuaţie este și un copil mic. Te aștep- 
tai la asta? Mai stă în picioare planul de care spuneai? 

— Unele planuri durează, așa că nu exclud posibilitatea asta. 
Nu o ataca, nu te năpusti asupra ei sau asupra bărbatului cu 
care ai văzut-o. Încearcă să-i urmărești pașii, să-i cunoşti tabie- 
turile, să vezi dacă e Ema pe care o cunoşti tu. Eric, este impor- 
tant să mă asculți. Cheamă-mă când ai informații noi despre 
ce se întâmplă. 

— Da, da, așteaptă tu, să te chem eu! încheie el, la fel de non- 
șalant. 

Privi în odaie și se regăsi la fel de singur. Femeia plecase 
fără a-i oferi răspunsuri, ca de fiecare dată când se întâlneau. 
Eric îşi trase pe el un tricou și-şi îndreptă pașii spre bucătărie. 
Porni esspresorul și își făcu o cafea, în speranța că îl va ține 
treaz. Privi spre geam și văzu că se înseninează. Nici nu reali- 
zase cum trecuse noaptea. Uitase de Mona, uitase că trebuia 
să o ia de la petrecere. 

Fugi în hol și îi văzu balerinii, semn că ajunsese și singură. 
Se îndreptă din nou spre bucătărie, dar își întoarse privirea 
spre ușă, căci auzise clanța mișcându-se. Mamă-sa, Sara, in- 
trase în casă și, văzându-l că o privește ca pe-o stafie, se răsti 
la el: 

— Ce te uiţi așa la mine!? Așteptai pe altcineva? 

— Da, mamă, pe Sfânta Maria... Pe cine s-aștept? Nu prea 
am dormit și de-aia sunt răvăşit. Intră, nu sta în ușă, să trezim 
tot blocul! 

— S-a întâmplat ceva? 

— Nu, ce să se întâmple, minţi Eric. Totul e... normal. Am 
lăsat-o pe Mona la o petrecere aseară și am stat treaz s-o aud 
când vine. 

— Cum, nu te-ai dus tu după ea? întrebă Sara, mirată. 

— Nnn... nu, se bâlbâi Eric. A adus-o o colegă. M-am gândit 
să nu se simtă stânjenită față de prietenii ei. 

— Mmm, nu prea-mi sună a Eric pe care-l cunosc, dar, tu 
ştii mai bine! 

— Îți pun o cafea? 

— Da, te rog. Auzi... ce planuri ai pentru ziua Monei? 

— Adică? 

— Ştii bine că e o aniversare mai specială. 18 ani. Şi a trecut 
printr-o perioadă dificilă. Nu îţi e teamă? 

— De ce? Oh, mamă, iar mă iei cu basmele tale. Şi de-ar fi 
aşa, nu am motive de îngrijorare. Mona e puternică. 

— Da, dar n-a crescut în spiritul credințelor noastre. Sufle- 
tul ei nu e tocmai... curat. Are multe slăbiciuni. Nu e stabilă emo- 
tional. Mi-e teamă că... 

— Încetează, mamă. Niciunul dintre noi nu e stabil emoțio- 
nal. Cum Dumnezeu spui că sufletul ei nu e curat? Tu auzi ce 
baliverne rostești? Vreau ca cei 18 ani să şi-i serbeze așa cum 
își dorește. Nu cum o făceam noi. Noi... mă rog, semenii noștri, 
ca să vorbesc pe limba ta. E adolescentă și trebuie să trăiască 
în spiritul ăsta. Până și eu am spart tradiția, îți amintești? Cum 

să te aștepți acum, după atâția ani, ca nepoata ta să dea crezare 
unor tradiţii pe care, cu siguranţă, le consideră învechite? 

— Dumnezeule, cred că glumești! spuse Sara uimită. Va 
avea parte de ritualul binecunoscut. Nici nu încape discuţie să 
se întâmple altfel! se răsti bătrâna. Și cred că ar fi bine ca ziua 
asta să nu ne găsească aici. 

— Mamă, viața noastră e altfel. Când ai de gând să accepți 
asta? A fost altfel în ultimii cinci ani. Nu te poți aștepta să ne 
comportăm cum ne comportam atunci. Ne-am schimbat cu 
toţii. Şi odată cu schimbarea s-au modificat și principiile după 
care ne ducem existența. O vezi cumva pe Mona cultivând 
plante sau crescând animale? Mă vezi pe mine, cel care eram 
odată? Îmi pare rău, dar vom rămâne aici. Nu ţi-am cerut nicio- 
dată să ne urmezi și, totuşi, ai făcut-o. Şi n-ai reușit nici până 
în ziua de azi să te integrezi. Nu mai insista, te rog! 

— V-am urmat pentru că aveaţi nevoie de mine, de-aia am 
făcut-o. Iar tu, dragă Eric, nu te-ai schimbat atât de mult pe cât 
pretinzi. Ai fost şi ești în continuare apă. Nu poți trăi altfel, 
asta te definește. Nu poți fugi de ceea ce eşti... 

— Nu, mamă, te înșeli. Familia mă definește. Sunt tată, mai 
presus de toate. De acum înainte îmi voi trăi viața în funcție 
de asta. Ştii bine că eu, la 18 ani, am ales dragostea și familia. 
Așa va fi și acum. 

Eric se aşeză pe scaun, simțindu-se sătul de conversaţia cu 
mama sa. Îi urmase pentru că aveau nevoie de ea, gândea Sara, 
dar cu cât Eric analiza mai mult situaţia, cu atât își dădea sea- 
ma că mama lui se înșelase. O făcuse pentru ea, nu pentru ei, 
mai ales că fusese mai mereu o fire egoistă. În drumul său 
parcă fără de sfârșit și în căutările sale neîncetate, Sara nu îi 
susținuse niciodată crezul. O ținuse una și bună cu întoarcerea 
acasă. 

— Mai avem ceva timp până atunci, continuă Sara. Să spe- 
răm că te răzgândeşti. 

— Cu ce să se răzgândească? se auzi deodată vocea Monei. 

— Cu nimic, răspunse Eric. Vorbeam și noi aiureli... Îi arun- 
că mamei sale o privire edificatoare, să păstreze tăcerea. 

— Ok! renunţă fata. De-ale voastre... Eu am plecat, sunt în 
întârziere, zise și ieși furtunoasă pe ușă, cu un măr în mână. 

— Hei, hei, strigă Eric. Unde pleci așa, cu noaptea-n cap? 

— La școală..., replică Mona, mirată de întrebare. 

— La școală!? De când ai școală... duminica? 

Mona se opri din fugă și, într-adevăr, își dădu seama că era 
duminică. Nu mai făcuse asta până acum. De fapt, de-abia aş- 
tepta weekend-ul, să doarmă până la prânz. 

— Cineva e cu capul în nooori, zâmbi Eric. Cineva... e în- 
drăgostită!? puse el paie pe foc. 

— Ha-ha, râse Mona, încurcată. Dacă tot sunt trează, pot 
ieși să fac câteva poze? Te rog, te rog! Promit că nu mă îndepăr- 
tez și că rămân prin preajmă. 

— Cam multe dorinţe pentru un weekend, spuse Eric. 

— Cam, sublinie Mona, zâmbindu-i copilărește. 

— Ok, du-te, dar să nu stai mult! 

Pe bune!? îşi spuse Mona în gând. Ce tare... 

— Eric, ce Dumnezeu..., spuse Sara. Îndrăgostită? Mona? 
De cine? Şi tu... îi permiţi? 

— Relaxează-te, mamă, că faci riduri. Doar o tachinez. Şi ce 
dacă ar fi îndrăgostită, e normal la vârsta ei, așa am fost și noi. 

— Nu te mai recunosc... 

Eric rămase nemișcat pe scaun și doar în final realiză că nu 
o întrebase pe Mona nimic despre petrecere și nici ea nu-l ches- 
tionase de ce n-a venit s-o ia. Pe fundal, Sara trăncănea de zor, 
dar Eric nu o asculta. Sorbea din cafea și se gândea la noul său 
traseu, de azi înainte. 


XIII 


Mona se trezi în plină stradă, la opt dimineața, și realiză că 
de mult nu se mai bucurase de atâta libertate. De cele mai multe 

ori se simţea ca o prizonieră în propria casă, în propria viață, 
şi nu putea împărtăși cu nimeni ce simțea. Îi venea să iasă pe 
geam şi să urle asemeni unei gorile ținute în captivitate. Deși, 
de cele mai multe ori, când era cerebrală, își înțelegea tatăl și 
realiza de ce n-o vrea expusă, avea momente când și-ar fi dorit 
să evadeze. 

Cu doi ani în urmă, abia sosiți în acel loc, își înfruntase tatăl, 
solicitându-i timp pentru ea. Dorea să iasă cu colegii, să-şi facă 
prieteni, să cunoască oameni noi. Eric îi tăiase aripile mai tot 
timpul. Suntem diferiți, asta îi spusese mereu. Trebuie să învăţăm 
să acționăm și să ne comportăm normal, pentru a nu atrage suspici- 
uni. Diferit nu înseamnă, pentru toată lumea, simpatic. Nu facem 
rău nimănui, doar că lumea judecă înainte să caute să înțeleagă. 

Avea dreptate. Trăiseră asta pe pielea lor și trebuiseră să se 
mute. Mona își amintea cu drag acel moment, căci fusese unul 
pe care-l gustase din plin și se amuzase teribil, până la un punct. 
Erau amândoi pe malul mării. Tatăl său stătea aplecat peste 
apă şi făcea zeci de vârtejuri din spuma de la țărm. Mona se 
hotărâse să-l provoace şi, din nisipul uscat, ridicase, în câteva 
secunde, doar atingând suprafaţa pământului, un castel de 
toată frumusețea. Eric adusese în acel moment o perdea de apă 
deasupra nisipului și picurii au început să cadă pe mărețul cas- 
tel, asemenea unei ploi. Părţi ale castelului se prăbușiseră, pe 
măsură ce nisipul se umezise, dar Mona îi ţinea piept tatălui 
său și înălţase alte turnuri în locul celor udate de ploaia adusă 
de Eric. Râseseră copios amândoi, fiindcă de mult nu-și mai 
permiseseră să dea frâu liber imaginaţiei. Totul fusese magic, 
până când Eric văzuse un bărbat care îi filma cu telefonul. Se 
repezise ca o furtună spre el. Bărbatul o luase la fugă, strigând 
continuu: Ciudaţilor, asta ajunge direct pe YouTube! N-a apucat, 
căci Eric a adunat între palme apa din nisipul de sub picioarele 
sale, creând o sferă perfectă, plină cu apă, pe care a aruncat-o 
înspre bărbat. Sfera a cuprins strâns telefonul și s-a reîntors în 
mâinile lui Eric. Bărbatul privise uluit întreaga scenă și o luase 

la fugă, renunțând și la telefon și la tot, speriat de-a binelea. 
Eric dăduse cu aparatul de pământ, înjurând întruna. În spa- 
tele său, Mona plângea. Trebuie să mergem, haide! îi ordonase. 
Mona însă rămăsese înțepenită. Şiroaie de lacrimi i se revărsa- 
seră pe obraji și nu putuse face niciun pas. Tatăl său se întor- 
sese atunci spre ea și îi ordonase, pe un ton categoric: Înghite-ți 
lacrimile, potoleşte-ţi suspinele! De astăzi ești puternică! Nu-i da 
nimănui o asemenea putere asupra ta încât să te facă să plângi. Tre- 
buie să plecăm, să găsim alt loc în care să ne stabilim. E spre binele 
nostru. E imperios necesar să-mi promiți că vei încerca să lași totul 
în urmă! Mona reușise doar să dea din cap aprobator și, din 
acel moment, își continuaseră drumul. Și ajunseseră aici, sin- 
gurul loc de care Mona se atașase cu adevărat. Şi-şi promisese 
sieși că va face tot posibilul să nu mai plece din primul loc pe 
care-l numise acasă, după atâta timp. 

Scoase din geantă aparatul, să imortalizeze momentul în 
care un băiețel mânca cu poftă dintr-o vată de zahăr. Asta da 
mic dejun sănătos, îşi zise zâmbind de una singură. Fotografi- 
atul îi aducea o bucurie imensă în suflet, cu atât mai mult cu 
cât deprinsese hobby-ul de la mama sa. 

Se așeză pe o bordură, să revadă pozele pe care tocmai le 
făcuse și mintea îi zbură la seara trecută. Doar gândul că mama 
sa era aproape o făcea să i se zbârlească părul pe mâini. Unde 
a fost în tot acest timp? De ce stătea departe de ei? Oare să-i 
spună tatălui său ceva? Cel mai mult o speria gândul că va tre- 
bui să facă pe detectivul și că nu va fi bucuroasă de ceea ce va 
afla. Dincolo de asta, din cu totul alt film, se gândea la David. 
Pentru prima dată în viaţa ei a putut fi sinceră cu cineva, a îm- 
părtășit gânduri pe care n-ar fi crezut că le va dezvălui vreo- 
dată. Nici măcar Gabi, care i-a fost alături în acești doi ani, nu 
ştia adevărul despre familia ei. lar David îi inspira încredere 
și devotament. Sentimentele pe care le nutrea față de frumosul 
băiat cu părul lung o speriau puțin, deoarece nu s-a simțit nici- 
când pregătită să facă loc în viaţa ei unei noi persoane. Și nu 

s-a gândit la dragoste până acum, nu la o dragoste a ei. Ea, fata 
mereu cu picioarele pe pământ, s-a trezit acum cu capul în nori. 

Auzi telefonul, vestindu-i un mesaj. Era de la David, care îi 
spunea scurt: Bună, ce faci? Cum ai dormit azi-noapte? Sper că nu 
te trezesc. Nu am somn. Mă gândesc la tine şi la rochia ta cu un umăr 
gol :). Mona nu se putu vedea, dar putea să jure că s-a înroșit 
la față. Să-i răspund așa repede? Poate mă va crede disperată, gândi. 
Îi venea să se strângă de gât că nu știa cum să se comporte cu 
un băiat. l-ar fi prins bine s-o aibă pe mama ei alături. În lipsa 
ei, acceptă să-și urmeze instinctul, aşa că începu să tasteze: Bună, 
eram trează. O să zici că sunt nebună: am crezut că este luni și m-am 
pregătit pentru școală :). Mulţumesc pentru surpriza de aseară, a 
fost minunat. 

Mona se ridică şi se hotărî să se îndrepte spre casă. Cumva, 
ca prin minune, simţea că are nevoie de tatăl ei. Era conştientă 
de faptul că, dacă se adeverea ca mama ei să fie pe aproape, îi 
așteptau clipe de mare încărcătură emoţională, prin care vor 
trebui să treacă împreună. Până nu va avea dovezi palpabile 
despre ce credea și simţea că este adevărat, Mona decise să nu 
îi mărturisească tatălui cele întâmplate seara trecută. 


XIV 


Mona grăbi pasul spre casă, hotărâtă să mai pună o cără- 
midă la baza noii relații stabilite cu tatăl său. Îi era, însă, teamă 
că recenta descoperire, căci credea în ea, va aduce furtună în 
vieţile lor. Ajunsă în fața apartamentului, se trezi față în față 
cu tatăl său, care tocmai ieșea pe ușă. 

— Unde pleci? îl întrebă. Mi-ai spus să nu stau mult. Mă aș- 
teptam să petrecem duminica împreună. 

— Am o mică treabă de rezolvat. Nu stau mult, promit, îi zise 
Eric, sărutând-o pe frunte. 

— Treabă de rezolvat? Duminica? Hai, măi tată, ești sigur 
că e importantă? 

— Încerc să rezolv repede. Promit! 

Mona intră în casă debusolată, dar mare i-a fost mirarea 
când a văzut că Sara încă nu plecase. A încercat mai tot timpul 
să o evite și, mai ales, să evite să fie singură cu ea. Nu era toc- 
mai persoana ei preferată. Fără să-și poată explica de ce, nu 
prea o avea la suflet pe bunica sa, sentimente pe care, de cele 
mai multe ori, le lăsa la vedere. De când au rămas doar ea și 
tatăl ei, Sara a dat practic buzna în viața lor, fără să fie invitată. 
Nu ştia dacă asta o deranja cel mai mult sau faptul că încerca, 
mai tot timpul, să controleze viața tatălui său și, implicit, pe a 
sa. Ţinea morțiş să ştie cam tot ce mișcă în casa lor și insista 
din ce în ce mai des să se reîntoarcă în Franţa, iar asta o scotea 
de-a dreptul din sărite. Ştia că nu va scăpa de un adevărat inte- 
rogatoriu, așa că strânse din dinţi și se rugă să se încheie cât 
mai repede. 

— Gata plimbarea? începu Sara. 

— Gata, răspunse sec Mona. 

— Ai fost singură sau... 

— Singură. E duminică dimineaţa, lumea, de regulă, doar- 
me. Cum m-am trezit cu noaptea în cap, mi-ar prinde bine câ- 
teva ore de somn, așa că mă duc la mine în cameră, își încercă 
Mona șansele. 

— Lasă somnul, că ești tânără. Hai, vino puţin lângă mine, 
să mai stăm și noi două de vorbă, că parcă fugi de mine, atacă 
Sara. 

— Ce-am putea vorbi fără să ne supărăm una pe alta!? răs- 
punse Mona, sinceră. 

— Ei, haide, că nu ne-om lua de gât. Dumnezeule, Mona, 
fii și tu mai deschisă. Hai, povestește-mi de prietenele tale, de 
băiatul de care spunea Eric că ai fi îndrăgostită. 

— Sara, de ce insiști? Când ţi-am povestit despre mine? Nu 
am făcut-o înainte, de ce crezi că aș face-o acum? 

— Păi, poate sunt lucruri pe care nu le poți discuta cu tatăl 
tău. Oi fi și eu bună de dat vreun sfat! 

— Nu zic că nu ești, dar momentan sunt bine. Şi eu și tata 
ne-am promis că ne vom apropia și cred că sunt pregătită să-i 
adresez lui orice întrebare voi avea. Pot pleca acum? o întrebă 
Mona, ironic. 

— Nu, nu poți, se ținu Sara tare pe poziţii. Spui că vreți să 
vă apropiaţi. Păi cine v-a pus să vă îndepărtați? Sunteţi amân- 
doi încăpăţânați și nu vreţi să ne întoarcem. Acolo avem tot ce 
ne trebuie, sunt prietenii și rudele noastre, sunt cei care știu 
prin câte ați trecut și nu caută decât să vă susțină. Și nu uita că 
mâine-poimâine faci 18 ani. Nu putem trece cu vederea această 
aniversare. Este important să îi ai alături pe cei dragi și, mai 
ales, să fii lângă cei care au trecut cu bine de acest prag. Poate 
că e timpul și să te îndrăgosteșşti, de ce nu. Dar nu de oricine... 
Am impresia că tatăl tău s-a țicnit de-a binelea. Băieții potriviți 
pentru tine nu îi vei găsi aici, ci numai acolo. 

— Şi ăsta e motivul pentru care nu vreau ca noi două să stăm 
de vorbă. S-au dus vremurile în care să controlezi perechea po- 
trivită. Am libertatea să-mi aleg singură pe cine să iubesc sau 
nu. Nu dau doi bani pe aniversarea de 18 ani și pe supraevalu- 
ata etapă de care te temi atâta. Nu cred în ea, prin urmare nu 
mă va afecta. Și tata e singura rudă de care am nevoie. Îmi e 
suficient. Cine ești tu să-mi spui de cine să mă îndrăgostesc? 

— Domnișoară, nu îmi place tonul tău! Se vede că-ți lipsește 
educaţia. Sunt bunica ta, nu uita asta, îmi datorezi respect. Alte 
fete, la vârsta ta, sunt măritate, și pe bună dreptate. Sunt curtate 
de tineri bine crescuți, cu un istoric impecabil, tineri potriviţi 
pentru a fi soți și, apoi, taţi. Tu nu, te crezi la marea răzvrătire! 

— Respectul se câștigă, nu se dă oricui. Care e problema ta? 
Că nu bat clopote de nuntă pentru mine? Am alte așteptări de 
la viață. E viața mea, eu iau deciziile. Şi, pe bune acum, a trecut 
epoca în care fetele făceau copii la 17 ani. 

— Îţi baţi joc de viața ta, asta faci! Cum rămâne cu tradițiile? 
Cu continuitatea celor ca noi? Căsătoriile nu se fac la întâm- 
plare, se fac cu cap. Și în capul tău parcă nu este nimic. 

— Căsătoriile... las-o mai moale. Nu se căsătorește nimeni! 
Adu-ţi aminte că nu ai fost cea mai mare susținătoare a căsăto- 
riei dintre tata și mama. Ce-ai zice să limităm discuţiile la po- 
veşti despre vreme? spuse Mona, hotărâtă să încheie enervanta 
conversaţie. Cerul e înnorat, iar șansele să plouă sunt maxime, 
privind descărcările electrice din depărtare, spuse ironic. 

Sara suspină adânc, inspiră şi expiră aerul cu mișcări con- 
trolate, mai ales că simţea că îi va plesni capul dacă va continua 
discuția cu nepoata sa. 

— Ştii ceva? Te las în pace. Deocamdată. Ai crescut mare și 
nepoliticoasă. Tatăl tău e cel mai mare vinovat, dar cum le poate 
face singur pe toate? Mi se pare că ești cam nerecunoscătoare, 
căci a renunțat la tot ca să stea după fundul tău răsfățat. Faci 
ce vrei, dar gândește-te bine înainte de a te arunca cu capul 
înainte. Nu ştiu dacă ești pregătită să suporţi consecinţele. 

— Ce Dumnezeu vorbeşti? întrebă Mona, iritată de-a drep- 
tul. Dacă nu ţi-aș fi nepoată, aș lua-o ca pe o amenințare. 

— Ameninţare? Hai să nu sărim calul. Era un sfat. Poate că 
totuși ai dreptate şi ploaia este iminentă. Consecințe există de 
tot felul și sunt urmări negreșite ale alegerilor proaste pe care 
le luăm. Vin de la sine, nu lucrează nimeni să restabilească or- 
dinea, să-i spun așa. Plec. Spune-i tatălui tău că nu voi veni la 
cină, cum îi promisesem. M-a luat din senin o durere de cap... 

Mona era, în sfârşit, de acord cu ceva: era vremea să plece, 
aşa că îi deschise bucuroasă ușa să iasă. Răsuflă ușurată când 
rămase singură şi nu îi venea să creadă că pentru prima dată 
a reuşit să-i țină piept bunicii băgăcioase. Cu toate schimburile 
de replici, știa că Sara e inofensivă. Câinele care latră, nu mușcă! 
Pe unde umblă tata? se întrebă. Ridică din umeri și se îndreptă 
spre baie. O baie fierbinte nu-i strica. 


La celălalt capăt al orașului, Eric o privea pe Ema, care pă- 


rea, de această dată, fericită. Alerga prin curte, alături de alt 
bărbat și altă fată. Se jucau împreună și totul se petrecea natu- 

ral. Nu era nimeni ținut cu forța. Tabloul era greu de suportat 
și imposibil de înțeles. Realiză, apoi, că duminica nu era ziua 
cea mai potrivită pentru a afla răspunsurile mult dorite. Când- 
va, și ei își petrecuseră această zi împreună, de dimineața până 
seara. Părăsi strada cu o apăsare pe suflet, dar cu o dorinţă și 
mai arzătoare de a descoperi cine era Ema de acum. 


XV 


Mona ura cu desăvârșire diminețile de luni. Nu era o împă- 
timită a somnului până în amiaza mare, dar diminețile de luni 
erau, cu siguranță, cele mai grele. Era luni deja, și realiză că nu 
a apucat să stea deloc de vorbă cu tatăl său. A avut parte de o 
tratație pe cinste în acest weekend. Marea uimire: nu a fost su- 
pusă unui interogatoriu despre ce a făcut la petrecere, cu cine 
a stat, cine a adus-o acasă și alte cele. Mare i-a fost mirarea să 
constate că nici în dimineaţa asta n-a avut parte de întrebări, 
fiindcă tatăl său nu era acasă. Nu e la mare, mi-a promis, îşi spuse. 
Şi credea acest lucru cu adevărat, căci tatăl său nu-i ascunsese 
asta niciodată. Chiar dacă știa că o necăjea, întotdeauna a ținut 
să fie sincer cu ea în privința asta. În fine, de-ale adulților, îşi zise 
Mona, părăsind apartamentul. 

— Ai petrecut câteva ore în compania lui David şi, gata, uiţi 
cine îţi sunt adevărații prieteni? o întâmpină Gabi pe Mona, 
de cum călcă în curtea liceului. 

Trăise din plin toate evenimentele de sâmbătă seara și uitase 
complet că a trecut pe lângă Gabi ca pe lângă o străină la petre- 
cerea Angelei. Cum de uitase de asta? Și, mai mult, plecase cu 
David sau, mă rog, David o urmase. Gabi, oricum n-ar vedea 
diferenţa și nici n-ar încerca să înțeleagă de ce preferă compa- 
nia lui. 

— Nu am uitat nimic, răspunse Mona. Își continuă drumul 
normal, semn că nu avea chef de dat explicaţii. 

— Şi acum mă ignori. Ce se întâmplă cu tine? continuă Gabi 
interogatoriul. 

— Nu te ignor, pur și simplu am întârziat și ar trebui să in- 
trăm la ore. 

— De când preferi să intri la ore în loc să stăm de vorbă? o 
opri Gabi, trăgând-o de mână. Noi tot timpul întârziem. Hei! 
încercă să-i atragă atenţia. Ce s-a întâmplat sâmbătă la petre- 
cere? Ce se întâmplă cu tine? Nu mi-ai răspuns ieri la niciun 
mesaj. 

— Nimic deosebit, spuse Mona, încercând să pară cât mai 
sigură pe sine. Pur şi simplu, am vrut să plec. 

— Așa, din senin? 

— Așa, din senin, răspunse scurt și sec. 

— Ei, hai că asta-i bună. Ţi-a mai spus cineva că nu știi să 
minţi? 

— De ce crezi că mint? o întrebă Mona în timp ce se opri, 
privind-o fix în ochi. Dacă tot a fost prinsă cu minciuna, se gân- 
dea că poate o salvează atitudinea. 

— Bineînţeles că minți. Ai uitat că vorbeşti cu mine? Cine 
te cunoaște mai bine ca mine? Pe bune acum, știu cât ţi-ai dorit 
să vii la petrecerea asta... Am fost cu tine să-ţi alegi până și o ro- 
chie nouă, îți amintești? Și pentru ce? Să stai doar cinci minute? 

— Am ajuns acolo devreme. Erau doar câţiva colegi. Am 
avut impresia că toată lumea se uită la mine și m-am simțit 
stânjenită, continuă Mona cu minciunile. Nu m-am simțit în 
largul meu. De-aia am plecat. 

— Să spunem că e adevărat și că te cred. Când ai plecat, eu 
tocmai ce ajunsesem. Nici măcar nu m-ai băgat în seamă, te-ai 
comportat de parcă nici nu mă cunoșteai. Pentru asta ce pre- 
text mai ai? 

— Ţi-am spus, nu m-am simţit confortabil şi am plecat în 
grabă. Ce vrei să-ți spun? Îi auzisem și pe unii băieți glumind 
pe seama mea și, pur și simplu, în mintea mea a fost să plec 
cât mai repede cu putință. Atâta tot. 

— Și David? EI ce rol are în toată povestea asta? E body- 
guardul tău? 

— David este un prieten. Aș vrea să accepți asta. 

— Doar un prieten? Care-ţi sare mereu în ajutor, nu? Și cât 
timp veţi fi doar prieteni? Nu-mi spune... La ce fraier este, nici 
măcar nu cred că are curajul să-ți spună că e topit după tine. 

— Nici chiar așa. Este doar un prieten, ţi-am spus. 

— Şi el ştie asta? Adică, vrei să spui că ție nu-ți place? Deloc? 
Doamne-ajută! spuse Gabi, înainte ca prietena sa să-i răspundă 
la întrebare. 

— Auzi, ce te deranjează atâta la David? îndrăzni Mona să 
pună întrebarea care o măcina. 

— E un pierde-vară, părerea mea. Și știi că eu mă pricep la 
oameni. E genul de om, cum să spun, invizibil. Și îi stă bine 
așa. De ce să-l aduci, atunci, în lumina reflectoarelor? 

— Ştii bine că nici eu nu mă dau în vânt după ideea de a fi 
în centrul atenţiei. Nu despre asta e vorba. E un băiat bun, de- 
cent, completă Mona, timid. 

— Da. E genul de băiat care poate fi cel mai bun prieten al 
unei fete. Nu!? Şi va pretinde mereu că stă pe lângă tine con- 
dus de prietenie. Știi, lui nu prea-i iese, așa că, dacă zici că este 
doar prieten, eu zic să-l tai și de pe listă, că nu ai nevoie de el 
când mă ai pe mine pentru asta. 

— Ei, şi tu acum. Hai să intrăm la oră, ok? încheie Mona 
conversaţia, măcinată de gândul că trebuia să mintă pentru a 
nu-și dezvălui sentimentele în fața celei care a ales să-i critice 
alegerea, în loc să o înțeleagă. 

Gabi o luă de braț şi pășiră în școală. În fața lor, sprijinit de 
perete și tastând de zor pe telefonul mobil, era David. Mona 
surâse fără să-și dea seama și încercă să-și controleze emoţiile, 
pentru a nu se da de gol. Doar un prieten, îi spusese Gabrielei. 
Şi nu considera că a minţit-o în totalitate. Până în momentul 
de față erau doar prieteni, deși îi era evident că David o plăcea. 
Sentimentul era reciproc și măcar nu încerca să-și nege sieși 

ceea ce simțea. Da, dorea ca David să-i fie mai mult decât un 
prieten, dar, toate la timpul lor. Înainte de asta, trebuia să-l 
cunoască. Doar aşa vor putea construi o relație adevărată. În 
plus, mai avea un hop de trecut: trebuia să-și ia inima în dinți 
și să fie sinceră cu el. Era bucuroasă că simţea că e pe drumul 
cel bun cu David, dar știa că înainte să-și dea inima, trebuie să 
o simtă pe a lui. Era încă pe coridor și știa că o așteaptă. Preţ 
de câteva secunde, se simți importantă, specială. A rămas să o 
vadă, să îi vorbească. Trebuie să scap de Gabi, fu următorul gând 
care-i veni în minte. Nu era loc de trei în acest grup. Asta pen- 
tru că se convinsese că Gabi nu l-ar accepta pe David prea cu- 
rând. Dar acesta era un lucru la care se va gândi pe parcurs. 
Poate că va fi nevoită să aleagă între ei, iar gândul ăsta nu-i 
plăcea deloc. Spera să nu se întâmple asta, nu momentan, cel 
puţin. Şi poate că nu va fi nevoită să facă acest lucru dificil, 
căci liceul se va termina peste puțin timp şi pașii îi vor purta 
oricum spre locuri diferite. 

Cele două se opriră în faţa lui David. Gabi ridică din sprân- 
cene, semn că Mona este de partea ei. Mona, însă, își îndreptă 
privirea spre prietena ei și îi spuse: 

— Te superi dacă intri fără mine? Vin şi eu imediat! 

— Acum cinci minute te grăbeai tare, îți aduci aminte!? îi 
răspunse Gabi, răutăcios. În fine. Nu plecă, însă, până nu-i 
aruncă o privire urâtă lui David, prin care vroia să-i transmită 
că... asta nu se termină aici. Deloc. De-abia începea. 

— Te-am așteptat, spuse David. Cum ești? 

— Bună! Sunt bine. Apostrofată de cum am intrat pe porțile 
liceului, răspunse ea, zâmbind. În rest, sunt bine. 

— Nu ai avut probleme cu tatăl tău, nu? 

— Nu şi, surprinzător, n-am avut nici măcar o discuție, de 
sâmbătă după amiază până acum. Este puţin distras, cred. 

— Și, ce facem mai târziu? Vrei să ne interesăm de brioșe, 
de adresa celei care le-a făcut? Mergem împreună în recunoaș- 
tere? întrebă David, săritor. 

— Sincer, habar n-am ce să fac! Mi-am tot bătut capul ieri. 
Sâmbătă am fost atât de pornită, încât aș fi putut să jur că astăzi 
voi pleca în urmărire. Dar nu ştiu... ceva mă reţine! 

— Merg eu, dacă vrei! Măcar să aflu adresa, mă duc la fața 
locului și mergem împreună când vei fi pregătită. E bine așa? 

— Eeeee, nuuu! Lasă că vedem. Să-mi adun gândurile, emo- 
tiile. Dacă e ea, trebuie să ştiu cum să reacționez, nu? 

— Aşa ar trebui. Mergi direct acasă după ore? Poate ne plim- 
băm puţin, mai povestim. 

— Nu ştiu. Mă așteaptă tata, cu siguranță. Nu aș vrea să 
întind coarda, înţelegi? Prea mult deodată strică. Zâmbiră 
amândoi. 

— Ok, păi, atunci știi cum să dai de mine, spuse David, ri- 
dicând telefonul. 

Mona dădu să plece, dar David o prinse de mână și o sărută 
pe frunte, înainte ca ea să poată să reacționeze. M-am înroșit, 
sigur m-am înroşit, îşi spuse fata în gând. Și mai rămase pe ho- 
lul școlii secunde bune, privindu-l pe David cum se îndepăr- 
tează. 

Dacă dimineţile de luni nu erau preferatele ei, la fel se în- 
tâmpla şi cu toate cursurile din această zi. Cu toate acestea, 
astăzi, în mod special, Mona era căzută pe gânduri. Și nu se 
gândea la mama ei, iar asta i se părea oarecum ciudat. Nu. Se 
gândea la tatăl ei. Noroc că avea să-l vadă peste câteva ore, 
stând ca un bodyguard la porţile liceului. 

La finalul cursurilor, însă, Mona se trezi în faţa unei situații 

e care n-ar fi bănuit-o nicicând: tatăl ei nu era prezent la apel. 
În cei doi ani de când se aflau aici nu lipsise niciodată. Nici 
măcar o zi! Nici când a fost răcit, nici de ziua ei, când l-a implo- 
rat să-i dea o zi de libertate, nici când a plouat sau a viscolit. 
Indiferent de circumstanţe, prezenţa tatălui ei la finalul orelor 
de curs a fost singura constantă din viața ei în acești ultimi ani. 
Până astăzi. 

XVI 


Pentru a nu știu câta oară în ultimii cinci ani, Eric se simțea 
încă o dată depășit de situație. Era un sentiment pe care spera 
să nu-l mai trăiască, mai ales că nu îl afecta în mod direct doar 
pe el. Începuse, deja, să o evite pe Mona și nimic nu ura mai 
mult decât asta. Mai rău decât atât, nu o mai luase de la școală 
și, oricât de ciudat părea, sigur nu-i era pe plac asta. Cum să o 
privească în ochi și să fie tatăl care, în urmă cu puţin timp, i-a 
promis că se va schimba? I-a promis și a fost sigur că de data 
asta se va ţine de cuvânt. Nimic nu prevestea că va fi altfel. 
Cumva, se amăgea că o face tot pentru Mona. Cu cât va afla 
adevărul mai repede, cu atât relația lor va intra pe făgașul nor- 
mal. Sau nu, îşi spuse în gând. Totul depindea de ce va afla. 
Ştia, însă, că îi era dator fiicei lui să fie sincer, indiferent de 
adevăr. 

Eric s-a reîntors la casa în care şi-a zărit soţia. O zi. Două. 
Trei. În tot acest timp, s-a eschivat acasă şi, probabil, gândea 
el, Mona punea la cale o altă intervenție. Gândul că nu se va 
interesa de absenţa lui îl speria mai rău decât o nouă sesiune 
de întrebări. Dacă, pur şi simplu, s-a săturat să mă aducă pe calea 
cea bună? Dacă nu mă mai aşteaptă? Înainte ca posibilele răs- 
punsuri să-l tulbure, realizase că descoperirea lui era mai mare 
decât orice și-ar fi închipuit Mona că face. Acum nu mai alerga 
după himere. Ar fi putut să-și atingă soţia dacă ar fi întins 
mâna. Asta simţea în momentul în care închise ochii: că întin- 
dea mâna și că mâna ei îl aștepta. I-a văzut în aceste zile 
plecând pe rând de-acasă, pe bărbat, dar și pe fetiță, timp în 
care Ema a fost zgârcită cu ieșitul afară. A urmărit-o în prima 
zi, în drumul ei până la magazin, iar inima i-a bătut cu atâta 
putere încât a crezut că-i va ieși din piept și nu va rezista, că 
se va da de gol. Dar a hotărât să rămână pe loc până când va fi 
pregătit. 

Cum am ajuns în situația asta? se tot întrebase. Mai mult, ce 
am făcut în viața asta, să merităm o astfel de întorsătură de situație? 
Eric era astăzi sigur de un lucru: viața știe să te ia prin sur- 
prindere și chiar se pricepe de minune la asta. Nu cântărește 
dacă ai făcut bine sau rău. Te atacă și te doboară când nici nu 
te aștepți. Asta pentru că ai lăsat garda jos sau, pur şi simplu, 
pentru că nu ai încercat niciodată să te aperi. Și cum să o faci, 
când nu aveai motiv? Ăsta este adevărul. Viaţa e o scorpie une- 
ori. Îţi vine de hac de parcă i-ai sta în gât. Zici că te pândește 
să-ți cunoască slăbiciunile şi apoi te atacă cu propriile arme. 
Se comportă aidoma unui dușman. Și-ai putea să juri că până 
nu demult aţi fost cei mai buni prieteni. Ciudat lucru. Nu ai 
un sprijin, nici în propria soartă. Ea îți cunoaște calea, dar nu 
te avertizează. Te lasă să dai cu capul, să cazi şi să te ridici sin- 
gur. Mereu singur, după ce ţi-a pus zeci de bețe în roate. 

Eric nu s-a gândit nicio clipă, până acum cinci ani, cum ar 
fi viața lui dacă n-ar avea alături ființele pe care le iubea din 
tot sufletul. Nu și-a pus nicicând întrebări despre viață, despre 
destin, despre ce merita și ce avea. A avut-o lângă el pe femeia 
pe care a iubit-o de când era copilă și apoi au dat un nou sens 
iubirii, când în viaţa lor a apărut Mona. Pe atunci, viaţa îi era 
sinonimă cu fericirea, cu împlinirea, cu exaltarea. Nu cunoștea 
imposibilul, neputinţa sau amărăciunea. Nu a fost nicicând o 
persoană credincioasă, nu s-a gândit că lui Dumnezeu îi dato- 
rează ceea ce are. S-a întors, însă, spre Dumnezeu, în urmă cu 
cinci ani, pentru a-l întreba de ce îl pedepsise. Cumva, a simţit 
că El e de vină, însă nu i-a dat nicicând vreun răspuns. Și s-a 
încăpățânat să creadă că El nu există. Dacă ar exista i-ar ajuta, 
i-ar ajuta pe toți, nu ar permite să se destrame o familie în acest 
fel. Ştia că soției nu-i va plăcea reacţia lui. Ea, la rândul ei, de- 
parte de a fi credincioasă, credea în existența unei puteri mai 
mari decât a lor. Era motivul pentru care, din când în când, tre- 
cea pragul bisericilor. Nu pentru a cere ceva, cum o făcea Eric 
acum, ci pentru a mulțumi pentru ceea ce avea. Chiar dacă nu 

au împărtășit aceeași viziune, Eric ştia că a fost întotdeauna 
un om corect, onest, altruist. Cu timpul, a ajuns să pună la în- 
doială și aceste trăsături. Pentru ce să mai fiu așa? se întreba 
când simțea că a ajuns la limita puterilor. 

Cineva a inventat, la un moment dat, minciuna, din nu știu 
ce motiv, cel mai probabil, din pur egoism. Și altcineva a in- 
ventat ura, răzbunarea şi hoția. Când a realizat că e pe cont pro- 
priu și că dacă își vrea soţia înapoi trebuia să se murdărească 
singur pe mâini, Eric a devenit încet-încet un alt om, călăuzit 
de alte credinţe. În viaţă trebuie să fii și hoţ. Da, hoţ. Credea 
cu ardoare în aspectul ăsta. Să iei cu mâna ta ce nu-ți cade din 
cer sau nu ți se dă de-a gata. Să furi visuri, speranţe, identități, 
chiar şi minciuni. Închipuirile altora pot fi mai credibile și mai 
palpabile ca adevărurile tale. Undeva, dincolo de acest gard 
frumos şi de această casă ruptă din poveşti, stătea îngropată o 
minciună. Acum, Eric realiză că omul care a fost în acești ani 
blestemaţi nu a fost cel ce şi-a dorit să fie. A fost cel împins să 
fie de durerea oarbă, de strigătele surde. Noul Eric era vechiul 
Eric, adus la liman de fiica sa. lar acest Eric știa că, de data asta, 
soarta va fi de partea lui. Simţea că şi-a câștigat dreptul, în tot 
acest timp. Cu toate astea, a venit din nou timpul să se murdă- 
rească pe mâini, să sape cât de adânc va fi nevoie pentru a des- 
coperi minciuna care le-a dat viața peste cap. 

Zăpăcit de toate aceste gânduri confuze, Eric cobori din 
mașină, cu un buchet de flori în mână. Zeci de fire de lalele, 
zambile și frezii, colorate și parfumate. Flori de primăvară, pre- 
feratele ei. Cu acest buchet se simțea cu un pas mai aproape 
de ea. Poate că mireasma lor îi va aduce iarăși aproape. 

Măsură strada în lung și-n lat de câteva ori, cu buchetul de 
flori în mână, nehotărât, şi în cele din urmă îl aşeză pe furiș în 
faţa ușii și o rupse la sănătoasa. Ajunse în mașină gâfâind. Era 
ud leoarcă, copleșit de emoții: de frică, adrenalină și speranță 
deopotrivă. 

XVII 


De câteva zile bune, în majoritatea timpului, Mona era în- 
toarsă pe dos și nici nu încerca să-și mascheze trăirile. Din 
weekendul pe care îl considerase cea mai mare reușită a ei de 
până acum pe plan social, chiar dacă se apropiase de o singură 
persoană și nu de găștile de adolescenți din liceu, se alesese 
praful de relaţia fiică-tată. Nu le poți avea pe toate, îşi spunea cu 
sarcasm, în gând. 

S-a văzut dintr-o dată copleșită de sentimente și emoții con- 
trare. Pe de o parte o cuprindea o mare bucurie, deoarece în- 
drăznise să se apropie de David și, dincolo de această bucurie, 
a simţit mai mult decât a crezut că-și va permite să simtă. O 
apropiere de un băiat, dincolo de barierele prieteniei, o cale 
lină și înceată spre o posibilă iubire. Gândul că între ei era mai 
mult decât amiciţie sau tachinare o făcea fericită. Da, asta a 
simțit duminică și luni, doar la asta s-a gândit. David. Ea și 
David. Drumul lor împreună, de mână, spre dezvăluirea sen- 
timentelor lor și pentru clădirea unei frumoase relații. Visa la 
asta cu ochii deschiși, mai ales că nu era doar o închipuire. Era 
o chestiune de timp până când aceste gânduri aveau să se ma- 
terializeze. Cu tatăl ei reuşise să stabilească o legătură puter- 
nică. Se reconectaseră, se regăsiseră și credea cu ardoare că vor 
rămâne așa. Apropierea de David a coincis cu îndepărtarea de 
tatăl ei. Un nou episod, tot de el creat. S-a trezit brusc într-o 
altă lume, vechea lume pe care o detesta. Se simţea deja din 
nou orfană, străină de tot și de toate. De câteva zile, tatăl său 
uita să mai dea pe acasă, iar când era prezent, era doar fizic. 
Gândurile îi zburau aiurea, era intrat parcă într-o transă în care 
Mona nu putea pătrunde. De data asta îl simțea diferit... De 
aceea, Mona nici nu și-a dorit să pună întrebări. Vedea în el o 
durere, dar nu una care îl sfâșia, ci mai mult una care-l tulbura. 
Chiar dacă își dădea seama că se întâmplă ceva, fata era hotă- 

râtă, de data asta, să-l lase în pace. Era timpul să facă el un pas 
spre ea. Să-și dorească să-i împărtășească sentimentele, să o 
vrea alături, să-i ceară compania, să-i fure o îmbrățișare. Îl ve- 
dea în lumea lui, distant și rece și, automat, își luă și ea armura 
protectoare. Aşa a făcut până acum, era o metodă de autopro- 
tejare. Răceala tatălui ei scotea întotdeauna la lumină răceala 
din sufletul ei, față de ea și față de ceilalți. În sinea ei, Mona 
suferea că tocmai acum, când se vedea fericită, lumea îi era 
dată peste cap. Şi cum putea fi altfel!? Să se bucure de ce a găsit 
în drumul său și să ignore prezentul trist de acasă? Da, era 
doar o coincidenţă că stabilirea unei noi legături atrăsese ru- 
perea uneia vechi. Cu gândul acesta se lupta Mona. Adică uni- 
versul nu mă vrea fericită? Nu pot clădi nimic fără să se surpe altceva 
în viața mea? Şi nu, nu putea trece peste ceea ce trăia acasă. Nu 
se putea rupe nici chiar de realitatea pe care nu o cunoștea. 
Tatăl devenise cea mai importantă persoană din viaţa ei şi nici 
măcar nu avusese timp să se bucure de asta. Realizase târziu 
ceea ce simțea pentru el și, acum, când se hotărâse să lase tre- 
cutul în urmă, tatăl ei era din nou bântuit de fantome. Fantome 
trecute sau prezente? se întrebă. Era martoră la suferința lui, dar 
nu întindea o mână spre el, mai ales pentru că vedea că asta 
își dorea. Și nu mai vroia să procedeze ca la carte. Dorea ca, 
măcar o dată în viaţă, tatăl ei să aibă puterea să ceară ajutor 
sau măcar să întindă mâna spre ea, fără a spune ceva. 

Ultimele zile trecuseră greu de tot. Dimineţile parcă fuse- 
seră, toate, dimineți de luni și nu a binedispus-o nimeni și ni- 
mic. Astăzi, ca de obicei, David o aștepta pe hol, asta chiar dacă 
în ultimele două zile nici măcar nu l-a salutat. Îi venea să urle, 
să dărâme zidurile din fața ei, îi venea să-l ia de mână și să îi 
ceară răbdare. l-ar spune să o aștepte, să-i dea timp, să nu-i 
pună acum întrebări. l-ar mărturisi că dimineţile sunt mai fru- 
moase când îl zărește pe el în cale, că e frumos când se fâstâ- 
cește în prezenţa ei. Și cu toate astea, i-a arătat doar răceală, 
cea care o proteja și o punea în defensivă. 

— Mona, stai, te rog, o strigă David, deși trecuse câțiva pași 
de el, fără să-i adreseze o vorbă. Se opri o secundă şi se ridică 
pe călcâie, semn că ar da să se întoarcă. Închise ochii, dar îi des- 
chise în secunda imediat următoare, pentru a-și da putere să-și 
vadă de drum. 

— Mona, strigă el, din nou. Fără să aștepte un răspuns din 
partea ei, goni deja spre ea și o prinse de mâna stângă, întor- 
când-o spre el. Mona, ce Dumnezeu se întâmplă? De ce nu îmi 
vorbeşti? De ce mă eviți!? 

Ea nu reuși decât să ridice din umeri. Ar fi vrut să dea tim- 
pul înapoi, să-și retragă acel gest și să-l înlocuiască cu un răs- 
puns oarecare. 

— Hai, spune-mi! S-a întâmplat ceva? De luni nu mi-ai mai 
vorbit. Am greșit cu ceva? 

— Nu s-a întâmplat nimic. Sau poate că s-a întâmplat. Poate 
că... eu am greșit. 

— Adică!? 

— Adică, poate am greșit... cu noi. De fapt, nu există niciun 
noi. Pur și simplu, am realizat că weekendul trecut a fost o 
greşeală. Deşi încercase să se arate stăpână pe situație, buza 
de jos îi tremura în timp ce rostea cuvintele în care nu credea. 
Ştia însă că, odată pornită pe acest drum, nu mai era cale de 
întoarcere. 

— Ei, cred că nu vorbeşti serios! se arătă David surprins. 
Spune-mi adevărul! 

— Ba da, sincer. Şi ai dreptate, am încercat să te evit, dar nu 
ştiam cum să-ți spun. 

— Să-mi spui ce-mi spui acum!?? Trebuie să vii cu ceva mai 
bun de-atât. David o luă de mână și o trase după el, în curte, 
departe de privirile indiscrete. Ceva s-a întâmplat și nu vrei 
să-mi spui adevărul, în schimb vii cu povestea asta de doi bani. 
Ai descoperit ceva despre mama ta? Asta trebuie să fie... 

— Nu s-a întâmplat nimic, pur şi simplu mi-am dat seama 
că... nu ne-am potrivi și că ar fi mai bine să revenim la cei care 

eram înainte. În plus, nu e ca şi cum am avea o relație și eu m-aș 
despărți acum de tine. Cred doar că nu e corect să te las să crezi 
că între noi e mai mult decât ceea ce este. 

— Serios!? Asta spui acum? Şi te-ai răzgândit din cauza... 

— Nu există nicio cauză, doar un efect al întâlnirilor și dis- 
cuțiilor noastre. 

— Nu! Efectul ar fi altul. Și știi şi tu bine, îi spuse David, în 
timp ce se apropia de ea tot mai mult. Nu trebuie să-mi spui 
ce s-a întâmplat. Adică, m-aş bucura să-mi spui. Are legătură 
cu tatăl tău? Te-a certat că ai ajuns târziu acasă. Rezolvăm 
cumva, lasă-mă să încerc. 

— David! strigă aproape răstită, copleșită că nu renunţa la 
ea. Nu tata e problema! Tu ești problema, zise, în timp ce-și 
mușca buza de jos. A spus-o și nu o mai putea retrage. Dure- 
roasa propoziție pe care o va retrăi în minte de sute de ori. 

David rămase împietrit ș ŞI O privi ca pe o străină. Ura asta, 
ar fi vrut să-i spună că a glumit, să-l ia în brațe, să o ierte. Încă 
o privire rece. În schimb, ridică bărbia spre el și-l fixă cu pri- 
virea, să-i dea de înțeles că vorbise serios. David făcu un pas 
în spate. 

— Eu sunt problema... repetă el. Ştii ceva? Dă-mi voie să te 
contrazic. Nu eu sunt problema, tu ești! 

Mona îl privi uimită, căci nu se aștepta ca el să vrea să-i 
plătească cu aceeași monedă. 

— Şi poate te gândeşti că o spun dintr-un soi de răzbunare, 
continuă David, parcă ghicindu-i gândurile. Nu, nu de asta o 
spun. Eşti problema, în cazul de față, cu vorbele astea aruncate 
în vânt, fără nicio noimă. Nu cred o boabă din ce-mi spui și 
sunt sigur că nici tu nu crezi. Îmi dau seama, însă, că e ceva la 
mijloc, despre care nu vrei să vorbeşti și că, de fapt... asta e pro- 
blema. De parcă nu aveai destule secrete. Le îngropi pe toate 
cu secretul suprem. Ba nu, cu minciuna supremă. Uită-te la 
tine, ești un dezastru, scuză-mă că o spun așa direct. Ce Dum- 
nezeu te-a dat așa peste cap? Nici când ai avut bănuiala că 

mama ta trăiește nu ai arătat ca acum. În fine, poate chiar are 
legătură cu asta și nu vrei să împărtășești cu mine. Fă-o cu alt- 
cineva, însă nu ține totul în tine! Și chiar dacă s-ar fi întâmplat 
ceva, nu înțeleg de ce te îndepărtezi de mine. Lasă-mă să te ajut! 

— Oooo, m-ai citit bine, nu-i aşa? Brusc, te dai drept cel mai 
bun cunoscător de oameni, îi spuse Mona, pe un ton răstit. 

— Nu e vorba că vreau eu să te citesc, vreau ca tu să-mi spui 
despre tine, dar nu, tu preferi să o închei. La urma urmei, nu 
avem o relaţie, așa-i!? Păpușa aia de Gabi chiar nu e bună de 
nimic? Du-te și descarcă-te ei, spune-i ei ce ai pe suflet, dacă 
eu nu mai sunt potrivit. 

— De ce trebuie să o aduci pe Gabi în discuție? 

— Păi, pare că ea e singura ta prietenă, dar nici ei nu-i poți 
spune ce simți. Și vorbele pe care mi le-ai aruncat, parcă au 
ieșit din gura ei. Am crezut cu adevărat că ai încredere în mine, 
că vrei mai mult de la mine. Ce s-a întâmplat? repetă David. 
Ştii ceva? Nici măcar nu mai trebuie să-mi răspunzi. 

De data asta, Mona nu mai zise nimic. Era un dezastru, da, 
știa bine asta. Dacă, de obicei, nu era prezenţa cea mai plăcută, 
acum chiar arăta rău. Nepieptănată, neîngrijită, nici măcar nu 
știa în ce se îmbrăcase și când se uitase ultima dată în oglindă. 

— Facem cum vrei tu, spuse David. Cum să te conving, de 
ceva, când tu îţi pui singură piedici? Cum să mă aştept să iu- 
bești pe cineva, când tu nu te iubești pe tine? Sincer, îmi doresc 
să fii fericită şi să laşi la o parte amărăciunea asta din sufletul 
tău. Sâmbătă te-am văzut pe tine, cu adevărat. Știu sigur că 
Mona cea adevărată e cea de pe acoperișul acelei clădiri și nu 
cea care se află astăzi în fața mea și mă numește problemă. 
Priveşte-te în oglindă ș şi ai să vezi că nu- ti va plăcea ce vei ve- 
dea acolo. Învață să te accepți tu pe tine și încearcă să te iubești. 
Cu bune și rele, nimeni nu este perfect. Îmi pare rău că nu am 
putut fi eu cel în care să ai încredere până la capăt. 

David încercase să își stăpânească emoțiile și plecase de 
lângă ea fără a mai privi în urmă. Mona a simțit fiecare cuvânt 

ca pe un cuţit, iar plecarea lui a fost lovitura finală. Fără să-i 
mai pese de nimic, s-a așezat pe jos și a dat drumul lacrimilor 
și suspinelor care o sufocaseră până acum. Deloc surprinzător, 
se simţi mai ușurată, plânsul îi eliberase furia, neputința, vor- 
bele nespuse, minciunile grăite, fără însă a-i putea șterge dure- 
rea lăsată de ele. Durerea o va însoți spre casă și o va acompa- 
nia de-a lungul nopții albe care-avea să urmeze. 


XVIII 


Când se trezi, de dimineață, Ema bănui că va avea o altă zi 
ca toate de până acum: bine pusă la punct și, în mare parte, 
monotonă. Prima surpriză îi însenină, însă, orele ce aveau să 
urmeze: un superb buchet de flori o aștepta pe pragul casei. 
Ridică buchetul cu o imensă bucurie, asta pentru că i se păru 
că a primit cele mai frumoase flori din lume. Le așeză cu grijă 
și delicateţe într-o vază transparentă, pe care o lăsă apoi pe 
masa din living. Îşi trecu mâna peste ele ca şi cum le-ar fi mân- 
gâiat, iar apoi se apropie pentru a le simţi și mai bine mirosul. 
Trase adânc aer în piept, de parcă mireasma lor ar fi însuflețit-o. 
Minunate, își spuse. Întreaga casă mirosea a primăvară, a pros- 
pețime, a viață. De data asta, Robert făcuse cea mai bună ale- 
gere. A dat banalii și obișnuiţii trandafiri roșii cu care o sufo- 
case, în toți aceşti ani, pe cele mai frumoase flori din lume. În 
dimineaţa asta, Ema se simţea din nou specială și iubită, deoa- 
rece soțul ei văzuse dincolo de rutina ei, făcuse ceva nou și o 
surprinsese, într-adevăr. De mult nu se mai simţise așa. 

Micile atenţii i-au adus întotdeauna bucurie în suflet, însă 
aceste gesturi mărunte au fost făcute până acum în special de 
Maia. Robert alegea, de cele mai multe ori, calea cea mai sigură 
şi simplă. Făcea alegerile cu care credea că nu va da greș. Ema 
îi reproșase de câteva ori acest obicei, mai în glumă, mai în se- 
rios. Văzuse întotdeauna cadourile primite de la soțul ei potri- 

vite pentru... soacra sa sau pentru o altă doamnă cochetă. Era 
motivul pentru care multe dintre ele erau neatinse, nepurtate: 
bijuterii cu perle, ceasuri elegante, haine sofisticate. Robert, 
însă, nu o întrebase nicicând despre ele și nici nu făcuse vreo 
remarcă despre faptul că nu le-a văzut vreodată pe trupul so- 
tiei. În primii ani, acest aspect o deranja pe Ema, mai ales că 
nu înțelegea de ce Robert nu băga de seamă, niciodată, indife- 
rența ei față de cadourile primite. Cu timpul, însă, realiza că 
soțul său ura cumpărăturile atât de mult încât le făcea mecanic. 
Nici măcar pentru soția lui nu acorda mai mult timp sau o mai 
mare atenţie. Așa că Ema avea câteva sertare pline cu fel de fel 
de obiecte, pe care le putea face cadou, la rândul ei. Când era 
singură, îi făcea plăcere, din când în când, să le răscolească și 
să-și aducă aminte cu ce ocazie i-a fost oferit fiecare obiect. De 
cele mai multe ori se amuza de ceea ce găsea și, tot în spirit de 
glumă, făcea uneori parada modei de față cu Maia, care se dis- 
tra, la rândul ei, teribil. Își punea hainele, toate bijuteriile deo- 
dată, pe unde apuca, și finaliza ținuta cu una dintre pălăriile 
pe care le avea. Da, primise și pălării de la soțul ei, de parcă aș 
fi de neam regesc, își spunea ea, în glumă. Tot din amuzament, 
anul trecut, îi oferise soacrei sale în dar unul dintre cadourile 
primite de la Robert: o broșă în formă de crin, cu zeci de per- 
lute. Când și unde naiba să port eu o astfel de broșă? se întrebase 
în acea zi, amuzându-se teribil. Deloc surprinzător, Anei îi plă- 
cuse la nebunie și Robert fusese încântat că Ema îi luase per- 
sonal un cadou mamei sale. Nu, nici el nu recunoscuse obiectul 
și nici nu bănuise ce făcuse atenta lui soție. 

Dacă la început s-a distrat nemaipomenit pe acest subiect, 
mai apoi Ema a realizat că soțul ei nu o cunoaște și parcă nici 
nu vrea să încerce s-o cunoască. De iubit o iubea, asta putea să 
jure la orice oră din zi și din noapte, dar avea un mod mai ciu- 
dat de a-și manifesta și arăta afecțiunea. Era zgârcit în gesturi 
și cuvinte delicate, dar avea și momente când era tare drăgăs- 
tos. Atunci o făcea să se simtă specială. Pentru buchetul din 

această dimineaţă, însă, Ema și-ar putea șterge din memorie 
toate alegerile nelalocul lor. În seara asta îl va aștepta cu drag 
și îi va mulţumi cum știa ea să o facă mai bine. Soneria telefo- 
nului o aduse pe Ema cu picioarele pe pământ. 

— Bună ziua, auzi o voce necunoscută. Sunt directoarea 
grădiniței. Vă rog frumos să veniți imediat aici! 

— S-a întâmplat ceva? Maia e bine? o întrerupse Ema, cu o 
voce disperată. 

— Da, e bine. Discutăm la faţa locului motivul chemării mele, 
haideţi, vă aştept! A, și încă ceva. Chemaţi-l și pe soțul dum- 
neavoastră, că nu am reușit să dau de el. Ar fi bine să fiți amân- 
doi aici. Vă aştept! Cât mai repede, vă rog! 

Ema închise telefonul, buimăcită. Ce Dumnezeu s-a întâm- 
plat? se întreba întruna. Robert nu-i răspunse nici ei. Îi lăsă 
mesaj că îl așteaptă la grădiniță și plecă mâncând pământul. 
Chiar dacă, în mod obişnuit, ar fi putut ajunge și cu ochii în- 
chiși la grădiniță, Ema își simţea picioarele tot mai grele, iar 
inima-i bătea cu putere. Parcă străbătea cel mai lung și anevo- 
ios drum. Până să ajungă în clădire, întâlni fețe cunoscute, însă 
deloc prietenoase. Toate păreau să o fixeze, curioase și întrebă- 
toare. Grăbi pasul spre clasa de unde o lua de obicei pe Maia, 
dar de data asta o găsi goală. Îşi îndreptă pașii spre biroul di- 
rectoarei, unde descoperi un tablou pe care nu și l-ar fi închi- 
puit vreodată: Maia stătea într-un colț, singură, cu o privire 
rece și indiferentă. Fără să apuce să spună ceva, auzi pe un ton 
aspru și tăios: 

— Halal educaţie! Fiică-ta e un monstru. Un monstru, o 
brută! Ar trebui s-o ţii închisă în casă, să nu mai vadă lumina 
zilei! spuse furioasă o mămică, pe care-o mai văzuse uneori. 

Fără să pună vreo întrebare sau să aștepte explicații, Ema 
reacționă din instinct: ridică palma în aer și o plesni pe femeia 
dezlănțuită din faţa ei. 

— Nimic din ce ar fi putut face fata mea nu vă dă dreptul 
să vorbiţi așa despre ea şi, mai ales, de faţă cu ele, spuse, ară- 
tând spre cele două fetițe. 

Femeia, şocată de-a dreptul, reuși să strige: 

— Așa mamă, așa fiică. Necioplitelor! O să chem poliția să 
vă pună la punct pe amândouă. 

— Chemaţi, doamnă, pe cine vreţi, dar spuneţi-le să vă aducă 
și o botniţă, spuse iritată Ema. 

— Gata, suficient! Potoliţi-vă, amândouă! se auzi vocea fermă 
a directoarei. Sunt copii aici, purtați-vă ca atare! Nu mai împăr- 
țiți nici palme, nici injurii, de faţă cu copiii. De fapt, nu mai îm- 
părțiți palme deloc. Ce Dumnezeu faceți, doamnă? o întrebă 
pe Ema, cu o privire pătrunzătoare. 

Ema știa că directoarea avea dreptate. Ştia, de asemenea, și 
că a greşit, nu trebuia să reacționeze astfel, mai ales de față cu 
Maia. Nu știa de ce femeia reacționase în halul acela, dar nici 
nu conta foarte tare. Nu avea niciun drept să-i vorbească așa. 
Fără a mai spune ceva sau a pune vreo întrebare, se duse spre 
Maia, o pupă pe frunte şi o întrebă: 

— Eşti bine? 

Fetiţa dădu din cap, aprobator. 

— Tot pe ea o întrebaţi dacă e bine? continuă femeia, ner- 
voasă. Ea, da, e bine mersi. Nu și fiică-mea! 

De-abia în acel moment Ema își ridică privirile de la fata ei 
și înțelese motivul chemării sale de urgenţă. Chipul fetiţei fe- 
meii disperate era roșu ca un rac opărit și arăta de parcă tocmai 
fusese scoasă din mâinile cuiva furios. 

— Fiica dumneavoastră a devenit dintr-o dată agresivă, în- 
cepu directoarea povestea. Copiii se jucau și Maia s-a supărat, 
i-a tras câteva palme Clarei și apoi și-a înfipt mâinile în părul 
ei. Din senin. 

— Dar... nu este posibil așa ceva, spuse cu jumătate de glas 
Ema, în timp ce-i aruncă o privire nedumerită Maiei. Ceva s-a 
întâmplat, căuta ea justificare. 

— Şi cam ce motiv ar fi atât de îndreptăţit încât să sară la 
bătaie? întrebă mama fetei. Sunt copile, pentru numele lui 
Dumnezeu, nu animale. 

Clara, micuța blondă cârlionțată, începu în acel moment să 
plângă din nou și se cuibări în brațele mamei sale, șoptindu-i: 
Mami, mă doare! 

Ema se întoarse spre Maia și o întrebă, pe un ton calm: 

— Este adevărat? 

Maia avea aceeași privire rece și goală și nu răspunse nimic. 
Ema insistă: 

— Iubita mea, este adevărat? Ce s-a întâmplat? 

Chiar și cu aceste întrebări, Maia continua să tacă. 

— Nici nouă n-a vrut să ne spună nimc, continuă directoa- 
rea. Educatoarea ne-a povestit tot ce s-a întâmplat și copiii au 
confirmat, în special Clara. 

— Bine, bine, dar ceva s-a spus, s-a făcut, refuz să cred că 
totul s-a întâmplat din senin, cum spuneţi dumneavoastră. Ştiţi 
bine că Maia e un copil retras și nu a cauzat niciodată pro- 
bleme. Mi-a povestit, într-o zi, că fetele nu o acceptă în grupul 
lor și o dau mereu la o parte. Poate s-au certat înainte, eu ştiu, 
încercă Ema să găsească o explicaţie logică. 

— Nu, doamnă, nu s-a certat nimeni, interveni mama Clarei. 
Fata a sărit la bătaie și gata. Îi lipsește educaţia, e clar. Cel mai 
bine e s-o luaţi acasă și să-i căutați o altă grădiniță. Şi să o du- 
ceți la un psiholog sau, și mai bine, mergeţi amândouă. V-ar 
prinde bine, încheie pe un ton superior. 

— Doar nu vorbiţi serios..., zise Ema. 

— Pe naiba, nu! Fiți sigură că o să mă asigur ca fiica dumnea- 
voastră să nu mai treacă pragul acestei instituții! 

În acel moment, Ema se simţi cuprinsă de o furie imensă. 
Cum îndrăznea o necunoscută să-i judece fiica, să-i judece edu- 
caţia, să-i judece ei calitățile de mamă? 

— Doamnă... are dreptate, interveni directoarea. 

— Poftiiiim? se arătă Ema, surprinsă. 

— Momentan ar fi mai bine ca Maia să rămână acasă. Măcar 
pentru o perioadă. Nu cred că doriți anchete sau autorități care 
să tulbure activitățile copiilor. Înţelegeți că trebuie să sancţio- 

năm cumva gestul fiicei dumneavoastră. Decât să vină aici zi 
de zi și să fie ignorată sau privită urât de către colegi, mai bine 
stă acasă cu dumneavoastră, cu bunicii. 

— Nu v-aţi gândit că poate tocmai din cauza ignorărilor re- 
petate și a comportamentelor antisociale ale celorlalte fete s-a 
ajuns aici? Unde e spiritul de echipă pe care ar trebui să-l de- 
prindă de aici? Ce aţi făcut voi, cadre specializate, să integrați 
un copil timid? Nimic, absolut nimic! Știţi ceva, o voi lua acasă 
și n-o voi mai aduce. Deloc! De învățat văd că nu are ce învăța 
şi, în primul rând, nu are de la cine, finaliză Ema, nervoasă. 

— Vă moștenește temperamentul, clar, concluzionă mama 
fetiţei rănite. 

— Și mă mândresc cu asta! Aaaa... și dumneavoastră v-a prins 
bine palma primită, răspunse Ema, de data asta, relaxată. 

Cu Maia de mână, părăsi grădinița în grabă, la fel cum venise. 
În drumul spre casă nu-i aruncă nicio privire Maiei şi nu-i adre- 
să niciun cuvânt. Cu siguranţă că fetița nu se aștepta la asta, 
fiindcă o întrebă: 

— Eşti supărată pe mine, mami? 

— Vorbim acasă, răspunse femeia, categoric. 

În fapt, nici măcar Ema nu se așteptase să nu o ia la întrebări 
în stradă. Se gândise apoi că astfel de amănunte trebuie ținute 
în familie și rezolvate cât mai discret cu putinţă, să fie un 
exemplu pentru fiica sa. Ura circul făcut în stradă de unii pă- 
rinți și, mai ales, palmele date de față cu toată lumea. Nu, edu- 
caţia se face acasă, cu vorbe, sfaturi şi eventuale dojene. În dru- 
mul spre casă, lung din nou, Ema se gândea: oare cât adevăr e 
în toată povestea relatată de directoare? Se temea și că Maia 
nu îi va povesti cele întâmplate de la cap la coadă. La urma ur- 
mei, indiferent de ceea ce o stârnise, comportamentul ei era in- 
acceptabil. De unde până unde să reacționeze violent? În casa 
lor nu existaseră niciodată asemenea episoade, nici măcar la 
certuri mai aprinse nu asistase vreodată. Cândva, undeva, gre- 
șise în educaţia ei, însă nu știa de unde să înceapă să caute 

sursa reacției ei. Poate că Maia va fi sinceră și va spune tot ce 
s-a petrecut în acea clasă și poate că împreună vor găsi un răs- 
puns şi o rezolvare. Mai mult, Robert nu răspundea la telefon 
și nici acasă nu era. Chiar dacă nu și-a dorit să o înfrunte sin- 
gură pe Maia, povestea nu suporta amânare, așa că, cu mult 
tact, Ema o luă pe Maia lângă ea pe canapea și, ținând-o de 
mână, încercă, pe cât posibil, să-i ofere confort și siguranță. O 
să-i dea de înțeles că o va înţelege și o va susține, fără însă a 
trece peste gravitatea situației. 

— Iubita mea, ce s-a întâmplat? Îmi poţi povesti? Suntem 
doar noi două, ai încredere în mine. Mami nu te ceartă, vrea 
doar să înțeleagă. 

— M-am... săturat. Am vrut să plătească! spuse sec fetița. 

— Cum adică? insistă Ema. 

— Fetele sunt rele, nu mă bagă în seamă. M-am săturat să 
fiu servitoare. Ţi-am mai spus o dată. Clara a strigat la mine, 
îmi spunea să fac curat după ele, prințesele. M-am săturat! 
spuse Maia cu hotărârea unui om mare. 

— Maia dragă, e doar un joc, încercă Ema să detensioneze 
atmosfera. 

— Suntem noi copii, dar nu e doar un joc. Așa mă dau ele 
la o parte. Așa vor ele să mă umilească. 

— Mami, să ştii că greşești de data asta și nu ai procedat 
corect. Nu vrea nimeni să te umilească. Sunt, poate, doar niște 
fete puţin mai... răsfățate, să zicem. Au greșit când ţi-au dat 
aceste sarcini, dar tu ai greșit mai mult. Nu trebuia să o lovești. 
Trebuia să părăsești jocul. 

— Am lovit-o doar pe Clara. Ea era mai aproape. Voiam să 
le trag de păr și pe celelalte, dar s-a băgat educatoarea, spuse 
Maia, parcă cu părere de rău. 

— Maiaa! strigă Ema, căci nu ştia cum altfel să reacționeze. 
Maia, nu este frumos ce ai făcut. Nu trebuie să baţi pe nimeni. 
Eşti fată, trebuie să fii delicată ca o floare, știi? 

— Păi nici ele nu sunt ca florile. Eu de ce să fiu? 

— Pentru că tu ești o persoană bună, ca mami, ca tati, ca 
buni. Dacă o persoană e rea cu noi, nu trebuie să fim și noi la 
fel sau, mai mult, cum ai fost tu astăzi. 

Maia își încrucișă mâinile la piept și se bosumflă, semn că 
nu-i plăcea ce auzea de la mama sa. 

— Nu, mami, nu, nu! Nu toți sunteți buni! Și eu sunt și rea 
și bună. Câteodată trebuie să fii şi rea pentru ca lumea să te 
respecte. 

Ema o prinse pe Maia de umeri și nu-și ascunse deloc îngri- 
jorarea: 

— Maia, despre ce vorbeşti? Unde auzi tu așa ceva? Ce-i cu 
vorbele astea? Mami te-a învățat numai de bine, nu înțeleg!? 

— Tu ești bună, mami, dar o să fii și rea când va trebui. O să 
vezi. Astăzi, când i-ai dat o palmă mamei Clarei, nu ai fost rea? 

Pentru prima dată în toți acești ani, Ema se simți lăsată fără 
replică de fiica sa de patru ani. Mai mult, atitudinea mult prea 
matură a fiicei sale îi cauză un fel de teamă. O privea și nu-i 
venea să creadă că nu-i pare rău pentru ce a făcut și nu în- 
cearcă să se scuze. Avea explicații pentru orice. Şi ce explicaţii! 

— Mami, sunt obosită, mă pot duce sus? 

Asemeni fiicei sale mai devreme, Ema nu reuși decât să dea 
aprobator din cap. Obosită, auzi! În timp ce simţea că lumea 
lor mamă-fiică se prăbușea, intră Robert, calm şi neglijent, ca 
și cum nu ar fi fost căutat de toată lumea în ultimele două ore. 

— Pe unde umbli? îl întrebă Ema, pornită pe ceartă. 

— La lucru, unde aș putea... 

— Păi şi de ce nu răspunzi la telefon? Nu ai văzut că ţi-am 
lăsat 100 de mesaje? 

— Hai să nu exagerăm. Care-i baiul? 

— Care-i baiul!? Auzi și tu replică! Nu ai văzut că ai avut 
apeluri și de la directoarea grădiniței? Cam ce crezi că s-a în- 
tâmplat? 

— Am văzut, dar am venit direct acasă, m-am gândit că te 
găsesc aici. Dacă nu erai, începeam atunci să dau telefoane. 

Spune-mi, te rog, ce s-a întâmplat? Mă iei acum cu tot felul de 
întrebări, de parcă ar trebui să ghicesc ce vrei tu să auzi. 

— E vorba de Maia. A bătut o fată la grădiniță! 

Ema întrerupse intenţionat firul poveștii pentru a vedea 
reacția lui Robert. 

— Ce!? Pe bune!? Tare! 

— Pe bune!? Asta este reacţia ta? Ce e tare? 

— Ei, haide și tu, că am glumit, nu te supăra. Adevărul este 
că mă aşteptam să riposteze la un moment dat, că ştii și tu că 
nu prea le avea la inimă pe fetele alea, și nici ele pe ea. Şi a bă- 
tut-o? Cum? 

— Haide, Robert, e un subiect serios și delicat. E doar un 
copil. Sper să nu te audă, căci reacţia ta pare a-i încuraja gestul. 
Cum adică te așteptai să riposteze? Poate că era de dorit să ac- 
ţioneze altfel, nu cu bătaia. Nici măcar adulții nu rezolvă nimic 
cu violența. Ce crezi că i-a adus ei acest incident? 

— Respect!? Nu? Ia zii... 

— Doamne, Dumnezeule, nu pot să cred că nu ești serios 
deloc. Ema se învârtea în cerc în jurul lui Robert, în timp ce 
trăgea cu ochiul spre scări, ca nu cumva să apară Maia. Robert! 
Fii serios, te rog! Directoarea a trimis-o acasă. De tot! Va trebui 
să-i căutăm o altă grădiniță și să vedem cum Dumnezeu reu- 
şim să o înscriem fără să ne afecteze incidentul. Va trebui să-l 
omitem, probabil, dar nici asta nu rezolvă nimic. O s-o țin 
acasă o perioadă, până luăm o decizie. Până atunci, are nevoie 
de ajutorul nostru și de-al tău, bineînțeles. Așa că nu lua, te 
rog, acest episod în râs, nu e o joacă între ea și noi. 

— Bine, bine. Ea ce a avut de spus? 

— Nimic care să mă liniștească sau să justifice într-adevăr 
acest gest. Stai și tu de vorbă cu ea, te rog. Va trebui să o facem 
amândoi. Să-i oferim mai multă atenţie. 

— Bine, promit. Hai că mă duc la ea. 

— Nu, las-o un timp. A spus că merge să se odihnească. Nici 
nu știu cum să procedăm, am luat-o eu la întrebări. Să nu se 

închidă în ea, dacă dai și tu năvală cu interogatoriul tău. Mai 
bine așteptăm puțin. 

— Cum spui tu. Ce-i cu florile astea? De unde le ai? 

Florile... uitase complet de ele. Cum adică de unde le am? se 
întrebă în gând. 

— Scuză-mă, ce ai spus? Eram cu gândul în altă parte, se 
prefăcu. 

` — Te-am întrebat de unde ai florile, ieri nu erau, repetă băr- 
batul. 

— A, florile, cum de unde le am? 

— Le-ai primit, le-ai cumpărat, ce-i așa de greu? 

De la ... tine, îi venea să-i spună. 

— De la... doamna Marin, spuse Ema primul nume care-i 
venise în minte. 

— Serios? făcu el, mirat. Păi ea are flori în curte și astea nu 
prea arată ca ale ei, pare mai mult un buchet de florărie, com- 
pletă. 

— De la nepoata doamnei Marin, întoarse Ema. Cea căreia 
i-am făcut brioșele, ţii minte? 

— Da? Frumos gest, dar cam târziu totuși, a trecut aproape 
o săptămână de atunci. 

— Na şi tu, nici nu m-am așteptat la asta. L-a trimis și ea 
când și-a amintit. 

De unde le ai? îi veni iar în minte întrebarea lui Robert. Putea 
să jure că Robert glumea şi, pe moment, ezitase să-i răspundă. 
Dacă o încercase să vadă ce-i spune, mai ales că buchetul nu 
conţinea niciun mesaj? Primul gând i se risipise apoi, deoarece 
nimic din mimica lui Robert nu arăta că ar fi glumit. Am spus 
o minciună, aiurea, îşi zise Ema în gând. Nu-și putea explica nici 
măcar ei de ce n-a zis adevărul, că era sigură că de la el sunt 
florile. Cum se dovedise că nu era așa, habar n-avea cine e ex- 
peditorul. Spusese, în schimb, o minciună, prima care îi venise 
în minte, și credea că a făcut-o destul de bine. Încă o minciună, 
la fel de nevinovată asemeni celorlalte. 

Totuși, undeva e cineva care s-a gândit la mine şi care mi-a așezat 
pe pragul casei un buchet minunat de flori, gândi Ema pentru ea. 
Dar cine... şi de ce? 


XIX 


Discuţia cu David n-a mers deloc bine, gândea Mona. De fapt, 
la cum îl tot evitase, nici nu voia să-și imagineze cum va de- 
curge inevitabila întâlnire. Se gândea că va trebui să-l mintă și 
o durea doar gândul că va fi nevoită să recurgă la asta pentru 
a fi din nou singură. Realitatea, însă, a fost mult mai dureroasă 
și mai crudă decât își închipuise. Bănuia că va suferi în urma 
discuţiei, dar nu știa că va durea atât de tare încât va ține zile 
în şir și că nu se va mai putea gândi la nimic altceva. Minciu- 
nile ei i-au adus în față un crud adevăr: David a făcut-o să-și 
pună întrebări despre crezurile ei și despre modul ei de viață, 
despre sentimentele pe care le trăia și pe care alesese să le ig- 
nore. Se spune că adevărul doare și uite că a trebuit să trăiască 
pe pielea ei pentru a da crezare zicalei. Să-ţi spună cineva că 
nu poți să iubești, nu era tocmai plăcut. Mona se concentra mai 
mult asupra ideii că nu se iubește pe ea, subliniată atent de 
David. Să fie oare așa?! se tot frământa. Poate că nu mă iubesc, 
dar nici nu mă urăsc. În cazul ăsta, trebuia să schimbe ceva. Re- 
flectase asupra vorbelor lui Gandhi, ce reprezentau un adevăr 
veşnic valabil: Fii schimbarea pe care vrei să o vezi în lume. Mona 
recunoștea că de fiecare dată când conştientiza că ceva nu mer- 
ge bine, își dorea o schimbare. De cele mai multe ori, însă, a 
așteptat ca ceilalți să facă ceva, să schimbe comportamente, ati- 
tudini, sentimente. Cel mai greu îi era să se uite spre ea, să ad- 
mită că poate ea greșește sau face ceva nepotrivit. A cerut ca 
tatăl său să se schimbe, ca bunica sa să-și vadă de ale ei, ca Gabi 
să nu o ia la întrebări despre viața personală și, acum, când 
David păstra distanţa... A vrut, a cerut... Cum să se uite acum 

spre ea și să-și vadă defectele, neajunsurile, neîmplinirile, din 
alt unghi de vedere? Cum să se privească pe ea drept cea care 
poate aduce o schimbare în viața sa prin a începe să se schim- 
be pe sine? 

Un lucru e clar, îşi spuse, neîmplinirile și decepțiile îmi sunt mai 
degrabă încăpățânări. Să recunoască faptul că viața sa din ultima 
perioadă a fost un șir nesfârşit de nedreptăţi, trasat în mare 
parte cu propria mână, era primul pas spre vindecare. Da, de 
o vindecare a sufletului avea nevoie. Vindecarea începea odată 
cu sinceritatea pe care și-o negase până în prezent. Cu gândul 
la David, mereu la David, realizase că s-a comportat ca un 
copil răzgâiat. Își negase sentimentele și vroia să le pună la 
îndoială pe cele ale băiatului din faţa ei, dintr-o pură prostie. 
Man in the mirror, al lui Michael Jackson, ce răzbătea ca o 
adiere la radioul dat aproape de minimum, îi oferi imboldul 
de care avea nevoie pentru a privi dincolo de imaginea Monei 
cu care era obișnuită: If you wanna make the world a better place, 
take a look at yourself and make a change. 

Își deschise calculatorul și navigă pe blogul lui David, din 
dorinţa de a regăsi o parte din el în pozele postate. Mai mult 
decât o parte din el, avea speranţa că poate va găsi o parte din 
ei doi sau, de ce nu, ceva care să o ducă cu gândul la ea. Poate 
că lui îi era dor de ea şi aici își putea exprima acest sentiment, 
indirect. Dar nu, nu găsi nimic nou şi, la urma urmei, cum ar 
fi putut? Băiatul era și el răscolit de trăirile ei contradictorii, 
de fricile și toanele ei, deopotrivă. 

Gândul că el nu se gândea la ea o năucea. În clipa de față, 
Mona se simţea răvășită, era ca o tornadă amenințătoare, care 
stătea să smulgă tot din calea ei. Și totul din cauza unei frici 
nejustificate. Era din nou singură, cum și-a închipuit că îi este 
mai bine. Absența și indiferența tatălui o tulburaseră mai mult 
decât putea recunoaște, dar, din nou, credea că era mai bine 
să lase lucrurile să se rezolve, cumva, de la sine. Între timp, însă, 
acționase impulsiv, la fel cum era obișnuită să o facă, și dăduse 

cu piciorul unei poveşti de dragoste pentru care era pregătită. 
Da, Mona era îndrăgostită în acest moment până peste urechi. 
Dragostea venise nesperată, nechemată, neinvitată. Dăduse 
buzna în viaţa ei ca un oaspete nepoftit și se dovedise a fi cea 
mai copioasă întâlnire. Încerca să o ignore sau măcar să o amâne, 
dar nu, dragostea nu te întreabă dacă ești disponibil, dacă este 
momentul oportun sau dacă deranjează. Nu, nu era nici pre- 
gătită sentimental, nici atentă la posibilele semne ce o anunțau. 
Dragostea o lovise direct și profund, pentru a se asigura că va 
prinde rădăcini. Înflorise neașteptat și îi cuprinsese tot corpul, 
toate simțirile, toate trăirile. Mintea și trupul i se treziseră inun- 
date de ce credea că nu-i va fi dat să trăiască încă. Dragostea 
nu-i bătuse nici la ușă și nu încercase măcar să i se strecoare 
pe vreun geam. Îi învăluise toți porii, îi ferecase inima, iar în 
prezența lui David, Mona respira și transpira iubire. 

Şi totuși... mintea sa pornise un război cu a sa inimă fericită 
și o învinsese. Privea parcă nemișcată pozele pe care le putea 
vizualiza şi, cu ochii închiși, pentru o secundă, părea că fata 
de pe ecran era ea. Ea în universul lui. Un șiroi de lacrimi i se 
scurse pe obraz şi se văzu din nou în curtea școlii, în fața lui, 
spunându-i că între ei doi nu este nimic. Ar fi vrut să întindă 
mâna și să-și dea o palmă zdravănă, să se trezească la realitate. 
Ar fi vrut să se poată pune pe primul plan și să nu-și nege feri- 
cirea. În momentul de faţă, fericirea era alături de el. Un singur 
salut, un singur zâmbet, o singură privire, îi înseninau ziua. 
De când îl primise în viaţa ei, chiar dacă pentru un timp infinit 
de scurt, zilele erau altfel. De când acceptase că-l place, chipul 
său era luminos zilnic. Dumnezeule... sunt îndrăgostită, spuse cu 
voce tare. Simţise asta, dar să audă ieșind aceste cuvinte din 
gura sa era cea mai mare realizare posibilă. 

David avea dreptate. Ea era, într-adevăr, o problemă. Una 
neînfruntată, nedespicată în patru. Trebuie să fac ceva, se gândi. 
Acel ceva, însă, trebuia să o dezvăluie pe ea, pe ea cu adevărat. 
Preţ de câteva momente, se simți încrezătoare și puternică. Ştia 

că David o va asculta, o va înțelege, o va încuraja și îi va fi ală- 
turi. Acesta era prețul sincerității sale. Doar asta făceau prie- 
tenii pentru prieteni. Mai mult decât atât, trebuia să-i ofere o 
frântură din ceea ce simţea. Pentru prima dată, nu-i era frică 
de repercusiuni, nu-i era teamă că nu i se va răspunde la fel. 
Simţea, însă, că nu va fi cazul. Dragostea se plătește cu dra- 
goste. Până în prezent, a plătit-o cu minciuni și înșelăciuni. Nu 
și de acum înainte. 

Gândurile ce-i străbăteau mintea neîncetat îi aduceau o eu- 
forie de nedescris. Era hotărâtă să se schimbe, interior și exte- 
rior. Se ridică și deschise geamul. Inspiră adânc, trase puternic 
aer în piept și dădu drumul unui hohot de râs nebunesc, fre- 
netic. Scoase brațele afară pe geam și îmbrățișă natura, salută 
cerul și pământul. Brusc, realiză ce avea de făcut. Mâine era o 
zi mare. Noroc cu Facebookul, care îi furnizase informația pre- 
țioasă. Mâine era ziua lui David... Nici dacă ar fi calculate, nu 
i-ar fi ieșit atât de bine planurile. Îşi luă rapid rucsacul și apa- 
ratul foto și plecă spre a-și pune planul în aplicare. 


Era ora 00.00 și telefonul lui David îi anunţă primirea unui 
mesaj. Era de la Mona. Fu de-a dreptul surprins, căci de la ul- 
tima lor întâlnire ar fi putut să jure că nu îşi vor mai vorbi 
curând. Textul era simplu și scurt: E deosebită ultima poză postată 
pe blogul tău preferat. Primul gând a fost că era o greșeală, dar nu, 
mesajul vorbea despre poze și blog, deci sigur nu greșise des- 
tinatarul. Ciudată sincronizare, gândi el. Chiar dacă a vrut să ig- 
nore cele primite, dintr-un soi de răzvrătire, David începu cău- 
tarea, spre a vedea ce i-a atras Monei atenția la miezul nopții. 
Postată în urmă cu cinci minute, poza strânsese deja zeci de 
aprecieri. Nu se așteptase, însă, ca aprecierea cea mai mare să 
vină chiar din partea ei. Asta deoarece poza... i se adresa lui. 
Recunoscu cadrul din prima secundă. Poza fusese făcută pe 
acoperișul pe care el o dusese cu o săptămână înainte. Cândva, 
la îmbinarea dintre zi și noapte, când lumina era perfectă pen- 

tru poze de efect, stătea cel mai surprinzător mesaj. Un tort cu 
o lumânare aprinsă şi o foaie albă, pe care era scris, de mână, 
un mesaj. David mări poza, pentru a fi sigur că vede bine tex- 
tul: erau acolo cele mai sincere, neașteptate, dar, deopotrivă, 
cele mai așteptate cuvinte: La mulți ani! Voi fi eu pentru tine, pen- 
tru noi! Așa că, da, mesajul era pentru el, de la ea. Cel mai ne- 
așteptat a fost, însă, adevărul pe care nu-l văzuse până acum 
şi nici nu îl bănuise: blogul Oameni imperfecți într-o lume 
imperfectă era al Monei. Un zâmbet îi străbătu chipul și era 
bucuros că, încă o dată, Mona reușise să-l uimească. Și, deși îl 
rănise, știa că o va ierta. Mâine îl va aştepta cu siguranţă cea 
mai frumoasă și incitantă aniversare și spera ca ziua întreagă 
să o împartă doar cu Mona, cea din această noapte, Mona cea 
sinceră. 


XX 


De la incidentul cu Maia, de la grădiniță, zilele obișnuite 
ale Emei se schimbaseră. Orele de curăţenie și gătit îi erau 
acum dedicate micuţei care, de când se văzuse acasă, devenise 
extrem de lipicioasă. Ema nu știa nici în momentul ăsta cum 
să catalogheze ieșirea furtunoasă a Maiei: a vrut să atragă 
atenția asupra ei, dorea atenţie, se simțea singură sau a fost un 
soi de reacție la atitudinea fetelor? Chiar dacă mai adusese, in- 
direct, în discuție subiectul, Maia se făcea întotdeauna că nu 
aude. Câteodată, gândea Ema, fiica sa se comporta ca un adult: 
știa cum să te învârtă în jurul cozii până ce îţi pierdeai ideea. 
Ema vedea și acum expresia rece de pe chipul Maiei. Era mo- 
tivul pentru care nu reușea să o citească deloc. Deşi își argu- 
mentase ieșirea drept reacție la cum fusese tratată de colegele 
ei, Maia nu păruse nicicând vulnerabilă. Nu poza drept vic- 
timă și nu încercase nici măcar să-şi ceară scuze. Programul 
noilor zile cuprindea în special jocuri, de toate felurile: puzzle- 

uri, de-a v-aţi ascunselea, desenat și colorat. Ema nu voia doar 
să ocupe timpul liber al Maiei, ci și să-i dezvolte acesteia crea- 
tivitatea şi expresivitatea. În toate aceste zile, Maia se lipise 
practic de fusta mamei, refuzând o altă companie. 

— Maia, astăzi te las vreo două ore la bunica. Trebuie să 
ajung, în oraș, să fac niște cumpărături şi să plătesc câteva fac- 
turi, îi spuse micuței, care părea ocupată cu modelarea plaste- 
linei. 

— Nu, mami, vreau să stau cu tine, îi răspunse fata, bosum- 
flată. 

— Sunt doar două ore, promit că mă grăbesc. 

— la-mă cu tine, spuse implorând micuța. 

— Acum nu pot, mami are de umblat. Promit că zilele astea 
ieşim noi două, fără să avem altă treabă. Mergem la plimbare, 
la o înghețată. E bine așa? 

— Dar ia-mă şi acum, nici nu o să știi că sunt cu tine. Te rog, 
te rooogj! îşi încercă Maia șansele. 

— lubito, înțelege! Ce ai păţit!? Că mergeai tot timpul cu 
drag la bunica. Nu ai vrut să o vezi deloc săptămâna asta. Nici 
cu tata nu te-ai jucat deloc. Eşti supărată pe ei? 

— Nu, dar vreau să stau cu tine, că mai avem puțin timp! răs- 
punse Maia. 

— Puțin timp!? Ei, lasă, că și când vei merge din nou la gră- 
diniță vom avea timp să stăm îmipreună. Hai să mergem, ne 
jucăm când ne întoarcem. 

— Mamaaa, mamii, spuse micuța pe un ton lingușitor, 
cuibărindu-se în brațele Emei. 

Nu ar fi crezut nicicând că avea nevoie de timp liber, doar 
pentru ea, asta fiindcă nu dusese lipsă de el până acum. At- 
mosfera de acasă i se părea ușor sufocantă, mai ales că Robert 
alesese să nu se mai implice în activități cu Maia, pretextând 
mai tot timpul că avea de lucru. Chiar dacă în cele două ore 
Ema avea într-adevăr treburi de rezolvat, nu știa cum să tră- 
iască cu sentimentul ăsta de vinovăţie. Era ceva nou și se sim- 

tea depășită de situaţie. Fusese întotdeauna dedicată familiei 
și nu ar fi schimbat decizia pe niciun alt trai, dar noua situaţie 
o făcea să-și pună multe semne de întrebare. Unde era Robert 
când avea nevoie de el? Și unde era plecat cu gândul când 
purta o discuţie cu el? Ema simţea că familia pe care o preţuise 
cel mai mult o punea la încercare. Să-i testeze limitele, puterea 
și convingerea că, într-adevăr, o mamă le poate duce pe toate. 
Din fetița dulce, Maia se transformase, peste noapte, în micuța 
războinică. Din soțul iubitor, Robert devenise angajatul loial 
companiei. Din mama și soția dedicată, Ema se vedea mai de- 
grabă drept mama răniților. Și așa, tot timpul pe care îl avea îl 
dăruia întotdeauna altora. Uitase să fie femeie, să se îngrijească 
așa cum i-ar plăcea, să se răsfeţe din când în când. Trăia pentru 
a pune în ordine viața celor din jurul său, pentru ca aceștia să 
fie curaţi, hrăniţi, sănătoşi și odihniţi. Acesta era motivul pen- 
tru care nu îşi auzise nicicând un reproș și, măcar, fusese feri- 
cită că era mereu respectată, apreciată și iubită. Nu ducea lipsă 
de iubire, dar ducea lipsă de iubirea pe care și-o imagina și o 
dorea. lubirea de la începutul relaţiei, când toate merg bine, 
când cel de lângă tine oferă, nu doar primește. Genul de iubire 
care îţi trezește fluturași în stomac și nu ai poftă de mâncare. 
Când el și ea stau treji întreaga noapte, pentru a povesti nimi- 
curi. Când ți se face dor de el, deși v-aţi despărțit în urmă cu 
două minute. Ema visa la o iubire simplă și voia să retrăiască 
alături de Robert, măcar ocazional, fiorii primelor întâlniri. Îşi 
luase, așadar, acest timp pentru ea, chiar cu prețul unei min- 
ciuni spuse fiicei de câţiva anișori. Îi surâdea ideea vizionării 
unui film, o comedie romantică, ceva scurt, să ajungă și la timp 
acasă cu câteva cumpărături. Cum ar fi să mă întorc cu mâna 
goală? Ema zâmbi, când îi veni în gând imaginea asta. 
Parcase mașina la câteva străzi de mall. O distra gândul că 
se comporta asemeni unui infractor care avea ceva de ascuns 
și de aceea se purta precaut. În drumul pe jos, spre relaxare, 
Ema își întoarse privirea înapoi de câteva ori. Coșmarurile mele 

mă fac paranoică, îşi spuse şi își continuă drumul. În apropierea 
destinaţiei dădu însă nas în nas cu vecina sa. 

— Ema, bună. Ce vânt te-aduce prin oraș? păru curioasă 
doamna Marin. 

— Aaaaa, mici cumpărături și facturi scadente, răspunse 
Ema, luată prin surprindere. 

— La cumpărături merg şi eu, mergem împreună? întrebă 
vecina. 

— Nu, duceți-vă dumneavoastră, că eu las cumpărăturile 
la final. Am parcat ceva mai departe. 

— Cum e Maia? 

Multe mai vrei să ştii și tu acum, gândi Ema, supărată că ve- 
cina îi fura din timpul limitat. Nu-i dădu, însă, niciun răspuns, 
căci ochii îi fugiseră peste drum, la o siluetă care părea că se 
uită fix la ele. De fapt, la ea. 

— Emaaa, o strigă doamna Marin. 

— Ceee? se împletici ea. 

— Te întrebam cum se simte Maia? Tot acasă este? 

Atenţia Emei fugi şi de data asta dincolo de stradă, unde 
cel ce o privea părea tot mai insistent. 

— Fata mea, ești bine? Unde ţi-e gândul? După cine te uiţi? 

— lertaţi-mă, se scuză Ema. Eram cu gândul puţin... departe. 

Cum nu reuși să-și ascundă privirea, Ema atrase atenția 
doamnei Marin asupra celui ce părea că o studiază. 

— După șatiratul ăla te uiţi? Il cunoști? Cine este? 

— Șatirat? Nu, este un bărbat șaten spre blond, spuse Ema, 
după ce se uită mai bine. 

— Cel de peste drum? E grizonat și încruntat, sublinie ve- 
cina. 

— Probabil vorbiţi despre altcineva. 

— Poate că da. Eu am văzut doar un bărbat în trenci crem. 
Zici că-i inspectorul Clouseau în urmărire, se amuză doamna 
Marin. Un Steve Martin în tinerețe sau ăsta, cum îi zice, doc- 
torul ăla frumos din Spitalul de Urgență! 

Ema se uită la ea fără să înțeleagă la ce se referă. 

— George Clooney, bată-l vina! își aduse aminte, într-un 
final, vecina. 

Descrierea făcută de doamna Marin o nedumerea și mai 
mult. Cu siguranţă că nu vorbeau de aceeaşi persoană. Bărba- 
tul văzut de ea era complet diferit de cel prezentat de doamna 
Marin. Și totuși, tipul șaten-blonduț pe care îl zărise, purta, de 
asemenea, un trenci crem. Căzută pe gânduri, mai adânc decât 
atunci când nu-i răspunsese vecinei la întrebări, Ema îl urmă- 
rea cu privirea pe cel care nu o lăsase din ochi preț de câteva 
minute bune. Bărbatul dispăruse însă după colț și Ema simțise, 
în acel moment, că era rândul ei să-l urmărească. 

— Doamnă Marin, mă scuzaţi, dar trebuie să plec, chiar mă 
grăbesc. 

— Bine, bine, nicio problemă. Auzi, de ce mai cari și um- 
brela după tine? Mai ales că intri și în magazine! întrebă ve- 
cina, curioasă. 

— O să plouă curând, răspunse scurt Ema, în timp ce tra- 
versa strada. 

Doamna Marin își continuă drumul privind spre cer. Curat 
ca lacrima, senin, nici urmă de nori. Este ciudată vecina, azi, își 
spuse. 

Ema mergea grăbită și nu își recunoștea pașii. Parcă nu o 
mai ascultau. Ce Dumnezeu m-a apucat? se întrebă, în timp ce 
gonea spre necunoscut, după un necunoscut. Un val de emoții 
îi cuprinse trupul, își simţea fața încinsă. Nu-și putea explica 
ce o atrăsese pe un drum pe care nu l-ar fi făcut niciodată până 
acum. Se opri o secundă și trase adânc aer în piept. Acel bărbat 
se uita spre ea, ar fi putut să jure asta. Îi simți privirile insis- 
tente chiar și pe ceafă. Gestul nebun de a-l urmări o sperie preț 
de câteva secunde și avu o scurtă ezitare. Coşmarul pe care îl 
trăise timp de patru ani o făcea suspicioasă, fricoasă, dar și 
îndrăzneață și curioasă, în același timp. Din nou stări conflic- 
tuale pe care nu le înțelegea. Alese, însă, să-și urmeze paşii şi 
instinctul. Așa că îşi continuă drumul. 

Îşi strânse pumnii pentru a se încuraja. Îi trecu prin minte 
că poate bărbatul a dispărut și, până la urmă, nu va avea loc o 
întâlnire față în față. Ajunse la capătul străduțţei care se bifurca 
în două. În mijlocul aleii, realiză că bărbatul luase decizia, îna- 
intea ei, de a o lua la stânga. Era acolo, în faţa ei, la o sută de 
metri distanță. Stătea cu spatele, fără să se clintească din loc 
nici măcar o jumătate de pas. Ema avea impresia că s-a oprit 
și o așteaptă, moment în care inima i-o luă razna. Pulsul îi era 
atât de crescut, încât își auzi inima bătând și venele pulsând. 
Acei o sută de metri care îi despărțeau îi păreau o sută de kilo- 
metri. Sau, cel puţin, preț de câteva secunde, atât și-ar fi dorit 
să fie. ÎI simţea că ştia că ea se apropie și nu înțelegea de ce nu 
face nimic. De ce stă, pur și simplu, acolo, nemișcat? Cu cât se apro- 
pia mai mult, cu atât pașii erau mai mici şi mai nesiguri. Ema 
își întoarse privirea și îşi continuă drumul. Dacă ar fi urmărit 
un hoț, ar fi știut cum să reacționeze. Defensiv și pregătită de 
atac, în poziție de autoapărare. În cazul de față putea fi şi un 
hoţ și un atacator, un nebun sau vreun obsedat. Și eu îl urmă- 
resc... Care e mai nebun dintre noi? se întrebă. Apucă umbrela cu 
ambele mâini și o strânse cu putere, de parcă ar fi ținut o armă, 
pregătită să o folosească. Ajunsă la câțiva pași de el, se opri. 
Strânse umbrela; părea să-i ofere un ciudat sentiment de sigu- 
ranță. Bărbatul din faţa ei era și acum neclintit. O mie de gân- 
duri îi străbăteau Emei mintea. Îi venea chiar să se întoarcă şi 
să fugă mâncând pământul. I se păru, însă, că aude cum respi- 
rația bărbatului devine din ce în ce mai rapidă. Şi în acel mo- 
ment, fără să gândească, Ema strigă scurt și tare: 

— Heei! 

Închise ochii de parcă n-ar fi fost pregătită de întâlnire. Când 
îi redeschise, bărbatul dădea să se întoarcă, ușor timid, de 
parcă ar fi avut aceleași emoții ca ea. Hoț nu era, avea mâinile 
goale. Atacator dacă era, era unul slab rău, căci nu se năpustise 
asupra ei. Necunoscut, da, cu siguranță. Nu îl mai văzuse nici- 
odată și, totuși, îi era clar că își dorea să o întâlnească, deoarece 

stătea în faţa ei de parcă o aştepta de mult. Se gândise la aproa- 
pe orice când intrase în acest joc, dar nicio secundă n-ar fi cre- 
zut că, văzându-l, o să se cutremure. Bărbatul din faţa ei era 
înalt, cu o constituţie atletică și îi inspira, paradoxal, siguranță, 
nu teamă. 

— Cine ești? Și ce vrei de la mine? îl întrebă Ema, luând o 
privire de dură. 

Bărbatul nu răspunse. După câteva secunde stânjenitoare, 
femeia continuă: 

— Te-am văzut uitându-te insistent la mine. Te pot ajuta cu 
ceva? 

— Nu, până nu lași umbrela aia din mână. Pari... amenin- 
țătoare, răspunse bărbatul calm. 

— Pe bune? Eu, amenințătoare? 

— Păi, tu eşti cea care m-a urmărit... 

— ... asta după ce tu m-ai urmărit pe mine, se apără Ema. 

— lartă-mă dacă te-am speriat cumva. Nu asta a fost inten- 
ţia mea. 

— Dar care e intenţia ta? Că e evident că ai una. 

Bărbatul se apropie de ea şi Ema făcu doi pași înapoi. Chiar 
dacă nu îi răspunsese, simțea că nu are nevoie de explicaţiile 
lui. Era cea mai ciudată întâlnire posibilă. Deși ar fi trebuit să-i 
fie teamă de el sau cel puţin să vrea să păstreze distanţa, ceva 
o atrăgea. Era calm și cald, avea o privire pătrunzătoare, care 
parcă citea prin ea şi, în acel moment, îi veni să-l evite. Privi- 
rea lui insistentă de la început devenea acum surprinzător de 
familiară. 

— Cine ești? reîncercă ea. Poate mă confunzi cu altcineva. 

Fără a termina propoziția, bărbatul mai făcu un pas spre ea. 
Ema trase adânc aer în piept. Deși era pregătită să se retragă, 
trupul nu-i dădea ascultare și se lăsa, în schimb, învăluită de 
mirosul pe care îl emana necunoscutul. Parfumul discret, cu 
note marine, îi părea atât de cunoscut, încât îi era ciudă că nu 
ştia să-l identifice. Stătea în fața unui necunoscut care o lăsa 

fără cuvinte şi, mai mult decât atât, o atrăgea irezistibil prin 
misterul său. 

— Ai vrea să fugi, dar ai vrea și să stai, îi spuse bărbatul. 
Te-a cuprins un fior de teamă, dar în același timp știi că ești în 
siguranţă. 

Ema nu răspunse nimic, dar nu-și putea ascunde mirarea 
de pe față. 

— Dualitatea balanţelor. Trăiri la poluri opuse, pe care le echi- 
librezi apoi... 

— Mă confunzi, zău. Eu nu sunt balanţă, sunt rac. 

— Dacă erai rac mergeai cu spatele, nu veneai spre mine! 

Ema era surprinsă de hotărârea lui și ușor iritată de sigu- 
ranța pe care o afișa. Chiar dacă primul instinct o îndemna să-i 
răspundă răutăcios, se trezi lovită de aceeași căldură pe care 
bărbatul o degaja și care o înmuia toată. 

— Nu înţeleg, spuse ea, aproape șoptit. Ne ştim de undeva? 
Îmi pari... cunoscut. Și totuși, pot jura că nu te-am mai văzut 
în viața mea! 

Bărbatul o fixă cu privirea și se apropie de ea atât de mult 
încât îi putea simţi respiraţia pe frunte. Întinse mâna dreaptă 
spre ea și o mângâie ușor și timid pe obraz. În loc să se retragă, 
Ema își cuibări obrazul în palma lui, uimită de îndrăzneala sa. 
Ochii bărbatului se umeziră instantaneu şi câteva lacrimi i se 
scurseră pe obraz. La rândul ei, întinse și ea mâna spre el și îi 
şterse lacrimile. Acei ochi verzi îi păreau atât de cunoscuți... 
de parcă îi mai întâlnise, de parcă ar fi văzut cu ei, de parcă s-ar 
mai fi oglindit în ei. 

— Ema, spuse bărbatul, aproape șoptit, cu o emoție în glas 
care o cutremură. 

— Cum?! reuși ea să spună, fără a putea finaliza întrebarea. 

Bărbatul îi luă mâna dreaptă într-a lui și o întoarse cu palma 
în sus, dezvăluindu-i cicatricea. O secundă mai apoi îi arătă 
palma lui stângă, în care Ema recunoscu același model. Bărba- 
tul îşi aşeză palma peste a ei și o ridică puţin, spre a-i arăta că 

împreună formau o inimă. Ema privi năucită, fără cuvinte. 
Ceea ce știa că e un semn lăsat de un accident în bucătărie 
părea, în aceste clipe, cu totul altceva. Semnul ei era o jumătate 
de inimă, iar cealaltă jumătate, care întregea imaginea, se găsea 
în palma unui străin. 

Își retrase mâna și se dădu repede câțiva pași înapoi. Dădea 
într-una din cap în stânga și în dreapta, schițând un NU evi- 
dent. Nu, ceva nu e bine, totul este... prea mult, gândi. Spre sur- 
prinderea ei, bărbatul acceptă distanța impusă. Acei ochi, însă, 
încă o priveau și o tulburau. 

— Ce faci cu umbrela? schimbă el subiectul. 

— Cum?! 

Copleşită de cele petrecute, nu înțelegea cum cel din fața sa 
se lega de o stupidă umbrelă. 

— Umbrela. O ai la tine ca să te aperi cu ea de necunoscuții 
pe care-i urmăreşti? 

— Nu. O să plouă curând, spuse, vizibil tulburată. 

Bărbatul privi spre cer și se uită la ea întrebător. 

— Da, ştiu, e senin afară, nu e niciun nor, răspunse Ema, 
fără a mai aștepta întrebarea. Dar știu c-o să plouă. E un iz în 
aer care nu minte niciodată. 

Bărbatul zâmbi: 

— Știu deja. Mă întrebam dacă tu mai știi... 

Discuţia le fu întreruptă însă de primii stropi de ploaie care 
întâlniră pământul. Imediat, zeci de stropi mărunți loviră re- 
pede asfaltul și Ema deschise grăbită umbrela. Bărbatul părea 
a se bucura de stropii de apă şi o privea zâmbind. Se apropie 
de ea, îi luă umbrela din mână, o închise și o aruncă la pământ. 
Ema nu se împotrivi și, curând, se simți udă din cap până în 
picioare. Bărbatul închise ochii și îşi îndepărtă braţele pentru 
câteva secunde. Deschise apoi ochii și aduse o mână în fața 
Emei, cu palma spre cer. Ema privea mirată cum în palma lui 
cădeau stropi mari de apă, asemeni unor baloane de săpun. În 
jurul lor, apa cădea rar și cu stropi mari, dar ușori, în timp ce 

la câţiva pași era aceeași ploaie măruntă și rapidă. Bărbatul 
opri un picur în palmă, un mic strop de o perfecțiune rară, in- 
tact, pe care i-l întinse Emei. Ea zâmbi și ridică un deget spre 
lacrima de apă care, la atingerea ei, se sparse. 

— Cine ești? îl întrebă pentru ultima dată, bărbatul simțind 
de data asta, în glasul ei, implorare și nu curiozitate. 

— Vei şti cine sunt eu când vei şti cine ești tu cu adevărat, 
răspunse bărbatul. Îndrăzneşte să te regăseșşti, draga mea, des- 
chide-ți aripile! 

Ema afișă aceeași privire întrebătoare dar, în loc să-i ofere 
un răspuns, bărbatul se întoarse şi vru să plece. Se opri însă, 
preţ de o secundă, și îi spuse: 

— Sper că ţi-au plăcut florile. Am ales preferatele tale. 

Ema rămase nemișcată și parcă încremenită. Tuuu ai fost? 
strigă mirată în minte. 

— Florile, frumoase, dar nu sunt preferatele mele. Îmi plac... 
trandafirii roșii, se trezi Ema minţind, fără să ştie de ce o face. 

— Nu, nu îţi plac trandafirii roșii, îi răspunse bărbatul, în 
timp ce se îndepărta. 

Voia să mai spună ceva, dar nu mai avea putere să strige, 
să pună întrebări, să-l urmeze. Deschise palma dreaptă și își 
privi „2mnul, pe care-l simţea pulsând. 

La capătul străzii, după colţ, doamna Marin se întoarse spre 
drumul ei, de la care se abătuse. Văzuse însă destul încât să 
înţeleagă că vecina ei avea ceva de ascuns. 


XXI 


Era deja dimineaţă şi telefonul Monei nu anunţase niciun 
apel, niciun mesaj. Nimic. Sigur a văzut mesajul meu, se îmbăr- 
bătă ea. Pusă față în față cu noua realitate, realiza că are mult 
prea multe de pierdut dacă nu încearcă măcar să coboare 
garda. Așa că făcuse gestul măreț de a-l atrage pe David spre 

ea în cea mai personală manieră pe care o găsise. Dintr-o sin- 
gură mișcare dezvăluise mai multe lucruri despre ea, despre 
sentimentele sale, pentru a-i recâștiga încrederea celui pe care 
l-a rănit. Îşi dezvăluise secretul blogului dar, mai important, îi 
transmisese că este dispusă să-i împărtășească și alte secrete, 
mult mai bine păzite decât cel dintâi. 

Cuvântul noi din mesaj o șocase şi pe ea. Era, practic, o accep- 
tare și o îmbrățișare a ceea ce simțea cu adevărat. Dorise să fie 
sinceră, pe deplin sinceră cu acest băiat, care nu făcuse altceva 
decât să-i fie alături, chiar și cu preţul secretelor nedezvăluite 
încă. 

În drumul spre școală, Mona sperase ca David să fie prima 
persoană pe care o va întâlni. Avea atâtea să-i spună! Și, în 
plus, îi era dor de el, un dor nebun, pătimaș, pe care nu-l mai 
simțise până atunci. Ca să-i demonstreze că dorea cu adevărat 
să se schimbe sau să redevină ceea ce era în urmă cu câțiva ani, 
Mona dorise să-l surprindă cu adevărat. Lăsase în acea zi hai- 
nele negre în dulap. Corpul îi era îmbrăcat cu o frumoasă ro- 
chie crem, cambrată pe talie și largă în partea de jos, până la 
genunchi. La gât îşi pusese o eșarfă colorată, verde cu flori 
multicolore. Era pentru prima dată, de când se dedicase exclu- 
siv negrului, când îmbrăcase o haină de altă culoare. Atât ro- 
chia, cât și eşarfa, erau ale mamei sale. Când plecaseră de acasă, 
Mona luase cu ea câteva lucruri de-ale mamei, preferatele ei, 
pentru a o simţi aproape. Când o vom găsi, să aibă în ce să se îm- 
brace, gândise ea atunci. 

Grăbi pașii spre școală mai mult de nerăbdare și merse si- 
gură pe sine, împăcată cu ea. Ştia că făcuse un prim pas impor- 
tant spre David. Trebuie să mă asculte și să-mi dea o șansă, gândi. 
Faptul că David nu îi răspunsese în niciun fel nu însemna 
nimic. Adică nu ceva de rău. Poate a fost... mult prea surprins, 
copleșit, îşi continuă ea monologul interior. 

În apropierea şcolii, se trezi trasă de mână pe o străduţă lă- 
turalnică. David o privi zâmbind și îi făcu semn să nu se sperie. 

Câteva clipe mai târziu, Mona constată că David avea drep- 
tate: interiorul dezvăluia o singură încăpere, destul de mare, 
în care erau aranjate, cu gust, o canapea pe care erau aruncate 
câteva perne. Apoi, un dulap destul de micuţ, dar suficient 
pentru un bărbat, și o măsuţă pătrată, ușor uzată, pe care stătea 
un laptop. Pe jos, în locul unui covor, erau câteva carpete mi- 
cute, colorate, aranjate fără un tipar anume și, din Nou, câteva 
perne, asemeni celor de pe canapea, dar mai mari. Într-un colț 
era improvizată o mică bucătărie, unde se vedeau o chiuvetă, 
o masă, un aragaz și un frigider micuț. Camera avea două gea- 
muri drapate cu două draperii bleumarin, ce cădeau din tavan. 
La vederea încăperii, gândurile Monei se ciocneau constant, 
căci unele îi aduceau, fără să dorească, un sentiment de com- 
pasiune, pe când altele îi susțineau admirația pe care şi-o ex- 
pusese deja în fața lui David. 

— E frumos, îi spuse Mona. Sincer, întări, după ce văzu că 
David nu știa dacă o spunea din politețe sau fix aşa simțea. E 
intim și cochet, completă. Încă o dată-ți spun, să reușești să fii 
tu, pe picioarele tale, la vârsta asta, nu poate fi decât admirabil. 

— Mă bucur că îţi place. Nu e cine știe ce, dar e acasă pentru 
mine. Prietenul tatălui meu m-a ajutat mult. Îmi propusese să 
mă mut cu el și cu familia lui, dar am preferat să stau singur. 
Merg la ei la masă în fiecare duminică. Sunt oameni deosebiți 
și ne ajutăm reciproc. Am mare noroc cu ei, concluzionă băia- 
tul. Buuun... Cine vrea tort? 

Amândoi zâmbiră, mai ales că tortul îi adusese împreună 
mai repede decât şi-ar fi putut imagina. Se așezară pe pernele 
de pe podea şi rămaseră tăcuți, cât timp savurară feliile uriașe 
de prăjitură. 

— Din cauza tatălui meu am avut acea ieșire, rupse Mona 
tăcerea. Dintr-un motiv necunoscut, se îndepărtează iar, dar 
m-am săturat să fiu tot eu aia care luptă pentru întregirea fami- 
liei. Mi-a promis că va fi sincer cu mine și iată că nu-și poate 
ține promisiunea! 

Zâmbetul Monei îi dispăru instantaneu de pe chip și îl privi 
curioasă. 

— Nu e ceva despre care îmi place să vorbesc, spuse David, 
păstrând contactul cu ochii Monei. Dar, cum tu mi-ai vorbit 
despre familia ta, nu cred că ar fi corect să nu-ți spun, în mare, 
cum stau lucrurile. Când te-am ascultat vorbind despre mama 
ta, mi s-a zbârlit pielea, pe bune. Sunteţi ceva minunat, tu și 
familia ta. Şi pe tatăl tău îl admir, așa că sper că sunteți în relații 
bune. Mama ne-a părăsit, pe mine și pe tata, când aveam trei 
ani şi nu ştiu mai nimic despre ea, și nici nu vreau să știu. De 
acasă am plecat în urmă cu trei ani, căci eram, practic, dădaca 
tatălui meu și mă săturasem. Mă săturasem să-l caut prin ba- 
ruri şi să-i ascund băutura, în timp ce alţi copii erau la joacă. 
Așa că, sunt singur, aici. Îl am pe prietenul tatălui meu, cel des- 
pre care ţi-am mai spus. El mi-a găsit locuinţa și mă ajută de- 
seori. Este, într-un fel, tatăl care mi-a lipsit, deși l-am avut 
lângă mine. M-a sprijinit când a aflat că vreau să-mi părăsesc 
tatăl, ştia că nu trăiam într-un mediu prietenos. Pe tata îl mai 
vizitez din când în când, dar foarte rar, căci nu-l impresionează 
cu nimic prezența mea, așa cum nu l-a deranjat nici absenţa. 
Cam atât, însă, despre mine. Aș prefera să nu intru în alte de- 
talii... 

— Habar n-am avut, continuă Mona. Eu ți le spuneam pe 
ale mele, când tu le aveai pe-ale tale. 

— Nuuu, Mona, nu gândi așa. Eu am trecut peste. Nu sufăr, 
sunt chiar fericit. Asta este viața pe care mi-o doresc, am făcut 
bine că am plecat. Cu banii mă descurc, am bursă, fac bani și 
cu blogul și cu alte fotografii, deci sunt bine, să nu îndrăznești 
să mă compătimești. 

— Nu, nu te compătimesc, te admir! 

— Am ajuns, spuse David, arătând spre o zonă ce părea a 
fi una de depozite, mai degrabă decât de locuințe. 

— Nu e atât de rău cum pare, spuse David, după ce văzu 
expresia de pe fața Monei. 

— Ar fi mândră de tine, te avantajează. E o ocazie singulară 
sau...? 

— Nu m-am gândit încă, probabil că îmi voi cumpăra un 
rând de haine noi, spre bucuria tuturor. 

— Ştii, nu încetezi să mă surprinzi! 

— Păi? întrebă curioasă Mona, 

— Cu blogul. O surpriză foaaarte plăcută, total neașteptată. 
Asta da ironie a sorții, eu să-ți povestesc despre el și să fie al 
tău. M-ai bătut și la capitolul ăsta. 

În timp ce el era atât de concentrat să vorbească, Mona 
scoase aparatul de fotografiat din geantă și-i făcu o poză. 

— Heeii, ce faci? Joci mudar, reacționă el, râzând, acoperin- 
du-și fața cu mâna, în timp ce Mona făcea cadru după cadru. 

— Pozez sărbătoritul, spuse ea, toată un zâmbet. Auzi, dar 
unde mergem? Unde mă duci, bestie? râse în hohote. 

— Ha, ha, mă bucur să te văd râzând. Cum unde mergem? 
La petrecerea sărbătoritului, unde altundeva? 

— Ții o petrecere? La 8 dimineaţa? Şi cine va mai fi acolo? 

— Nu e o petrecere cu muzică, dans, șampanie și mâncare, 
spuse David, chicotind. 

— Păi, atunci, permite-mi să-ţi spun că eşti jalnic la organi- 
zat petreceri, zâmbi Mona, la rândul ei. Pe bune acum... 

— Pe bune, petrecerea în doi nu este tot petrecere? Mergem 
la mine, avem un tort de devorat, ai uitat? 

Mona se înroși din nou și atacă: 

— La tine? La tine acasă? Doar noi doi? Ai tăi sunt la lucru? 

— Curioasă mai ești. La mine acasă. Nu este chiar casă-casă, 
cum probabil te aștepți, dar este acasă. Şi stau singur, așa că... 

— Stai... dai o non-petrecere într-o non-casă? se prăpădi ea 
de râs, realizând că-i scăpase aspectul cel mai important. Cum 
adică, stai singur? S-au săturat ai tăi de tine și te-au dat afară 
din casă la 18 ani? întrebă zâmbind. 

— Ceva de genul ăsta... S-au săturat mai demult, nu acum. 
Și ei, şi eu. 

Cu degetul arătător la gură, şopti spre ea, uşor: 

— Sssssshhhh! 

— M-ai speriat! exclamă Mona. De ce vorbești în şoaptă? 

— Păi, mi-am dat seama că te sperii şi-am zis să nu țipi. 
Scuză-mă, n-a fost cu intenţie. Voiam doar să te împiedic să 
ajungi la școală, fără să atragem atenţia asupra noastră. 

— Aaaaa?! întrebă Mona, nedumerită. 

— Astăzi te răpesc! continuă David, jucăuș. Sau, altfel spus, 
chiulim amândoi. 

— Seriooos? Nu am nimic de spus în acest sens? 

— Nu. Păstrează-ți cuvintele, căci vei avea destule de po- 
vestit. 

Zâmbiră amândoi. 

— Aaa... La mulți ani! reuși Mona să spună timid. 

— Mulţumesc. Ai fost prima care mi-a făcut urarea în acest 
an. Şi ce urare!! 

O luă pe după mijloc, arătându-i că trebuie să-și continue 
drumul. Merseră amândoi, unul lângă altul, preț de câteva mi- 
nute, fără a-și spune ceva. Mona știa însă că da, avea multe de 
spus, şi era cazul să înceapă să vorbească. 

— „ştii, îmi pare rău, chiar îmi pare. Nu știu ce-a fost în 
capul meu. Adică ştiu, a fost o nebunie și am acționat instinc- 
tual, cum am făcut-o întotdeauna. Te-ai purtat mereu impeca- 
bil cu mine, iar eu ţi-am pus în cârcă propriile-mi probleme, 
de fapt. 

— Mona, ce Dumnezeu, nu trebuie să-ţi ceri scuze! Nu 
vreau să ascund faptul că m-a durut că m-ai îndepărtat, dar 
mă bucur că ai reușit să-ți arunci voalul opac de pe ochi. Bă- 
iatul se opri brusc și o analiză, surprins, din cap până-n picioa- 
re. Arăți minunat astăzi! exclamă el. Aș fi putut să jur că ai doar 
haine negre în dulap! 

— Așa şi este, îi răspunse Mona, ai cărei obraji se încinse- 
seră ca jarul. Astea sunt ale mamei. Mi-am permis să le port, 
nu cred că ar deranja-o. 

— Poate încearcă să te protejeze, nu știu? încercă David să 
găsească explicații. 

— Cred că am trecut de faza cu protejatul, eu așa o văd. Am 
trecut prin multe ca să mă mai poată răni ceva mai tare de-atât. 

Mona își întrerupse firul poveștii, căci simţea cum îi ardeau 
obrajii: David nu înceta să o privească țintă, cu admiraţie. 

— Ceee e? îl întrebă curioasă. 

— Ce reprezintă semnul de pe piciorul tău? o întrebă el, 
ridicând o sprânceană. L-am mai văzut o dată sau de două ori, 
dar am observat că, de obicei, încerci să îl ţii ascuns. Sau mi se 
pare mie? 

— nu, nu ţi se pare. De obicei mint în privinţa lui, spun 
că e un tatuaj făcut cu cerneală albă. Zâmbi, în timp ce-și trecu 
degetele peste desenul ce înfățișa un copac înfrunzit. Ăsta, 
David... este ceea ce sunt eu. Asta mă reprezintă! 

— Un copac? întrebă el, nedumerit. 

— Nu e doar un copac. E mai mult de-atât, e un simbol al 
naturii mele. 

— ...nu-mi spune că nu ești de pe planeta asta, spuse David, 
râzând. 

— Ha, ha, dădu din cap Mona. Eşti sigur că vrei să auzi ce 
am de spus? Eşti sigur că n-o vei lua la fugă? 

— Te-am văzut deja înflorind trandafirii cu o singură atin- 
gere și, cumva, asta chiar e curios, m-ai făcut să mă împiedic 
legându-mi șireturile între ele. 

Râseră amândoi. 

— Ştiiiuuuu, spuse David. Stai puţin! Se ridică și se duse 
spre colțul dedicat bucătăriei, de unde se întoarse cu o mătură, 
pe care i-o întinse Monei. Poftim, pentru zbor, ești... vrăjitoare, 
nu? întrebă, cu un zâmbet larg pe buze. 

— Pe bune!? În sfârșit, te-ai prins, acum te pot transforma 
într-un șoarece, îi spuse Mona. Uitându-se spre mătură con- 
tinuă... Și zici că mi-ai adus-o să zbor!? Nu crezi că e un truc 
cam învechit? Poate am praf magic! 

— Atunci ești zână nu vrăjitoare, zâmbi el, lăsând mătura 
din mână. 

— Îmi pare rău să te dezamăgesc, dar nu sunt nici una nici 
alta, spuse ea, serioasă. 

— Hmm, alte variante nu mai am. Vreun păianjen modificat 
genetic nu cred că te-a mușcat, nu cred nici că ai fost atacată 
de sute de lilieci şi nici nu cred că eşti de pe Krypton, continuă 
băiatul, ţinând mâna sub barbă ca un mare gânditor. 

Mona se prăpădi de râs: 

— Nuuu, nu sunt nici... SpiderGirl, nici BatGirl şi nici Su- 
perGirl. Eşti foarte comic!! 

— Vampir sau vârcolac? spuse David, cu o voce joasă. 

Mona se uită urât spre el, încruntându-și sprâncenele. 

— Ai dreptate, nu mi te pot închipui savurând sânge și nici 
transformându-te într-o creatură urâtă, blănoasă și cu gheare 
lungi. 

Chipul Monei se destinse la explicaţiile lui, iar zâmbetul luă 
locul grimasei de dinainte. 

— Mi-a mai rămas o variantă, nu se dădu bătut David: ești 
o făptură minunată! 

— Făptură? râse zgomotos Mona. Sunt om, la fel ca tine și 
ca ceilalți. Cu mici... upgradări, să le spunem aşa. Naturale, nu 
create. Nu am mai făcut asta până acum și nici nu știu cum să 
încep. Hai afară! îi spuse Mona, într-un final. 

leșiră și Mona cercetă din priviri pământul până găsi un 
lemn pe care să-l poată folosi drept unealtă de scris. Cu mișcări 
repezi, desenă, în formă de cerc, douăsprezece simboluri. 

— Ce sunt astea, știi? îl întrebă pe David. 

— Făcând abstracţie de antitalentul tău la desen, spuse el 
glumind, cred că sunt semnele zodiacale. 

Mona zâmbi spre el, în timp ce se gândea la cât de evidente 
sunt motivele pentru care acest băiat a cucerit-o. 

— Da, așa este, bravooo! aplaudă. Tu eşti născut în aprilie, 
19, mai exact, deci ești Berbec. Ce-mi poți spune despre tine? 

— Nu-mi spune că acum vrei să vezi dacă suntem compa- 
tibili din punct de vedere al zodiilor. Crezi în prostii de-astea? 

— David, strigă ea, serioasă. Nu asta vreau, deocamdată, 
râse, gândindu-se că răspundea glumelor lui. 

— Păi, pare că tu eşti experta, vorbeşte tu despre mine. 

— Tipic. La ce mă puteam aștepta de la un berbec căpos? su- 
blinie Mona, zâmbind. Păi, să vedem: te cam arunci cu capul 
înainte fără să știi în ce te bagi. Un exemplu concludent ar fi 
apropierea de mine. Zâmbi. Eşti impulsiv, adesea imprudent. 
Totodată ești nerăbdător, energic, ambițios, extrovertit. Nu poţi 
ascunde, însă, faptul că eşti copilăros, indiferent cât de bărbat 
ai vrea să pari. 

— Domnișoară Mona, mă aşteptam la mai mult de la tine, 
zău. Mi-ai făcut o descriere, cum să-i spun, cam rece, imperso- 
nală. Parcă ai fi fata cu horoscopul de la știrile de dimineaţă. 
Nu spun că ai greșit tot ce ai zis, dar sigur vezi mai mult de atât. 

— Păi, faţă de ce am spus, plusez acum cu îngâmfarea și o 
siguranță pe sine... oarbă, aș putea adăuga. Îi zâmbi jucăuș. 

— Mă tem că nu îmi vezi fix părțile cele mai interesante. 
M-aș declara mai curând cavaler, cuceritor, înflăcărat, îi în- 
toarse David zâmbetul. 

Mona râse cu poftă și îl luă la dănțuit într-un cerc al bunei 
dispoziţii, în care se simțeau nespus de confortabil. 

— Bine, măi, tăuroaico. Suntem amândoi niște bestii încor- 
norate, ce zici? Ce spun zodiile despre noi? Despre noi doi, îm- 
preună? continuă el, pe un ton apăsat, să se asigure că Mona 
înțelegea pe deplin ceea ce el îi tot sugera pe ocolișuri. 

— Nu prea bine pentru tine, zise ea, roșie toată la auzul cu- 
vintelor lui David. Două încornorate, cum spui tu, au tendința 
de a se împunge reciproc și de a-și marca teritoriul. Drept este 
că ale noastre coarne sunt puţin diferite, așa că s-ar putea să ai 
de pierdut. 

— lauzi. Bine că avem coarne amândoi, deci pot fi liniştit că 
nu se va pune problema de a ne pune coarne unul celuilalt, nu? 

Râseră amândoi. 

— Şi de ce crezi tu, domnişoară, ca ale tale coarne sunt supe- 
rioare? 

— Pentru că tot ai vorbit de noi, să-ţi spun cum stă treaba 
între un berbec și un taur. Berbecul vrea ca toată lumea să-l as- 
culte, Taurul are o răbdare fără limite, încercând să-i facă pe 
ceilalți să-și schimbe părerea. În concluzie, relaţia noastră s-ar 
putea desfășura așa: 

Berbecul îi spune cu hotărâre taurului aflat la cinci metri 
distanţă: Vino aici! 

Taurul, cu încăpățânare: Nu! 

Berbecul, la fel de insistent: Vino aici! 

Taurul, fără să se miște: Nu! 

Berbecul, înaintând doi pași: Vino aici! 

Taurul, fără să se miște: In niciun caz! 

Berbecul, avansând doi paşi: Vino aici, am spus! 

Taurul, rămânând nemișcat: Nici vorbă! 

Berbecul, făcând doi pași, se trezește față în față cu taurul: 
Vezi? Așa îmi place! Să vii exact unde îţi spun EU! 

Terminând micul banc pe care demult dorea să i-l spună, 
aşteptă reacţia lui David care, deocamdată, nu schița nimic. 
Mona se puse pe râs, sperând că îl va atrage în jocul ei și pe se- 
riosul David. 

— Ha, ha, ha, făcu David într-un final, cu zâmbetul pe buze, 
fără a i se alătura însă Monei în râsu-i frenetic. Cât ești de 
comică! Credeam că eu sunt cel cu simțul umorului. 

— Trebuie să recunoști că a fost amuzant, îl provocă Mona. 

— Amuzant, zici? Daaa, de râs de-a dreptul. Ştii cum se 
spune: Toţi taurii vor să fie Dumnezeu. Din păcate, Dumnezeu 
este Berbec. 

Mona se lăsă din nou pradă râsului nebun, iar de data asta 
fu acompaniată și de David. 

— Interesant, continuă Mona, doar la glumele tale râzi. 

— Râdeam cu tine, de poftă. Eu am spus un adevăr, nu o 
glumă, zâmbi el. 

— Ha, ha, ha, îl imită ea. Eu, una, mă mulțumesc cu statutul 
de muritor, mulțumesc. Să ne întoarcem la oile noastre, dori 
Mona să-și reia în serios rolul de revelatoare a poveștii. 

— Astăzi îmi predai lecții despre animale? Berbeci, tauri, 
oi... 

Mona îl lovi cu pumnul în umăr, gest ce-i spunea: haide, să 
fim serioși acum! 

— Gata, gata! se apără David. Să ne întoarcem la mâzgăli- 
tura ta. Zâmbi din nou, în timp ce mai primi un pumn jucăuș. 
Sunt numai ochi și urechi. Super serios. 

— Eşti sigur că pot să continui? întrebă Mona, asemeni unei 
profesoare care-şi dojenea elevul buclucaș. David dădu afir- 
mativ din cap. 

Mona își recuperase lemnul pe care îl abandonase în timpul 
tachinării cu David. Începu să traseze patru triunghiuri în mij- 
locul desenului, unind câte trei simboluri, din cinci în cinci. 

— Avem 12 zodii în total, începu Mona, timid. Am unit trei 
câte trei, în patru grupe diferite. Aceste grupe sunt cele patru 
elemente primordiale, despre care ai auzit cu siguranță: Apă, 
Aer, Pământ și Foc. Racul, Scorpionul și Peştii sunt semne de 
apă. Gemenii, Balanța şi Vărsătorul sunt semne de Aer. Taurul, 
Fecioara și Capricornul sunt semne de Pământ, în timp ce Ber- 

becul, Leul și Săgetătorul sunt semne de Foc. Mona îi aruncă 
o privire lui David, să vadă dacă o urmărește. Când văzu că 
acesta se arată interesat, continuă. Ce ţi-am spus până acum 
nu este nimic nou, mă rog, în sensul că sunt informații pe care 
le poţi accesa oricând, sunt lucruri știute. Tu eşti Berbec, adică 
Foc, iar eu sunt Taur, adică Pământ. 

O parte din însușirile tale se datorează în primul rând elemen- 
tului, apoi zodiei. De exemplu: oricât de ștrengăriță am încer- 
cat să fiu mai devreme, trebuie să recunosc, domnule Foc, că... 
te pricepi de minune să oferi lumină și căldură celor din jurul 
tău. Se îmbujoră. Asta e tipic elementului tău. Faptul că ești în- 
căpățânat și insisteeent, asta ți se trage de la zodie. Diferenţa 
dintre tine și mine este mai mare decât discuția despre care 
coarne sunt mai puternice. Toţi avem o zodie, toți avem un ele- 
ment care ne definește, care ne explică acțiunile, comportamen- 
tul, felul nostru de a fi. Chiar dacă tu ai ca element primordial 
Focul, la tine şi la majoritatea oamenilor acest element vă în- 
cadrează într-o anumită categorie, tipologie, vă dă trăsături co- 
mune, vă schițează un drum. Dar fiecare om este unic în felul 
lui, nu sunt doi oameni identici pe pământul ăsta. La mine ele- 
mentul face altceva... mă definește întru totul. Eu și cei asemeni 
mie ne numim Nativi sau Forțe ale Naturii. Eu sunt o Forță a 

Pământului, o Fiică a Pământului. Eu... zise, făcând o pauză 
mare, pentru a trage adânc aer în piept, eu stăpânesc forța ele- 
mentului meu primordial. Mona se așeză în genunchi și, cu 
ambele mâini, atinse pământul. Ridică ușor ambele braţe și sub 
ele se înălță o movilă de pământ. Își aruncă privirea spre David, 
care se uita mirat, consternat. Puse din nou mâna dreaptă pe 
acea movilă și în câteva secunde apăru o mică plantă, de un 
verde crud, ca o tulpină cu două frunze. 

— „cum ai făcut asta? întrebă David, după ce o privi pe 
fata din faţa lui jucându-se de-a Dumnezeu, pe care până acum 
câteva minute îl credea Berbec. 

— Ține de natura mea. Pământul nu înseamnă doar pămân- 
tul de sub mine. Înseamnă natura întreagă, plante, flori, fructe 
chiar și animale. Mă... ascultă, să spunem aşa. Cum au făcut-o 
şi bobocii pe care i-am înflorit, în acea seară, pe terasă. 

— Dar, cuuum? Nu cred că toată lumea poate face asta! 

— Nu, nu toată lumea, ţi-am spus. Nu ştiu să-ţi spun de când 
datează povestea. De generaţii bune. De mii de ani. Se spune 
că primul Nativ observat a fost un Nativ al Focului. La o supă- 
rare, și-a incendiat propria casă. Habar nu avea cu ce se con- 
frunta, nu își cunoștea şi înțelegea puterea și, prin urmare, nu 
o putea controla. Avea doar 10 ani. Lumea l-a considerat pose- 
dat. Apoi au apărut tot mai mulți cu astfel de puteri şi au recu- 
noscut că sunt diferiți. Și au realizat că doar împreună pot su- 
pravieţui ca fiind normali, fără să se ascundă. Toţi Nativii au 
semne, asemeni celui pe care l-ai admirat. Fiecare are un semn 
caracteristic elementului: eu am un copac, tata, de exemplu, o 
picătură ca o lacrimă, iar mama, un mic și pufos norișor. 

— Stai, vrei să spui că și ai tăi sunt... la fel? 

— Da, doar așa duci mai departe... specia, să-i spun așa, chiar 
dacă nu sună tocmai frumos. Un Nativ cu o Nativă creează un 
bebe Nativ. Dintr-un nativ și o persoană... neînzestrată, va ieși 
un copil neînzestrat. Dar asta e o altă poveste. Hai să intrăm, 
mai bine, spuse Mona. 


135 


Forțe ale Naturii - Moartea vie Daniela Faur 


Reveniră înăuntru și rămaseră tăcuţi preț de minute bune. 

— Spune ceva! 

— Ce mai poți face? În afară de a crește arbuști. 

Zâmbeau amândoi şi Mona luă expresia lui David drept un 
semn bun. 

— Multe. Nenumărate. Tu le vezi acum drept trucuri, dar 
nu este aşa. Noi toți încercăm, pe cât posibil, să nu ne băgăm 
în mersul normal al lucrurilor, nu vrem să dăm natura peste 
cap. Suntem... ca niște ocrotitori care dau o mână de ajutor când 
e nevoie. Folosirea acestor calități deosebite nu are ca scop o 
intervenţie fără necesitate în legile firii. Adică, nu aduce unul 
ploaie când altul vrea soare, nu creştem păduri şi nu îmblân- 
zim animale sălbatice. Ce pot face?!? Multe! Cel mai important 
și esențial este să-ți cunoşti puterea, să lucrezi cu abilitățile tale, 
să-ți înveți limitele, fără însă a încerca să le depăşeşti. Dacă am 
fi concurat unii cu alții, poate că aţi fi auzit de noi. Suntem 
pașnici, asta cu siguranţă. Suntem umili și timizi, de cele mai 
multe ori. 

— Sunteţi un fel de... Captain Planet? întrebă amuzat David. 

— Oooaaa, ce comparaţie! Să știi că nu m-am gândit la asta 
niciodată. Și da și nu. Adică şi noi putem face ce făceau ei, in- 
dividual, fără inele, zâmbi Mona. Şi nu îl avem pe Captain 
Planet. Nu ne putem uni forțele pentru a aduce la viață un erou 
planetar. Din păcate. De obicei suntem retrași. Nu cred că alții 
umblă teleleu, ca mine și ca tata. Zâmbi. Localitatea despre 
care îți vorbeam e locuită doar de Nativi, n-avem nimic de as- 
cuns. Mă rog... era. Din punctul ăsta de vedere era ok. Cum 
spuneam... nu abuzăm de puterile noastre, dar putem, eu știu, 
să ne bucurăm de un patinoar în mijlocul verii, dacă dorim, de 
exemplu. 

— Ce înseamnă că poți face multe?! Tot nu mi-ai răspuns... 

— Păi... e cam complicat de explicat. Pot ajuta copacii fruc- 
tiferi să rodească, pot ajuta un animal, deoarece îl pot înțelege, 
dar la fel de bine aș putea, de exemplu, să cauzez o alunecare 

de teren. Adevărul e că sunt cam ruginită la capitolul acesta. 
De când suntem aici, am trăit cât se poate de normal. Așa că, 
eu una, nu pot spune că îmi cunosc limitele. Pot, de exemplu, 
să te las fără ușă la cameră. Dacă nu mă crezi, întreabă-l pe 
tata. Zâmbi. Asta nu ţine de element, neapărat. Toţi avem... o 
forță mai mare. Nu o folosesc, mi se pare nepotrivit. Dar e bine 
să știi că există. Și mai putem manipula obiecte, micuţe, de obi- 
cei, mai ales cei fără experienţă, ca mine. Ne unim cu forța lor 
și uite așa... îţi leg șireturile între ele sau... privi spre lingurița 
care luă o bucată din tort și i-o aduse la gură. Mona savură deli- 
cioasa bucată, în timp ce lingurița se așeză din nou pe măsuțţă. 
Practic, nu? 

David o privea zâmbind și nu își dezlipea deloc privirea de 
a ei. Mona îl luă de mână şi se așezară pe canapea. Închise 
ochii, timp în care David se uita în jur, să vadă dacă nu cumva 
îi mută ceva prin casă. Ochii i se îndreptară, însă, spre ea, spre 
părul ei, care, din negru deveni șaten. 

— Asta e culoarea mea naturală, spuse, dezvăluind un șaten 
ciocolatiu. 

— Oaaa... ce tare, nu mai dai bani pe vopsea, glumi tipic, 
David. 

— Da, e un avantaj. Mai ales că am mai mulți ași în mânecă. 
Îşi închise din nou ochii, iar părul său deveni blond. Se uită 
spre David și îi zâmbi. Așa îmi este părul vara. Anotimpul și 
culoarea lui. Așa eram acum câţiva ani. De atunci l-am făcut 
negru și l-am ținut așa. ÎI pot avea cum vreau eu. Sunt un bun 
cameleon, zâmbi Mona, transformându-și părul într-un alb 
pur. 

— Eşti ca o băbuţă, râse David. 

— Sau ca o rebelă, spuse Mona, dându-i părului său culoa- 
rea roșie. Un roșu puternic şi aprins. 

— Ooo, așa nu, te rog, mă sperii. 

Mona reveni la culoarea sa naturală, culoare ce-i fură un 
zâmbet lui David. 

— Suuper, îi spuse. E minunat, un șaten ciocolatiu delicios. 
Ai încercat să-l faci verde sau albastru? se arătă el curios. 

— Nu, nu am încercat să-l fac nicicum. Am lăsat natura să-i 
stabilească nuanţa. Nu am intervenit până să-l fac negru. Luăm 
unele lucruri de bune, așa cum ni se oferă. 

— Poţi să-ţi faci și șuvițe? 

— Daviiid, halal curiozități mai ai. Pot încerca să-ți fac ţie, 
îi răspunse Mona în aceeași notă glumeaţă. 

— Tu, Fiică a Pământului, m-ai lăsat fără cuvinte. Nici nu 
știu ce să spun. Eu... voi avea vreodată un loc lângă tine? în- 
trebă el, îngrijorat. 

— Cum adică?! 

— Adică ai sărit rapid peste partea cu potrivirile. Un Nativ 
plus o Nativă reprezintă cuplul perfect, nu? 

— Teoretic... 

— „Şi practic? 

— Practic nu dau doi bani pe porcăriile astea. Mi se par re- 
guli depășite și învechite. Bunica mea, da, trăiește pentru asta 
și m-ar duce cu forța în Harmonie, să mă mărite urgent cu un 
Nativ Pământ. 

— Să te mărite? Oaaa, nu e cam... drastic? De parcă te-ar 
vinde! 

— Așa-i? zâmbi Mona. Aşa sunt... bătrânii. Pun aceste legi 
mai presus de sufletul uman. Nu te întreabă nimeni ce per- 
soană îți e dragă. Cumva, trăind acolo, ajungi să te îndoctri- 
nezi. Ajungi să crezi că ăsta e destinul tău: să te măriţi, să faci 
copii, să duci tradiția mai departe. Nu ai alte orizonturi. Dacă 
eram acolo, bunica ar fi ţinut morțiș să mă integreze într-o 
Casă a Pământului. 

— Ăăăă? 

— Dacă lucrurile nu par a fi suficient de absurde, elemen- 
tele... nu se combină. Pământul cu Pământul, Apa cu Apa, 
Aerul cu Aerul. lar urmașii sunt planificați în așa fel încât să 
corespundă elementului părinților lor. Așa ies nativi... puri și 


138 


Forțe ale Naturii — Moartea vie Daniela Faur 


se asigură o continuitate normală a acelei Case. Nimic mai stu- 
pid, dacă mă întrebi pe mine. 

— Stai puţin... Din simbolurile pe care mi le-ai spus, am 
dedus că tatăl tău este Apă și mama ta Aer. Am înțeles greșit? 

Mona râse copios. 

— Daaa, tata și mama au avut un curaj nebun, nu numai de 
a se opune tuturor regulilor posibile, dar i-au tras o mare țeapă 
bunicii mele. Au fost primii care și-au permis să-și asculte 
inima, sentimentele, și să se opună Bătrânilor care nu au văzut 
nicicând cu ochi buni o astfel de uniune. Și uite-i... cei mai fe- 
riciți de pe pământ. Asta e rețeta fericirii: să-ți asculți inima, să 
te abandonezi sentimentelor tale, indiferent de consecinţe. Nu 
merită să plătești un preţ, orice preţ, pentru fericirea ta? 

— Ei ce preț au plătit? 

— Absurd! Li s-a cerut să părăsească localitatea. Ei au fost, 
oricum, spirite libertine și nu prea au stat locului. Dar s-au în- 
tors repede. Mama a rămas însărcinată și uite că din Apă și Aer 
a ieșit Pământ. Da, ştiu, fiecare suntem un element sau altul, 
dar cred, văd și simt că totodată suntem toate elementele la un 
loc. În toți există Apa ce ne face emotivi, există Aerul ce ne face 
flexibili, Pământul ce ne îndeamnă să facem lucruri concrete, 
palpabile, şi Focul, care ne spune să acționăm, să trăim. 

David se apropie ușor de Mona, până ce în spațiul dintre ei 
abia mai aveau loc respirațiile lor accelerate. 

— Îmi place când vorbeşti cu pasiune, îi spuse David fetei, 
care se înroși la cuvintele lui. Suficient, ai vorbit destul pentru 
ozi. Își puse palma dreaptă pe obrazul ei stâng, care se cuibări 
în mângâierea sa. Îi trecu palma pe sub bărbie, pe care i-o ri- 
dică încet. Apoi, fără a spune ceva, își lipi cu repeziciune bu- 
zele de ale sale, ca nu cumva să i se poată împotrivi. Mona, 
însă, nici vorbă să fie cuprinsă de un asemenea gând... Aştepta 
de mult momentul în care buzele ei să le simtă pe ale lui, într-un 
dulce și umed prim sărut. Secunde bune, Mona se abandonă 
buzelor lui pricepute, care îi creau un gol în stomac. Golul i se 

umplu apoi de zeci de fluturași ce băteau neîntrerupt din aripi, 
spre a mări senzaţia de dăruire, dragoste și siguranță... 

David se rupse din sărutul lor, în timp ce Mona rămase în 
continuare cu ochii închiși, spre a savura gustul lui rămas pe 
buze. Deschise însă ochii la auzul unui Oooaaauu! al lui David, 
pe care nu-l anticipase. 

Deasupra lor, zeci de fluturi multicolori se învârteau în cerc, 
asemeni fluturilor simțiți de Mona. Râdeau amândoi, fericiți, 
în timp ce ridicau mâna să-i atingă. 

— Deci aici erați voi, de nu vă mai simțeam în stomac, spuse 
David, zâmbind. Tu... eşti o făptură minunată, am avut drep- 
tate! Și ești a mea! 


XXII 


De la reîntâlnirea cu soţia sa, nopţile albe reapăruseră în 
viaţa lui Eric. Din nou nu putea să doarmă și gândurile îl inva- 
dau. Fel de fel de presupuneri, însă niciuna nu îi oferea puterea 
și încrederea că undeva, dincolo de acei ochi mai puțini vii și 
de acel păr blond, se mai afla soţia lui. De când reapăruse în 
calea sa, încercase să găsească vreo logică la povestea care se 
derula în faţa lui. Cumva, soția lui făcea parte din viaţa altor 
oameni și deloc din viaţa lui. Întâlnirea lor, însă, față în față, 
scosese la iveală un adevăr crud: Ema a lui... nu mai era a lui. 
Nici măcar nu-l recunoscuse. Parcă stătea față în față cu un 
străin, un urmăritor bolnav care se hotărâse să o cunoască. 
Asta văzuse în ochii ei din prima secundă. Cinci ani așteptase 
pentru ca, apoi, când în final o găsise, să se comporte ca doi 
oameni care s-au întâlnit pentru prima dată. De când o desco- 
perise şi decisese să o urmărească, Eric așteptase momentul 
confruntării. Nu putea da însă buzna peste ea, așa că o ademe- 
nise spre el. Nu știa dacă planul lui va da roade, nu orice fe- 
meie avea curajul de a înfrunta un necunoscut. Ema de altă- 
dată avea, și sperase că și Ema de astăzi îl va avea. 

O găsise mai timidă decât și-ar fi închipuit, dar avusese 
dreptate: ceva îi atrăsese paşii Emei spre el. Confruntarea 
temerilor, curiozitatea, habar nu avea ce sentiment, o purtase 
spre el și nici nu-i mai păsa atâta timp cât reuşise să i-o aducă 
față în față, să o privească în ochi, să o atingă. Îi simţise, însă, 
nesiguranța cu care se apropiase de el. Iar el, care știa ce făcea, 
se trezise mai mult decât emoționat. O întreagă explozie de sen- 
timente îi invadase trupul și mintea: emoții, teamă, dragoste, 
regret, compasiune, neliniște, frică. Frică pentru ce va urma. 

Și cele mai mari temeri i se adeveriseră: femeia din faţa lui 
nu emana dragostea cu care era el obișnuit, lumina cu care îl 
mângâiase întotdeauna, liniștea cu care îi învăluise pe toți. 
Această nouă Ema striga tristețe, griji, neînțelegere, dezorien- 
tare. Chiar dacă, pentru prima dată în viaţa lor, nu erau soț și 
soţie, Eric simţea că tot ce spusese și făcuse fusese marcat de 
prudență şi siguranță. Ţinuse cont de sfaturi și nu o asaltase 
pe Ema cu zeci de întrebări despre ce Dumnezeu se întâmplă 
cu ea. Nu ştiuse, însă, că realitatea îi va dezvălui că Ema nu 
avea habar de vechea ei viață, că n-avea habar nici chiar de ea 
însăși, ca persoană. Cineva se jucase cu mintea ei, cu viața ei 
și, implicit, a tuturor. 

Cu greu își putu struni furia pe care o resimți odată cu acest 
gând și se stăpâni cu mare efort să nu meargă peste actualul 
ei soţ, că doar nu se trezise peste noapte în patul lui, fără ca el 
să fie implicat. 

Pentru a nu răstălmăci lucrurile, o lăsase pe ea să se apro- 
pie, să-i adreseze primul cuvânt. Doar avusese mereu această 
putere asupra lui: să-l facă să se simtă puternic, dar şi vulnera- 
bil, în același timp. Şi în acea zi a întâlnirii lor încercase să se 
arate cât mai stăpân pe sine, dar genunchii îi tremuraseră pre- 
cum gelatina în fața noii realități. Ştia că emoția sa trecuse din- 
colo de el, dar fusese bucuros, fiindcă o făcuse, astfel, pe Ema 
să lase garda jos. Ceva bun tot a ieșit din povestea asta, gândi el. 

— Ai dreptate, se auzi o voce binecunoscută. 

— Dumnezeule, Iris, într-o zi o să fac infarct. La tine nu s-au 
inventat ușa și soneria? 

— lartă-mă, spuse femeia care apăruse brusc în spatele lui. 
Am simţit că e cazul să intervin, chiar dacă n-am fost invitată. 
Ai noutăţi. Și zeci de întrebări odată cu ele. Și eu am. M-am 
gândit că mai bine analizăm situația concret, decât să tot des- 
pici tu firul în patru, fără niciun rezultat. 

— Serios? spuse Eric ironic. 

— Haide, Eric, las-o-n mama mă-sii de atitudine, spuse fe- 
meia, serioasă. Am venit cu gânduri pașnice, bune. Poate că îţi 
e greu să mă crezi, dar de data asta nu voi sta de-o parte. În pri- 
mul rând, mă bucur că m-ai ascultat şi te felicit pentru felul în 
care a decurs întâlnirea cu Ema. Mi-ai depășit așteptările. 

— Pentru asta trăiesc, să te surprind pe tine! Bine, în fine! 
Scuză-mă şi tu pe mine că sunt sarcastic. Zici că ai noutăţi?! 

— Da. V-am zărit pe amândoi şi apoi am văzut-o și pe ea se- 
parat, chiar dacă ţi-am spus că n-ar trebui să mă implic prea 
tare și să las lucrurile să se desfășoare de la sine. 

— La naiba cu normele şi regulile! Am pierdut cinci ani!! 

— M-am gândit apoi la tine, la Mona, și știam că vei spune 
asta şi, da, mi-am băgat și eu puţin picioarele în ce s-ar cuveni 
să facem. Cineva și-a băgat nasul și coada în familia ta acum 
cinci ani de zile, încălcând toate regulile lumești posibile. E 
cazul, aşadar, să reacționăm, numai că... 

— Ce?! Spune odată, femeie! 

— E mai complicat decât aș fi crezut! Nu o să-ți placă ce am 
să-ți spun. 

— Da, știu, am văzut și eu. Nu mă recunoaște, habar nu are 
cine sunt. Ce s-a întâmplat? 

— E clar că soția ta nu a plecat de bună voie... 

— Pentru mine a fost clar de la început, i-o tăie sec Eric. 

— Bine. A fost luată, răpită. Cum i-am spune, tot aia este. 
Problema e că cel care a luat-o a ținut neapărat să desființeze 
tot ce a reprezentat ea. Ce i s-a întâmplat se numește Moarte 

Vie. Este o înlocuire a memoriei cu alte așa-zise amintiri. | s-a 
inoculat o altă realitate, despre ea și despre cei din jurul său. 
Ea nu te cunoaște pe tine, nu o cunoaște pe Mona, nu are nicio 
amintire despre voi, dar nu se cunoaște nici pe ea. Cel puţin, o 
bună parte din ceea ce este ea. 

— Am observat. Cum Dumnezeu s-a întâmplat asta și cât de 
grav este? Ce putem face? exclamă Eric, fără să respire între 
întrebări. 

— Cu siguranţă, nu e ceva întâmplător. E un plan bine gân- 
dit și pus în practică de cineva puternic. Nici nu știu la ce să 
mă gândesc. La cine să mă gândesc. Este clar unul dintre noi. 
Şi asta mi se pare ciudat, că n-au mai existat episoade violente 
între Nativi. Nici măcar între Casa Focului și celelalte Case. 
Ştiu doar de un singur astfel de caz... 

— Adică, vrei să spui că acel bărbat nu e în realitate soțul ei 
și fata... nu este fiica lor? 

— Eric! îl opri femeia, pe un ton serios. Tu ai înțeles ce ţi-am 
spus? Faptul că acele persoane nu sunt soțul, respectiv fiica ei, 
este cea mai mică problemă a noastră! 

— Stai puţin, să recapitulez: ea nu mai are nicio amintire 
despre noi, dar are altele, în schimb, despre noua familie? 

— Exact. Ema ştie că e soția acelui bărbat și mama acelei 
fetițe. Nu există nici Mona și nici Eric în ecuație. Absolut nimic 
despre voi doi, nimic despre voi ca familie. Moartea Vie este, 
însă, periculoasă. Ea trebuie întreținută zilnic; cumva, i se ad- 
ministrează, în fiecare zi, un fel de drog, spre a păstra intactă 
această aparenţă. Nu e suficient de puternică pentru a susține 
amintirile fals create. Dacă nu are cineva “grijă” de ea, îi pot 
apărea goluri de memorie și asta o va panica și o va face să-și 
piardă capul, încrederea. Amintirile vechi, însă, sunt atât de 
adânc îngropate undeva, în sinea sa, încât doar un miracol ar 
putea-o face să redevină Ema care a fost cândva. 

— Adică este drogată zilnic? Și ea nu își dă seama? 

— Da, dar, cumva, ironic, asta îi face bine. Amintirile create 
pentru ea nu se pot susține singure, deoarece nu sunt suficient 

de detaliate încât să nu ridice semne de întrebare. Dincolo de 
toate astea, Ema e o femeie puternică, deşteaptă şi curioasă. 
Orice neconcordanţă i s-ar părea ciudată, și-ar pune întrebări. 
Falsele amintiri despre ea și falsa ei familie sunt de neclintit, 
atât timp cât cei doi sunt împreună. Întreruperea acelui drog 
e extrem de periculoasă. Și, dacă ne gândim la familia voastră, 
ea singură nu va putea nicicând să aibă acces la amintirile des- 
pre voi. 

— Singură nu!?! Dar cu ajutorul nostru? 

— Nu știu... având în vedere relația voastră, m-am gândit 
că poate va merge cumva dar, nu vreau să-ți faci iluzii prea 
mari. Eric, v- -ați întâlnit deja, nu s-a întâmplat nimic. 

— Nimic? Ba da, suntem pe drumul cel bun. Întâlnirea noas- 
tră o va face să-și pună la îndoială viața. Totul o va pune pe 
gânduri de-acum înainte, sunt sigur. 

— Și cu ce-o ajută asta? Va fi paranoică și-atât. Nu va şti ce 
Dumnezeu se întâmplă cu ea. Cei de lângă ea, fii sigur, vor în- 
cerca să o convingă contrariul sau o vor lăsa să-și piardă min- 
tile. E clar că cel care pare a-i fi soț este cel care-i alimentează 
doza zilnică, este singurul în permanență alături de ea. Dar, cu 
siguranţă, nu e singura verigă a acestui plan. Cineva, mult mai 
experimentat, stă în spatele acestei poveşti. 

— Dar de ce?! strigă Eric, nervos, dărâmând cu un gest fu- 
rios lucrurile din jurul său. Cine sunt și ce vor de la ea? De la 
noi? De ce au luat-o? 

— Nu știu, nu înțeleg nici eu. Au trecut cinci ani. Nu știu 
ce urmăresc, care e scopul final. Crede-mă. O să încerc să aflu 
cumva. 

— Dar, Iris, numele ei... este tot Ema. De ce? S-au dat peste 
cap să-i schimbe identitatea, dar au uitat să-i schimbe numele? 
Fă-mă să înțeleg. Dacă au greșit cu asta, poate au făcut și alte 
greșeli. 

— Asta nu e o greșeală! Ne demonstrează cât sunt de buni 
și de atenţi. Numele reprezintă cea mai importantă parte a 

ființei noastre. El e ca o aură de energie care ne defineşte. Cine 
a luat-o, a știut asta foarte bine și probabil că o și cunoaște, așa 
că poate că, la un moment dat, s-ar fi scăpat și nu ar fi putut să 
îndrepte această greșeală. Numele și l-ar fi amintit, nu-mi cere 
să-ți explic, căci e dincolo de ceea ce putem noi simți. Da, este 
Ema, dar o altă Ema. 

— Și ce propui să facem? Să fac? Să o las așa, doar fiindcă 
așa va fi... bine? Sănătoasă? Nu-mi cere să fac asta, nu cred că 
aş putea! 

— Nu. Deja e târziu. Cum ai spus, de-acum înainte își va 
pune semne de întrebare. Continuă să o urmărești, nu avem 
ce face. Fii și mai prudent, însă. Încearcă să te abții să o contac- 
tezi direct. Nu i-ar face bine. Trebuie să vedem cine se află în 
spatele acestei nebunii, continuă Iris. Eric, fii puternic. Ştiu că 
îți e greu, dar trebuie să o protejezi pe Mona. Hai să vedem și 
ce va face Ema... trebuie să fim acolo pentru ea, să nu o pierdem. 
Să sperăm că va fi şi ea prudentă și nu incisivă cu “soțul” ei, 
în urma întâlnirii voastre. 

— Bine, bine, este clar că “soțul” e băgat până la gât în toată 
drăcovenia asta, dar fata? E doar un copil, nici nu vreau să mă 
gândesc la povestea ei! 

— Din păcate, pot doar să bănuiesc. Fata este un pion impor- 
tant în toată această șaradă, implicată fără voinţa ei. Din câte 
cred, pentru a-i oferi Emei o poveste cât mai credibilă și mai 
frumos colorată, au ambalat-o frumos și i-au pus un copil în 
braţe. În acest fel, s-au asigurat că Ema nu-și va pune semne 
de întrebare. Așa pare totul mult mai real, unde mai pui că o 
ține ocupată. O familie fericită. Tot din păcate, însă, cred că 
Ema a crescut-o cu adevărat pe această fetiță, așadar o iubește, 
e parte din ea, chiar dacă nu e a ei. Nu știu a cui o fi, cine își 
lasă copilul să fie crescut de o necunoscută?!? Poate e a lui, nu 
ştiu. Existenţa fetiţei ne complică un pic situația. Cum am spus, 
indiferent de ceea ce vom realiza cu memoria Emei, fetița este 
un adevăr palpabil. Nu am putea să o îndepărtăm de ea fără 

să o rănim ireparabil, e ca și cum am despărţi-o de Mona încă 
o dată. Cu regret o spun. 

— La asta nu m-am gândit... Dar nu contează. Vedem pe par- 
curs. Iris, îți mulțumesc! Ai intervenit fix când trebuia. Probabil 
că acum, după ce am găsit-o și ne-am și întâlnit, aș fi încercat 
să pătrund tot mai mult în viaţa ei. Știu, însă, că bătălia nu e 
pierdută, simt asta. Cumva, voi găsi o cale să o aduc pe Ema 
înapoi. Este de neconceput să o pierd din nou. 

Eric se trezi iarăși singur în camera pe care tocmai o răvă- 
șise. Realitatea pe care a crezut-o nedreaptă până acum i se 
părea, în acest moment, ireală. Ştia, însă, că bătălia pentru 
identitatea Emei era acum pe viață și pe moarte. 


XXIII 


Chiar dacă viața lui se dovedise oricum, numai ușoară nu, 
David nu se simţise nicicând atât de copleșit și impresionat. 
Fata la care visa de luni bune avusese curajul să-și dezvăluie 
cel mai bine păzit secret și nu era ca și cum ar fi mărturisit că 
are, de fapt, 60 de kilograme în loc de 50. Nativi, Elemente, 
Case, Bătrâni, îi zburau continuu prin minte, fără a putea găsi 
o explicație logică pentru ceea ce era Mona. Căutările pe Google 
nu i-au fost de niciun folos. Nu era nimic acolo din ce nu cu- 
noștea sau nu auzise până acum despre puteri supranaturale. 
Cel mai mult, însă, l-a dat peste cap ideea de cuplu Nativ. Ori- 
cât de răzvrătită ar fi Mona acum, în prezent, cine poate ști 
cum va gândi peste câțiva ani? Dacă el nu-i va mai fi suficient? 
Dacă bunica ei și concepțiile celor în vârstă vor avea, totuși, 
ceva de spus când va veni vorba de viitorul ei? 

Cu toate acestea, David zâmbi în sinea lui, căci realizase că 
ceea ce simțea pentru ea era la fel de puternic ca tradiţiile ace- 
lea prostești despre care îi povestise Mona. Dragostea dărâmă 
orice barieră, îşi spuse el în gând. Atât timp cât și ea va gândi la 

fel, hotări că nu are de ce să își facă griji. În același timp, știa şi 
că este tânăr și poate că Mona îi va fi doar iubită, nu şi soţie. Și 
chiar dacă își dorea să ia lucrurile treptat, era pe deplin convins 
că această fată i-a fost cumva sortită. Nu își putea explica gân- 
dul pe care îl avea. Nu că mâine ar fi dispus să se declare parte- 
nerul ei pe viață, dar fete mai fuseseră în viața lui și putea deo- 
sebi sentimentele trecătoare de cele ce săpau, încet și sigur, adânc, 
în sufletul său. Mona cea naturală, Mona cea supranaturală, 
era fata care venise să-i schimbe viața, trăirile și tot ce până 
acum luase drept realitate. De când o cunoştea, realitatea că- 
pătase o altă dimensiune. Chiar dacă nu dădea doi bani pe 
compatibilități și zodii, David se amuză pe seama celor găsite 
pe internet. 

Focul sau elementul impulsiv, adevărat, gândi David, indică 
o personalitate dinamică, întreprinzătoare, încrezătoare în sine, 
care se implică cu pasiune în tot ceea ce face. Dar unde ai fost, 
zodiacule, când am rămas singur şi a trebuit să mă pun pe picioare? 
Câtă încredere am avut în mine când m-am trezit fără mamă, fără 
tată!? îşi spuse el. Nativ înzestrat cu calități excelente de lider, 
discutabil... liderul fotografilor fără frontiere, poate. Are nevoie de 
recunoaștere şi aprecierea celor din jur, cine Dumnezeu nu are 
nevoie de aşa ceva? Cum ziceam, poveşti de adormit copiii, îşi spuse 
David amuzat. 

Să vedem ce zice internetul și despre rebela mea Mona, gândi. Ele- 
mentul Pământ sau elementul pragmatic, bine punctat, indică 
o fire precaută, meticuloasă, o bună organizatoare, adevărat din 
nou, ce are nevoie de siguranţă și de stabilitate, este adepta re- 
laţiilor solide și sigure, pe termen lung. Dacă e lăsată să acțio- 
neze în ritmul său, este capabilă să realizeze cele mai durabile 
şi mărețe lucruri, și chiar că nici eu nu aș fi putut să o descriu mai 
bine, pe fata mea o așteaptă un destin măreț! 

Să vedem ce zic astrele şi despre noi doi, împreună, îşi spuse 
David, şi apăsă tasta enter: Pământ-Foc — chiar dacă sunt multe 
incompatibilități şi contradicții între cele două semne, prin 

eforturi reciproce se poate ajunge la o relație armonioasă. Chiar 
dacă structura temperamentală a celor doi parteneri este dife- 
rită, de multe ori tocmai contrariile se atrag. 

Partenerul Pământ este calm, greoi, răbdător, lent, se opune 
de cele mai multe ori schimbării și crede, mai presus de toate, 
în spiritul familiei. Partenerul Foc este iute, aprins, nervos și 
foarte temperamental. Ar vrea să trăiască fără cenzurări şi re- 
stricții până la sfârșitul vieții, dacă s-ar putea. Împreună, însă, 
pot avea o viaţă îmbelșugată, plină de satisfacţii de natură ma- 
terială. 

I-auzi, şi soarta ține cu noi până la urmă! Hai, că e de bine! Sper 
să avem totuşi parte şi de satisfacţii spirituale, nu doar materiale. 

David a fost foarte impresionat de povestea părinţilor Monei, 
de dragostea dintre ei și mai ales de lupta pe care au dus-o cu 
toții pentru a rămâne împreună. Același articol îi furnizase lui 
David informaţiile care l-au făcut să realizeze că nu există limi- 
te când vine vorba de a face tot în numele iubirii: 

Apă-Aer — unul are imaginaţie și străfulgerare, celălalt are 
îndrăzneală și disponibilitate. Îşi fac multe planuri împreună 
şi pun la bătaie toate visurile şi speranțele lor de fericire și iu- 
bire. Investesc totul în această relație, în mod egal. Ambii sunt 
la fel de flexibili şi deși, de cele mai multe ori, par dependenți 
unul de celălalt, înțeleg nevoia de libertate a celuilalt. Cu toate 
acestea, în repetate rânduri, cei doi nu reușesc să ajungă la un 
numitor comun: de multe ori provoacă furtuni, scandaluri și 
certuri grele în jurul lor. Compromisurile vin cu greu și de o 
parte și de alta a baricadei, poate pentru că sunt prea asemă- 
nători. Cheia acestei relaţii înseamnă ţinerea sub control a con- 
flictelor, dinainte ca acestea să capete amploare. 

Pus în fața noii realități, David realiză că trebuia să înceteze 
să mai fie copil. Lăsase de mult în urmă acest statut, dar încă 
simţea că universul nu fusese darnic cu el, răpindu-i copilăria. 
Nu știuse ce înseamnă să începi mersul pe bicicletă treptat, cu 
roți ajutătoare sau cu o mână caldă care să te țină protector de 

la spate, să nu cazi. Nu intrase în apă susținut de brațe prie- 
tenoase, care să-i garanteze siguranța. Nu făcuse planșe la gră- 
diniță, desene care să ilustreze o familie fericită şi nici nu par- 
ticipase la serbări dedicate zilei mamei. Fusese adolescent îna- 
inte de a fi copil, gândise matur mult prea devreme, nepermi- 
țându-și să treacă prin boacănele copilăriei. Așa că, de când 
rupsese legătura cu tatăl său, ori de câte ori avea ocazia, în- 
cerca să fie cât mai copilăros posibil. Înălța zmeie, citea povești 
pe care ar fi trebuit să le audă de pe buzele părinţilor, se de- 
lecta, câteodată, cu vată de zahăr și orez sau griş cu lapte cu 
care, atunci când îl făcea, afuma întreaga casă. Simţea că își 
este dator să guste din fructele oprite ale copilăriei și astfel pu- 
tuse depăși mult mai ușor ruptura creată între el și părinți. 

De acum, gata David, fii bărbat! Asta își spunea de fiecare dată 
când se gândea la Mona. Într-un fel, și ea trecuse prin aceeași 
ruptură emoțională ca şi el: fusese despărțită de un părinte, iar 
ruptura era cu atât mai dureroasă cu cât între cele două exista 
o dragoste împărtășită. Mona, cea care cerea siguranţă și sta- 
bilitate, reușise să nască în David nevoia de a-și însuși aceste 
valori. Și mai mult de-atât, David simţea că va trebui să facă 
tot ce-i stă în putință să devină un pilon emoțional puternic 
pentru ea. Simţise pe pielea lui că nevoia te învaţă să-ți regân- 
dești prioritățile, să-ți însușești valori în care cândva nu credeai. 
Spirit libertin, independent, se vedea acum ca omul în care 
Mona trebuia să aibă încredere cu ochii închiși. Îi datora asta. 
La urma urmei, nu fusese pe deplin sincer cu ea. 

Părul i se zbârli când se gândi că va trebui să dea ochii cu 
tatăl ei. Cum Dumnezeu va face asta, acum, când știe ce ştie? 
Cum se va putea comporta normal în fața lui când ştie că nu 
stă în faţa unui tată normal, ci a unuia supraînzestrat de na- 
tură? Şi mai era și bunica în joc, o figură autoritară... Din câte 
înțelesese de la Mona, o persoană care din start nu îl va plăcea, 
deoarece este... un simplu om. 

David dădu din cap de câteva ori, ca și când ar fi vrut să se 
lepede de acele gânduri premature. Până va avea loc întâlnirea 

dintre el și ei, relaţia sa cu Mona avea să fie mult mai puternică 
și închegată. Acest gând îi ridică moralul. Dacă am putut ajunge 
la inima ei, poate voi avea o șansă și în fața Forțelor, gândi el. 


XXIV 


De la întâlnirea cu bărbatul misterios, Ema se vedea pusă 
din nou în faţa unor sentimente contradictorii: pe de o parte 
ar fi trebuit să fie speriată și înspăimântată că un necunoscut 
o urmărea; în mod normal, ar fi trebuit să se simtă amenințată. 
Pe de altă parte însă, întâlnirea îi adusese un fel de pace sufle- 
tească. Cumva, fără să-și poată explica, simţise, în ultimul timp, 
că nu mai e cine a fost cândva. Această pace, însă, îi ridicase, 
la rândul ei, mai multe semne de întrebare în suflet: Cine Dum- 
nezeu este acest bărbat? Ce vrea de la mine? Cum de poate fi atât de 
încrezător când spune lucruri despre mine, pe care eu nu le știu? 

Din întâlnirea lor, cel mai mult o şocase faptul că bărbatul 
părea să creadă toate cuvintele pe care le rostise. Vorbea despre 
Ema, dar despre o altă Ema. Cine este Ema despre care el vorbea 
și cine sunt eu, atunci? Această întrebare nu-i mai dădea pace 
de câteva zile încoace. Discuţia lor, de câteva minute, venise 
ca un duș înghețat, ca un pahar cu apă rece aruncat fix în față. 
Ce ar trebui să fac acum, cum să mă comport față de familia mea? se 
întreba continuu, în drumul spre casă. Cum ar fi acum să mă duc 
să-l iau pe Robert la întrebări? Și Maia, micuța Maia, nu aș putea 
să-i dau iar lumea peste cap cu alte fantezii de-ale mele, gândea. 

Şi realiză că are doar două variante: să nu ia episodul în 
seamă, așa ceva nu are cum să aibă vreo logică, sau să creadă că în 
toată această poveste exista un sâmbure de adevăr. Dacă aș 
alege prima variantă, ar fi totul mult mai simplu pentru mine. M-aş 
reîntoarce la viața mea liniştită ca și cum nimic nu S-ar fi întâmplat. 
Asta ar însemna, totuși, să mă mint pe mine. La naiba cu logica! îşi 
spuse, în timp ce îşi freca tâmplele, cărora parcă le cerea ajutor. 

Dacă merg pe varianta a doua, înseamnă că sunt un pic nebună. Dar 
de unde să încep, ce să caut? Indiferent de calea pe care ar fi ales 
să o urmeze, Ema realiză că în toată această poveste exista un 
mincinos: necunoscutul sau... Robert. Robert? Pe bune? se re- 
voltă ea. Trezește-te, Robert n-ar face rău nici unei muște, darămite 
să se joace de-a Dumnezeu cu viața unei persoane. 

Cu zeci de gânduri ce-i invadau mintea, Ema decise să aban- 
doneze pentru un timp această poveste, care-i suna ca o teorie 
a conspirației. De câteva zile, însă, se uita mereu pe geam, de 
parcă ar fi dorit să vadă ceva sau pe cineva. Nimic la orizont. 
Niciun bărbat în trenci, niciun buchet de flori abandonat la 
ușă. Florile, cum să își explice florile, bucuria care o invadase 
la primirea minunatului buchet? Putea fi, însă, o coincidență 
nefericită, tuturor femeilor le plac florile. Cui nu-i plac florile 
de primăvară? Oricine putea să-şi dea cu presupusul. Oricine, 
numai Robert nu, fidel trandafirilor roșii atâta amar de vreme. 

Întoarsă de la gândurile răzlețe, deschise palma, regăsind 
acolo cicatricea în formă de jumătate de inimă. Trecu cu dege- 
tul arătător peste ea; părea vindecată, veche. Dar cât de veche? 
Cum de bărbatul acela avea una identică şi cum de o completa 
pe a ei? Mă îndoiesc că a copt fursecuri, îşi spuse glumind. Prea 
multe întrebări, prea multe neconcordante, dar și potriviri, în 
același timp. 

Faţă de Robert, în aceste ultime zile, încercase să nu-și schim- 
be comportamentul, să nu trezească suspiciuni, mai ales că nu 
ar fi ştiut ce să-i spună. Cum ar fi putut Robert, iubitul ei din 
facultate, soțul ei de aproape şapte ani, tatăl copilului ei, să-i 
ascundă ceva atât de serios? Iar celălalt, despre care nu știa 
nimic, cum de i se putea părea atât de familiar? Ochii ăia pă- 
trunzători m-au mai privit cândva, mâinile lui m-au mai atins și 
altădată! și-a spus, în repetate rânduri de la întâlnire, cumva ca 
să se convingă de absurdul gândurilor sale. Și totuși, avea cer- 
titudinea că totul este adevărat. 

Stătea întinsă pe canapeaua din living, cu ochii închiși. Și 
pașii o purtară din nou pe aleea din parc. Își simți respirația 

greoaie și inima bătând, îl simți pe el din nou, îi văzu ochii 
verzi ațintind-o, îi văzu buzele pe care citea: Ema, hai acasă! 

Într-o secundă sări în capul oaselor, gâfâind speriată, mai 
debusolată decât în acea după amiază. Se duse glonţ pe scări, 
apoi în dormitor. Deschise ușile dulapurilor și începu să răsco- 
lească hainele, să le arunce pe podea. Trecu apoi la comodă, 
răscoli tot, nemulțumită. Se aplecă sub pat, de unde scoase o 
cutie mare de depozitare. Îi scoase într-un suflet capacul și 
căută în ea de parcă i-ar fi trebuit o doză care să-i susțină viața. 

— Mami, ce cauţi? se auzi vocea Maiei. 

Ema se simţi ca un copil năzdrăvan prins la borcanul cu bom- 
boane și nu știu ce să-i răspundă fetiţei de patru ani. Nu știa 
ce minciună să-i spună. 

— Ăăăă, nimic, ceva, orice, îi ieșiră cuvintele din gură, în 
timp ce-şi răvăşea părul cu mâinile, apucându-se de cap. Ceva 
care să-mi spună că n-o iau razna, continuă, surprinsă de sin- 
ceritatea cuvintelor sale. 

— Mami, ești bine?! 

Ema lăsă tot și se duse spre Maia. O luă în braţe. Îi mângâie 
ușor capul și îi dădu părul după urechi. Ochii i se umeziră vă- 
zând cum acel pui de om o putea face să uite de tot și de toate. 
Când era cu Maia, nimic altceva nu mai conta. Meseria de 
mamă o învățase că nimic nu era mai important decât sufletul 
acela mic care se baza pe ea, care o vedea ca pe un model, care 
o lua ca exemplu, care o iubea necondiționat, fără să pună în- 
trebări. Când mai avea momente de cumpănă și i se părea că 
a ajuns la capătul puterilor, când simţea că totul este prea mult 
pentru ea, era suficient să privească dincolo de acei ochișori 
sticloși și limpezi. Ema înțelesese că meseria de mamă era cea 
mai grea din lume: a fi mamă înseamnă să fii dădacă, bucătă- 
reasă, femeie de casă, doctor, medic veterinar, grădinar, con- 
structor, cântăreț, dansator. Toate meseriile din lume, înglobate 
într-una singură. Ca mamă, trebuia să ştie cum să-și liniștească 
copilul, să-i aline suferinţa, să-l distreze și să-l facă să se simtă 

special. Copilul trebuia să știe că mama le poate face pe toate, 
că mama le ştie pe toate. Așa devenea și el puternic, încrezător 
Şi creativ. Îşi aduse aminte ce-i spusese cândva lui Robert: 
Copilul tău trebuie să știe și să vadă că este centrul universului tău, 
nu doar o mică stea pe harta vieţii tale! Da, poate că meseria de 
mamă era cea mai grea din lume, dar fără doar și poate era și 
cea mai frumoasă. 

— Iubita mea, mama caută niște poze de când erai tu în bur- 
tică. Să ţi le arăt, își încercă Ema norocul, în speranța că Maia 
ştia ceva. 

— Tata zicea că nu le mai aveţi. Că l-am întrebat eu odată, 
continuă Maia. 

— Da, așa ştiam și eu, se arătă Ema dezamăgită. Am crezut 
că poate a rămas vreuna rătăcită pe undeva, de-aia am răscolit 
tot. Maia, ce spui, încercăm să mergem la grădi? La altă grădi! 
zise Ema, sperând să schimbe subiectul cu unul mai productiv. 

Maia ridică din umeri și apoi spuse: 

— Vreau să stau acasă cu tine. Doar cu tine. Nu mai vreau 
să merg niciunde. 

— Cum niciunde? Nici la bunica? 

— Nu, nici la bunica. Nu mai vreau la ea, te rog, te rog! 

O cuprinse pe Maia de umeri și o întrebă îngrijorată: 

— S-a întâmplat ceva? Ţi-a spus bunica ceva? Te-a certat, te-a 
lovit? Fii sinceră cu mine, Maia, te rog, ai încredere în mama! 

— Nu ştiu! Nu m-a bătut! Nu m-a certat! Pur şi simplu, nu 
mai vreau să stau cu ea. Vreau să stau cu tine, ţi-am spus! 

— Maia, promite-mi că îmi vei spune dacă cineva se poartă 
urât cu tine. Îmi promiţi? 

Fetiţa ridică din nou din umeri. 

— Iubita mea, te mai ţine mama acasă, dar nu foarte mult. 
Trebuie să te întorci la grădiniță, să te joci cu copii de vârsta ta. 
Trebuie să te integrezi într-un grup. O fată frumoasă ca tine 
trebuie să se comporte ca o domnişoară. Cum e o domnișoară? 
Delicată, fragilă, prietenoasă. Maia, te-ai mai gândit la ce s-a 
întâmplat la grădi? Îi spui mamei de ce ai lovit? 


153 


Forțe ale Naturii — Moartea vie Daniela Faur 


— Lasă-mă, lasă-mă!! strigă Maia, în gura mare. Nu am fă- 
cut nimic rău. Ţi-am mai spus. Lasă-măăăă! Mamaaaa, de ce 
nu ţii cu mine? 

— Eu nu iau partea nimănui. Încerc să înțeleg ce s-a întâm- 
plat. Vreau să te comporți frumos, așa cum te-am crescut. Nu 
ai crescut printre certuri și bătăi, așa că încerc să înțeleg, de ce 
ai avut un astfel de comportament. Mama nu te-a acuzat de 
nimic, dar nu pot fi de partea ta dacă nu cunosc adevărul. 

— Ar trebui să fii de partea mea. Doar ești mama mea. Eu 
doar m-am apărat, nu am greșit cu nimic. Am făcut ce trebuia, 
spuse Maia, ținându-și capul ridicat. 

— A te apăra ar fi însemnat să fi încercat ele să te lovească 
primele și, din câte am înţeles, asta nu s-a întâmplat. Ai lovit-o 
pe fetiță din cauza jocului? Maia tăcea în continuare. Dacă este 
așa, mama îți spune că nu ai procedat corect. Da, sunt de acord 
cu tine, nu e frumos din partea lor că nu-ți oferă și ție un rol mai 
important în jocul lor. În astfel de cazuri, ar trebui să vorbești 
cu doamnele educatoare, să supravegheze ele jocul și să vă 
atribuie ele rolurile, să fiți pe rând, fiecare, prințesă. Nu vreau 
să mai loveşti pe nimeni. Şi vreau să-mi promiţi asta. Cum și 
eu îți promit că tu eşti și vei fi mereu prințesa vieții mele. 

Maia se puse pe un plâns înăbușit, repetând întruna: Eu nu 
am greşit, de ce mă cerți? 

— Gata, războinica mea, încheie Ema, văzând că nu are 
sorţi de izbândă. Rămase însă la fel de tulburată ca şi atunci 
când se întâmplase nefericitul incident. 

— Hai să o ajuţi pe mama să strângă, vrei? Să nu-i zici nimic 
lui tata, că știi cum e el, zice că sunt împrăștiată. 

După încă o minciună spusă fiicei ei, Ema realiză că trebuia 
să continue pe acest drum nenorocit pe care o apucase. Cum- 
va, trebuia să ajungă la adevăr. Viaţa ei nu se putea reîntoarce 
la normal când șirul minciunilor creștea. O minciună nevino- 
vată a adus-o pe a doua și va mai atrage după ea încă alte zeci, 
care nu vor mai fi la fel de nevinovate. Va trăi înconjurată de 

un ghem de minciuni pe care singură le-a țesut, tocmai din do- 
rința de a nu mai trăi printre neadevăruri sau adevăruri spuse 
pe jumătate. 


XXV 


Într-o cameră întunecoasă, în care lumina părea un adevă- 
rat lux, Robert se plimba în stânga și-n dreapta, cu mâinile la 
cap. Pe chipul său se zărea vădit o neliniște sumbră, care-i in- 
vada toți porii. Urme de sudoare îi apăruseră la tâmple, în 
timp ce paşii săi urmau aceeași cale de minute bune. 

— Mai opreşte-te odată, pentru Dumnezeu! îi spuse Ana, 
figura maternă, vizibil enervată de agitația lui. Ce rezolvi că 
dai ture prin cameră, așa? Hai să ne liniștim, să vedem ce este 
de făcut în continuare. Și șezi odată, că mă faci să ameţesc și 
să-mi pierd răbdarea cu tine, îi spuse pe un ton ridicat, în timp 
ce etala o relaxare nepăsătoare, stând tolănită pe un fotoliu. De 
parcă nu era de ajuns, își sorbea cafeaua într-un mod enervant, 
ca să-l irite, la rândul ei, pe fiul tulburat. 

— Nu știu cum de stai atât de liniștită, continuă Robert, după 
ce reuși, într-un final, să-i facă pe plac mamei sale şi să se aşeze. 
Situaţia se schimbă. Zarurile au fost aruncate, jocul ia altă am- 
ploare. Începe! 

— O, dar prăpăstios mai ești! Zarurile au fost aruncate de 
mult. Şi ar fi fost și cazul să se miște lucrurile, nu? Nu e sufi- 
cient că ai stat cinci ani agăţat într-o viață care nu-i a ta? Acum 
te vei putea întoarce la viaţa ta de dinainte. Nu e bine, nu e ce 
ţi-ai dorit întotdeauna? 

— Bine că acum te gândești la asta! Trebuia să stau în banca 
mea, asta trebuia să fac. Nu e lupta mea. Nu a fost niciodată. 

— Să nu îndrăznești să spui asta! spuse Ana iritată, în timp 
ce-l cuprinse pe Robert de încheietură şi flăcări mari îi învălu- 
iau mâna. 

— Hai, mamă, ce naiba te-a apucat? 

— Ce-i cu atitudinea asta? Este lupta noastră, a tuturor. Tre- 
buie să ne recăpătăm statutul. Planul se derulează în continu- 
are, fără modificări, fie că-ţi place sau nu. 

— Ușor, ușor, că vă auziti din stradă, se auzi vocea calmă a 
Oliviei, care-și făcuse apariţia fără să fie simțită de cei doi. Ce 
v-a apucat? Ne certăm între noi acum?! 

— Dacă e necesar, da! Frate-tu ăsta s-a cam înmuiat. 

— Oooo, drăguțul de tine, îi spuse Olivia, în timp ce-și trecea 
neglijent mâinile prin părul lui Robert. Cineva s-a îndrăgostit! 

— Încetaţi! Amândouă! se enervă Robert din nou. 

— Ok, bro, chill! Puneţi-mă şi pe mine la curent, să înțeleg 
și eu de unde sar scânteile astea între noi. 

— Robert spune că Ema și-a întâlnit soțul, încercă Ana să cla- 
rifice lucrurile. 

— Uuuuhuuuu, în sfârșit! se auzi Olivia, bucuroasă. Scă- 
păm de ea, până la urmă. Eşti sigur? Ţi-a spus ceva? 

— Nu, nu mi-a spus nimic. Nu a fost nevoie s-o facă. În ulti- 
mul timp se comportă ciudat, e foarte vigilentă, îmi dau seama 
că îmi ascunde ceva. 

— Da, da, soțul iubitor își cunoaște soția, râse Olivia în ho- 
hote. Păcat că la finalul zilei este tot soția altcuiva. 

— Încetează cu asta, îi spuse Robert Oliviei, supărat la 
culme. 

— Şi, ce urmează? întrebă Olivia. Nu vă uitaţi așa uimitți la 
mine. Nu e ca și cum sunt la curent cu tot planul vostru neas- 
tâmpărat. Mi-o lași mie pe blondină, să o smotocesc un pic? 

— Gata, Olivia! strigă autoritar Ana. Vă purtaţi ca niște copii. 
Acum... așteptăm. Din nou. Lucrurile se vor mișca de la sine 
şi vom acționa atunci. Robert, tu trebuie să ai grijă să îți menții 
controlul asupra Emei. Nu vrem s-o ia razna înainte de vreme. 
Mai minte-o frumos, că ai făcut o treabă bună până acum. Mai 
avem puţin de așteptat. Luaţi asta în calcul. Mai puţin de două 
săptămâni. Robert, nu ai de ce să fii neliniștit, știam că aici se 

va ajunge de la bun început. N-are ce să meargă rău. Este doar 
o femeie... destul de vulnerabilă, aș spune. 

— Asta ce caută aici? întrebă Olivia, arătând spre un fotoliu 
din spatele camerei complet afundat în întuneric. Palma des- 
chisă a Oliviei menținea o flacără continuă, care lumina ase- 
meni unui felinar. Complet nemișcată și fără vreo expresie pe 
chip, micuța Maia stătea asemeni unui prizonier încătușat. 
Avea mâinile pe lângă corp şi gura închisă. Ochii deschiși, 
ațintiți în față, îi erau învăluiți de un negru profund. 

— Asta l-am întrebat și eu pe frate-tu când i-am văzut pe 
amândoi. 

— A trebuit s-o aduc. Ema insistă că Maia trebuie să-și vadă 
bunica, că nu v-aţi mai văzut de ceva vreme, întări Robert. 

— Daaa, nepoțica mea dragă. Nu mai vorbi despre ea ca și 
cum ar fi într-adevăr nepoata mea sau fiica ta, se arătă Ana fu- 
rioasă. Uiţi ce este ea? Este doar o armă în bătălia noastră, un 
punct vulnerabil al “soției” tale. Bine că totul se va sfârşi cu- 
rând, că, sincer, nu mai am încredere în tine, i se adresă cu as- 
prime lui Robert. Scoate-ţi din cap ce crezi că simţi pentru ele, 
e doar ceva fictiv. Ceva ce am creat pentru a ne folosi de ele. 

— Un copil nu era în plan, strigă cu putere Robert. 

— Dar nu e un copil, întări Ana deranjată de comentariul 
fiului său. 

— Nu? Dar ce este? Eu zic că seamănă al naibii de bine cu 
un copil adevărat și cu siguranță are comportamentul unuia. 
Nu tu i-ai auzit plânsetele noaptea, nu tu te-ai ridicat din pat 
să o liniștești, nu tu ai schimbat scutece și i-ai citit poveşti. Fic- 
tiv, zici? Ei bine, toate astea au fost reale! 

Chipul Anei se întunecă de-a binelea și o palmă zdravănă, 
arzătoare, se lipi de obrazul stâng al lui Robert, lăsând o urmă 
roșie şi fierbinte. 

— Ştii tu mai bine?! Ce ştii tu? Te-ai jucat de-a mama și de-a 
tata în tot acest timp. Am crezut că ești bărbat în toată firea şi 
ştii să deosebeșşti o sarcină de realitate. Mă faci de râs. În plan 

sau nu, uite că mai bine de-atât nici nu se putea. Provoacă-mă 
și ţi-o fac cenușă în două secunde, să văd ce-i vei mai explica 
atunci iubitei tale soții. 

Discuţia le fu brusc curmată de sunetul telefonului. Ana 
răspunse, fără a-şi lua ochii de la fiul rătăcitor. 

— Da, suntem toți aici. Nu mai poți să ajungi? Nu face nimic, 
totul se derulează conform planului. Da, credem că a avut loc 
întâlnirea. Știu, mai e puțin. Da. Suntem pregătiţi. 

— Ei mamă, cum e să nu fii păpușar peste toți? Deschide și 
tu ochii să vezi cum suntem marionete cu toții. Inclusiv tu. Și 
asta a fost ultima dată când ai mai ridicat mâna la mine. Data 
viitoare voi face abstracție de faptul că-mi ești mamă. Și gata, 
trezește-o pe Maia! Mergem acasă. 

— Încă puţin, cine știe câte daune ați produs voi doi muncii 
noastre. 

— Acum, am spus! strigă Robert, turbat. 

Ana o prinse pe Maia de tâmple, în timp ce-i șoptea la ureche: 
Activ dar pasiv. Prioritate: planul inițial. 

Robert o luă pe fetiță în braţe și ieși din casă mâncând pă- 
mântul. 

— Crezi c-o va da în bară? întrebă Olivia. 

— Nu mai pune și tu paie pe foc acum. Măcar Maia este sub 
control. Dacă ar fi să las după el, i s-ar urca ambele în cap. Cine 
ştie ce îi zice și femeia aia Maiei? Când era mai mică îi repogra- 
mam ușor gândurile şi gesturile. Acum, nu mai știu ce mama 
naibii se întâmplă. Cumva, nu-mi pot explica cum, i se mani- 
festă liberul arbitru. Halal drăcie! Îți spun eu, femeia aia este o 
influență negativă chiar și sedată, sper să scăpăm cât mai re- 
pede de ea. Și de... nepoțică, zise, râzând sarcastic. l-am blocat 
această pornire de independenţă. Se va comporta exemplar de 
acum înainte. Doar e animalul lor de companie, până la urmă, 
finaliză Ana, în timp ce se uita pe geam după fiul său, care pă- 
rea că i-a scăpat din mâini. 

XXVI 


— Cu cine vorbeşti, mamă, așa de concentrată? se auzi vo- 
cea lui Eric, care tocmai intra pe ușă. Văzând că mama sa nu 
spune nimic, de parcă ar fi surprins-o comițând vreun delict, 
continuă: Eee, nu te trag la răspundere, ce ești așa îmbufnată? 
Secretoasă, aș putea spune! Ce pui la cale? 

— Şi tu ce eşti așa de cicălitor? îi răspunse Sara, în timp ce 
își puse mobilul în buzunar. Am și eu cunoștințe, prieteni, crezi 
că doar în jurul vostru se învârtește totul? 

— Uooo, ușurel mamă. Ce Dumnezeu, ce ataci așa? A fost 
o simplă întrebare, am glumit și eu, se pare că nu-ți prea arde 
de glume. Păreai aşa de absorbită, parcă șușoteai. Poate ai și 
tu vreun iubit secret și nu vrei să aflu, continuă Eric, în aceeași 
notă umoristică. 

— Ai dreptate, n-am chef de glume, îi răspunse sec Sara, vi- 
zibil iritată de comentariul fiului său. Eu... mă gândeam să mă 
întorc în Harmonie. Cât mai curând posibil. Am vorbit și cu 
fratele tău, îmi spunea că ar trebui să vă întoarceți şi voi. După 
cum vezi, nu sunt singura care are această părere. În plus, s-au 
gândit să-i organizeze Monei o petrecere surpriză, spectacu- 
loasă, de ziua ei. 

— Haide, mamă, nu cred că Paul a spus-o chiar aşa. Am vor- 
bit şi eu cu el zilele acestea și nu mi-a zis nimic. Îi știu părerea, 
mi-ai tot repetat-o, faci ce vrei. Ești liberă să pleci când vrei. În- 
totdeauna ai fost. Noi rămânem aici. Nu mai vreau să ne cer- 
tăm din nou pe același subiect. Mă cam plictisește, sincer. 

— Adică mă faci mincinoasă? 

— Mamă, hai să nu exagerăm. Nu te fac mincinoasă, pur și 
simplu ai un dar de a înfrumuseţa puţin informaţiile. Și să 
spunem că şi Paul este de părere că ar fi bine să ne întoarcem, 
însă decizia mea rămâne neclintită. Mona va avea o petrecere 
aici, dacă va fi să fie, alături de colegii şi prietenii ei. 

— Da, văd că ei sunt mai importanţi decât familia! spuse 
Sara, supărată. 

— De ce trebuie să-mi răstălmăcești cuvintele? Vezi?! Exact 
ce spuneam! Sunt două lucruri total diferite. Nu e ca și când 
nu m-am mai văzut cu Paul și cu ai săi de cinci ani... Ne-am în- 
tâlnit acum doi ani, parcă. Asta este, mamă, fiecare e cu viața 
sa acum, fiecare își asumă deciziile pe care le-a luat. Te poți în- 
toarce, vom veni și noi în vizită, promit. 

— Ţi-ai revăzut fratele fiindcă a venit el să te viziteze. Dacă 
ar fi după tine, cred că v-aţi revedea la înmormântarea mea, 
spuse Sara, neagră de supărare. 

Eric își duse mâinile la cap, vizibil iritat de comentariile exa- 
gerate ale mamei sale. 

— Bine mamă, fie cum vrei tu, nu mă mai lupt cu tine, nu are 
rost. Îţi doresc drum bun. Eric se apropie de mama sa, o sărută 
pe frunte și dădu să plece. 

Văzând că amenințările nu țineau la fiul său, Sara dădu dru- 
mul unui plâns mâţâit, accelerat, încununat cu suspine. Eric 
își opri pașii, simțind prefăcătoria mamei sale. Se întoarse spre 
ea, iar Sara își continuă mica scenetă. 

— Sunt șervețele sus, în dulap, pe raftul din dreapta, spuse, 
apoi se îndreptă spre camera lui, de unde se auzi trântind ușa. 

— Ce se întâmplă aici? întrebă Mona, care tocmai intra. De 
ce plângi așa? Și de ce te-a lăsat tata cu ochii în soare, la noi în 
bucătărie? Asta este o premieră! 

— Eşti la fel de necioplită ca tatăl tău, domnişoară! spuse 
Sara, în timp ce încetă brusc să mai plângă. 

— Daa, dar măcar noi nu jucăm teatru, ca tine. 

— Nu înţeleg ce se întâmplă cu voi, de ce mă trataţi așa? 
Sunt mamă și bunică, unde-i respectul, unde-i înțelegerea? 

Mona ridică din umeri și continuă cu un ton calm, care o 
surprinse chiar și pe ea: 

— Dacă ai fi sinceră și deschisă cu noi, poate că te-am trata 
altfel. Nu vreau să mă cert cu tine, încă o premieră. Vreau doar... 

să mă lași în pace. Să nu mă mai tratezi de sus. Vrei să fii cu 
adevărat bunica mea? Atunci, poartă-te ca atare. Și va veni și 
respectul, și dragostea, și tot ce vrei. Tu, în schimb, încerci să 
ne manipulezi după bunul plac, vrei să facem ce vrei tu și cum 
vrei tu. Nu ai urechi să ne asculți, ai doar gură să critici și să 
dai indicaţii. Ar fi cazul să ne accepţi așa cum suntem, fără să 
încerci să ne modelezi să fim fiul fără cusur și nepoata perfectă. 
Din păcate nu se poate, am trecut prin prea multe. Viaţa ne-a 
schimbat, şi pe mine și pe tata. Ai fost lângă noi în toți acești 
ani, dar ai fost mai mult fizic. Ai fost lângă noi, dar nu și alături 
de noi! Nu de asta am avut nevoie. Şi acum, când, în sfârșit, 
ne-am mai liniștit, tu vii și ne ii predici ş și agiţi apele. Ăsta este 
adevărul, adevărul meu. Şi chiar dacă nu e cel pe care vrei să-l 
auzi, e singurul pe care îl vei primi. Cel puțin din partea mea. 
Asta e casa mea acum. Tata a învățat să redevină tatăl de odi- 
nioară. Sunt sigură că poți fi şi tu bunică dacă îţi dai puţin si- 
linţa și dacă și vrei asta, bineînţeles. Nu suntem aici să te supă- 
răm, nu trăim pentru a ne contrazice în permanenţă. O facem 
deoarece comunicarea noastră e deficitară. Fiecare urmărește 
altceva. Și, da, numeşte-mă în continuare necioplită sau nepoli- 
ticoasă, cum vrei tu, dar uită-te puţin, te rog, şi la tine. Poate 
îţi vei da seama că și tu greșeşti. Atât am avut să-ți spun! 

Mona se întoarse şi dădu să plece, când își văzu tatăl în pra- 
gul ușii, emoționat, și realiză că ascultase tot ce-i spusese ea 
bunicii. Fără să scoată un cuvânt, Eric făcu doi pași spre ea, o 
cuprinse în brațe și o strânse atât de tare încât Mona își tinu 
răsuflarea. Deși strânsă ca într-o menghină, fără să poată să-și 
miște vreo parte a corpului, Mona simţea dragostea nemăr- 
ginită a tatălui ei. Îi lipsise asta în ultimul timp. Când, într-un 
final, îi dădu drumul, ochii lui îi spuneau: Sunt mândru de tine. 

Chiar dacă mai rămase în casă, preț de câteva minute, 
tăcută, Mona făcu cale întoarsă și ieși din nou, fără a da sau a 
i se cere vreo explicație. Sara rămăsese nemișcată, exact unde 
o lăsase Eric, cu chipul neclintit, ca și cum nu dorea să arate în 
ce fel au afectat-o vorbele nepoatei sale. 

— Am ieșit din cameră când am auzit-o pe Mona că a venit, 
rupse Eric tăcerea stânjenitoare. Am vrut să împiedic o ceartă 
inutilă între voi două. Am greșit. Fiica mea de 17 ani ţi-a spus 
starea de fapt mai bine decât aş fi putut-o face eu vreodată. 

Fără să adauge o vorbă, prea mândră să o facă, Sara își luă 
poșeta de pe scaunul de bucătărie și trecu furtunos pe lângă 
Eric, părăsind locuința. 


XXVII 


Mona se trezi din nou afară, deși avusese intenţia să se odih- 
nească puțin, să facă o baie lungă și să vadă un film, mai spre 
seară. Discuţia cu bunica îi dăduse planurile peste cap şi, în 
momentul de față, simțea nevoia să improvizeze. Scoase tele- 
fonul și scrise un mesaj scurt: Ce zici de o doză de aventură? Mă 
găseşti la copacii plângăcioși. Destinatar: David. 

Găsise copacii plângăcioși în urmă cu un an, în puţinul timp 
liber pe care îl avea atunci. Dăduse peste ei într-o zi când tatăl 
ei fugise la mare, moment în care putea evada fără a fi prinsă 
şi trasă la răspundere. Colinda străzile cu aparatul de fotogra- 
fiat în mână, pregătită să imortalizeze expresii, trăiri, fracțiuni 
de secundă care ne schimbă și preschimbă chipul în zeci de ipos- 
taze, negândite și nesimţite. Furtuni de sentimente, explozii de 
reacţii, asta iubea Mona la oameni. Felul în care putem fi atât 
de diferiţi, de la o secundă la alta. Modalitatea în care interio- 
rul nostru își pune amprenta pe exterior: ce simțim, gândim, 
trăim sau visăm se reflectă pe chipul care capătă zeci de înfăţi- 
şări și transformări. 

În acea zi, Mona se lăsase purtată de pași dincolo de freamă- 
tul orașului și de zumzetul oamenilor. Se lăsase condusă pe o 
potecă îngustă, cu iarbă bătătorită și arsă de soare, până spre 
un deal cu zeci de pomi. Era un colț verde fabulos: zeci şi zeci 
de mesteceni, cu tulpinile albe golașe, îşi înălțau semeți frun- 

zele zimțate spre văzduhul înviorat de ciripitul păsărilor. Co- 
pacii creşteau simetric, aliniați parcă pentru a face prezenţa și 
formau un scut protector. O perdea de prospețime, o numise 
Mona în gând. Îşi continuase drumul printre pomii aceia, spre 
un loc mai minunat decât ar fi crezut: sus, pe coama dealului, 
două sălcii stufoase stăteau falnice, asemeni unor gardieni. 
Mona se apropiase de ele, uitându-se cum erau îndreptate una 
spre celălaltă. De la depărtare, cum coroanele li se atingeau, 
păreau că se sprijină una pe alta. Și-atunci îi numise copacii 
plângăcioși. Poza în care îi prezentase strânsese numeroase a- 
precieri pe blog, precum și zeci de păreri şi comentarii. 

Ajunsă din nou pe deal, Mona văzu acum copacii cu alți ochi: 
parcă nu mai par aşa plângăcioşi, par... îndrăgostiți. Ruptă de senti- 
mentele frumoase, pure și inocente, Mona scăpase din vedere, 
în trecut, acest aspect. Crengile şi frunzele celor doi se întrepă- 
trundeau, se atingeau, iar copacii păreau dependenţi unul de 
celălalt. Nu era o simplă confesiune, o simplă lamentare din 
partea unuia, era o armonie magnifică, o împletire de visuri. 

— Fantastic! spuse ea cu voce tare. 

— Ce e atât de fantastic? auzi vocea lui David, în spate. 

— Hei!! Ai ajuns aşa de repede!? 

— Da, hoinăream prin oraș, eram destul de aproape de-aici. 
Şi cred că ai mers tu încet, mai degrabă. Zâmbea. Şi? Nu mi-ai 
răspuns la întrebare. 

— A, copacii... astăzi parcă sunt altfel. Adică, eu îi văd cu alţi 
ochi. Nu-mi mai par plângăcioși, îmi par îndrăgostiți, spuse 
fata, simțind cum se înroșește privindu-l pe David. 

— He, i-auzi, ţi-ai aruncat în sfârșit ochelarii de cal. Eu așa 
i-am văzut întotdeauna. Par că aparțin unul celuilalt. Băiatul 
ajunse în dreptul ei și o apucă de mână. Şi se îndreptară amân- 
doi spre ceilalți doi îndrăgostiţi, fără a-și mai spune nimic. 
David își întinse bluza de trening pe iarbă și o pofti pe Mona 
să se așeze. Ea dădu din cap aprobator, ca o domniţă curtată 
de un cavaler, şi se așeză, cuibărindu-și picioarele sub ea. 

— Aș putea trăi aici fără nicio problemă, fără niciun regret, 
spuse ea dintr-o dată. În mijlocul naturii, sub bătaia razelor de 
soare şi apoi sub clar de lună, să mă las răsfăţată de adierile 
de vânt, pământul să-mi fie pat, iar cerul acoperiș. 

— Nu m-am gândit niciodată la asta, spuse David. 

— La o viață simplă, care să te deconecteze de la toate ne- 
buniile și tumultul zilnic? 

— Mă refeream strict la conviețuirea în natură, dar sună mai 
bine varianta ta. 

— Nu ştiu, ăsta e idealul meu când mă gândesc la a fi... acasă. 
Poate că descrierea mea arată spre un loc sălbatic și pustiu. Nu 
sunt atât de exagerată, visez doar la o căsuţă în mijlocul na- 
turii, să-mi cresc cândva copiii în spiritul crezurilor mele. 

— Oau... 

— Ce? 

— Nimic, doar că acum realizez că n-am visat niciodată la 
viitorul meu, iar tu eşti atât de calculată, știi ce-ţi dorești şi mă 
bucur că ești așa. 

— Sunt doar visătoare, spuse Mona. 

— Nu, nu ești doar atât. Și chiar dacă ai fi, nu e un lucru mic 
să îndrăznești să visezi. Totul începe cu un vis. Apoi, cu pași 
mărunți, cu dorinţă, încăpățânare, perseverență și muncă, 
ajungi acolo unde ţi-ai propus: în locul de vis, pe tărâmul parcă 
ireal al imposibilului devenit posibil. Și tu, parcă te și văd, vei 
sta jos pe iarbă şi vei culege flori, alături de fetița ta, care-ţi va 
face o coroniță împletită. 

— Fetiţă? întrebă Mona, intrigată. 

— Da, eu așa te văd, mamă de fetiță. Și eu mi-aş dori tot fe- 
tiță, aşa că... fă tu socotelile. 

— Păi, parcă nu te gândiseși la viitor, replică Mona, jucăușă. 
Mie așa îmi sună. Continuă să visezi, văd că teoria o știi, o știi 
chiar bine. 

— Cred că m-ai molipsit. Ştii de ce, nu? Eşti inspiraţie, ești 
sinceritate şi adevăr, dincolo de minciunile gogonate pe care 

ai încercat să mi le vinzi zilele trecute. Și o sărută apăsat, 
luând-o prin surprindere. Mona îi întoarse sărutul, ceva mai 
timid, dar la fel de dornică. 

— M-a mirat mesajul tău. Credeam că stai acasă astăzi, zise 
David. 

— Da, ăsta era planul, dar acasă atmosfera era prea încăr- 
cată. Așa că am hotărât să plec, din nou. Și uite că îmi merge, 
nimeni nu mai are nimic de obiectat. Nu o să-ți vină să crezi, 
dar e ciudat. Până acum câteva săptămâni îmi doream libertate 
şi acum, că o am, parcă nu mă pot bucura de ea. Vine cu un preț 
pe care nu eram și nu sunt pregătită să-l plătesc: o nouă rup- 
tură de tata. Cu toate că mai devreme m-a îmbrățișat și am 
simţit o căldură imensă! 

— Mi-ai spus că nu vrei să faci tot tu un pas spre tatăl tău. 
Dar poate că ar fi mai bine să nu te mai macini. Poate că are și 
el motivele lui, habar n-am. 

— Poate, dar aș dori să le împărtășească cu mine. Hai să lă- 
săm astea, acum. Cum ești? Nu ne-am mai văzut de la ziua ta. 

— Da, scuze... Cum ţi-am spus, prietenul tatălui meu m-a 
ținut ocupat. Am făcut unele modificări pe terasă, o să-ți placă. 
Și nu numai acolo. Acum l-a găsit renovatul bucătăriei, îmi 
pare sincer rău. A picat într-un moment nepotrivit. Nu vreau 
să crezi că te-am evitat. Dimpotrivă, îmi plac momentele noas- 
tre împreună şi nu te-aș mai lăsa să pleci acasă... 

— Stai liniștit, nu e ca şi când nu am fi vorbit deloc. Mi-ai 
lipsit la școală. Şi nu numai, spuse Mona, încercând să se stă- 
pânească să nu roşească din nou. 

David se apropie și mai mult de ea, îi prinse părul ciocolatiu 
în mână și i-l dădu după urechi, în timp ce cu cealaltă mână îi 
cuprinse mijlocul și i-l lipi de al său. Buzele celor doi se întâl- 
niră din nou și Mona simţea iarăși fluturii zbătându-i-se ne- 
bunește în stomac. Aș putea să mă obișnuiesc cu asta, își zise 
în gând. 

— Ai cele mai dulci, moi şi pufoase buze, îi şopti David. 

Mona băgă capul în pământ și simţi că se face roșie ca racul. 

— Ador când te înroșești! 

— Pe naiba, ce-ar putea să-ţi placă la asta? spuse ea, întor- 
cându-și privirea. 

— Hei, o aduse David înapoi spre el. Pe bune, ești drăguță 
foc, simpatică de-a dreptul. Când te înroșești mă simt măgulit, 
mă faci să mă simt special pentru că trezesc acest lucru în tine. 
Nu te mai ascunde. Ești perfectă așa cum ești, nu vezi asta? 

Mona simțea că ia foc din nou, se simţea expusă și vulnera- 
bilă, dar el nu o vedea așa. Nu era plângăcioasă cum au fost 
copacii, era îndrăgostită, asemeni lor. 

— Ştii, rupse David tăcerea, horoscopul zice că ne potrivim. 

Mona se puse pe un râs copios. 

— Serios? Şi îl crezi? 

— Da, normal! Şi dacă nu ar fi zis asta, găseam eu ceva pozi- 
tiv și în nepotrivirea aia. Până la urmă, există tot felul de vorbe 
care se contrazic. De exemplu, doi oameni diferiți își spun: Con- 
trariile se atrag. Doi oameni care se potrivesc din prima îşi spun: 
Cine se-aseamănă se-adună. Aşa că iei pur şi simplu varianta care 
îți convine şi îți face dreptate, spuse David, șarmant. 

— Da... uite că nu m-am gândit la asta. Se pare că ai un răs- 
puns pentru orice, nu? 

— Categoric. Așa că... nu numai că nu sunt speriat sau cum 
te-ai fi așteptat tu să fiu în ceea ce te privește, dar sunt de-a 
dreptul încântat. Am cea mai tare și cool prietenă de pe pă- 
mânt. Îți dai seama, dacă mergem într-o drumeţie și ne prinde 
ploaia tu, pac, pui mâna și scoţi un copac să ne țină adăpost. 
Zâmbi, așteptând reacţia Monei. 

— Ha, ha. Așa zici tu? 

— Auzi, dar o casă, o mașină, bani... poți să creezi? 

— Nu-mi dau seama dacă ești serios sau glumeşti, continuă 
Mona, încercând să-și stăpânească zâmbetul. Dacă aș fi sigură, 
aş ști ce să-ți răspund... Poate că stai cu mine din interes. 

David se puse pe un râs colorat și-i spuse: 

— Uite, râd și la glumele tale, să nu mai zici că nu. Mă între- 
bam și eu. Dolarii sunt verzi ca iarba, de exemplu, zise râzând 
din nou. 

— Un Nativ poate să creeze ambiente ce țin de elementul său. 
Așa că nu, nu pot face o mașină sau o casă. Pot interacționa cu 
materialul în ideea de a da mici impulsuri susținute de ele- 
mentul meu. Mici trucuri uşoare care țin de concentrare. Cum 
ţi-am legat șireturile în acea zi... Ții minte, nu? Ar mai fi lumea 
aşa liniștită dacă am putea face asta? Nu e corect, până la urmă, 
cu toții trebuie să muncim ca să avem ceva al nostru. Și, ţi-am 
mai spus, nu exagerăm nici cu lucrurile pe care le putem face. 
Cum putem face lucruri constructive, la fel de bine, putem face 
şi distructive. Adică da, cred că, după o anumită experienţă, 
aș putea crea un cutremur care să nimicească orașul. Mama și 
tata, cu siguranţă, ar putea naşte uragane și alte catastrofe. Îm- 
preună am putea face pagube însemnate. Natura noastră ne 
face deopotrivă binefăcători, dar și periculoși. Dacă ar fi să in- 
tervenim în legile firii, am putea ajuta mii de oameni, am putea 
evita și împiedica asemenea catastrofe naturale, dar așa, alții 
ar putea să le creeze. Ar fi un haos total, nu am mai respecta 
nicio regulă, ne-am face fiecare regula lui și s-ar alege praful 
de lumea asta. Trebuie să o acceptăm așa cum e ea, lăsată de 
Dumnezeu, cu bune şi cu rele. Nu la forţa fizică și la puterile 
noastre trebuie să lucrăm. Trebuie să lucrăm cu toţii, înzestrați 
sau nu, la gândirea noastră, la modul în care trăim, la atitudine 
și la efectele acestora. 

— Da, dar nu e corect, ar fi bine să poţi face ceva dacă tot 
poți. 

— Înţeleg şi opinia ta şi de multe ori sunt de acord cu ea. 
Să nu crezi că n-am intervenit niciodată. E imposibil să n-o faci. 
Mai ales când e vorba de oameni. Nu te lasă sufletul să fii păr- 
taş la ceva și să lași oamenii să sufere. Mă refer la scară mare. 

— Am înţeles, ai şi tu dreptatea ta. Vrei să spui că în Har- 
monie e numai bine şi pace între cele patru case? 

— Între cele trei. Da, dar, din nou, la scară mare. Copiii sunt 
copii şi cu ei e mai greu să lucrezi, mai fac și boacăne. 

— Cum adică... trei? întrebă David, nedumerit. 

— Apă, Aer și Pământ. Nativii Focului nu sunt în comuni- 
tatea noastră. Avem și noi bubele noastre. 

— Au plecat de bunăvoie sau...? Mi se pare ciudat, unde e 
armonia, atunci, în Harmonie? 

— E o poveste veche. Știu și eu din auzite. Nativii Focului 
s-au crezut întotdeauna superiori și au încercat să conducă co- 
munitatea. Li se părea de drept să fie ei lideri peste ceilalți, în 
vremurile în care nu s-a dorit a fi desemnat un lider. Acum există 
trei Bătrâni, câte unul aparținând fiecărui element. Ei sunt un 
fel de... primari, să spun așa. În acea vreme existau patru Bă- 
trâni, dar nu aveau rol de conducere. Erau, pur și simplu, un 
simbol al înțelepciunii. Nativii Focului nu erau de acord cu 
anonimatul înzestrărilor lor. Doreau să fie cunoscuţi. Mai grav, 
să fie temuțţi. Celelalte trei case s-au aliat involuntar împotriva 
Casei Focului și le-au cerut oamenilor să părăsească comunita- 
tea dacă nu pot respecta regulile. Așa că, într-o noapte au incen- 
diat casele din localitate și au plecat. 

— Toți? Cu toţii au făcut asta? Toţi și-au dorit să însemne 
mai mult decât erau? Mi se pare aiurea să generalizezi. 

— Eu îți spun povestea așa cum am auzit-o la rândul meu. 

— Şi nu ţi-ai pus întrebări? Mă gândesc că erau și copii prin- 
tre ei. 

— Copiii şi-au urmat părinții, sau părinţii s-au impus în fața 
copiilor, cum vrei să o spui. Nu cred că şi-ar fi lăsat vreun pă- 
rinte un copil în urmă. Posibil să nu fi avut cu toţii intenții rele. 
Dar şi-au urmat liderii autoproclamați. 

— Adică tu n-ai cunoscut niciodată vreun Nativ al Focului? 

— Ba da. Din când în când simțeau nevoia să disturbe liniș- 
tea și dădeau buzna peste noi. Întotdeauna au urmărit ceva, 
să ne sperie, să ne dezbine. Vorbesc de cei pe care i-am cunos- 
cut. 

— Aiurea gândirea, adică, nu se poate să existe doar răutate 
în ei! Focul poate fi și benefic, dătător de viață, nu? 

— Probabil, nu m-am gândit niciodată la ei, sincer. 

— Şi acum ce s-a ales de ei? Unde stau? S-au făcut cunoscuți 
așa cum au vrut? 

— Nu știu exact, nu știu dacă au un loc al lor, o comunitate. 
Nu știu nici dacă mai sunt uniți. Asta pentru că, din dorința 
de a ieși în evidenţă, și-au făcut mai mult rău decât bine și au 
reușit să se dezbine între ei, înainte de a ne dezbina pe noi. 
Oricum, gândirea nu mai e ca acum o sută de ani. Cine vrea 
să plece, pleacă, la fel cum am făcut-o şi noi. Rămân pe loc cei 
care se simt confortabil acolo şi care-s mai puţin aventuroși. 
Mama și tata chiar au dat startul căsătoriilor între elemente. 
Acum există mai multe familii mixte. Bătrânii s-au conformat 
într-un final, în sensul că nu i-au alungat pe cei care au neso- 
cotit legile, dar susţin în continuare, cu vehemenţă, căsătoriile 
între case. 

— Ți-e dor de locul ăla? 

— Nu, nu neapărat. De unele lucruri, da. Am trăit acolo o 
bună bucată din viață. Aș fi cinică să spun că nu mă mai leagă 
nimic de ce e acolo. Familia noastră avea o afacere care mergea 
foarte bine. Aveam o mică patiserie-cofetărie, unde lucram cu 
toţii. Mama era șefa, bineînţeles. Zâmbi nostalgic. Îmi este dor 
de praful de făină, de cuptoarele î încinse, de forfota de la mese, 
de mirosul de mirodenii, de gustul bunătăților pregătite de 
mama, de brioșele cu scorţişoară. Îmi e dor de verişorii mei, 
de minunile locului, în general. 

— Sună ca o destinaţie pe cinste. Mai ai rude acolo? 

— Da, este fratele tatălui meu și familia lui. Am trei verișori 
din partea lui, doi băieți și o fată: doi de-o seamă cu mine și unul 
mai mic. Sunt niște neastâmpărați. Mă rog, erau. Nu mai știu cum 
sunt acum. Vorbim pe Skype, dar destul de rar. Nu prea mai 
avem ce să ne spunem. 

— Şi bunicii? 

— De mama mamei ţi-am mai povestit. Este îngeraș acum, 
zise melancolică. Cealaltă “bunică”, spuse apăsat, este aici, cu 
noi. Un fel de soacră cicălitoare, mereu nemulțumită. Și bu- 
nicii, ambii, sunt și ei Sus. Erau de o bunătate exemplară. Toţi 
oamenii buni s-au dus, au rămas restul. 

— Ai rămas tu și părinții tăi, la fel de exemplari, spuse David, 
încercând să ia umbra de supărare de pe fața Monei, care căzu 
pe gânduri. Știi ceva? Te provoc! spuse el. Hai, sus, stăm aici 
ca niște moșnegi care deapănă amintiri. Ar fi cazul să vedem 
ce poți să faci. Mi-ai promis aventură. 

— Aici? întrebă Mona. 

— Dar unde? E câmp și nu e circulat. Hai, nu mai căuta scuze. 
Să mergem dincolo de sălcii, nu sunt mesteceni, sunt doar 
câțiva arbuști, e o vale frumoasă. 

Fără să mai aștepte vreun răspuns din partea ei, David o 
trase după el până ajunseră în locul respectiv. 

— „şi ce vrei să fac? îl întrebă Mona, văzând că el stătea cu 
mâinile în sân și aștepta ca ea să facă ceva. 

— Nu știu, ceva interesant. Nu ai venit cu instrucțiuni de 
folosire. 

Mona puse mâna deasupra unui arbust din fața ei și închise 
ochii. În câteva secunde, arbustul intră în pământ, nelăsând 
vreun semn că ar fi fost vreodată acolo. 

— Taree, zise David, acum înțeleg expresia “l-a înghiţit pă- 
mântul!” 

Mona puse mâna fix în acel loc și se dădu pe spate, trăgân- 
du-l și pe David după ea. 

Cei doi simţiră un mic tremurat, după care pământul din 
acel loc începu parcă să vibreze și să dea pe-afară. Crengi în- 
cărcate cu frunze răsăreau ca prin minune și apăreau din ce în 
ce mai multe, fiind urmate de o tulpină groasă. Odată ce se fi- 
xase, pământul mai vibră o dată. În locul fostului arbust stătea 
acum un copac înalt de aproape zece metri. 

— Cum mama naibii?! făcu David. 

— Pur şi simplu, m-am gândit la el, răspunse Mona. 

— Nu ai fost prea subtilă. Sigur nu-și va pune nimeni între- 
barea: Cum naiba a apărut ăsta aici? Mie îmi convine, mai mult 
oxigen pentru noi, muritorii. Grozav, ai putea crește un bana- 
nier? Ceva exotic? 

— Nu vrei şi o plajă, un șezlong și un cocktail în nucă de cocos? 

— Ar fi perfeeect!! spuse David. 

— Eh, parcă îți povesteam ceva de legile naturii! 

— Da, da.., de-a dreptul plictisitor! Mai departe... 

Mona se ridică în picioare, închise ochii și strânse pumnii. 
Dintr-o dată, deschise palmele și le îndreptă spre copac, de parcă 
ar fi împins ceva spre el. În secunda următoare, cei doi simţiră 
ca un puls de energie care se răsfrângea asupra copacului. În 
câteva secunde, acesta rămase chel, oferind, însă, în același timp, 
un spectacol desăvârşit: toate frunzele pluteau în aer şi se le- 
gănau lin spre pământ, asemeni unor fulgi de nea. 

David se ridicase în picioare, zguduit, şi se uita mândru la 
Mona. 

— Eşti tare! Oxigenul ăla de care ziceam, l-ai cam omorât! 

Fără să spună ceva, Mona atinse copacul ca într-o mângâiere 
și frunzulițe mici formată, într-o clipită, o coroană superbă. Își 
îndreptă apoi pașii înapoi spre sălciile cândva plângăcioase. 
David o urmă, păstrând tăcerea. Ajuns la copaci, se aplecă după 
bluză, spre a pune capăt aventurii de astăzi. Nu se ridică bine, 
că simţi cum este cuprins, fără voia lui, și nu realiza ce Dumne- 
zeu se întâmplă. Până să se dezmeticească, se trezi țintuit de 
una dintre sălcii. Câteva ramuri îl înconjurau și îl prindeau 
într-o strânsoare suportabilă. David se văzu legat de copac, 
fără a putea să-și miște măcar mâinile și realiză că nu mai atin- 
gea pământul cu picioarele. Nu avu timp să strige sau să spună 
ceva. Mona ajunse în dreptul lui, ridicată de o movilă de pă- 
mânt care crescu sub ea, până ajunse față în față cu el. Îi cu- 
prinse capul cu palmele și îl sărută pătimaș, lăsând toată timi- 
ditatea de până atunci la o parte. Câteva din crengile ce-l susți- 

neau pe David o cuprinseră și pe ea în strânsoare, astfel că ajun- 
seră corp lângă corp, amândoi atașați de salcia îndrăgostită 
acum mai mult ca oricând. Clipe nesfârşite, buzele și simțurile 
le arseră puternic, în timp ce salcia îi cobori, încet și lin, pe pă- 
mântul stabil de sub ei. 


XXVIII 


În urmă cu cinci ani se simțea invincibil. Era rege peste regi, 
dorit şi invidiat de toată lumea. Cunoscut drept Demonul, în 
cercul vicios în care se învârtea, Robert era condus de adrena- 
lină și impulsuri de moment. Era un maestru al motocicletelor, 
un maestru cascador, care aducea uimire pe chipurile privito- 
rilor. Nebunia și aventura îi curgeau prin sânge și îi alimentau 
la maxim dorinţa de a fi deasupra tuturor. Adora să fie spaima 
competitorilor, dar mai ales iubea să fie admirat și dezbrăcat 
din priviri de zeci de femei, ce se dovedeau a fi prăzi ușoare. 
Pasionat de mic de motoare și motociclete, după ce a vizionat 
filmul Ghost Rider, și-a dus dorinţa la extrem. Aceea a fost de- 
ghizarea perfectă, la care nu se gândise niciodată până atunci. 
Era un simplu concurent-cascador, cu numere destul de peri- 
culoase și îndrăznețe, dar fără a lăsa spectatorii cu gura căs- 
cată. Focul dinăuntrul lui ardea mai puternic ca niciodată și îi 
era aproape imposibil să-și stăpânească acea trăire de a arde 
de-a dreptul, de a fi unul cu cel care-l călăuzește și-l mistuie. Per- 
sonajul fusese credibil din prima clipă și toată lumea devenise 
uluită și șocată de efectele ce păreau de-a dreptul reale. Secret 
de profesionist, le spusese tuturor. Pur și simplu, am găsit rețeta 
perfectă de a controla focul. Știu când și cum să-l aprind și când să-l 
sting. 

Apelativul Demon venise natural, pe buzele tuturor. Era omul 
care îmblânzise focul. Integrase într-un tatuaj semnul din naş- 
tere, de pe piciorul stâng, care înfățişa o flacără arcuită ce părea 

la fel de real ca un foc ce-i cuprindea întregul picior, de la gam- 
bă până la coapsă. Treptat, îşi însemnase spatele, dar și brațul 
drept, cu aceleași flăcări mistuitoare, o îmbinare perfectă î între 
roşu, portocaliu, galben şi negru. În sfârșit, putuse să se arate 
lumii așa cum era. Fără limite, fără explicaţii, fără a primi re- 
acţii nepotrivite și fără a fi privit ca un ciudat. În scurt timp, câș- 
tigase admirația tuturor, băutura curgea mai ceva ca apa de la 
robinet, fetele erau mereu altele și dornice de aventuri fără 
compromisuri, fără promisiuni şi jurăminte. Nu îi venea să 
creadă că avea viața pe care și-o dorise dintotdeauna. Era liber 
și libertin. Trăia şi simțea perfecțiunea. 

Până într-o zi când s-a schimbat totul. Mama sa a apărut în 
faţa ușii cu un soi de nebunie și frenezie în ochi, pe care nu o 
mai văzuse până atunci. Se vedea rar cu mama sa și vorbeau 
doar ca să treacă timpul. O respecta, însă, pentru copilăria lui 
frumoasă. De la ea învățase multe: să-și forțeze puterile, să-și 
testeze limitele, să-și stăpânească pornirile, dar și să se facă ne- 
văzut atunci când situația o impunea. Totul fusese simțit la in- 
tensitate dublă, deoarece împărțise și împărtășise trucurile cu 
sora sa geamănă, Olivia. Dacă separați erau buni, împreună erau 
magnifici. Erau duo-ul perfect, care se completa întru totul, iar 
împreună creșteau și învățau, fiind de neegalat. 

— Ce vrei, mamă? o întrebase Robert. 

— De unde ştii că vreau ceva? 

— i se citește în ochi. Coci ceva, dar nu-mi dau seama ce, 
îi spusese, în timp ce se apropia de ea. 

— A sosit momentul. Cel pe care-l așteptam de mult. 

— îl aşteptaţi? Tu și mai cine? 

— Noi, toți cei călăuziți de lumina și puterea Focului. Planul 
a fost pus în aplicare și merge strună. Acum trebuie să culegem 
roadele. Rodul, mai exact. 

— Despre ce naibii vorbeşti? Ce plan? Ce rod? Habar n-am 
și, sincer, nici măcar nu vreau să aflu. Am viața mea și, așa cum 
este, e perfectă. 

— Perfectă, zici? De ce? Că momentan ești un cascador de 
succes și fetele fac coadă la patul tău? Crezi că nu știu? Gân- 
dește-te cum ar fi să nu te mai ascunzi? Cum ar fi să poți fi tu 
însuţi, în faţa tuturor? Nu asta vrei? 

— Mi-e bine așa cum sunt, mulțumesc că te-ai gândit la mine, 
spusese Robert, sarcastic. 

— Egoist ca întotdeauna. Aici nu e vorba de mine sau de 
tine, e vorba de noi toți. Trebuie să ne ridicăm. Să luăm ce ne-a 
fost furat și ce ne aparține de drept. Trebuie să luăm puterea, 
să fim puterea și să o exercităm în fața tuturor. Așa ne-a fost 
scris, nu înţelegi? 

— Ok, și ce legătură are cu mine? De ce ai venit la mine cu 
noaptea-n cap? 

— Am nevoie de ajutorul tău! Tu și Olivia vă veţi ocupa de 
cea care ne poate face mai puternici pe noi și mai slabi pe cei- 
lalți. 

— Vrei să omorâm pe cineva că așa zici tu? întrebase Robert, 
mirat. 

— Nu, nu să omorâți. Să luaţi, să răpiți, cum ţi se pare că sună 
mai delicat. Să o aduceţi la noi și, de acolo, o vom prelua noi. 

— Mamă, scuză-mă că-ți spun, dar vorbeşti ca o nebună. 

— Ți se pare prea dificil? De când te dai în lături de la o pro- 
vocare? 

— De când mi se spun doar frânturi. Nu sunt un infractor. 
Care-s riscurile? 

— Pe bune?! Hai, măi Robert, ce naiba, te dai peste cap pe 
un motor în flăcări și te fandosești când vine vorba de o treabă 
ușoară. Intri, iei “pachetul”, îl aduci la mine și gata. 

— Doar atât? 

— Promit. Intri şi ieşi. Nimic mai simplu. 

Robert deschise ochii și privi spre tavan. Trecuseră cinci ani 
de la conversaţia aceasta și i se părea ca şi când ar fi fost ieri. 
Zile și luni la rând blestemase secunda în care deschisese ușa 
mamei sale, dar și secunda în care acceptase să facă totul orbește. 

Și căzuse în capcana întinsă de mâna destinului. Se trezise 
dintr-o dată smuls din viaţa cu care era obișnuit și țintuit într-o 
suburbie liniștită, cu o soție și un copil pe cap. Privind în urmă, 
realiză că n-ar fi crezut nicicând că va putea lua aceste roluri 
în serios. Tipul periculos și aventuros îşi găsise latura sensibilă, 
pe care, de multe ori, ar fi vrut să o îngroape. Dar atunci, doi 
ochi mici îl priveau și totul se năruia. Sau un corp delicat, cu 
piele fină și miros îmbietor, i se cuibărea în braţe și-i mărturi- 
sea dragostea. În ultimii cinci ani trăise alături de o singură fe- 
meie, în timp ce, în restul vieţii sale, toate femeile adunate n-ar 
fi totalizat nici măcar doi. 

— Hei, ce ești așa gânditor? se auzi vocea Emei, care se așe- 
zase pe canapea, lângă el. 

Şi iată, iată femeia care i-a intrat pe negândite în viață și i-a 
dat peste cap tot ce el construise cu greu. Femeia pe care a urât-o 
de-a dreptul și căreia i-ar fi dat foc noapte de noapte, doar să 
scape și să fugă, fără a privi înapoi. Treptat, treptat, însă, când 
zilele de glorie păreau de mult apuse, începuse să o vadă cu 
alți ochi. La urma urmei, știa bine că e la fel de prizonieră ca și 
el, dar ea avea un avantaj: ea habar nu avea despre asta. Da, 
avantaj, căci Robert a trebuit să susțină zi de zi și noapte de 
noapte această farsă nebună. Ura s-a transformat treptat în ne- 
păsare, nepăsarea în acceptare, acceptarea în simpatie și sim- 
patia în iubire. Privind chipul Emei, Robert realiză că s-a îndră- 
gostit ca prostul, cum își spunea, de multe ori. Proximitatea, 
comportamentul ei, felul ei de a fi, grija cu care-l trata, căldura 
cu care-i vorbea, îl făcuseră să lase garda jos. Se uita la ea și 
știa că momentele împreună sunt numărate. Dacă înainte își 
dorea să scape de ea, acum, când numărătoarea inversă înce- 
puse, realiza că o vrea lângă el și pentru el. 

— Robert? continuă Ema, văzând că nu-i răspunde. 

— Da, scuze, am picat pe gânduri. 

— Am văzut asta! murmură Ema, zâmbind. 

— Mă gândeam că mi-ar prinde bine un concediu, o vacanţă. 

Se ridică în șezut și o prinse de mâini. Hai să plecăm! Doar noi 
doi. Să ne suim în mașină, în avion și, pur și simplu, să plecăm. 
Unde vrei tu: la mare, la munte, pe o plajă exotică, oriunde! 

— Ce-i cu hotărârea asta? întrebă femeia, nedumerită. 

— Pur și simplu, cred că ar trebui să nu mai fim așa calculați. 
Să ne aventurăm fără planuri, fără bagaje și cumpărături, să 
fim spontani. Ce zici? Noi doi, singuri, undeva, departe de 
toate și de toţi! 

— Noi trei, vrei să spui, zise Ema, în timp ce-l privea pe sub 
sprâncene. 

— Noi doi sau noi trei, cum vrei tu, doar să plecăm! 

— Robert, nu ştiu ce ţi-a cășunat așa, noi nu suntem de fel 
aventuroși. 

— Şi de ce nu? Putem fi! 

— Nu mi se pare un moment potrivit. Maia trebuie să reîn- 
ceapă grădiniţa, trebuie să ne ocupăm de asta. 

— Tocmai de-aia, face şi ea o pauză bine meritată. O în- 
scriem la toamnă. Putem pleca chiar acum! Conducem până 
unde ne place sau mergem la aeroport și alegem o destinaţie 
de pe panoul de plecări! Maia sigur s-ar bucura! 

— Ooooo, asta chiar că ar fi culmea! Nu știu, minți Ema. În 
plus, nu mă simt prea bine, spuse, ducând mâna la cap. 

— E doar o migrenă, sigur nu trebuie să-ţi faci griji, minți și 
Robert, la rându-i. De o săptămână, încetase să-i mai dea dro- 
gul care-i susținea falsa identitate. Mama sa întrecuse măsura 
și simţea că a sosit momentul să testeze ce e adevărat și ce nu, 
să vadă cum o va schimba pe Ema lipsa acestuia. 

— Mă doare capul ș și nu e numai asta, am niște senzații mai 
ciudate. Mă bucur, însă, că îmi aduc aminte de Maia, pe când 
era în burtică. Închid ochii și simt lovituri în stomac, o simt 
cum comunică cu mine. Îţi vine să crezi? 

Robert o privi nedumerit. 

— Da, continuă Ema, și țin minte cum am fost la cumpără- 
turi înainte ca ea să se nască și am ales pătuţul, păturicile și 

hăinuţe pentru ea. Eu aveam pe-atunci părul mai lung, tu erai 
la fel de zburlit ca acum, zâmbi. Îți aduci aminte? Cred că încep 
să-mi amintesc, spuse ea, emoționată. N-ar fi minunat? îl în- 
trebă. 

— Da, da, spuse Robert cu jumătate de gură. Cum să nu, 
mă bucur enorm să aud asta. 

Acesta e efectul secundar al lipsei drogului sau ce mama naibii? 
se întrebă Robert, care ştia că nu cumpărase niciun pătuț sau 
alte lucruri, în timp ce se chinuia să păstreze aparențele în fața 
“soţiei lui”. 

— Hai să vorbim altădată despre această vacanţă, spuse 
Ema. Să vedem ce mai simţi și mâine despre asta. Poate peste 
noapte îţi trece spiritul de aventură. Eu, una, prefer să rămân, 
am atâtea de făcut și nu ştiu pe ce să pun mâna. Casa asta are 
nevoie de mai multă atenţie din partea mea. 

— Cum vrei, spuse Robert, vizibil deranjat. Casa şi curățe- 
nia nu sunt o prioritate și știi bine. Mă voi gândi mai bine, dar 
sper să te gândeşti și tu, ok? Simt nevoia să schimb aerul, fie și 
pentru câteva zile. 

— Promit că mă gândesc, replică Ema, simţindu-i tonul se- 
rios. 

Robert rămase din nou singur, surprins şi de propunerea 
lui, dar și de dezvăluirile Emei. 


XXIX 


Soneria puternică le dădea de înțeles elevilor că vor începe 
cursurile în câteva minute. Gabi era încă pe hol și butona de 
zor pe telefon, ca nu cumva să se posteze ceva pe internet fără 
ca ea să nu fie printre primele care află. În plus, o așteptase și 
pe Mona, care se dovedise destul de distantă în ultima peri- 
oadă. Simţea că îi ascunde ceva, dar nu reușise să-și dea seama 
ce, cu atât mai mult cu cât Mona lipsea cu desăvârşire de pe 

reţelele de socializare. Când încerca să născocească un plan ca- 
pabil să scoată de la ea informaţiile prețioase, privind spre ca- 
pătul holului, realiză că vestea bombă se derula fix în faţa ei: 
Mona și David numai ce intraseră în școală, împreună, ținân- 
du-se de mână. 

— Ei, drăcie! spuse Gabi în gura mare. 

Ceilalți liceeni care erau pe coridor priveau scena la fel de 
curioși, fiindcă ambii protagoniști erau la prima apariție de 
acest gen. 

Ajunși în dreptul Gabrielei, pe al cărei chip se citea și acum 
șoc și nedumerire, David o sărută scurt pe Mona, fără a-i lua 
în seamă pe numeroșii spectatori. Îi șopti la ureche: ne vedem 
la 12, în față, am o surpriză pentru tine! 

— Spune-mi că am vedenii, i se adresă Gabi Monei. 

— Ușor, Gabi, de ce trebuie să exagerezi? Hai să intrăm în 
clasă, că văd că lumea e tare curioasă azi! 

— Crezi că exagerez? Suntem cele mai bune prietene sau, 
eu una, asta am crezut. Şi trebuie să aflu împreună cu ceilalți 
că te-ai cuplat cu pletosu-ăsta. 

— Şi te mai miri că nu ţi-am spus. Cu atitudinea asta față 
de el, cum aș fi putut să împărtășesc cu tine ceea ce simt? Am 
încercat o dată. Tot ce ai făcut a fost să te străduiești să-mi 
schimbi părerea, în loc să o accepţi. Fiecare avem gusturile 
noastre. Și David, căci are un nume, să ştii, este pe gustul meu. 

— De când se întâmplă toate astea? vru Gabi să știe. 

— Nu de mult, adică ne plăcem de ceva vreme, dar suntem 
împreună de puțin timp. 

— Tata-gardianul ce părere are despre asta? 

— Niciuna, spuse Mona, sinceră. Pentru că nu știe. 

— Cum nu știe? întrebă Gabi, mirată. Aveam impresia că le 
știe pe toate. 

— Are mult de lucru în ultima perioadă, minți Mona. Asta, 
dacă nu ai observat că nu mai face pe gardianul... 

— Super-tare! Ţi-ai câștigat într-un final independenţa, era 
și timpul. Și zici că-ţi place pleto... David, adică, se corectă 

Gabi, înainte de a spune tot cuvântul. Atunci, ce să-ți zic, sper 
să fie cel care ţi se potriveşte, să nu fie cazul, cândva, să-ți amin- 
tesc: ţi-am spus eu! 

— Mulţumesc, spuse Mona, în timp ce își îmbrățișa prietena 
pe care știa că, în ultimul timp, o evitase tocmai pentru a nu-i 
da explicații și justificări. 

— Lăsându-l pe David la o parte, toată lumea se întreabă 
dacă va fi sau nu o petrecere de ziua ta. 

— Toată lumea? Care toată lumea? 

— Prietenii, colegii. 

— Prietenii mei se pot număra pe degetele de la o mână, 
aşa că... 

— Haide acum, nu e ca şi când la o petrecere trebuie să fii 
la cataramă cu toți invitații. l 

— Habar nu am, recunoscu Mona. Nu m-am gândit la asta! 

— Nu te-ai gândiiit? întrebă Gabi, mirată. Mai este o săptă- 
mână până la ziua ta. Trebuia să ai deja DJ-ul stabilit, locația, 
rochia! Pe ce planetă trăieşti? O dată faci 18 ani! Aniversarea 
mea este peste două luni și deja am totul aranjat. 

— Pur și simplu, recunoscu Mona. Petrecerile nu prea sunt 
pe gustul meu. Nici nu am vorbit cu tata despre așa ceva. Nu 
știu dacă e ceva ce îmi doresc... 

— Cine nu-și dorește o petrecere de ziua lui? Pe bune?! Mă 
dezamăgești, dragă prietenă. Acum, cu noul iubit la orizont, 
ar fi dublă sărbătoare. Chiar dacă e aproape imposibil de orga- 
nizat, te ajut cu mare drag, trag nişte sfori și se rezolvă! 

— Mulţumesc de iniţiativă, rămâne să mă gândesc. 

— Fă-o! Și fă-o repede, că nu e timp de pierdut. O fată are 
domnul E., nu cred că se zgârceşte acum! 

— Nu e vorba de el, ci de mine. Nici el nu cred că s-a gândit, 
pentru că nu m-a întrebat nimic. Și, în plus, mai e o lună până 
la banchet, e suficient pentru mine. 

Fără să mai zică ceva, Gabi intră în clasă, făcându-și cruce 
la auzul spuselor prietenei sale, care se comporta oricum, nu- 
mai ca un adolescent normal nu. 

Orele din ziua aceea trecură greu pentru Mona, fiindcă nu 
se putuse gândi la nimic altceva decât la “surpriza” care o aș- 
tepta la finalul cursurilor. 

— Unde mergem? îl întrebă pe David, curioasă, când ieșiră 
amândoi pe poarta școlii. 

— Curiozitatea a omorât pisica, râse el. Avem puțin de mers 
pe jos, dar nu e nicio grabă, așa-i? spuse cu un aer șarmant, 
care o năucea de fiecare dată. 

După 15 minute de mers, David se opri și intonă, cu o voce 
ca de robot: Aţi ajuns la destinație! 

— Spune-mi şi mie, ce căutăm aici, de fapt? întrebă ea, ne- 
dumerită. Ai spus că ai o surpriză pentru mine! 

— Ta-daaaa, spuse David, arătând cu mâinile spre uriașul 
mall care se afla în faţa lor. 

— Asta-i marea surpriză? M-ai adus la mall? Să facem ce, 
mai exact? 

— Shopping, bineînţeles! 

Crezând că n-a auzit bine, se uită la David cu o privire pă- 
trunzătoare... 

— Tu chiar vorbeşti serios! exclamă, când realiză că David 
nu glumea. Ok, shopping să fie! De ce ai nevoie? Sincer, mă 
simt măgulită că vrei să-ți fiu părtașă la cumpărături. 

— Nu, nu, nu, ai înțeles greșit. Eu nu am nevoie de nimic. 
Pentru tine suntem aici! 

Mona îi aruncă din nou acea privire care cerea explicaţii. 

— Ai spus că vei face schimbări în garderobă și până acum 
ai arătat tot ca o pumă, îi spuse, zâmbind. 

— N-am avut timp, se scuză fata. 

— Tocmai de-aia am ajuns aici. Ba nu ai timp, ba uiţi, ba te 
faci că uiţi. 

— Heei, nu este adevărat, protestă ea. 

— Demonstrează-mi! În plus, se apropie ziua ta, poate gă- 
sim şi vreo rochiță drăguță. 

— Și tu începi cu ziua mea? 

— Păi? 

— Gabi mă tot întreabă de petrecere: dacă ţin, unde țin, cu 
cine, bla, bla, bla... 

— Nu sunt fan petreceri de acest gen, așa că intenţiile noas- 
tre sunt diferite. Mă gândeam la o plimbare în doi. 

— Nici eu nu mă dau în vânt după așa ceva, sincer, unde mai 
pui că vorbim acum de petrecerea de 18 ani. E prea... compli- 
cat. Bunica Sara ar face spume dacă ar afla despre așa ceva. 
Dacă ar fi după ea, m-ar închide într-un turn până ar trece ani- 
versarea. 

— Despre ce Dumnezeu vorbeşti? 

— A, nimic interesant, plictisitor de-a dreptul, o mare go- 
goașă înflorită. 

— Tot n-am înţeles, e ceva ce trebuie să știu? Să-mi fac griji? 

— Nu, nimic, am spus. Îţi povestesc cu altă ocazie. Hai să 
intrăm, schimbă Mona subiectul. 

După câteva magazine în care s-au învârtit fără a cumpăra 
ceva, se arătă plictisită și obosită. Recunoscu că ar fi preferat o 
înghețată sau un suc în locul alergăturii prin magazine. 

— Nu plecăm de-aici cu mâna goală. Trebuie să-ţi dai mai 
mult silinţa. Pe bune, acum, tot ce ai făcut a fost să întorci câ- 
teva umerașe de pe o parte pe alta. Să mai spun și că toate hai- 
nele la care te-ai uitat au fost... negre? 

— Vai, cât eşti de serios! Bine, bine, mai intrăm în două ma- 
gazine, maxim trei, și-apoi plecăm. 

— Ok! încuviință David. Dar mă lași și pe mine să aleg. 

— Asta da glumă, adică vrei să fiu o păpușă dirijată de al ei 
păpușar? râse Mona. 

— Sigur n-o să mă uit după haine de păpușă, nu sunt genul. 

După încă o jumătate de oră, cei doi ieșeau din cel de-al 
treilea magazin, ultimul desemnat de Mona, fiecare cu câte 
două pungi în mâini. 

— Vezi ce înseamnă să te laşi pe mâna mea? spuse David, 
mândru. 

— Da, într-adevăr, nu știu ce m-aș fi făcut fără un asemenea 
specialist în modă, replică Mona ironică, zâmbind. Ai putea să 
te gândești serios să devii stilist. Ţi-ai face o grămadă de prie- 
tene și prieteni, râse ea cu poftă. 

— Da, da, poţi glumi cât vrei. Facem inventarul: trei trico- 
uri, o pereche de blugi, una de pantaloni, două fuste, o cămașă 
și două rochii. Niciun articol negru. Avem așa, spuse, în timp 
ce deschise plasele: alb, crem, verde, flori și imprimeuri. Sunt 
mândru de tine! Bravooo! Te las să-mi faci cinste cu ceva bun, 
că mi-e o foame... 

— Ce galant ești? Adevărat gentleman, auzi, să fac eu cinste. 

— Zgârcito, râse David, în timp ce se îndreptau spre scările 
rulante. 

Mona se uită o fracțiune de secundă în spate, iar când se în- 
toarse, simți că-și pierde echilibrul, suficient pentru a da peste 
cineva și pentru a scăpa pungile. 

— Mă scuzaaaţi, nu v-am văzut! N-am vrut, sunt o împie- 
dicată! exclamă ea, în timp ce-și strângea lucrurile de pe jos. 
Mâna i se atinse de o altă mână, întinsă tot după hainele ei, și 
vocea pe care o auzi îi cutremură toate simţurile. 

— Scuze, nici eu nu m-am uitat pe unde merg. Eram atentă 
la cea mică! 

Se ridicară amândouă în picioare, în acelaşi timp, și David 
observă instantaneu privirea şocată, înmărmurită, a prietenei 
lui. 

— Îmi cer scuze din nou, auzi încă o dată, ca o melodie, vo- 
cea femeii blonde din faţa ei. 

Da, părul era altfel, altă formă și culoare. Pielea îi era parcă 
și mai albă, aproape transparentă. Ochii albaştri păreau un pic 
greoi și mai obosiţi, pleoapele mai căzute, privirea mai rece și 
mai goală. Câteva riduri în jurul ochilor spuneau doar că au 
trecut câțiva ani peste persoana știută de ea. Cinci, mai exact. 

După cinci ani de zile, Mona se vedea față în față cu mama 
ei, care părea a nu avea aceleași trăiri puternice ca ale ei. 

Ochii i se umplură instantaneu de lacrimi, în timp ce luă ul- 
timul articol vestimentar din mâna femeii, care o privea ca pe 
o străină. Se uită la ea și nu ştiu cum să reacționeze: i s-ar fi 
aruncat în brațe și ar fi învăluit-o într-o mie de sărutări și vorbe 
de dor, dar fața mamei sale nu exprima nicio căldură familiară, 
ci doar politețe și bun simț. Picioarele îi tremurau, inima îi bă- 
tea nebunește, trupul îi devenea din ce în ce mai greu și în- 
cerca cu disperare să-și stăpânească trăirile, pornirile. În timp 
ce-și atinseră degetele, cele două emanară o lumină care le în- 
vălui tot trupul. David rămase șocat de imaginea care se derula 
în fața ochilor săi: cele două străluceau viu, dar discret, părul 
le era și el strălucitor, de parcă ar fi fost cuprinse de un fel de 
aură. Toate acestea, alături de reacțiile Monei, l-au făcut pe 
David să realizeze cine era femeia. Mona vedea cum, chiar și 
după atât timp, trupurile lor vibrau la unison, magia dintre ele 
era încă vie, energiile li se aliniau și se contopeau. Emana lu- 
mină, compatibilitate, iubirea reciprocă pe care cea din faţa ei 
părea a nu o înțelege. 

— Ce... Dumnezeu?! rosti femeia, în timp ce întinse mâna 
în faţa ochilor și o roti dintr-o parte în alta. Ești bine? o întrebă 
pe Mona, al cărei chip expresiv şi înmărmurit o contraria și în- 
duioșa, deopotrivă. 

Cât să se poată stăpâni? Ce să facă? Să spună sau, dimpo- 
trivă, să menţină tăcerea, în aceste infinite momente care se 
derulau accelerat? De fiecare dată când își imagina cum va fi 
reîntâlnirea, se vedea aruncându-se în brațele mamei sale. Ştia, 
în adâncul sufletului, că ea n-ar fi plecat niciodată de bunăvoie 
de lângă ei. De aceea, realiza că o va trata cu căldură și înțele- 
gere și, mai ales, cu o iubire nemărginită, când o va revedea. 

Acum, însă, când se găsea în fața ei, se simţea lipsită de apă- 
rare, părăsită de puteri şi motivaţie. Privea spre mama ei, care 
ținea de mână o copilă, lucru pe care nu și l-ar fi imaginat nici- 
odată. Realitatea căpătase, brusc, un alt contur, unul fumuriu 
și opac. Mona își mușcă ușor limba care ar fi vrut să strige: 

MAMAAA. Dar făcu câțiva pași în spate, dând în permanenţă 
din cap, ca și cum ar fi negat sau dezaprobat ceva. Se îndepărtă 
tot mai mult, lăsând-o pe femeie mirată și nelămurită. Se opri 
când văzu că aceasta se întorsese și dădea să plece și-i strigă: 

— Blondul nu este culoarea ta! 

Se întoarse și fugi, în timp ce lacrimile i se prăvăleau pe obraz 
fără încetare. David alergă după ea. O ajunse și o luă în brațe. 
Mona se prăbuși în genunchi, nereușind să-și potolească plân- 
sul. David o mângâie ușor pe cap și o sărută, şoptindu-i: 

— Gata, gata, știu, am înțeles! 

Printre suspine, Mona ridică ochii spre el, spre a-i confirma 
gândurile: 

— E mama, mama mea! De ce s-a comportat ca și cum nu 
m-ar cunoaște?! De ceee?! 

— Nu ştiu, nu știu! încercă David s-o liniștească. Dar vom 
afla, îți promit! 


XXX 


Trecuse o oră de la întâlnirea dintre Mona și Ema, iar fata 
încă tremura și nu-și putea controla trăirile. 

— Hai să te duc acasă, îi spuse David. Hai, liniștește-te, vom 
găsi o cale să aflăm adevărul. Până atunci, cred că ar trebui să-i 
spui tatălui tău despre asta. 

— Ceee!? Nu, în niciun caz, răspunse fata, ștergându-și ochii 
cu dosul palmelor. Nu am ce să-i zic, nu știu nimic, l-aș da şi 
pe el peste cap aiurea: Hei, tată, știi ceva? Mama trăieşte, se plimbă 
prin mall cu o fetiță de mână! Cum sună asta? 

— Chiar nu știu cum să-i spui, dar rămân la părerea mea 
că trebuie să știe. 

— Și, să zicem că-i spun, ce facem mai departe? Nu știu 
unde s-a dus, nu ştiu nimic despre ea. Asta ar însemna să ia 
din nou orașul la colindat, zile și nopți la rând. 

— Ok, şi-atunci? Ne prefacem că n-am văzut-o? întrebă el, 
vizibil derutat. Este dreptul lui să ştie și dreptul lui să găsească 
o soluţie de rezolvare, în felul lui. 

— Nu știu, poate că o să colind eu orașul, mai vin la mall, 
habar n-am! Cumva și cândva voi da iar peste ea! 

— Mona, hai să fim serioși. E ca şi cum am căuta acul în 
carul cu fân. Dacă îi spui tatălui tău, sunteți doi, sunteţi o echi- 
pă, dar, mai ales, la urma-urmei, sunteți o familie. Sunt sigur 
că nu te va îndepărta din această misiune. Propune-i să lucraţi 
împreună. Nu mai ești un copil de data asta și eu cred că va 
merge. Și, sincer, la cum arăţi acum, nu ştiu ce scuză bună ai 
putea inventa să se potrivească cu ochii tăi roșii și umflați de 
plâns. Îţi trebuie o poveste bună de tot. 

— Găsesc eu, îi spun că mi-ai dat papucii şi că sufăr, spuse 
ea, schițând un zâmbet în colțul gurii. 

— Ha, ha, nici măcar nu ştie că suntem împreună! Îi dai două 
lovituri într-una. Bună asta, trebuie să recunosc. Dar minciuna 
are picioare scurte, te vei da cumva de gol și zic că nu are rost 
să te complici așa. Fii sinceră, vei avea mai mult de câștigat. 

Mona se opri din mers şi-i arătă lui David că sus, undeva, 
în această scară de bloc, era casa ei. 

David se opri în faţa ei, o luă de obraji, îi dădu un sărut 
scurt și-i spuse: 

— Doar ia, te rog, în considerare și ce am spus eu! Promite-mi, 
măcar, că te vei gândi și la varianta asta. 

— Ok, dar hai și tu până sus! Nu-mi vine să stau singură 
acum. Cred că fie o iau razna, fie întorc casa cu fundul în sus! 

— Şi tatăl tău? 

— Teoretic nu e acasă. Are și el de lucru: lucrează de acasă, 
dar mai merge și pe teren, cu acte, asigurări, ceva plictisitor, 
oricum. 

— Teoretic? Adică s-ar putea să fie acasă? 

— Vai, ce fricos ești. Nu e mașina aici, deci e plecat. Haide, 
ne uităm la un film... Vreau doar să nu mă mai gândesc la asta. 
Nu acum, când nu pot gândi clar și obiectiv. 

Ajunși sus, David observă că apartamentul lor nu era de- 
parte de ceea ce-și aranjase el de unul singur. Au intrat într-un 
hol mic și îngust, în care se afla un dulap pentru pantofi și o 
măsuță cu tot felul de lucruri, aruncate, pur și simplu. Pereții, 
nu neapărat murdari, dar nici curați, îşi spuse el. Se vedea clar că 
e nevoie de o zugrăveală serioasă. Ușa din față, de la ce bănuia 
că este un living, era deschisă și întrezărea o canapea crem, 
ușor deteriorată, scămoșată și uzată pe alocuri. 

— Cee?! întrebă Mona, văzând nedumerirea de pe chipul 
lui David. Te așteptai să găsești un apartament drăguţ, cochet, 
aranjat cu gust? Îmi pare rău să te dezamăgesc. Acum, să crezi 
că am fost sinceră când am spus că te admir. Tata a luat întot- 
deauna toate locuinţele unde am stat drept locuinţe temporare, 
așa că nu am investit. Mi-a promis, însă, că anul acesta vom 
aranja și noi puțin. i 

— Scuze, probabil crezi că sunt cam necioplit că mă holbez 
așa. 

— Nu, stai liniștit. De ce crezi că nu vine nimeni niciodată 
la mine? Nu e nici pe departe o casă unde să te simţi acasă, 
foarte confortabil. Este aiurea, recunosc. Dar va fi mai bine. 
Sau, mă rog, așa credeam până astăzi. la un loc, te rog, îi spuse, 
făcându-i semn spre canapea. Mă duc să fac un duș rapid, 
poate mai salvez aparențele. Fă-te comod. Atât cât poţi, zâmbi 
Mona. 

— Ok! spuse David, liniştit. 

Rămas singur în living, băiatul se așeză cuminte pe canapea, 
ținându-și mâinile pe genunchi, ca pentru inspecţie. Pe pere- 
tele opus observase o bibliotecă cu zeci de cărți îngălbenite și 
se întreba dacă sunt ale lor sau le-au găsit aici când s-au mutat. 
Se ridică şi se îndreptă spre ele, pentru a le studia mai de a- 
proape. Era un adevărat mozaic: de la Insula Misterioasă, a lui 
Jules Verne, Hamlet, de Shakespeare, impresionantul Shogun, 
al lui Jamess Clavell, până la Crimă și Pedeapsă şi Idiotul lui Dos- 
toievski. Ultimul raft era dedicat cărților istorice, cu precădere 

celor ce vorbeau despre cele două războaie mondiale. Intere- 
santă colecţie, își spuse David. Nimic nou, nimic din literatura 
contemporană, nicio carte science-fiction sau romantico-siro- 
poasă, cum ştia sigur că se găseau în fiecare casă. 

În fața cărților, David observă câteva poze înrămate. Con- 
centrarea îi fu întreruptă de zgomotul de dincolo de ușa în- 
chisă a apartamentului. Cineva se pregătea să intre în casă. Și 
nu oricine, ci tatăl Monei, îşi spuse David, ușor panicat. Ar fi 
strigat- o pe Mona, dar nu voia să atragă atenția asupra lui și 
nici să pară un fricos. Îi veni în gând să caute camera Monei și 
să se refugieze acolo, dar realiză că dacă l-ar găsi acolo, ar fi fost 
şi mai grav. Poate iese Mona până intră tatăl ei, încercă David să 
se consoleze. Realiză, însă, că era prea târziu pentru a căuta o 
portiţă de scăpare și că trebuia să se poarte cât mai firesc și na- 
tural. 

Pot face asta, îşi spuse, chiar dacă se gândise altfel la prima 
întâlnire cu tatăl prietenei sale. Auzi respirația persoanei din 
hol, dar şi pașii care se îndreptau spre living. Regreta acum că 
fusese băgăcios și se ridică de pe canapea, unde ar fi dat do- 
vadă de politețe şi nu de curiozitate. 

— Ce mama naibii! exclamă Eric brusc, când îl văzu pe David 
la el în sufragerie. Vocea îi deveni mai aspră și mai puternică: 
Ce cauţi aici? Spune repede!! 

— Eu sunt... Dar cine sunteți dumneavoastră? îl întrebă pe 
bărbatul blonduţ, cu ochi verzi, din faţa lui, pe care nu-l mai 
văzuse niciodată. Monaa, strigă, e un necunoscut la tine în 
casă, ar fi bine să te grăbești! 

— Cee? exclamă Eric. Ce mama naibii faci? îl întrebă pe Da- 
vid, care se grăbea să iasă din cameră, punându-se fix sub to- 
cul ușii, blocându-i trecerea. 

— Asta-i casa mea, așa că singurul necunoscut ești tu, băiete! 

— O0OOOooooo, fuck! se auzi Mona. Vin imediaaaat! 

— Eu sunt iubitul Monei şi, din câte știu, stă doar cu tatăl 
ei. Care... nu sunteți dumneavoastră! 

— O, așadar mă iei la răspundere în propria casă? 

— Sunteţi proprietarul? întrebă David, oarecum ușurat. 

Bărbatul zâmbi. 

— Ştii, ești simpatic, într-un fel, şi destul de curajos. Este de 
necontestat faptul că ai un excelent simț al umorului. 

— Mulţumesc! spuse David, care nu mai înțelegea nimic și 
merse cu spatele, ca racul, pentru a se așeza pe canapea. 

— Mai spune-mi o dată, te rog, cine eşti? Mi s-a părut că ai 
zis iubitul Monei şi, din câte ştiu, ea nu are așa ceva! 

— Da, tată, ai auzit bine, e iubitul meu! se auzi vocea Monei. 

— Tată? se miră David. 

— Iubit? întrebă Eric, în același timp cu David. 

— Dumnezeule, calmaţți-vă amândoi! exclamă Mona. Se 
pare că am uitat să-ţi spun unele detalii. 

— Mona, l-am văzut pe tatăl tău de mai multe ori, era mai 
în vârstă, grizonat. Gen George Clooney. Știu sigur că am văzut 
bine, iar nea' Leonardo DiCaprio de-aici zice că e tatăl tău și 
tu îi zici la fel! 

— Da, el e tatăl meu! Şi cel pe care îl descrii tu este... tot tatăl 
meu. Tata are darul înfățișării, adică poate părea altfel în ochii 
celor din jur. Când ne-am mutat aici, cu gândul să nu-l recu- 
noască posibilii răpitori ai mamei, a luat o altă înfățișare, de 
ochii lumii. 

Eric, vădit intrigat, spuse pe un ton apăsat, trăgând-o pe 
Mona spre ușă: 

— Mona, ce faci? De ce împărtășești așa ceva cu el!? 

— Liniștește-te, tată. Oricum știe tot! 

— Tot, adică cum tot? întrebă el, nescăpându-l pe David din 
ochi. 

— Tot, tot! Despre noi, despre mama, despre capacităţile 
noastre! 

— Ai înnebunit de-a binelea? se răsti Eric la ea. Mă chinui 
de atâta timp să te ţin în siguranţă și tu ce faci?! 

— Tată, vreau să am o viaţă normală. Asta înseamnă să am 
încredere și să acord încredere persoanelor dragi mie. Așa am 

simțit, să-i spun. Cum m-am săturat să tot fugim și să ne tot 
mutăm, tot așa m-am săturat să fug de ceea ce sunt eu. 

— Mai ştie cineva? Gabi? I-ai spus şi ei? 

— Nu, nu mai știe nimeni. 

— Bine, mă gândeam că ai făcut public pe Facebook. Sau 
păstrezi momentul să faci un spectacol, poate la banchet, să fii 
sigură că nu-l ratează nimeni. 

— Tată, încetează! Nu o lua așa. Eu, una, mă simt mult mai 
bine, parcă mi-am luat o piatră de pe suflet. Ar trebui să încerci 
şi tu. Din câte văd, ai o nouă apăsare pe care o ţii pentru tine. 

— Să nu schimbăm subiectul! Iubitul, pe bune? spuse Eric, 
arătând către David. 

— Da, tată. Atâta te mai miri. Și ai văzut cum îl priveam, nu 
te face că plouă, acum. 

— Da, am văzut! L-am și recunoscut, de-aia nu l-am luat în 
şuturi când am intrat și l-am găsit plimbându-se prin living ca 
la el acasă. Aș fi vrut să-mi zici şi mie. 

— Tocmai ţi-am spus, încercă Mona să o dreagă. 

— Nu, tocmai aţi fost prinși! E altceva, spuse Eric, lăsând 
garda jos. 

— Eu ar trebui să plec, încercă David să se sustragă. 

— Nu! strigă Mona. Rămâi! 

— Dar nu vreau să încurc. Domnule Eric, îmi pare rău, sin- 
cer. Cum era să știu? Este foarte... cool ce puteți face, spuse în- 
tr-un final, regretând imediat proastele cuvinte alese. 

— Cool, auzi!? făcu Eric, zâmbind. 

— Ăăă, puteți lua orice chip? întrebă David, curios. 

— Adică a lui Leonardo DiCaprio? râse Eric. Nu, nu pot! Te 
uiţi cam mult la X-men, cred. Pot adapta trăsăturile feței, nuan- 
tele, părul, dar nu pot lua chipul tău, pur şi simplu, doar că te 
văd, că trec pe lângă tine. Altceva mai vrei să știi? întrebă ironic. 

— Nu, spuse David. 

— Ok, că eu vreau să ştiu despre tine. Spre exemplu, ce in- 
tenţii ai cu fata mea? 

— Tatăăă! strigă Mona. 

— Pe bune?! întrebă David. Intenţii, ca pe vremuri? Dacă o 
plac cu adevărat, la asta vă referiți? Că doar nu mă întrebaţi 
dacă vreau să o iau de nevastă. Nu că nu aș vrea, în viitor, doar 
că, pfff, se încurcă David, cu limba aproape împleticită. 

Cei doi se uitau urât la el și David regretă că iar l-a luat gura 
pe dinainte. 

— Vă rog să mă credeţi că, de obicei, nu sunt așa stângaci 
sau impertinent. Mă intimidați puţin. Altfel îmi imaginam că 
o să vă cunosc. 

— Şi ce, îţi făceai un discurs dinainte? întrebă Eric, râzând. 

— Poate, recunoscu David. O plac pe Mona, mult. Îmi place 
compania ei și îmi place că a fost sinceră cu mine, fiindcă la fel 
am fost și eu cu ea. David făcu o pauză pentru a analiza ce va 
spune mai departe. 

— Glumeam cu tine, relaxează-te! îi spuse Eric, în timp ce 
îi puse mâna pe umăr. Şi, ce coaceți voi doi? 

— Cum!? întrebă Mona. 

— Vă uitaţi așa, unul la altul, de parcă vă faceți semne... Ce 
ascundeți? Altceva decât relația voastră... 

— Nimic, spuse Mona, mă gândeam că poate vrea să plece. 

— Cum, chiar acum, când începem să ne cunoaștem? zâmbi 
Eric. Și tu, ce arăţi așa... plânsă? 

— N-am nimic. 

— Ei, nu, haide, dacă tot suntem la ora confesiunilor! 

— Poate ar trebui să spui tu, tu ești cel care lipsește din nou 
și care ascunde ceva. 

— Nu-i nimic... important! 

— Pe bune?! Permite-mi să nu te cred! Iar fugi de mine, iar 
mă minţi. În față. O faci și acum. Când o să depășim etapele 
astea? Chiar nu merit și eu încrederea ta? 

— E... complicat, Mona! Sincer! 

— Şi, crezi că nu pot face față? Crede-mă, pot, nici nu-ți poți 
imagina prin ce trec eu acum. Cum a fost ziua de astăzi pentru 

mine, spuse Mona, în timp ce lacrimile-i năvăliră pe obraji. Așa 
că, vorbeşte cu mine și nu mai fi secretos. 

Eric se apropie de fiica lui și vru să o ia în brațe, dar ea se 
zbătu, dându-se înapoi. 

— Mona, nu pot. Nu încă. Da, e ceva ce nu ţi-am spus, dar 
încă nu e momentul. Nu știu cum să o fac să fie bine. Nu am 
suficiente răspunsuri. Mi-e teamă că te voi răni și mai mult, și 
de aceea aleg să tac. 

— Ei bine, nimic nu poate săpa mai adânc decât rana dobân- 
dită astăzi, pe nepusă masă! Tu poți trăi cu o asemenea rană, 
tată? Cu o nouă rană? 

Eric se uită nedumerit la ea, în timp ce David își dădea sea- 
ma că va spune pe cine văzuseră ei astăzi, dar nu într-un mod 
diplomat, cum se gândise el. 

— Mama trăiește! Am văzut-o azi, ce zici de asta? 

Mona nu remarcă pe faţa tatălui ei nici mirare, nici durere, 
așa cum ar fi crezut, ci mai mult acceptare. 

— Ştiai! făcu ea. Bineînţeles că știai... 

Şi o durere sfâşietoare îi cuprinse sufletul. 


XXXI 


De la întâlnirea cu bărbatul misterios, Ema începuse să pună 
sub semnul întrebării tot ce i se întâmpla, toate clipele şi eveni- 
mentele prin care trecea. Totul i se părea suspect: de la ceștile 
de cafea aranjate parcă prea bine, până la hainele care păreau 
a vorbi despre altcineva. Cel mai mult și mai mult, însă, i se pă- 
reau suspecți oamenii cu care interacționa: dacă erau nepoliti- 
coși, erau de-a dreptul nepoliticoși, la extrem, dacă erau atenţi 
cu ea, erau prea atenţi, dacă se purtau indiferent, sigur urmă- 
reau sau ascundeau ceva. Lumea, așa cum o știa, încetase să 
mai existe. Siguranța pe care o simţise întotdeauna alături de 
familia ei fusese înlocuită de îndoieli și de posibile primejdii. 

Adevărurile, cândva spuse, erau acum o mare de minciuni și 
șovăieli. Lumina care o înconjurase până mai deunăzi se trans- 
formase brusc într-o pâclă groasă și întunecată. Cel mai tare o 
durea faptul că începuse să nu mai aibă încredere în oameni, 
când ea fusese întotdeauna o apărătoare acerbă a celor din jur, 
fie ei şi necunoscuți, care îi păreau credibili. Oameni pe care îi 
știa de ani buni începuseră să se comporte altfel cu ea sau în 
preajma ei, sau cel puţin asta simţea de fiecare dată când se în- 
tâlnea cu cineva cunoscut. 

Simt că îmi pierd mințile, îşi spunea, când realiza că exage- 
rează și că gândurile ei transcendau realitatea. În astfel de mo- 
mente era conștientă că brutarul nu avea nimic de împărțit cu 
ea și că pâinea puțin mai arsă pe care o primea nu era o conspira- 
ție împotriva ei. Totul culmina cu durerile de cap, care parcă-i 
zguduiau întreg trupul. Avea zile când nu se putea concentra 
din cauza zgomotului asurzitor care-i năvălea mintea. Gân- 
durile ei mereu organizate și mintea ei lucidă îi păreau adesea 
amintiri, mai ales că erau momente când nu putea finaliza ceva 
ce începuse, căci uita ce are de făcut. Se trezise de două ori în 
ultima săptămână, în miez de noapte, în curte, și nu înțelegea 
ce Dumnezeu se întâmpla cu ea. Somnambulă știa bine că nu 
era, mai ales că realizase că se îndrepta spre un anumit loc, dar 
nu-și putea controla pașii, care erau ghidaţi de alte simțuri. Se 
simţea ca o marionetă dirijată, culmea, tot de ea, dar o altă ea, 
la un nivel atât de profund că nu reușea să depisteze sursa pro- 
priilor porniri. Gândindu-se la cele întâmplate, cel mai mult o 
speria gândul că va răni pe cineva fără să vrea. Ce Dumnezeu 
se întâmplă cu mine? se întrebase, aproape plângând. Și ce se 
întâmplă cu cei din jurul meu? 

Pe Robert îl vedea altfel, ceva se schimbase și la el. Brusc, îl 
lovise ideea de a pleca în vacanţă, pur și simplu, pe nepusă 
masă. Tocmai acum, când Maia era vulnerabilă și când un străin 
se hotărâse să-i bulverseze existența. Totul este... doar o coinci- 
dență, aşa-i? părea Ema că-și întreabă cealaltă latură a ei, care 

cumva știa și simțea mai multe în ultima perioadă. Iar pe Maia 
nici măcar nu o luase în calcul, își aduse perfect aminte, chiar 
dacă apoi încercase să-și dreagă afirmațiile. Totul și toate i se 
păreau suspecte. Dacă îi mai venea în minte și întâlnirea cu 
fata aceea din mall, nu mai înțelegea nimic. Emei i se zbârlea 
şi acum pielea când rememora acea întâlnire bizară. Simţise 
cu acea fată o chimie de nedescris și o familiaritate pe care nu 
și-o putea explica. Mai mult de-atât, dincolo de normalitate, 
atingerea dintre ele declanșase un fel de reacție nemaisimțită, 
negândită, cumva imposibilă, metafizică. O lumină și o strălu- 
cire de neconceput îi invadase trupul și simţise de parcă ar fi 
trecut dincolo de ea, de corpul său fizic și o condusese într-un 
loc pur şi sacru. Acolo era și ea, fata din faţa ei, căreia, chiar 
dacă nu o mai văzuse niciodată în viața ei, simțea că-i poate 
încredința până şi cele mai ascunse trăiri. Cumva, fără să-și 
poată explica cum, această necunoscută, o a doua necunoscută 
în viaţa ei, simţea același lucru ca și ea. Parcă timpul se oprise 
în loc, preț de câteva secunde și doar ele două puteau conștien- 
tiza asta. Vibraţia o speriase de-a dreptul, mai ales că simţea 
din nou ce simțise la întâlnirea cu bărbatul care îi dăduse viața 
peste cap. E ceva putred la mijloc, îşi spuse. Trebuie să fie, nu se 
poate să fiu doar nebună. Cineva se joacă cu mine, de mă face să mă 
îndoiesc până şi de propriile-mi gânduri. Trebuie să fac ceva, să-mi 
reiau viața în propriile mâini din cele ale păpușarului care crede că 
soarta mea i se cuvine. Eu sunt stăpâna mea, doar eu! 

Regreta că n-apucase s-o urmărească pe fata din mall, care 
păruse de-a dreptul afectată de întâlnirea lor. Micuța Maia, 
neglijată, îi făcuse un adevărat scandal, încât nu doar că trebu- 
ise să-i ofere toată atenţia, ci chiar să părăsească magazinul. 

— Mamaaa, se auzi vocea pisicoasă a Maiei. Ce faci? Iar pari 
supărată! îi spuse mamei, pe care o văzu trântită pe canapea, 
ținându-și capul între palme. 

— Nu, nu sunt supărată, sunt doar puțin distrată, cu mintea 
în altă parte. 

— Păi, în ultimul timp, cam tot așa ești. Nu ne-am mai jucat 
și noi deloc. Când o să facem asta? Şi nu mi-ai mai făcut nici 
clătite, de mult, spuse Maia, pe un ton trist. 

— Micuța mea, zise Ema, întinzând braţele spre Maia şi 
dându-i astfel de înțeles să se apropie și să se cuibărească în 
ele. lartă-mă, ai dreptate! Dar voi îndrepta asta, începând de 
astăzi. O sărută pe frunte și se ridică, luând-o de mână și îndrep- 
tându-se spre bucătărie. Așează-te pe scaun, mă apuc imediat 
de gătit. Îţi voi face brioşe cu scorţişoară, preferatele tale. 

— Dar mie nu-mi plac! spuse Maia nedumerită. Credeam 
că-mi faci clătite! y 

— Cum? Acum vrei clătite? Intotdeauna brioșele au fost 
preferatele tale! 

— Nuuu! Nu mi-au plăcut niciodată, vreau clătiteee! strigă 
Maia, pe un ton vizibil iritat și răstit. 

— Monaaa, răspunse Ema, pe același ton. Vorbește frumos, 
te rog! Ok, am înțeles, clătite să fie! Rebelă mai ești, micuța 
mea... 

Își duse repede mâna la nas, simțind cum încep să curgă câ- 
tiva stropi de sânge. Se uită încruntată. Sângele era aproape 
negru. Ţipetele fetiţei o aduseră la realitate. 

— Monaa?! întrebă fetiţa, cu lacrimi în ochi. Cine e Mona?! 

— Mona?! întrebă Ema, la rândul ei. Habar n-am, de unde 
ţi-a venit?! 

— Cum de unde? Tu m-ai strigat așa, mai devreme! 

— Eu?! Mona?! spuse Ema, la fel de nedumerită. Cred că ai 
auzit greşit, puiuţule. 

— Mamăăă, ce-i cu tine? Știu bine ce am auzit, spuse Maia, 
cu vocea tremurândă, în timp ce lacrimile-i curgeau pe obraji. 

— Heeeiii, iartă-mă, gata! se repezi la copilă, luând-o în bra- 
te și sărutându-i căpuţul și mâinile. Nu mai plânge, te rog, ai 
dreptate. Sunt cu capul în nori în ultimul timp. Haide, să lăsăm 
clătitele și bucătăria, să mergem la magazin. Găsim noi acolo 
ceva care să-ți placă, bine? Bine?! o întrebă din nou, văzând că 
Maia nu răspunde. 

— Binee, spuse Maia, într-un final, printre suspine. 

Ema se ridică brusc şi simți cum capul îi vâjâie, iar o durere 
ascuţită o puse la pământ. Strânse ochii cu putere, de parcă așa 
ar fi putut alunga cumplitele zgomote, moment în care se trezi 
pe plajă. Era îmbrăcată într-o rochie albă, lungă. Valurile se 
spărgeau la picioarele ei. O durere usturătoare îi năvălea peste 
trup și, când deschise palma dreaptă, care-i zvâcnea, văzu un 
semn însângerat, proaspăt făcut, care o ardea și-o calma în 
același timp. În faţa ei zări, apropiindu-se, o siluetă masculină. 
Bărbatul se îndrepta spre ea, căci îi întinse mâinile de parcă ar 
fi vrut să o cuprindă. Deși era destul de aproape de ea, îl vedea 
ca printr-o ceață subțire, nereușind să-i dezvăluie identitatea. 
Îi observă, însă, mâna stângă, pe care o avea în continuare în- 
tinsă spre ea, la fel de roșie și vie ca a ei, și îi auzi vocea suavă, 
care parcă se confunda cu valurile mării: Haide, iubita mea soție!, 
iar restul vorbelor se pierdură în apa învolburată. 

— Mamaaaa, mamaa, ești bine? strigă Maia, disperată, vă- 
zând-o iarăşi pe mama sa îngenuncheată de durere. 

Ema își luă mâinile de la cap, căci reuşise să audă din nou 
vocea fiicei sale. 

— Sunt bine, sunt bine, o linişti pe micuță. Mama are doar 
niște dureri de cap foarte puternice. Te rog, liniştește-te, nu am 
vrut să te sperii. 

Ema o strânse tare la piept pe Maia. Suferea că micuța trebu- 
ise să fie părtașă la un asemenea episod. În timp ce încerca să 
își liniştească fetița, Ema derulă din nou imaginile acelea prin 
faţa ochilor. Ce mama naibii a fost asta? O plăsmuire? O... amin- 
tire? N-are cum! Același sânge negricios îi picura din nas și, în 
același timp, i se scurgea ușor și din urechi, fără însă a băga de 
seamă. Gândul îi zbură din nou pe acea plajă. Chiar dacă nu 
reușise să vadă faţa celui care-i apăruse în minte, semnul din 
palmă îl indicase pe bărbatul misterios din ploaie. Nu înțeleg... 
Cumva, în toată nebunia asta, toate drumurile duc spre el. 

XXXII 


Reacţia neașteptată a lui Eric o determinase pe Mona să rea- 
lizeze că tot ce-i spusese nu-i era deloc străin. La auzul remarcii, 
tată] ei făcuse ce știa el mai bine să facă: dăduse bir cu fugiţii. 
Mona își împachetase câteva haine și se refugiase la David, sin- 
gura persoană din viaţa ei care o sprijinea și o înțelegea. 

Acum, tolăniți pe canapea, cu picioarele întinse pe spătar, 
dezbăteau situaţia: 

— Ştia! Ai văzut la fel de bine ca mine. Ştia că mama trăiește 
şi nu mi-a spus! 

— Nu ştiu ce să zic, încercă David să nu pună paie pe foc, 
de parcă ar fi putut face o pagubă mai mare decât cea existentă. 
Gândește-te că și tu ai aflat și nu i-ai spus. Ai avut temerile tale. 
Poate așa are și el motivele lui, probabil încearcă să te protejeze. 

— Pe bune!? Și acum îi iei apărarea? se miră Mona. 

— Nu e vorba că îi iau apărarea. Nu mai fi copil acum, în- 
cerc să înțeleg și partea lui de adevăr. Şi poate că, în loc să ne 
ascundem aici, ar fi trebuit să-l înfruntăm. La urma urmei, nu 
a recunoscut că ar şti. 

— Pe cine? Ai uitat că a fugit în secunda a doua? Nu a recu- 
noscut, dar nici nu a negat. Nu noi ne ascundem, el e cel care 
fuge continuu, refuzând să se confrunte cu realitatea. 

— "Tocmai de-aia a fugit în acel moment! Poate că, pur și 
simplu, n-a știut cum să gestioneze situaţia, nu știu ce să spun, 
să nu zici iar că îi iau apărarea. Zic doar că ar trebui să-i ţii 
piept. Să-l faci să-ți spună adevărul, fără ocolişuri, fără omisi- 
uni. 

— Tot eu!? se miră Mona. 

— Da, tot tu! spuse David, apăsat. Cred că ai stat prea mult 
să contorizezi cine face întotdeauna primul pas. Chiar con- 
tează asta? Nu mai fii orgolioasă! Nu e cazul. Ţi-am mai spus 
şi altădată: ar trebui să te consideri norocoasă că ai familia pe 

care o ai. E un dar de la Dumnezeu. Luptă pentru ce ai, luptă 
să-ți întregești familia destrămată acum cinci ani. Cine vrei să 
facă asta pentru tine? 

Mona se uita șocată la David care, deși îi văzu reacția, con- 
tinuă: 

— Am tot zis că nu-ţi dezvălui nimic, dar, Mona, la ziua Ange- 
lei, la contactul tău cu acele brioșe, lumea ta s-a schimbat. Ai 
fost convinsă că sunt făcute de mama ta. Și eu am fost convins 
că vei muta munții din loc să o găsești, că vom face planuri îm- 
preună, că ne vom juca de-a detectivii, că vom acționa, cumva. 
Şi... nimic din toate acestea nu s-a întâmplat. De parcă nici nu 
s-ar fi petrecut. Acum vrei din nou să te dai la o parte? 

— Nu înțelegi!?! strigă Mona, plângând. Niciodată nu ai 
înțeles, se pare... 

— Ce să înțeleg? o cuprinse David de încheieturi, ştiind că 
nu mai are nevoie de alte explicaţii. Că ţi-e frică? Ţi-e frică de 
adevăr? Ţi-e frică să-ți înfrunți credințele și temerile? 

— Asta crezi? Că mi-e frică? 

David se ridicase și se învârtea prin cameră ca un câine tur- 
bat, simțind că vorbise cu pereții în tot acest timp. 

— Dacă asta cred, ştiu și văd că ai un amalgam de sentimente, 
că trăiești și simţi la extreme totul. Dar ești om, până la urmă. 
Cu toții avem propriile slăbiciuni, avem demoni pe care nu 
vrem să-i înfruntăm, nu neapărat de frica lor, ci de frica întâl- 
nirii noastre cu ei, de ceea ce vom deveni noi când vom fi față 
în faţă cu ei. Zici că tatăl tău fuge? Dar tu ce faci în momentul 
ăsta? Faptul că te ascunzi nu este tot o fugă? Oprește-te odată! 
se apropie el de Mona, prinzând-o de obraji și mângâind-o. 
Opreşte-te și miroase florile! Oprește-te și admiră natura asta 
care te-a făcut așa de minunată! Abandonează-ți fricile, gându- 
rile pesimiste și permite-ţi să fii fericită. Și da, știu că nu este 
ușor. Din păcate, fericirea vine cu un preț și, în cazul tău, pen- 
tru a fi fericită, trebuie să te rupi de trecut, chiar și de prezent. 
Nu mai contează ce crezi că s-a întâmplat, contează ce se va 

întâmpla de acum înainte. Doar tu poţi rupe lanţurile care te 
ţin încătușată. Doar tu poți face asta, pentru că... singură te-ai 
legat! 

Mona se aşezase în genunchi și plângea. Ura și în același 
timp iubea faptul că David avea întotdeauna dreptate și lupta 
pentru ea, chiar și cu ea însăși. Acest băiat, străin de ea până 
în acest an, reușise să vadă dincolo de ea, reușise să pătrundă 
până în adâncul sufletului ei rănit, să-i dea un imbold să-și vin- 
dece rănile sângerânde. 

— Mi-e frică și nu mi-e, vreau să acționez și să deslușesc 
misterul dispariției mamei și imediat îmi dau seama că trebuie 
să fiu raţională şi nu instinctivă. Gândesc prea mult, întorc 
problema în mintea mea pe toate părțile, până îmi dau seama 
că mai mult am sucit-o decât descâlcit-o. Şi apoi îmi spun că 
mai bine mai aștept. Aștept universul să-mi dea un semn, un 
alt semn, de parcă cele pe care le am nu sunt suficiente. Poate 
că da, poate că e frică, nu ştiu. Poate că mi-e frică să nu fi avut 
nicicând dreptate şi, atunci, ce se va întâmpla cu universul 
meu, și-așa prăbușit? Pot suporta o recădere a unui vis spul- 
berat? Nu cred! În inima şi în mintea mea aveam explicațiile 
ce mi se păreau logice și care îmi făceau cumva bine, para- 
doxal. Simţeam că mama nu este moartă, am simțit asta întot- 
deauna. Acest lucru mi-a adus... alinare. Să ştiu că trăieşte mi-a 
adus disperare și nesiguranță. Cum să-mi explic asta? Ce să 
zic, să mă gândesc ce fel de mamă este ea, dacă este în viaţă și 
nu este lângă mine? sau să zic... ce fel de fiică sunt eu, dacă nu 
fac ceva pentru a afla adevărul? Este frică asta, David? Ai avut 
dreptate? Te simţi mai bine acum? 

— Hei, o strânse el la piept. Știu sigur că te vei simţi mai bine, 
chiar dacă acum îţi par omul negru. Prin urmare, și eu mă simt 
mai bine. Zâmbiră. Putem sta aici toată ziua și toată noaptea 
să desfacem firul în patru sau putem merge să vorbim cu tatăl 
tău. Ce zici? Mona dădu din cap, afirmativ. Nu ştiu ce ai apro- 
bat, spuse David zâmbind, dar bănuiesc că varianta a doua. 

XXXIII 


De când o văzuse pe Ema urcând în acea mașină, Eric ştiuse 
că viaţa sa va lua o nouă cotitură fix când credea că, în sfârșit, 
lucrurile s-au liniştit. Cel mai tare îl durea faptul că ținuse totul 
ascuns de Mona și se văzuse iar în situaţia de a nu fi sincer cu 
ea și, de aici, de a fi rece și distant. Tot ce fac este pentru binele ei, 
trebuie să o protejez, îşi spunea continuu, de parcă aceste vorbe 
i-ar fi spălat sentimentele de vinovăţie. Îşi propusese să cerce- 
teze bine terenul, să afle întreaga poveste şi, atunci când va ști 
adevărul, să-l împărtășească și ei. Doar atunci, nicio secundă 
mai devreme, orice gest pripit ar fi putut însemna o traumă 
pentru Mona. Descoperirile făcute de Iris îi întăriseră convin- 
gerile că trebuie să mai aștepte. Nu se gândise nicio clipă că 
soarta se va juca din nou cu el și o va pune pe Mona faţă în 
față cu mama ei. Tot ce credea că a reușit până în acel moment 
se risipise într-o secundă. Devenise din nou tatăl mincinos, se- 
cretos. Doar când văzuse chipul răvășit al fiicei lui, dându-i 
vestea despre apariția Emei, realizase că sinceritatea era cea 
mai puternică armă. Dacă ar fi folosit-o, ar fi evitat o nouă rup- 
tură. Ceea ce, aparent, trebuia să-i unească, i-a despărţit din 
nou. Se ura pentru faptul că i-a ascuns adevărul și se ura și mai 
mult că fugise din fața ei, fără a-i da măcar o singură explicație. 
De atunci, stătea neclintit pe canapea, de parcă ar fi așteptat 
iertarea care întârzia să apară. 

— Tată, auzi vocea Monei, când se aștepta mai puțin. 

Se ridică în picioare și îşi privi fiica. Stătea în pragul ușii. 
Ochii i se umeziră realizând că fata lui, cândva un copil rănit, 
devenise o femeie puternică ce nu mai avea nevoie de protecția 
lui. 

— lartă-mă, îi spuse, îmbrățișând-o. lartă-mă că ţi-am greșit 
mai mult decât ar face-o altcineva în mai multe vieţi, iartă-mă 
că ţi-am ascuns adevăruri de teamă că te vor răni, iartă-mă că 

te mint cu explicaţia că o fac pentru a te proteja... Adevărul este 
că... e doar un pretext pentru a justifica incapacitatea mea de a 
fi sincer şi de a accepta că nu mai ești o copilă. lartă-mă că 
atunci când ar trebui să stau, aleg să fug. 

— De când știi? îl întrebă Mona. 

— De ceva vreme, mărturisi Eric, şi îi povesti când o văzuse 
din întâmplare, dar și când se întâlniseră față în față. 

— Adică, nu te recunoaște? Nu știe cine ești? 

— Exact! 

— Nici pe mine nu mă știe! continuă Mona, relatându-i tată- 
lui despre întâlnirea din mall. Ok, trebuie să facem ceva, să 
aflăm adevărul. Eu zic să ne împărțim, să o urmărim. Stăm de 
pază, apoi o confruntăm. 

— Nu putem face asta, îi tăie brusc Eric elanul. 

— Cum adică nu putem? Ai urmărit-o o dată, o vom mai face. 
Împreună sau separat. Cumva, vom afla ce s-a întâmplat! 

— Ştiu ce s-a întâmplat, continuă Eric, observând faţa şocată 
a Monei. Mă rog, o parte din ceea ce s-a întâmplat. 

— Tată, spune! insistă Mona, când văzu că Eric era, dintr-o 
dată, zgârcit cu explicațiile. Ce facem acum? O luăm pe același 
drum? Unde au rămas părerile tale de rău? Dacă ai fost sincer, 
fii până la capăt. Încetează să mă mai protejezi! Cred că sunt 
destul de călită. Orice ar fi, sigur vom găsi o cale de rezolvare 
împreună. Două minți... trei, se corectă, privindu-l pe David, 
gândesc mai bine ca una singură. Haide! 

— Mama ta e prinsă într-un fel de capcană a minții. Reali- 
tatea ei e diferită de a noastră. Nu ne recunoaște pentru că nu 
are nicio amintire despre noi. Pentru ea, n-am existat niciodată. 
Nici măcar ea nu mai este Ema pe care o ştiam noi. Nu știe că 
e o Nativă, nu mai are nicio legătură cu natura sa specială, tot 
ceea ce a fost cândva, e adânc îngropat în mintea ei. 

— Păi, atunci trebuie să găsim o cale să săpăm cât de adânc 
putem, până dăm de vechea Ema, spuse Mona hotărâtă, cu 
ochii în lacrimi. Poate că nu ne cunoaște, continuă ea, dar a 

simţit ceva şi la întâlnirea cu tine, și la întâlnirea cu mine. Soţia 
ta și mama mea încă mai există. O simt, tată, la fel cum am 
simțit întotdeauna că trăieşte. În cel mai rău caz, o urmărim 
pe aia mică și o răpim, spuse Mona sec. 

— Nu puteți face asta, auzi Mona o voce familiară, pe care 
nu o mai ascultase de mult. 

— Iris, exclamă ea, nedumerită. Care-i treaba ta? Ce cauţi 
aici? Tatăăăă, ce caută ea aici? Parcă nu poți face nimic pentru 
noi, îmi aduc bine aminte?! adăugă ea, supărată. 

— Mona, ce-a fost a fost, spuse Eric. Las-o baltă. Crezi sau 
nu, Iris m-a ajutat foarte mult. Dacă n-ar fi fost ea, probabil că 
lucrurile ar fi degenerat un pic. Eram gata-gata să o iau pe Ema 
la întrebări, să o forțez să-mi spună adevărul, fără să ştiu că nu 
îl ştie și asta i-ar fi făcut rău. 

— Păi, ce legătură are cu fata? Eu zic să o răpim și astfel îi 
vom scoate la lumină pe cei implicați. Sigur vor veni să-și 
apere odrasla. 

— Nu neapărat. Un rău mai mare ca ăsta nici n-am putea 
face, spuse Iris, vizibil gânditoare. 

— Iriiis, ce s-a întâmplat? întrebă Eric. 

— De la ultima noastră întâlnire am aflat care-i rolul fetei. 
În mare, e cel pe care ţi l-am spus: este o dovadă de necontestat 
a noii vieți pentru Ema, o legătură de sânge în faţa ochilor ei 
cu o altă familie. Problema este că fetița nu e... copilul nimănui. 

— Cum adică!? întrebă Mona. Poate e al lui, doar nu au luat 
un copil de la altcineva. Să rănească mai multe familii..., gândi 
Mona. 

— Nu, nu l-au luat de la nimeni. L-au... creat! 

— Iris, toți copiii se... creează, spuse Mona, zâmbind. 

— Mulţumesc de lămurire, spuse Iris, calmă. Fetița nu este 
un copil, este o... Furie. 

— Glumești!? făcu Eric, tulburat. 

— Mă tem că nu. 

— O ce? întrebă David, regretând că s-a băgat în discuţie. 

— Fl cine este? întrebă Iris curioasă, analizându-l pe David. 

— Asta chiar nu-i treaba ta, îi răspunse Mona, urâcios. 

— Sunt iubitul ei, spuse David, arătându-se mândru. 

— Grozavă și productivă întâlnire, zise Eric, amuzat. 

— Deci? întrebă David din nou. 

— Nimic! spuse Mona furioasă. Cu siguranţă se înșeală. 
Astea-s povești! 

— Mona, dacă vrei să nu mai fii tratată ca un copil, arată 
puțin respect, îi spuse Eric, văzând că atitudinea ei o deranja 
pe Iris. 

— Nu mă înșel! Din păcate, cum am mai spus, fetița e o Furie 
și asta înseamnă că planul lor e mult mai mare decât credeam. 

— Iris, dar cum e posibil? Este real? întrebă Eric. 

Văzându-l pe David atât de nedumerit, Iris se uită la Eric. 
Acesta încuviință din cap și femeia îi oferi băiatului răspunsul 
mult așteptat: 

— Furia e o Creaţie, un luptător al Focului, zămislit prin 
puteri și magie. Când Casa Focului s-a separat de celelalte case, 
s-a văzut depășită numeric în timpul unor confruntări pe care 
tot nativii ei le-au provocat. Așa că au recurs la acest mod jos- 
nic de a ne egala forțele: și-au creat propriii aliați, corpuri fă- 
urite cu scopul de a duce şi cuceri bătălii. Nu gândesc pe cont 
propriu, nu au liber arbitru. Sunt niște marionete care au înti- 
părite în minte țelurile și scopurile pentru care au fost create: 
să atace şi să distrugă cu orice preţ. 

— Dar asta e o legendă! spuse Mona, încă uimită. 

— Așa crede aproape toată lumea. Asta deoarece nu au mai 
fost văzute de foarte mult timp. Apele s-au calmat, bătăliile 
sunt demult istorie, iar faptele din istorie au devenit legende. 
Așa au ajuns să fie percepute aceste ființe, drept mitice. Bătrâ- 
nilor le-a convenit că informațiile s-au denaturat cu timpul. 
Dar ele au existat, au fost reale, ca mine și ca tine. Le-am văzut, 
le-am subestimat, inclusiv eu, și am suferit multe pierderi. Nu 
am luat în calcul că cel care le-a creat este extraordinar de pu- 

ternic și ingenios, și că puterile lui zac și în corpurile Furiilor. 
Ştiu, însă, că marele creator a murit acum mult timp. Îmi este 
imposibil să știu cine e în spatele acestei creații. Grav e că acum 
există cineva cu aceste puteri. 

— Dacă e ea, înseamnă că pot fi mai mulți? întrebă David, 
ușor panicat. 

— Bună întrebare, spuse Iris. Din păcate, nu am un răspuns. 
Și dacă e singură în acest moment, asta nu înseamnă că nu vor 
mai fi și alții, mai târziu. Dacă le-am intui planul, ar fi mult 
mai simplu. 

— Dar de ce o Furie? întrebă David. Scuze că pun atâtea în- 
trebări, dar nu înțeleg. Cineva a luat-o acum cinci ani, putea 
să o omoare — scuze, exclamă, uitându-se la Mona și Eric —, dar 
nu a făcut-o. În schimb, i-a dat o altă identitate, a legat-o de un 
soț fals și i-a pus un bebe, o creatură a întunericului, în brațe. 
Care-i scopul? 

— Şi noi ne-am întrebat acelaşi lucru. Adică, până nu demult, 
majoritatea o credeau moartă, mai puţin familia ei. Acum, că 
am aflat o parte a adevărului, e clar că totul face parte dintr-un 
plan, care deocamdată, îmi e neclar. 

— Păi şi-atunci? Ce mai contează? Mama nu mai e lângă 
noi. Eu zic să punem mâna pe scorpia aia mică şi să vedem 
cum se mișcă lucrurile, spuse Mona, nervoasă. 

— Luând-o pe fetiță, nu rezolvăm mare lucru. Ea e doar o 
piesă de legătură în această poveste. Nu cred că a fost creată 
cu scopul iniţial de războinic, ci pentru a umple un gol în viața 
de familie falsă. Crearea ei a fost, probabil, mai la îndemână, 
eu așa simt, spuse Iris. Şi dacă e așa, atunci sunt sigură că ar 
sacrifica această Furie oricând pentru scopul mai mare. Pro- 
blema e că micuța ne-ar face mai mult rău decât bine. I s-ar ac- 
tiva instinctul de apărare și de atac și n-ar fi bine, am atrage 
atenția asupra noastră. E ca o bombă cu ceas. Eu spun că, cel 
mai bine, pentru moment, e să ținem ochii deschişi cu toții. 
Eric, continuă s-o supraveghezi pe Ema și ne anunți orice nou- 
tate. Apoi vom mai vedea. 

— Deci, stăm degeaba! exclamă Mona, supărată. 

— Deocamdată, zise Eric, până mai aflăm câte ceva. 

— Mona, știu că vrei răspunsuri, spuse Iris, şi ştiu că le vrei 
acum. Însă trebuie să acţionăm cu băgare de seamă. Locul unde 
stă Ema e împânzit de Nativi ai Focului, deci e supravegheată 
permanent. Nimeni, însă, nu face nimic care să-i compromită. 

— Au fost “cuminţi” cinci ani de zile, de ce ar acţiona acum? 
întrebă Mona, simțind că totul e o cauză pierdută. 

— Ema a luat contact cu voi. Nimic nu mai e la fel. Și ei știu, 
cel puţin cel ce joacă rolul “soțului” știe asta. Ceva urmează. 

— David, încă nu e târziu să părăsești marea și fericita fami- 
lie, spuse Mona, sarcastic. 

Faţa lui Iris se schimbă în secunda următoare, de parcă un 
fulger i-ar fi luminat mintea și i-ar fi înlăturat vălul de pe ochi, 
care nu-i permitea să vadă dincolo de ceea ce vedeau ceilalți: 

— Cum ai spus? întrebă ea. Marea Familie...? repetă cu voce 
tare. Asta să fie oare? 

— Cee? întrebă Eric. 

— Doar Marea Familie aduce speranţa, spuse Iris. Cântecul 
străvechi pe care-l cântam an de an la serbarea Harmoniei, 
spuse Iris. 

— E doar un cântec stupid, zise Mona. 

— Da? La fel cum furiile sunt o legendă? întrebă Iris retoric. 

Vocea lui Eric începu să dea drumul cuvintelor pe care nu 
le mai rostise de ani de zile, pentru a încerca să-și dea seama 
la ce se referea Iris: 

Aerul şi Apa, Pământul şi Focul 

Sunt scutul ce apără locul. 

Dar focul mocnește și arde încet 
Și-aduce prăpădul de nu-l înţelegi. 
Atunci se ridică să-și ia ce-i al lui, 
Puterea de drept, în fața oricui. 

Și aerul nu-l risipește şi apa nu-l stinge 
Pământul se ține-n picioare, dar frige. 

Doar Marea Familie aduce speranța, 

Ca totul să fie cum a fost odată. 

Căci Focul nu arde din zori până-n zori, 
De-l crezi că e sincer și calm deseori. 

Şi Apa e tulbure, iar Aerul gri, 
Pământul se surpă şi-atunci nu mai știi 
Cine îți e prieten, cine se preface, 

Doar inima ştie, dar ea mai şi tace. 
Ascultă cu gijă, căci ea nu te minte, 
Doar mintea îți pune piedici mărunte. 
Ridică-ţi privirea când simțurile-s grele, 
Acceptă-ți Nativii, cu bune şi rele. 
Marea Familie pe Patru mizează, 
Armonia să-ntregească e tot ce contează. 
Va pune pe jar chiar şi Focu-n persoană, 
Nu-i drept ca doar unul să poarte coroană. 

— Nu înţeleg! se trezi David din nou vorbind. 

— E un cântec vechi, spuse Iris. Din câte se pare, interpreta- 
bil. Nativii Focului au văzut în el un imn al înălțării, o melodie 
care le-a dat curajul de a încerca să se ridice deasupra tuturor. 
Au crezut că puterea e a lor de drept. Cei mai mulți îl vedem 
însă ca pe un îndemn la solidaritate, egalitate și umanitate. 

— Toți pentru unul, unul pentru toți, spuse David. 

— Exact, aprobă Iris. 

— Păi dacă totul e clar, ce-ţi veni cu el acum, cu ce ne poate 
ajuta acest cântec? 

— Poate că l-am interpretat greșit. Adică nu greșit, incom- 
plet. Marea Familie cred că se referă la familia voastră. 

— Pe bune!? zise Eric, neîncrezător. 

— Gândește-te, toate familiile, până la a voastră, au fost al- 
cătuite din membri ce aparțin aceluiași element. Voi ați încălcat 
toate regulile posibile, iar familia voastră este, până la urmă, 
cea mai armonioasă dintre toate. Până și Bătrânii au ajuns să 
vadă asta. Sunteţi Aer, Apă și Pământ. Zilele voastre de naştere 

sunt speciale: Mona este în 05.05 (cunoaștere, dominare, călă- 
torie, putere), Ema în 10.10 (numărul absolut, ordinea perfectă) 
și tu, Eric, în 11.11. (număr maestru, numărul puterii). Nu poate 
fi totul o simplă coincidenţă. Cred că voi sunteți Marea Familie, 
menită să întregească ordinea demult pierdută. Și cum la or- 
dine nu se ajunge decât prin haos, cineva și-a dat seama de 
asta înaintea noastră și s-a dat peste cap să vă despartă. 

— Wow, ia-o mai ușurel! spuse Mona. Apreciez entuziasmul, 
dar greșești amarnic. Suntem oricum, numai armonioși nu. 
Marea Familie, auzi la ea. Și să fi fost aşa, Marea Familie este 
acum Dezbinata Familie, nu? Dezordinea care să întregească 
ordinea. 

— Eric, ai încredere în mine! Hai să ne calmăm și să facem 
cum am zis. Adevărul va ieși la iveală curând. Deocamdată, 
trebuie să fim prudenți. 

— Ok, facem așa! spuse Eric. Mona, te rog să mergi la școală, 
mai ai două zile săptămâna asta. 

— Ştii că nu am fost? întrebă ea, mirată. Offf, mi-e și groază 
să merg. Nu pot lipsi? Sunt doar două zile, cum ai spus. Mă 
disperă fetele cu nenorocita aia de petrecere. 

— Nici nu se pune problema. Nu o să-ți mai zică nimeni ni- 
mic. Am vorbit cu Gabi, i-am spus că nu vei avea nicio petre- 
cere, din păcate. Îmi pare rău, cu toate cele întâmplate meritai 
să o ai, dar, în același timp, e prea complicat. 

— Mulţumesc, spuse Mona ironică. Şi stai liniștit, nu dau 
doi bani pe petrecerea de majorat. Aș fi apreciat, totuși, dacă 
mi-ai fi spus mie înaintea Gabrielei. Hai, i se adresă lui David, 
să mergem să vedem un film, ceva. 

Trecând spre camera Monei, Iris îl prinse pe David de în- 
cheietura mâinii stângi şi îl strânse puternic, trăgându-l spre 
ea, pentru a-i șopti: Ai face bine să-i spui adevărul! Nu crezi că a 
suferit destul? 

David o privi împietrit și-i răspunse mirat, printre dinți: 

— Nu știu despre ce vorbeşti! 

Mâna îi fu strânsă mai tare în palma acelei femei, pe care o 
credea firavă. 

— Nu te juca, vei avea numai de pierdut! scrâșni ea și dis- 
păru brusc. 


XXXIV 


— Hei, ce-i cu tine? Ai o față..., îi zise Mona. David părea 
absent. Auzi la mine, continuă tot ea. Cum adică ce ai? Mă mir 
că încă mai eşti aici și n-ai luat-o la fugă. Nu mulţi ar accepta 
să audă astfel de poveşti, aşa că, îți mulțumesc că ești lângă 
mine și alături de mine, încheie ea, cuibărindu-se în brațele lui, 
care îi ofereau protecţia de care avea cu adevărat nevoie. 

— Sunt aici și n-am de gând să plec nicăieri, asta ca să nu te 
mai întrebi de fiecare dată când aflu ceva nou despre voi dacă 
rămân lângă tine. Iris asta, care-i povestea ei? Mi se pare ușor 
freaky, sincer. 

David parcă îi vedea chipul și-acum. Oricât ar fi vrut să o 
analizeze mai în detaliu, faptul că ea menținea mereu contactul 
vizual îl deruta și-l făcea să-şi ferească privirea. Iris era înaltă, 
suplă, dar puternică, în acelaşi timp. Îi dădea undeva la 35 de 
ani, maxim. Părul blond, platinat, nearanjat, ciufulit de-a drep- 
tul, se oprea la nivelul bărbiei. Ochii, de un albastru deschis 
spre transparent, sticloşi, i-au dat lui David o senzaţie ascuţită 
de rece. Pe frunte, între ochi, a recunoscut același tip de semn 
avut de Mona pe gambă, un vârtej alb pe care, în gândul lui, îl 
atribuia Aerului. Ca și cum această înfățișare n-ar fi fost destul 
de ciudată, pe obrazul drept Iris avea o cicatrice mare, adâncă 
și parcă nevindecată. Hainele fluide, subțiri și vaporoase, al- 
bastru ciel, îl duceau cu gândul la o zână. Nu ştia, însă, în ce 
categorie să o încadreze. 

— Da, e puţin ciudată, răspunse Mona. Nu pot să spun că 
o plac foarte tare, dar nu a fost întotdeauna așa. Iris este liderul 

nostru spiritual. Există doar un astfel de lider și ne e ghid de 
generaţii întregi. Câţi ani îi dai? îl întrebă curioasă pe David. 

— 35?! spuse David, exact cum gândise mai devreme. 

Mona zâmbi. 

— Da, așa pare. Doar că în realitate are vreo 200 şi ceva. 

— Câât? făcu David, mirat. Adică... e nemuritoare? 

— Nu, nu e nemuritoare, doar că pentru ea timpul se mă- 
soară altfel și trece mai greu. Te-ai gândi: super, are tot timpul 
din lume să ă fie împlinită! În realitate, însă, e trist. E condamnată 
cumva să trăiască singură, chiar dacă a încercat să ducă o viață 
normală. Toate încearcă și apoi realizează că e aproape imposi- 
bil. Puterile ei sunt nedefinite. Lumea spune că are puteri vin- 
decătoare, dar acum mult timp a renunțat să-și arate adevărata 
valoare şi trăiește aproape ca un pustnic. Aceleași voci i-ar lua, 
dacă ar putea, statutul de protectoare pe care îl are, numai că 
dreptul său este unul înnăscut. Nimeni nu-i poate lua locul de- 
cât atunci când ea nu va mai fi. Ții minte că a spus, mai devre- 
me, că știe că cel care crea Furii a murit? Ea l-a omorât. S-a în- 
tâmplat demult; Nativii Focului au atacat comunitatea noastră 
și în luptă a fost ucis iubitul ei de către acest făuritor. Iris a 
ajuns prea târziu pentru a-l putea salva și, în schimb, a ales să 
ucidă din răzbunare, deşi nu o mai făcuse până atunci. Tot 
atunci s-a ales și cu acea tăietură urâtă pe față. Chiar dacă se 
spunea desprea ea că se poate vindeca, a hotărât să păstreze 
acel semn, pentru a nu uita prin ce a trecut şi pentru a-și păstra 
durerea vie. De atunci s-a schimbat și a devenit mai retrasă. A 
început, însă, să devină mai sociabilă acum vreo douăzeci de 
ani, când s-a împrietenit cu părinții mei. Mai mult cu tata. 

— Şi asta nu-ți place, spuse David. 

— Eu știu... M-am revoltat teribil când, la dispariția mamei, 
a refuzat să ne ajute. Ea, dintre toate persoanele, ar fi putut să 
o găsească. Dar a preferat să se retragă, pretextând că nu poate 
interveni în cursul natural al lucrurilor. Lumea a crezut, însă, 
ceea ce am ajuns și eu să cred: că era îndrăgostită de tata. Cred 

asta și acum. El a fost singurul care a respectat-o, care a ascul- 
tat-o şi care a ajutat-o să se reintegreze în comunitate. Nu am 
mai văzut-o de cinci ani. Îţi dai seama că am rămas uimită când 
am auzit-o astăzi, aici. 

— Tatăl tău părea că a mai văzut-o. 

— Cred că da. Sper că e sinceră acum și că vrea să ne ajute. 
Sper din tot sufletul să nu mă dezamăgească din nou, că îi fac 
un semn ca ăla de pe obraz cu mâna mea! 

— Și ea este Aer sau controlează toate elementele? 

— Parcă ţi-am mai zis o dată că nimeni nu poate controla 
toate elementele. Este Aer, ai intuit bine! 

— Eh, am bănuit că semnu-ăla din frunte e un vârtej. 

— Da. Protectoarele Nativilor sunt întotdeauna femei și în- 
totdeauna Aer. Aerul e considerat elementul comunicativ, iar 
nativii tind să aibă o perspectivă obiectivă asupra situațiilor cu 
care se confruntă. Este înzestrată, deci, cu un al șaselea simţ 
când vine vorba despre exprimarea ideilor, dar și comunicarea 
lor într-un mod convingător. Se spune despre Nativii Aerului 
că au menirea de a aduce echilibru în viaţa celorlalți și că au o 
neîntreruptă sete de cunoaștere. Aparent insesizabil, vântul e 
energia care mobilizează toate celelalte energii. Aerul aduce 
prospețime, confort, respirație, aduce oamenii mai aproape 
unii de alții. E Nativul cel mai potrivit să ne fie lider spiritual. 
Ea mai are ceva de lucrat la capitolul ăsta. Semnul îl are în frunte 
și nu pe picior ca noi, tocmai pentru că ilustrează forța sa spiri- 
tuală interioară. În sinea ei, este o femeie extraordinară. Am 
cunoscut-o și în zilele bune și are, într-adevăr, un suflet mare. 

— Sper să ai dreptate și să fie de partea voastră. Ar fi groaz- 
nic să nu fie pe deplin sinceră cu voi. Vă e datoare, din câte am 
înțeles. 

Cei doi se cuibăriră îmbrăţișați în pat, fără a mai scoate o 
vorbă. Câteodată, vorbele păreau a fi în plus. Gândurile lor 
zburau în aceeași direcție, respiraţiile lor se întâlneau și se 
întretăiau. Cu toate astea, gândurile lui David zburau ceva mai 

departe, la ziua Monei, pe care dorea să o facă specială, dar și 
la vorbele aspre ale lui Iris. 


XXXV 


— Ce vreeeei? Cină în doi? întrebă Eric, mirat de îndrăz- 
neala lui David. 

— Da, spuse el, oarecum timid, încercând să-și păstreze seri- 
ozitatea. E doar o cină aniversară. M-am gândit că dacă și așa 
nu va avea parte de o petrecere, să-i organizez ceva special de 
care să-și aducă aminte cu drag. Știu un loc deosebit, impor- 
tant pentru amândoi, și sunt sigur că-i va face plăcere. 

David fugi deja cu gândul la ce plănuise pentru ea: terasa 
de pe acoperiş era înflorită și arăta spectaculos. Va drapa arca- 
dele de fier forjat cu voal şi cu zeci de luminițe multicolore. O 
muzică liniștită și caldă îi va invita să ia loc la masa special 
amenajată. Simplă şi drăguță, cu două scaune de fier. O față 
de masă albă, o vază goală în care Mona îşi va odihni buchetul 
de flori cu care o va aştepta în brațe. O sticlă de vin rose, la rece... 
Oricum, un pahar nu le va face rău, gândi el. Ca preparat do- 
rea să facă paste cu ciuperci, bacon și smântână, nu voia să 
încerce ceva foarte sofisticat de prima dată și să dea greș. În 
loc de tort, David îi va aprinde lumânarea într-o brioșă cu 
scorțișoară, nu la fel de delicioasă ca cea pe care o gustase și 
el, dar potrivită pentru a-i oferi Monei o seară familiară. Vor 
rămâne apoi până târziu, să admire apusul, și vor dansa lent 
sub stele. Atunci îi va promite că va fi mereu lângă ea, să o pro- 
tejeze. 

Gândurile îi fură tulburate de vocea puternică a lui Eric, 
care nu privea cu aceiași ochi marele lui plan: 

— Cină, zici?! Mă tem că nu-ți pot oferi asta! Ce zici de o 
cină în trei? Recuperăm timpul pierdut și te voi cunoaște și eu 
mai bine. 

La vederea ochilor bulbucaţi de uimire ai lui David, Eric se 
puse pe un râs copios și-i spuse: 

— Relaxează-te, glumeam, am fost și eu adolescent îndră- 
gostit, așa că știu că a treia persoană este întotdeauna în plus. 
Cu toate astea, aș vrea s-o știu pe Mona devreme acasă. Așa 
că îți propun ca cina ta să devină un prânz. Ce zici? 

David privea la fel de mirat, realizând că un prânz nu va fi 
la fel de romantic, aşa cum îşi închipuise el. Luminiţele nu-și 
vor mai avea locul, iar vinul la ora prânzului nu prea mergea. 

— Prânz?! reuşi el să zică, într-un final. Nu e chiar ce îmi pro- 
pusesem, nu va fi la fel de special precum cina pe care o aveam 
în gând. Acum, eu ştiu... glumiţi sau de data asta este serioasă 
oferta? 

— Din păcate pentru tine, vorbesc serios. Ai fost martorul 
conversațiilor noastre și cred că Mona e mai în siguranță acasă, 
mai ales la ore târzii. Veţi avea timp mai încolo și de cină, îţi 
promit. Dar acum nu e momentul potrivit. Așa că îţi ofer un 
prânz. Acceptă-l sau refuză-l, este decizia ta. 

— Păi, îl accept, ce să fac! spuse David, vizibil supărat. 

— Şi uite, ca să nu pleci de-aici cu fața asta de căţeluș aban- 
donat, când terminați prânzul, veniți amândoi acasă la noi și 
petrecem seara împreună. E bine aşa? 

__— E perfect, răspunse David, realizând că tatăl Monei chiar 
nu își alegea bine momentele când să fie protector. Vom fi aici 
înainte de lăsarea serii. 

— David, îl strigă Eric, întorcându-l din drum. 

— Da? 

— Mulţumesc că ai avut grijă de ea și că i-ai fost alături când 
eu am fost mai absent. Apreciez asta, voiam să știi. David dădu 
aprobator din cap, de parcă i-ar fi transmis prin gesturi: A fost 
plăcerea mea. Ai grijă de ea și în continuare. Pot avea încredere 
în tine, da? 

Eric rămase din nou singur și-l urmări cu privirea pe iubitul 
fiicei lui, care a ştiut doar să dea din cap la ultimele-i vorbe. A 

sosit și acel moment, se gândi, în care nu mai era singurul bărbat 
din viața ei. Nimic nu poate fi mai îngrijorător pentru un tată 
decât clipa în care fetița lui devine femeie și i se rupe din braţe 
spre a se cuibări în braţele altuia. Fata lui descoperise iubirea 
și nu putea face altceva decât să accepte cursul normal al lu- 
crurilor. La vârsta ei, se legase deja pe viață de femeia visurilor 
lui. Așa că nu putea avea pretenţii ca Mona să mai copilărească 
puţin, până când va fi el pregătit să o lase să-și întâlnească ju- 
mătatea. Când făcuse el 18 ani, fusese revoltat că mamă-sa nu 
era de acord să facă acel pas important. Și cum putea fi altfel, 
când iubirea îi mistuia inima și trupul? Nu se gândise o clipă 
să aștepte ca ACUM să devină Când va fi potrivit pentru alții. 
Clipa simțită trebuie trăită, sentimentele nu se pot amâna. Așa 
că, atât el, cât și Ema, se lăsaseră purtați doar de glasul inimii 
lor, învăluiţi de dragoste, o iubire matură, nu prematură, cum 
o gândeau mulți. La nici 18 ani, o vedea pe Mona mai fericită 
ca oricând. Această fericire i-o datora exclusiv băiatului care, 
la fel ca el, avea curajul să stea drept în faţa celorlalți şi să-și 
declare sentimentele. În ultimele zile, îi lăsase împreună și în 
casă şi afară, fără să fie băgăcios, chiar dacă, în adâncul sufle- 
tului, ar fi spart ușa în secunda a doua sau i-ar fi urmărit ori- 
unde s-ar fi dus. 

— Eric, se auzi vocea lui Iris, care, în ultimul timp, devenise 
vocea conștiinței lui. M-am tot gândit și răzgândit. Am drep- 
tate cu Marea Familie. Voi sunteți priviți drept cei care ar putea 
pune în pericol ascensiunea Focului. Și, mai mult decât atât, 
mi-e teamă pentru Mona. 

— Pentru Mona?! De ce ţi-e teamă pentru ea? 

— Ziua ei de naștere. 18 ani. Cum am putut să uit şi să nu 
prevăd asta? 

— Iris, liniștește-te! Nu era nimic de prevăzut. În prostia 
asta chiar nu cred. Sunt simple aberaţii și povești de speriat 
copiii, ca să se poarte cuviincios și să fie cuminţi. Nu există 
nicio dovadă că ar fi altfel. 

— Nu e așa. Încă mai crezi că ce se spune despre Nativi sunt 
poveşti? Trezeşte-te la realitate. Nu trebuie s-o scăpăm din ochi. 

— Dar dacă e așa cum zici tu, faptul că o vom ţine lângă noi 
sau o vom ascunde nu va schimba ce ar urma să se întâmple. 

— Da, poate că ai dreptate. Dar spiritele noastre și inimile 
curate o vor ajuta să găsească lumina. Sincer, tu știi mai bine 
dacă e cazul să te îngrijorezi sau ba. Nu a avut o adolescență 
tocmai fericită și lipsită de griji. Nu e la fel de pură cum era acum 
cinci ani. Poate că Focul și-a găsit loc înăuntrul ei. Trebuie să o 
ţii acasă mâine, măcar ca măsură de precauţie. 

— Iris, chiar așa, ce-i cu toate măsurile astea de ultim mo- 
ment? Brusc, ai devenit marea noastră protectoare! 

— Fac ce ar fi trebuit să fac întotdeauna. Am greşit enorm 
față de voi şi știu că nu am cum să-mi spăl păcatele. Cum nu 
voi putea scăpa nicicând de sentimentul acesta de vinovăție... 
Vreau să vă ajut, să prevenim un alt dezastru, dacă se poate. 
Te-am dezamăgit pe tine și, mai mult, am dezamăgit-o pe Ema, 
care a fost mereu bună cu mine. Nu mai zic nimic de Mona, 
care mă vede ca pe o paria. Nu asta sunt eu. M-am lăsat pradă 
emoțiilor personale și mi-am neglijat datoriile. Am dezamăgit, 
de fapt, o comunitate întreagă. Știu că se pune ceva la cale, dar 
cel care face asta e puternic și nu mă lasă să văd dincolo de 
ceea ce pot. Doar intuiesc. De aceea îţi cer să ai încredere în 
mine și să nu o scapi pe Mona din ochi mâine. 

— Iris, îți mulțumesc pentru griji, dar fata mea a suferit 
enorm de-a lungul timpului. Da, poate că nu e la fel de pură 
ca un copil crescut fără griji, dar am încredere că sufletul ei a 
regăsit lumina de care are nevoie, pentru a trece peste acest 
hop. l-am refuzat o petrecere, i-am refuzat toate petrecerile 
care i se cuveneau de fapt, în toți aceşti ani. Așa că n-o voi ține 
prizonieră fix mâine. În plus, i-am promis deja lui David că i-o 
încredințez toată după amiaza. A fost privată de dragostea 
mamei, nu vreau să fiu eu cel care o va priva de dragostea 
adevărată, pe care văd că acest băiat o are pentru ea. 

— Fie, cum vrei tu. Ai încredere în David? Mie nu prea îmi 
inspiră sinceritate. 

— Da, de data asta facem cum cred eu că e corect pentru 
toată lumea. Pe seară vor fi aici amândoi. Și da, din câte am 
văzut, îmi inspiră încredere. E important pentru Mona și am 
încredere în instinctele fetei mele. În plus, o privește la fel cum 
o priveam și eu pe Ema. E tot ce vreau să știu. Rămâi prin preaj- 
mă mâine. Poate nu va fi atât de periculos cum crezi tu. Ne 
vom bucura, în schimb, de o felie de tort, pe seară. Eşti invitata 
noastră. 

Iris se întoarse și închise ochii, în timp ce-şi punea mâinile 
pe piept, rugându-se să nu aibă dreptate. 


XXXVI 


Zilele n-au mai fost cum erau, iar nopțile îi erau din ce în 
ce mai apăsătoare. Nici măcar gândurile și credințele sale nu 
mai erau valide. Ema privea adesea în gol, de parcă se vedea 
pe sine în faţa sa, plutind de-a dreptul. Stătea acolo, față în față 
cu ea, parcă între viață şi moarte, între conștient și subcon- 
ştient, străină de trupul şi mintea ei. Se ridicase ușor de pe 
canapea, cu gândul să atingă acea ființă din faţa ei, a cărei pre- 
zență parcă îi sfida întreaga existență. De aproape părea mult 
mai ireală decât din unghiul din care o privise până acum. 
Purta o rochie piersicie, vaporoasă, care părea udă. Contrar 
trupului, părul îi stătea parcă în vânt, iar mâinile îi ofereau o 
înfăţişare de-a dreptul înfricoșătoare: erau pline de pământ, 
pământ proaspăt, de parcă ar fi săpat cu mâinile goale. Se 
dădu un pas înapoi, dar curiozitatea nu-i permitea să se înde- 
părteze din nou, așa că o apucă de o mână. În secunda urmă- 
toare, trupul din fața ei luase poziția verticală, ochii i se um- 
plură de un lichid negru, iar părul îi fu cuprins de flăcări, 
flăcări ce lăsară în urmă un păr roșu. 

Ema simți cum îi stă sufletul în loc și ţipă cât o ținură pu- 
terile. Se ridică în șezut, realizând că avea un nou coșmar. Era 
singură, pe aceeași canapea, în plină zi. O cuprindeau din nou 
acei fiori, ca în ciudatul vis, şi o apucase tremuratul. Ce Dum- 
nezeu se întâmplă cu mine? se întrebă pentru a mia oară. Își re- 
amintea femeia din fața ei și își spunea, cu glas scăzut, luând 
rând pe rând fiecare element care îi atrăsese atenția: Apă, Aer, 
Pământ și Foc. Un foc arzător cum nu mai văzuse demult. Cu 
toate că o speriase ce văzuse, realiza că acel foc era departe de 
a fi unul distrugător. Este un foc al renașterii, îşi spuse cu voce 
tare. 

Se ridică busc, luă cheile de la mașină de pe masă și ieși gră- 
bită. Destinația îi era cât se poate de clară. Ajunsă în dreptul 
magazinului, trase adânc aer în piept, de parcă urma să plece 
la o înfruntare. Îşi zise sieşi că da, de astăzi se va confrunta cu 
sine, sufletul care ar trebui să-i fie cel mai aproape și, totuşi, 
de zile bune, era un necunoscut. Se opri în dreptul raionului 
de vopsea. Blondul nu este culoarea ta!, îşi aduse perfect aminte 
vorbele adolescentei din mall. Ciudat sau nu, realiză că nu tre- 
buia să stea pe gânduri pentru a alege o culoare. Puse mâna 
pe nuanţa pe care o ochise din prima, luă două cutii şi se în- 
toarse la fel de repede acasă. În sinea ei se confrunta cu senti- 
mente duale. Își spunea: Ce mama naiba fac!?, dar, în același 
timp, simţea că schimbarea va fi potrivită și revelatoare. 
Ajunsă în baie, în faţa oglinzii, își privi detașată chipul palid, 
părul blond și tern. Parcă sunt un cadavru ambulant, gândi. Un 
zombie rupt de realitate, de visuri şi dorințe, cu o existență 
condamnată. Luă foarfeca de pe etajeră și își tăie, șuviță cu 
șuviță, părul din față, așezându-l pe frunte. Amestecă energic 
vopseaua într-un bol şi începu să o distribuie pe tot părul, în- 
cepând din faţă, continuând cu lateralele și spatele și termi- 
nând cu vârfurile. Masă, la fel de puternic, întregul păr cuprins 
de vopsea, pentru a fi sigură că nu mai rămâne niciun fir blond. 
După patruzeci de minute, care trecură infernal de greu, Ema 

își băgă capul sub jetul de apă, urmărind dârele de culoare ce 
se scurgeau spre sifon. Își șterse apoi capul cu un prosop și 
trecu la uscător și perie, cu ajutorul cărora formă stilul pe care 
și-l dorea. Privi la final, mulțumită, în oglindă, părul său lung 
și drept, plin de viață. Se întoarse spre dulapul din baie și 
căută, parcă grăbită, într-un mic port-fard, de unde scoase un 
cleşte și un rimel. Își întoarse ușor genele, pe care le rimelă dis- 
cret, doar atât cât să le alungească și să le dea volumul dorit. 
Zâmbi victorioasă, de parcă ar fi făcut cea mai mare afacere 
din viață. După mult timp, se simţea feminină și frumoasă. 

— Emaaa, am venit! se auzi vocea lui Robert. Am fost la 
plimbare cu Maia. Tu păreai că dormi și am zis să te lăsăm să 
te odihnești. 

Inima Emei bătea exagerat de tare și aștepta cu nerăbdare 
reacţia soțului. leși din baie și rămase dreaptă în mijlocul livin- 
gului, așteptând ca Robert să termine de despachetat cumpă- 
răturile pe care le foșnea de zor. Bărbatul se întoarse cu privi- 
rea spre living. Cofrajele cu ouă, pe care se pregătea să le ducă 
la frigider, îi căzură din mâini. Chiar dacă era curioasă de re- 
acția lui, se așteptase la o complimentare și o uimire plăcută. 
În schimb, faţa lui Robert se împietrise de-a dreptul, rămânând 
fără glas. 

— Ce?! Nu-ţi place?! îl provocă Ema. 

— Ce-ai făcut!? întrebă Robert, aproape înnebunit, privind 
părul roșu ca focul al soţiei lui. Părul părea mai lung, iar frun- 
tea îi era acoperită de un breton drept; arăta exact ca în ziua 
când o luase cu forţa din casa ei. Ce-i asta?!? întrebă din nou, 
la fel de tulburat. 

— O simplă schimbare de look, spuse Ema pasiv. 

Robert se apropie furtunos de ea, o cuprinse de încheietu- 
rile mâinilor şi-i spuse răstit: 

— Schimbare de look? Brusc, așa, te-ai gândit tu?! Te mai 
întreb o dată şi ar fi bine să-mi spui adevărul! Ce înseamnă 
asta?!? 

Ema fu de-a dreptul șocată de pornirea lui violentă și reuși 
să-și elibereze mâinile. 

— Eşti nebuuun? E exact ce-am spus! Ce se întâmplă cu tine? 
Ce-mi ascunzi? întrebă Ema, găsind că e momentul cel mai 
potrivit să ceară explicații. 

— Eu? Ce ascund eu? Spune-mi tu, mai bine, a cui a fost 
ideea cu părul tău! 

— A mea, a cui ai vrea să fie? E ceva ce am simţit că trebuie 
să fac. Așa reacționează toți soții când soțiile lor se vopsesc? 

— Nu e doar o simplă schimbare, nu una întâmplătoare, 
spuse Robert, afectat. 

— Nu? Dar cum e? Spune-mi tu, că se pare că ştii mai bine! 
Hai, începe! Spune-mi cine sunt cu adevărat! Cine ești tu? 

Robert se schimbă iar la față. Era din ce în ce mai aprins și 
revoltat de scena aceea, chiar dacă ştia de la bun început că va 
avea loc cândva. Sperase, însă, că va reuși s-o facă pe Ema a lui 
pe deplin, să-i câștige încrederea și iubirea și să fugă departe 
de planuri și conspirații. De aceea încetase să-i mai prepare de 
dimineață cafeaua cu care o drogase timp de cinci ani încoace. 
Credea că, undeva, în sufletul ei, îl va alege pe el. 

— Nu, nu cred că e momentul potrivit, reuşi să rostească. 

— Nu? Dar când o să fie? urlă Ema cât o ţineau puterile. 

Micuța Maia stătea ca un martor împietrit şi privea neputin- 
cioasă la scena neplăcută care se derula în fața ei. Pentru prima 
dată în viața ei, părinţii ei se certau ca doi nebuni și o uitaseră 
complet. Furia din privirea mamei sale o cuprinse instantaneu 
și urlă, la rândul său, cât o țineau puterile. 

— Încetaaaaați! 

Privirile li se îndreptară spre ea. Nu băgaseră de seamă că 
se certau de față cu ea. Țipătul ei fusese, însă, atât de puternic, 
încât toate geamurile casei se sparseră ca în urma unei explozii, 
rupându-se în sute de cioburi transparente. Toţi trei își duseră 
mâinile deasupra capului. Ema fugi spre Maia și o cuprinse în 
brațe, să o protejeze. Cu Maia cuibărită la piept, Ema rămase 

înmărmurită. Privi cu stupoare la Robert. El părea la fel de 
șocat. 

— Până aici! îl auzi decretând. Se îndreptă vijelios spre ele, 
o luă pe Maia de mâini și o târî de-a dreptul spre baie, unde 
reuși să o încuie, încălzind clanța metalică, ce se topi blocând 
ușa. Rămâi aici, e mai bine așa! Urgent, Shut Down! ordonă el, 
pentru prima dată în cei cinci ani, cuvintele care o dezactivau 
pe Maia. 

— Nebunule! Ce crezi că faci? exclamă Ema, terifiată, cu 
ochii în lacrimi. 

Robert se repezi la ea și-i dădu o palmă, cu toată puterea. 
Ema rămase țintuită de surpriză. Își duse palma la obraz, sim- 
tind arsura cuprinzându-i tot corpul. 

— Ţi-am oferit cinci ani din viața mea! M-am oferit, într-un 
final, cu totul, şi tu dai cu piciorul? Trebuia să te joci tu cu 
focul! Asta ai vrut, asta vei primi! răbufni bărbatul, furios, 
repezindu-se la ea și încercând să o imobilizeze. 

Ema strânse tare din pumni. O cuprinse o furie pe care nu 
o mai simţise niciodată. Deschise palmele, paralel cu podeaua, 
şi toate cioburile de pe jos se ridicară în aer. Le privi uimită, 
realizând că ea e cea care le controla. Ridică palmele mai sus, 
aducând cioburile la nivelul lor, ţinându-l pe Robert departe 
de ea. 

Robert rânjea ușor, de parcă ar fi sfidat-o, și se apropie de 
ea, cu flăcări ieşindu-i din palme. Ema închise ochii, de parcă 
ar fi vrut să lase acele flăcări să o cuprindă, dar gândul la Maia 
o aduse la realitate. Înainte să poată reacționa, văzu ușa de la 
intrare căzând la pământ. Înăuntru intră, rapid și furtunos, un 
bărbat care îl apucă pe Robert din spate. Ema rămase nemiș- 
cată, de parcă nu putea reacționa, privind printre cioburile ră- 
mase încă în aer. Cei doi bărbați din fața ei duceau o luptă corp 
la corp. Lăsă mâinile în jos, eliberând sticla, pentru a putea des- 
luși întregul tablou. Bărbatul care tocmai intrase era străinul 
de pe alee. ÎI vedea acum în casa sa, luptându-se pentru ea cu 

cel căruia crezuse că îi jurase iubire la bine și la greu pentru 
întreaga viață. Deși conștientă, Ema simţea că e din nou într-un 
vis, văzând totul ca prin ceață: prin faţa ei zburau pumni în 
flăcări, apă, gheaţă. Se sprijini de perete, încercând din răspu- 
teri să-și alunge senzaţia de leșin. Luptă ca cea care se derula 
în fața ei văzuse doar în filme. Treceau prin pereţi, distrugeau 
tot ce îi fusese familiar și drag; locul în care trăise în ultimii 
cinci ani, căruia îi spunea acasă, devenise un câmp de bătălie 
și nu înțelegea cum de s-a ajuns aici. Se simțea copleșită, îi era 
greață, îi venea să vomite și părea că picioarele o lasă. Când 
credea că o să se prăbușească, simți două braţe calde în spatele 
ei, care o susținură. 

— Doamna Marin, spuse şocată. Ce căutați aici? Plecaţi, vă 
rog, Lăsaţi-mă pe mine, că mă descurc eu... cumva. 

O luă pe după mijloc, încercând să o conducă repede afară. 
În acea clipa însă, mâinile doamnei Marin o cuprinseră de gât 
și o strânseră puternic. Recunoscu aceleași mâini înflăcărate ca 
ale lui Robert şi aceeași privire demonică. Încercă să scape din 
strânsoare, dar mâinile o ardeau; ridică din nou palmele care 
înălțară cioburile. Chiar dacă era conștientă că totul se desfă- 
șura doar de câteva secunde, încercă parcă să o implore din 
priviri pe doamna Marin să-i dea drumul, căci nu voia să îi 
facă rău. Realizând că nu va avea succes, îndreptă cioburile 
spre atacatoarea ei. Strânsoarea deveni din ce în ce mai ușoară 
când zeci de bucăţi de sticlă se înfipseră în corpul doamnei 
Marin, care căzu la pământ. Ema își duse mâna la gură, spe- 
riată și oripilată de apocalipsa din livingul ei. 

— Să mergem!! îi spuse bărbatul, apucând-o de mână. Acum!! 
strigă el, văzând-o că n-avea nicio reacție. 

Robert era țintuit de tavan, cu legături asemeni unor cuie 
mari şi puternice de gheaţă aproape împietrită. 

— Maia, trebuie s-o iau pe Maia! strigă Ema, când văzu că 
e împinsă într-o mașină. 

— Nu e timp! Ne vom întoarce, dacă e important pentru 
tine! promise bărbatul, călcând acceleraţia la podea. 

Ema rămase încremenită de durere, fizică și emoțională deo- 
potrivă, privind neputincioasă spre casa în care luase viața 
unei persoane, locul în care fiica sa rămăsese alături de un 
monstru. 


XXXVII 


— Nu înţelegi? Trebuie să te întorci, trebuie s-o luăm pe Maia, 
strigă Ema cu putere, dând cu pumnii în Eric. 

Bărbatul nu răspunse solicitării ei disperate. Călcă accelera- 
ţia mai tare, deşi nu erau urmăriți. Nu trebuie să ne dea de urmă! 
își zise în minte, uitându-se în oglinda retrovizoare. 

— Heeeii! urlă Ema la el. Îți mulțumesc că m-ai salvat, dar 
nu eram singură în casă. Am o fetiță mică, are nevoie de mine, 
n-o pot abandona așa!!! 

— Va fi bine! îi replică Eric, întorcându-se spre ea. Văzând 
expresia nedumerită de pe fața femeii, continuă: îți explic ime- 
diat cum ajungem. Crede-mă, va fi bine! Nu-i va face niciun rău! 

— Unde mergem? 

— Acasă! Acasă la mine, vreau să spun. Linişteşte-te! Vom 
fi în siguranță, momentan, până vedem ce e de făcut de-acum 
înainte. 

— Vedem? Îţi mulțumesc din nou că ai salvat situaţia, dar... 
e situația mea. E viața mea și sunt problemele mele. Nu poți 
da buzna în casele și viețile oamenilor, așa, pur și simplu. Nu 
pot merge în casa unui străin și să te cred pe cuvânt că voi fi 
în siguranţă. 

— O, iartă-mă atunci! Te-am răpit din sânul familiei protec- 
toare, așa-i? 

— Nu e nevoie să fi sarcastic, răspunse Ema, supărată. 

— lartă-mă! se auzi vocea sinceră a bărbatului. 

— Şi, în plus, nu știu nimic despre tine, nici măcar cum te 
cheamă! Şi ai pretenţia să am încredere în tine? 

— Știu că situația e complicată, dar imediat ce vom ajunge, 
vei înţelege. Cel puţin... așa sper. Sunt singura ta variantă în 
acest moment, chiar dacă ţi-e greu să accepti asta. Ideea că ești 
cu un necunoscut, cum îmi zici... Noi doi avem un trecut îm- 
preună și îţi voi dovedi imediat asta. 

Opri mașina și coborâră. Intrară în bloc și, înainte de a des- 
chide ușa apartamentului, Eric se opri în fața ușii, știind că nu 
mai era cale de întoarcere. 

— Eric. Numele meu e Eric, spuse. 

Ema îl privi confuză şi repetă numele în minte, încercând 
să-și dea seama dacă-i e străin sau îl mai auzise până atunci. 

Intrară în apartament și Eric observă ezitarea Emei. Mur- 
dară și rănită, femeia se simţea stingheră şi deloc confortabil 
alături de străinul la care se gândise multă vreme. Nu așa își 
imaginase o nouă întâlnire. Întâlnire la care sperase, însă. Chiar 
dacă și el arăta la fel de șifonat, Ema nu putea nega chimia din- 
tre ei, pe care nu și-o putea explica. Transpirat, plin de mizerie 
amestecată cu sânge, Eric îi părea cel mai masculin bărbat pe 
care îl văzuse în viața ei. În acea luptă dăduse dovadă de mult 
curaj, dar și de forță și, pe lângă toate, părea supranatural. La 
fel ca ei toţi, de altfel. 

— Ce ești? îl întrebă într-un final. Adică... ce suntem... toți? 

— Ia loc, te rog, îi zise Eric, poftind-o în living. 

Îi aduse un pahar cu apă și un prosop pentru a se curăța, 
apoi începu timid: 

— Ema... nici nu știu cu ce să încep. Noi suntem Forțe ale 
Naturii, controlăm materia elementului nostru zodiacal. Eu 
sunt Scorpion, semn de apă, deci pot manevra și spori cu ușu- 
rință puterea apei. Tu ești Balanţă, adică Aer, nu ştiu dacă ai 
observat ceva până acum legat de acest aspect, dar controlezi 
aerul, vântul. Bărbatul de care am fugit este, clar, un Nativ al 
Focului. 

— Stai, stai, opreşte-te! sări Ema, ducându-și mâinile la față. 
Cum e posibil așa ceva? Cred că visez. Așa ceva nu există! 

— Şi totuși, ai văzut cu ochii tăi că e adevărat! 

— N-am mai văzut așa ceva până azi. Oare... toată lumea 
este așa? 

— Nu, noi suntem mai speciali, suntem urmași ai unor gene- 
rații înzestrate cu puteri. Suntem însă destui, dar nu ne folosim 
de aceste puteri decât când e necesar. 

— Atunci de ce le avem? 

Eric zâmbi pentu prima dată. 

— De ce păsările pot zbura? De ce oamenii pot vorbi şi ani- 
malele nu? Pur și simplu, avem simțuri mai dezvoltate și abili- 
tăți pe care majoritatea oamenilor nu le au. Eu îl consider un 
dar de la natură. 

— De când ești așa? 

— De mic. Ne naștem cu un semn distinctiv, spuse Eric, ri- 
dicându-și pantalonii spre a-i arăta semnul de pe gambă. Al 
tău e un mic norişor, zâmbi el, gândindu-se că nu îl mai văzuse 
de cinci ani. Abilitățile le dezvoltăm de-a lungul existenței și 
le manifestăm din copilărie. Cu timpul și cu practică ajungem 
să ne controlăm și să stăpânim aceste puteri. 

Ema admira cu ochi mari semnul bărbatului, dezvăluindu-l 
și pe al ei. Din nou, vedea că ştie lucruri despre ea pe care nici 
ea nu le cunoştea. 

— Eu am semnul de când mă știu, însă puterile despre care 
vorbeşti... nu le aveam până azi. 

— Le-ai avut întotdeauna, dar ţi-au fost suprimate, ținute 
în frâu. 

Ema se ridică în picioare și merse agitată prin cameră. 

— Cine să facă așa ceva? lar spui că sunt balanţă, la fel ca la 
cealaltă întâlnire... Dar eu sunt Rac, ţi-am mai spus! 

— Şi atunci de ce ai un semn al aerului pe picior? Eşti năs- 
cută pe 10 octombrie, ești Balanţă! 

— Nu mai vorbi de parcă mă cunoşti! se răsti Ema. Nu știi 
nimic despre mine! Ce Dumnezeu se întâmplă cu mine? Am 
avut o viață normală, perfectă, până să apari tu! 

— Ema, nu eu sunt necunoscutul din viața ta, spuse Eric, 
apropiindu-se. 

— Şi totuși, nu ştiu nimic despre tine. 

Ema rămase fără cuvinte când se apropie de biblioteca plină 
cu cărți. Privirea îi fu atrasă de cele câteva poze înrămate, care-i 
tăiară respiraţia. În ele erau ea, bărbatul de lângă ea și... fata 
din mall. Pozele păreau mai vechi, fata era mai mică, dar o re- 
cunoștea perfect. Avea exact aceeași tunsoare și aceeași culoare 
asemeni celei pe care o purta de numai câteva ore. Se așeză în 
genunchi, cu o poză în mână, și lacrimi necontrolate începură 
să îi curgă pe obraji. 

— Cine sunteți voi? Cine sunt eu? suspină, aproape implo- 
rându-l. 

— Ema, sunt Eric... soțul tău, iar ea e Mona... fiica noastră. 

Ochii uzi ai Emei deveniră dintr-odată pierduţi. Dădea din 
cap în stânga și-n dreapta, refuzând parcă să creadă ce i se 
spunea. Eric continuă: 

— Acum cinci ani ai dispărut. Rămăseseși singură acasă; 
când m-am întors cu Mona, casa era răvăşită. De atunci nu am 
mai știut nimic de tine, până într-o zi când te-am zărit ieșind 
din casa în care Mona trebuia să ajungă la o petrecere. Am sim- 
tit întotdeauna că n-ai plecat de bunăvoie, dar nu știam încotro 
s-o apuc. Te-am căutat în tot acest timp, spuse Eric, care nu-și 
putea stăpâni lacrimile, dar își păstra tonul cald și calm. 

— Soţul și fiica mea!? Glumeșşti! Am un soț şi o fiică și nu 
sunteți voi! Câteva poze nu demonstrează nimic. 

— Ema, din păcate nu îți aduci aminte și trăieşti o altă reali- 
tate, care nu e adevărată. Ei nu sunt familia ta! 

— Nu vorbi așa, cum poţi spune de fiica mea că nu e fiica 
mea? Tu auzi ce spui? 

— Ema, oricât de fantastic ţi s-ar părea... fetița e o... creație 
a Focului, un trup manevrat de cei care te-au răpit, nu e fiica ta! 

— Poftiim?!? Cred că deja întreci măsura! Cum nu e fiica 
mea? Dar a cui e? Nu-mi spune tu că nu e fata mea, am stat 

cinci ani de zile lângă ea, am dormit cu ea, am mângâiat-o, am 
spălat-o, am pieptănat-o, i-am fost alături când a fost bolnavă, 
am ajutat-o să facă primii pași, am auzit-o spunând primul cu- 
vânt Mama! Şi tu, ce ai? Câteva poze şi o poveste bine pusă la 
punct?! 

— E mai mult de-atât și știi bine. Spune-mi că nu simți nimic 
față de mine, față de noi. Spune-mi că-s doar un străin și-atât. 

— Nu contează ce simt! E doar un sentiment. Faptele con- 
tează. De ce nu-mi amintesc nimic de voi, de mine, dacă e așa 
cum zici tu? De unde să ştiu că nu eşti tu cel care minte? 

Eric îi povesti pe scurt despre cel pe care l-a crezut soț, des- 
pre falsa realitate indusă, sărind peste detaliile dureroase ale 
Morţii Vii. 

— Asta-i bună, o mare conspirație pentru o simplă gospo- 
dină, soție și mamă. Da, am amintiri lipsă, dar ele se datorează 
unui accident. Ce reprezintă data de 5 aprilie? îl testă Ema, 
spunându-i prima zi a coşmarurilor. 

— Atunci ai dispărut! răspunse Eric, fără a sta o secundă pe 
gânduri. În data de 9 am abandonat tot şi am plecat în căutarea 
ta, deoarece am realizat că nicio autoritate nu mi te va aduce 
înapoi. 

5 aprilie, data dispariției, 5 ani de când spune că am dispărut, cum 
este posibil? Ema își duse mâna la cap și, apoi, repede, la nas, 
simțind din nou lichidul invadându-i nările. Ţipă de durere și 
se așeză pe jos. Până să o ridice Eric și să o pună pe canapea, 
căzu în inconștiență. Trupul, însă, continuă să-i tresalte puter- 
nic, spasmodic. 

— Emaa, Emaa! strigă Eric. 


Cu cinci ani în urmă 
— Nu pot să cred că fix azi m-a apucat starea de rău, spuse 
Ema cu regret. 


— Nu-i nimic, o consolă vocea caldă a soțului. Odihnește-te. 
Vom avea și alte seri pentru noi. 

— Știu, dar planificasem această ieșire de mult. 

— Hei! spuse Eric, sărutând-o pe frunte. Nu te mai gândi 
la asta, important e să te însănătoşeşti. Bine că am companie 
de calitate, adăugă el, privind-o pe Mona. 

— Ce faceţi în seara asta? întrebă Ema curioasă. 

— ÎI duc pe tata la film, spuse Mona, fericită. 

— Ar merge bine un film, zâmbi Eric. 

— Sună super, le zise Ema celor doi. 

— Și tu, mami, stai singură acasă? 

— Ei, lasă, că nu e o tragedie. Altfel ai fi stat tu cu bunica. 
Ce rost are să stăm toți trei în casă. Mergeţi voi să vă destindeți, 
căci altfel veţi fi prea cicălitori. 

— Am uitat să o anunțăm pe mama să nu mai vină, spuse 
Eric, aducându-și aminte. 

— Lasă, sun eu după ce plecați, spuse Ema. 

— Sigur se va bucura că nu va fi babysitter în seara asta, râse 
Mona. Mami, stai aici, în patul meu, îți va trece mai repede! 
Mona luă o pătură moale cu care îşi acoperi grijulie mama. 
Gata, acum ești mai bine! 

— Nu, acum sunt mai bine! zise Ema, furându-i fetei un pupic. 

— Ne întoarcem în două ore. Dacă ai nevoie de ceva, mă 
suni, ok? zise Eric. 

— Da, mergeţi liniștiți, voi fi bine. Mă paşte o răceală, atâta 
tot. 

Zgomote ușoare ce veneau din hol o treziră. Ooo, am uitat 
să o sun pe Sara, îşi spuse ea în gând, fiindu-i ciudă că sosirea 
soacrei o deșteptase. Își trase din nou pătura peste cap, spe- 
rând ca Sara să n-o deranjeze foarte tare şi să plece când va 
vedea că planul se schimbase. Nu apucă să-și termine gândul, 
că auzi ușa deschizându-se şi simţi cum pătura e azvârlită de 
pe ea cu putere. Ce mama naibii?! gândi. Îşi întoarse privirea și 
văzu două persoane îmbrăcate în negru, un bărbat și o femeie. 
Înainte de a reacționa, o mână îi astupă gura și simți un ac în- 
figându-i-se în mâna stângă. Reuși să-l lovească pe cel de lângă 

ea şi dădu să fugă. Îi auzi pe cei doi bolborosind ceva, din care 
distinse: Ce naiba? Asta cine-i? 

Bărbatul o prinse de picioare și o puse la pământ. O forță 
creată de Ema îl trânti, la rândul său, și-și aduse aminte de in- 
strucţiunile care le interzicea folosirea focului. Femeia din ușă 
o prinse pe Ema de mâini spre a-i limita accesul la puteri şi se 
trezi cu un cap în gură. Ema fugi pe hol, dar picioarele i se în- 
greunau. Injecția, gândi ea. Auzea pași apropiindu-se. Reuși să 
apuce o vază de pe măsuțţa din hol și să-l lovească pe cel ce o 
urmărea. Se târî spre ușă, dar o lovitură la cap o făcu să-și piar- 
dă brusc cunoștința. 

Deschise ochii, dar vedea în ceață, de la lovitura primită. În 
jur nu distingea nimic cunoscut. Se afla într-un fel de depozit, 
un garaj părăsit, semiiluminat. Stătea pe un scaun metalic, 
rece, iar mâinile şi picioarele îi erau legate. În ușa încăperii dis- 
tingea patru siluete ce păreau a se certa. O sarcină ușoară ați 
avut și n-aţi fost în stare să vă ţineţi de ea! se auzi o voce autori- 
tară. Ce naiba facem cu ea acum?! spuse o altă voce. 

Profitând de discuţiile pătimașe, Ema încercă să-și elibereze 
încheieturile, strânse atât de puternic încât îi venea să urle. În- 
chise ochii, se concentră și reuși să-și rupă legăturile cu ajuto- 
rul forței aerului. Se ridică încet, se ascunse în spatele scau- 
nului și se îndreptă spre o fereastră din fundul încăperii, prin 
care reuși să se strecoare afară, nevăzută. Picioarele-i erau grele 
și rănite. Se tăiase în geamul pe care îl escaladase. Se afla pe o 
alee goală, pustie. Alerga încet, căci toate simțurile păreau că 
n-o mai ascultă. Își înfipse degetele în asfalt, încercând să prin- 
dă un val de aer și să se înalțe, dar vântul n-o mai asculta. Fu- 
gea gâfâind, iar ochii i se încețoșau tot mai mult. Se împiedică 
şi căzu, julindu-și genunchii. Auzea voci, tot mai aproape... Şi 
mai aproape. Îşi strânse pumnii, cu fărâma de putere pe care 
o mai găsi, reuşind să se ridice. Mai mult se târa decât mergea. 
Nicicând nu se simţise atât de neajutorată dar, deşi un val de 
frisoane îi cuprindea trupul, își înfipse degetele în asfaltul rece 

și se urni din nou din loc. Pentru o secundă, ar fi putut să jure 
că e singură pe stradă și că își putea vedea de drum fără teamă. 
Răsuflă puternic, nici ea nu știa dacă de ușurare sau doar pen- 
tru a se îmbărbăta puţin. O mână puternică o cuprinse de umeri 
și o trase înapoi. Strigă cât putu de tare, dar şi vocea o lăsase. 
Picioarele, mâinile, toate simţurile... nimic n-o mai asculta. 

Îşi veni în fire şi se văzu din nou legată de scaun. Pleoapele 
îi erau greoaie şi nu se putea concentra. Se zbătea cu toată forța 
pe care o găsea şi îşi aduse aminte că avea un aliat nevăzut. Su- 
flă puternic, dar aerul expirat era doar... aer. Ce mama naibii?!? 
gândi. Încercă din nou; acelaşi rezultat. Reuşi să distingă î în 
față o siluetă care se apropia amenințător de ea şi care părea 
amuzată de încercările-i fără succes. Ar fi țipat, dar nu mai 
putea, căci o bandă adezivă îi ţinea cuvintele încătuşate. Simţi 
un lichid rece ce îi amorțea brațul şi o durere cumplită puse 
stăpânire pe întregul ei corp. Îşi ridică ochii, parcă paralizați, 
în timp ce lacrimi negre i se scurgeau pe obraji. 


Trupul Emei se opri din tremurat. Se ridică în capul oaselor, 
îngrozită. 

— Ema, ești bine? auzi vocea îngrijorată a lui Eric. 

— Monaaaa!! strigă ea cu putere. Mi-am adus aminte ce s-a 
întâmplat acum cinci ani! spuse, aproape fără să respire. 

Eric răsuflă ușurat și o întrebă repede: 

— Şi-ţi aduci aminte de noi? De mine, de Mona, de viața 
noastră? 

— Nu! Da!! spuse femeia, încercând să realizeze ce văzuse 
de fapt. Am retrăit doar momentul răpirii. Nu-mi aduc aminte 
nimic altceva despre voi. Robert și Olivia m-au luat din casă, 
din patul Monei, și m-au dus într-un garaj părăsit. Ema începu 
să plângă. Robert și Olivia!?! spuse din nou cu voce tare. Cum 
este posibil?! 

— Emaa, spuse Eric, înduioşat, îmi pare rău că a trebuit să 
treci din nou prin asta. 


227 


Forțe ale Naturii - Moartea vie Daniela Faur 


— Da... dar... nu pe mine mă voiau. Au venit direct în came- 
ra în care eram. Am auzit și ușa de la intrare, n-a durat mult 
până au ajuns la mine. Deci, au venit la sigur. Au vorbit între 
ei și au spus: Asta cine-i? Deci, n-au venit pentru mine. Au ve- 

t... pentru Mona! 

— Cee?! exclamă Eric, surprins. Eşti sigură? 

— Da, sunt sigură. În garaj mai erau două persoane, nu știu 
cine. Și se certau. Cel ce părea liderul lor i-a tras la răspundere 
că nu și-au îndeplinit sarcina, care era una foarte simplă, apa- 
rent. Au venit după ea. Eram în camera ei, în patul e ei. Noi doi 
trebuia să ieșim în oraș și Mona să rămână acasă. În schimb, 
mi-a fost rău și am rămas eu acasă... în locul ei. M-au luat pe 
mine, probabil că n-au știut cum să reacționeze. Au fost sur- 
prinşi să mă vadă. 

— Asta înseamnă că am avut dreptate, spuse Iris, care își 
făcu brusc apariția. 

— Asta cine mai e și de unde a apărut?! întrebă Ema suspi- 
cioasă. 

— E o prietenă, spuse Eric, uitându-se speriat la Iris. 


XXXVIII 


— Ema, mă bucur să te văd, mă bucur că ești... bine, atât cât 
se poate în situația de față, spuse Iris, în timp ce o îmbrăţișa. 
Eric, scuză-mă că stric această reuniune de familie, dar unde e 
Mona? 

— Cu David, răspunse el, căutând de zor telefonul, să vadă 
cât e ora. 

— Parcă spuneai că vor lua prânzul, nu e trecut de ora prân- 
zului? E aproape întuneric, spuse Iris, punând paie pe foc. 

Faţa lui Eric se schimbă într-o secundă. 

— Dobitoc ce sunt, cu toate astea, am și uitat de ea. Am uitat 
că azi e ziua ei. A plecat de dimineaţă, am auzit-o din cameră. 
Cred că a plecat puțin mai devreme, a strigat din hol că pleacă. 

Își deschise telefonul și privi consternat la cele zece apeluri 
pierdute de la David. Apăsă rapid pe apelare şi se auzi o voce 
la fel de neliniștită ca a lui: 

— Domnule Eric, credeam că v-a înghițit pământul! Dum- 
nezeule, unde vă ţineţi telefonul? Vă sun de câteva ore! 

— Unde sunteţi? Zi-mi că Mona e cu tine! 

— Păi de ce credeţi că vă sun ca disperatul? Nu, nu este, spe- 
ram să fie acasă. Haideţi că ajung imediat acolo, să discutăm 
față în faţă. 

Înainte de a mai apuca să spună ceva, Eric se trezi cu telefo- 
nul închis în nas. 

— Mi-a închis! Mona... nu este cu el! 

— Cuuum? întrebă Iris. Și de ce mai stăm atunci aici? 

— Ajunge imediat, sper să aibă o explicaţie bună pentru 
asta. Dacă nu, jur că-l strâng de gât cu mâinile mele. Am avut 
încredere în el! 

Ușa se deschise și David intră fără a se mai gândi la polite- 
țuri. Chipul îi era răvășit, era transpirat tot şi gâfâia, semn că 
nu stătuse degeaba în aceste ore. 

— Domnule Eric, nici nu știu ce să vă spun, v-am sunat dispe- 
rat în ultimele ore. Mona are telefonul închis de după-amiază, 
cred. Ne-am întâlnit la școală și a rămas să ne vedem după ore. 
I-am lăsat o felicitare în care i-am indicat locul întâlnirii. Am 
plecat mai repede, pentru a aranja totul. Nu m-am gândit că 
nu va apărea. Mi-a trimis un mesaj că întârzie puțin, că merge 
cu Gabi să-și primească nu ştiu ce cadou. Am așteptat-o o oră 
şi apoi am început să sun. Avea telefonul închis. Am sunat-o 
pe Gabi și mi-a spus că au fost împreună, dar că se despărțiseră 
de o jumătate de oră, o lăsase undeva, aproape de locul unde 
noi doi trebuia să ne întâlnim. Atunci am început să vă sun pe 
dumneavoastră. Cum n-aţi răspuns, am venit aici, unde iar nu 
mi-a răspuns nimeni. M-am reîntors la locul de întâlnire şi apoi 
din nou aici. N-am știut ce altceva să fac. De ce nu mi-aţi răs- 
puns?!? 

David nu mai aşteptă, însă, răspunsul, văzând cu ochii lui 
că motivul se afla pe canapeaua din living: mama Monei era 
în casa lor, arătând altfel. Stătea acolo, mai mult absentă și era 
singura pe chipul căreia nu se citea îngrijorare și disperare, ci 
mai mult debusolare. 

— De ce nu am răspuns, tu auzi ce spui? Am avut încredere 
în tine, ţi-am încredinţat-o astăzi, când am fost sfătuit să nu o 
fac, dar eu nu, am zis să fiu corect și să-mi ascult inima. 

— Încercați să mă înțelegeţi, ce era să fac? Nu vedeți că tră- 
iesc aceste momente la fel ca dumneavoastră? Chiar trebuie 
să-mi justific toate trăirile mereu în fața voastră? Și, în plus, ce 
e așa special cu ziua de astăzi? Cum adică ați fost sfătuit să nu 
o lăsaţi astăzi cu altcineva? 

— Pentru că astăzi face 18 ani și dacă Mona nu a fost așa de 
deschisă în fața ta, nu văd de ce eu aș face-o. Dacă ea nu ţi-a 
spus despre asta... Asta dacă nu cumva și tu ești implicat în dis- 
pariţia ei. Jur că te omor cu mâna mea! 

— Ceee? Aţi înnebunit? Pe bune acum? Mă acuzați de dis- 
pariția ei? Nu am vrut altceva decât să o fac fericită şi să-i ofer 
o după-amiază frumoasă. Se pare, însă, că pe dumneavoastră 
nu vă mulțumește nimic. De ce sunteţi așa de suspicios? Și de 
ce nu îmi puteți acorda încredere, dacă până acum aţi făcut-o? 
Ce era de spus despre această zi? întrebă David supărat și cu- 
rios în același timp. Am dreptul să știu. Mona nu mi-a spus, 
nu pentru că nu aș merita să aflu acest lucru, ci probabil că a 
vrut să mă protejeze, în felul ei, de povara acestor informații. 

— Încetaţi! strigă Ema. Eric, încetează. Eu sunt nouă în toată 
povestea asta, nu vă cunosc pe niciunul, dar văd clar ca lumina 
zilei că acest băiat îți iubește fiica și nu ar pune-o în pericol de- 
liberat. 

— Ne iubește fiica! Fiica noastră, spuse Eric, la fel de tulbu- 
rat, ducându-și mâinile la cap. 

— Gata!! se auzi și glasul lui Iris. Chiar nu e cazul să ne să- 
rim în cap acum. Eu zic că avem o altă treabă mai importantă 

de făcut, cum ar fi găsirea Monei. Dacă voi vreți să staţi aici, să 
vă certați în continuare, nu aveți decât. Eu, una, plec! Se întoar- 
se spre David, spunându-i: Eu am fost cea care a sugerat pro- 
tecția Monei în această zi. Nu de tine, neapărat, de fapt de tine, 
de toți cei din jur și chiar și de ea. Chiar dacă este privită tot ca 
un basm, această aniversare are o semnificaţie specială față de 
celelalte, este un prag hotărâtor în viitorul Nativilor: 

E ziua lui Optsprezece, Judecătorul, 

Nu-i pasă ce ești, de pici inventarul. 

Aer, Apă, Pământ de ai fi, 

Focul te arde pe loc și tu știi. 

Sufletu-ți ia și-i dă culoarea 

Tuturor gândurilor și faptelor tale. 

Asta înseamnă că aniversarea celor 18 ani e ca o piatră de 
hotar: sufletul tău decide dacă e curat sau dimpotrivă. Dacă 
faptele, gândurile și credinţele tale au fost sincere, oneste, al- 
truiste, atunci elementul tău rămâne neschimbat. Dacă ai trăit 
însă mai mult nesigur, tulburat, egoist, Focul îți arde elementul 
natural și pune stăpânire pe ce ai fost cândva. 

— Asta-i... o prostie, spuse David, aparent amuzat. 

— Încă mai crezi asta? N-ai văzut suficiente... prostii până 
acum, în ceea ce ne priveşte? întrebă Iris. 

— Şi, chiar de-ar fi așa, de ce vă faceţi griji în privința Monei? 

— Cum de ce? Ultimii cinci ani nu au fost cei mai roz din 
viaţa ei, dimpotrivă. Mona s-a încărcat în tot acest timp cu o 
mare energie negativă, a fost distructivă și autodistructivă. A 
întors spatele naturii sale, îmbrățișând ignorarea şi răzbu- 
narea, o răzbunare în alt sens al cuvântului, asupra ei și asupra 
noțiunii de familie. Dacă nu ar fi fost la mijloc tot jocul ăsta cu 
răpirea Emei, poate că nu m-aș fi îngrijorat atâta. Dar răpitorii 
ei sunt liberi și se pare că o ochiseră, de fapt, pe Mona. Ema a 
fost doar... prinsă la mijloc. Mi-e teamă că adevăratele intenții 
au fost îndepărtarea Monei de familie și convertirea ei la fami- 
lia Focului. 


231 


Forțe ale Naturii — Moartea vie Daniela Faur 


— Asta-i absurd, spuse David, cu jumătate de voce. Nu cred 
că se poate cataloga un om după o perioadă a vieții sale. Da, a 
suferit în tot acest timp, mai ales că a fost un copil și a simțit 
totul ca pe-un abandon. Eu înțeleg asta cel mai bine. Dar Mona 
e mai mult de-atât, mai mult decât un copil răzvrătit. Da, poate 
că are un suflet schimbător, dar tocmai de aceea sufletul ei, în 
ultima perioadă, s-a transformat din nou. A îmbrățișat din nou 
noțiunea de familie, și-a recâștigat tatăl, a îmbrățișat iubirea, 
a lui şi a mea. Poate că voi sunteți diferiți de restul oamenilor, 
dar tot oameni sunteți. Și eu știu că un om se naște pur, nu se 
naște bun sau rău. Creștem și învăţăm bune și rele, suntem, deci, 
la jumătatea drumului între întuneric şi lumină. Faptele noas- 
tre ne îndrumă într-o parte sau alta, dar nu ne condamnă defi- 
nitiv într-un rai sau iad pe pământ. Suntem, deopotrivă, buni 
și răi. În sufletul meu e și lumină și întuneric, dar asta nu mă 
face nici personaj negativ, nici pozitiv. Mă face... uman. Cred 
că noi ne alegem soarta, conștient, nu că, pur și simplu, la 18 ani 
se trage linie, se adună bunele şi relele şi care bol e mai plin, 
partea aceea câștigă. Ceea ce cred că sunt și ceea ce-mi doresc 
să fiu, asta câștigă! Și Mona e mai pură şi mai curată decât noi 
toți la un loc. 

— Frumos discursul tău, spuse Iris. Doar că lumea noastră 
este guvernată de legi dincolo de puterea ta de înțelegere. Fără 
supărare, tinere. Eu zic să ne punem mintea la contribuţie și 
să ne gândim unde ar putea fi. Ema, ai vreo părere? 

— Eu? De ce eu? se arătă femeia mirată. 

— Eu ştiu?... Ai trăit cinci ani cu cei care, cu siguranță, o au 
acum pe fiica ta. Poate îți vine în minte vreun loc. 

— Nu cred că sunt în măsură să-mi dau cu părerea. Sincer, 
mă depășește situația mai mult decât pe fiecare dintre voi. 

— Deci chiar plecăm de la ideea că a fost răpită și ea de cei 
care au luat-o pe mama ei acum cinci ani? întrebă David, re- 
fuzând să creadă această ipoteză. 

— E singura explicaţie, spuse Eric. N-ar fi plecat singură și 
de bunăvoie. 

— Ce spuneți să începem căutările, atunci, din bârlogul 
răului? Să-i facem o vizită falsului soţ al doamnei Ema, spuse 
David. Adică, pentru a se asigura că Mona urmează calea Fo- 
cului, unde ar putea fi o forță mai mare a acestuia dacă nu 
acolo? 

— Haideţi! spuse Eric, căutându-și cheile de la mașină. 

— Nu cred că avem nevoie de maşină, spuse Iris, punând 
mâna pe David și pe Ema. Ema, la rândul ei, îl cuprinse pe 
Eric. 

În secunda următoare, se treziră cu toții în locul pe care cre- 
deau că-l vor recunoaște. Dar se înșelară. 


XXXIX 


— Ce mama naibii? răsună vocea uluită a Emei. Unde-i casa 
mea? Mă rog..., spuse apoi, realizând situația de față. Eşti si- 
gură că ne-ai adus în locul potrivit? o întrebă pe Iris, sperând 
ca aceasta să fi făcut o greșeală. 

— Foarte sigură! răspunse Iris. Sunt și eu la fel de uimită ca 
tine. 

Analizând tabloul din faţa ei, Ema recunoscu fostul cartier 
în care trăise datorită unor copaci care încă se mai aflau acolo, 
de această dată în flăcări. Ceea ce se derula în fața lor era un 
adevărat tablou apocaliptic: terenul era gol, nici urmă de case, 
de parcă n-ar fi fost nicicând un spaţiu locuit. Cât vedeai cu 
ochii, era un pământ sterp, cu iarbă arsă, care încă mocnea și 
pocnea. Aerul purta deasupra lor frunze fumegânde și parti- 
cule cenușii din ceea ce fusese cândva un obiect palpabil. Ema 
şi David își duseră mâinile la gură și schițară o tuse înăbușită, 
căci aerul devenea sufocant, irespirabil. 

— Trebuia să-i lăsăm acasă, îi spuse Iris lui Eric. Nu sunt su- 
ficient de puternici. Şi, în plus, ne-ar putea încurca, va trebui 
să le purtăm și lor de grijă. 

— Dacă voiai să nu te auzim, trebuia să mai exersezi puțin 
discreţia, spuse Ema, vizibil iritată. Este dreptul nostru să fim 
aici. N-o să fim o povară. 

— Ema are dreptate, continuă Eric. Cu cât suntem mai mulți, 
cu atât mai bine. Se pare că avem ceva de căutat, spuse, privind 
fix în faţă. 

Dacă locuinţele și toate celelalte dependinţe dispăruseră, în 
mijlocul terenului, fix în faţa lor, se întindeau ziduri de flăcări. 
Chiar dacă nu vedeau bine în adâncime, realizară că au de-a 
face cu un labirint. Laturile acestuia nu depășeau doi metri în 
înălțime, dar ardeau într-una, de parcă ar fi fost un foc contro- 
lat și susținut la aceeași intensitate. Cei patru se apropiară cât 
mai mult, până ajunseră în buza labirintului, unde se vedeau 
trei căi de acces. 

— Cred că-i timpul să-mi fac treaba, zise Eric. Daţi-vă puțin 
în spate, pământul va deveni instabil o vreme. Se ghemui și-și 
lipi palmele de pământul fierbinte. Apăsă ușor, creând o mică 
presiune și apoi ridică palmele încet. Ce Dumnezeu?!? rosti. 
Iris, pământul e secat de-a dreptul! N-am găsit niciun strop de 
apă. 3 
Iris se ridică la nivelul labirintului, asemeni unui balon cu 
heliu eliberat spre văzduh, şi se dădu în spate pentru a putea 
trimite cu putere un flux de vânt. Îşi roti ambele mâini în aer 
și creă două vârtejuri care creșteau tot mai mari, asemeni unor 
pâlnii de tornadă. Mișcările circulare se opriră, iar Iris în- 
dreptă, cu o forță incredibilă, curenţii formați, asupra flăcărilor 
din labirint. La contactul cu focul, aerul nu făcu altceva decât 
să intensifice flăcările și să le înalțe și mai mult spre cer. Chipul 
lui Iris arăta nedumerire şi-i căută privirea lui Eric care, la rân- 
dul lui, nu putea înțelege cum de nu s-a risipit focul. 

— Am o idee, spuse Eric. Nu am găsit apă în pământ, dar 
ce ziceți de o ploaie ca la carte? Iris, Ema, aduceţi deasupra la- 
birintului nişte nori de furtună, să scăpăm de focu-ăsta ne- 
norocit și să o găsim pe Mona. 

La auzul numelui său, Ema îi aruncă o privire întrebătoare. 

— Ce e?!? spuse Eric, cu glas tare. 

— Eu?! Eu să aduc... un nor? 

Eric ridică din umeri de parcă ar fi spus: Ce mare lucru? 

— E ok! continuă Iris. la-te după mine! Totul e... în tine! Va 
veni de la sine, îți vei aminti cum se face. Se ridică apoi din 
nou spre cer, în timp ce Ema rămase parcă și mai ancorată de 
pământ. 

— Să... zbor?!? Vrea... să zbor?!? întrebă ea, aproape pani- 
cată. Eric, nu-i timp de joacă, nu pot, pur și simplu... nu pot! 
Parcă aş avea pantofi de plumb. Cinci ani am fost un simplu 
om de rând și vă așteptați acum ca eu să zbor și să aduc nori 
de ploaie? Pe bune?!? 

— E fata ta acolo, înăuntru! se trezi Eric țipând necontrolat, 
regretând, în secunda următoare, că a reacționat impulsiv. 

Chipul Emei se întunecă vizibil şi răspunse pe același ton: 

— Crezi că eu nu știu asta? Voi face tot ce e omenește posibil 
s-o salvez, dar nu-mi cere să devin acum, pe loc, un supererou, 
că n-o pot face! Nu e drept ce-mi ceri! 

Privirile tuturor fură atrase de cerul care devenise negru- 
albastru, asemeni cernelii, dar și de fulgerele ce aduceau din 
când în când firicele de lumină. Eric ridică mâinile spre nori și 
trase apoi braţele spre el, dezlănțuind o ploaie grea și deasă. 
Flăcările mocneau la fel de puternic, ca și când picurii le mân- 
gâiau în loc să le stingă. 

— Ce mama naibii se întâmplă? se răsti bărbatul, privind 
spre Iris. 

— Nu știu, de sus nu am reușit să văd nimic înăuntru, doar 
flăcări şi fum şi... n-am putut să cobor deasupra labirintului. 

— La naiba! spuse Eric supărat, făcându-i semn lui Iris să 
risipească norii de ploaie. Vom merge atunci pe calea mai grea, 
nu avem încotro! completă, apropiindu-se de intrările labirin- 
tului. Trebuie să ne despărțim. Aşa vom acoperi mai mult te- 
ren. 

— Eşti sigur? întrebă Ema. Eu zic că fix la asta se așteaptă! 
Singuri suntem mai vulnerabili, nu că m-aș teme... În plus, dacă 
unul dintre noi găsește ceva, cum ajung ceilalți la el? 

— Să sperăm că toate căile duc undeva și nu se înfundă, con- 
tinuă Iris. Din păcate, chiar trebuie să ne despărțim, să explo- 
răm toate cărările. Bănuiesc că acest labirint o găzduiește, un- 
deva, pe Mona. Cel care o găsește, o eliberează. Ceilalți caută 
drumul de ieșire. Dacă se înfundă vreo cărare, ne întoarcem și 
încercăm alta. Nu avem altă soluţie! 

— Ok, vedem pe parcurs, eu zic să nu mai pierdem timpul! 
Ne descurcăm, trebuie să ne descurcăm! 

— David, tu mergi împreună cu Ema. Eu și Eric vom merge 
singuri. Aveţi grijă! Ema, nu uita: ești una de-a noastră! Aerul 
e de partea ta, încearcă să te ajuţi de asta. Vei avea nevoie! 

— Scuze de comentariu, nu vreau să fiu impertinent, spuse 
David către Iris. Fiind mai marea Nativilor și Fiică a Aerului, 
nu poți să zbori până acolo și să o aduci tu pe Mona? Sau să 
ne duci pe toţi la ea, cum ne-ai adus aici? 

— Dacă aș fi putut, crezi că nu aș fi făcut-o? Din păcate, sunt 
și eu la fel ca voi, pe un pământ ostil. Cine a construit acest la- 
birint, e foarte puternic și se aşteaptă ca eu să vin cu voi. Așa 
că a pus un fel de, cum să-i spun, protecţie, peste acest loc. Este 
singura explicație. 

— Adică nu avem nicio șansă, din start? întrebă David, bul- 
versat. 

— Nuuu, încercă Iris să-l liniștească. Această protecție este 
pusă strict pentru mine. Nu ne-a luat nimeni puterile; doar 
le-au limitat pe-ale mele și le-au îngrădit pe celelalte. N-ai vă- 
zut că ploaia nu i-a venit de hac focului? E ok, trebuia să pre- 
văd asta. Suntem suficient de puternici și capabili să o găsim 
și să o salvăm pe Mona. Îţi promit! 

— Cum poți să promiţi ceva, când nici măcar propriile-ți 
puteri nu le poți păstra? spuse David, nervos. 

— David, hai să nu ne împotmolim la mal, interveni Ema. 
Să ne dedicăm exclusiv scopului nostru. 

Ema păşi prima în labirint, însuflețită de o dorinţă la fel de 
arzătoare ca acele ziduri, de a o revedea pe fata din mall, de 
această dată cu alți ochi. Nu era pe deplin conștientă că viața 
ei se schimbase radical și că era mai complicată decât crezuse. 
Pentru ea, existau două realități și ambele erau valabile. Avea 
doi soți și două fiice, chiar dacă unii erau fictivi. Îşi dădea sea- 
ma că fusese o înșelătorie, dar ea o simţise reală. Maia era o 
persoană reală, nu una imaginară și o iubea așa cum doar o 
mamă își poate iubi fiica. Și cu toate astea, se vedea azi intrând 
într-un labirint în flăcări pentru o fată despre care nu știa ni- 
mic, în timp ce pe micuța Maia o abandonase într-o casă care 
acum nici măcar nu mai exista. 

— Ema! spuse David, încet, dar apăsat. 

— Da?! 

— Nimic, doar că, parcă nu ești aici! Ar trebui să fim atenţi! 

— Da, da, scuze! Eram cu mintea în altă parte. Hai, să îna- 
intăm, cu atenţie! Ai grijă pe unde calci! 

Înaintau amândoi, încet și tăcuți, de parcă cuvintele i-ar fi 
încetinit și mai mult. În stânga și în dreapta erau flancaţi de 
foc şi fum. Încercau să păstreze o distanță cât mai mare față de 
flăcările mișcătoare, chiar dacă aceasta părea că se micşorează. 
Ema se puse în genunchi și tuși zdravăn. David își rupse mâ- 
neca stângă de la bluză și i-o puse peste gură și nas. Încă mai 
era umedă de la ploaia torențială. 

— Încearcă să respiri și să inspiri mai lent, îi spuse, ajutând- 
o să se ridice. 

— Tu ești bine? îl întrebă ea. 

— Da, răspunse el. Sunt bine, momentan. Hai, să mai avan- 
săm puțin! 

După nici cincizeci de pași, Ema se prăbuși iar la pământ. 
David își rupse și cealaltă mânecă și încercă să ventileze puţin 
aerul, să-l facă mai respirabil. Deodată, îi veni ideea: 

— Ema! Ema, mă auzi? Știu că probabil îţi e greu, dar nu 
poţi încerca o schemă cu aerul? Nu ştiu cum să te ajut altfel! 
Hai, te rog, încearcă, știu că poţi! 

Ema deschise ochii și clătină din cap în semn că nu. 

— Hai, Ema, poţi s-o faci! 

— Nu știu cum, reuși ea să rostească printre accesele de tuse. 

— Trebuie doar să crezi și ai să poți! 

David ridică arătătorul drept în aer și porni niște mișcări cir- 
culare, descriind un vârtej. 

— la-te după mine! îi șopti. 

Ema ridică, la rândul ei, degetul în sus și observă, mirată, 
cum curenții de aer îi ascultau mișcările. Roti mai tare, din ce 
în ce mai tare, și fumul negru dispăru, iar aerul deveni iarăși 
respirabil. 

Il luă în braţe pe David, bucuroasă și recunoscătoare: 

— Mi-ai salvat viaţa, îi spuse. 

— Ăăă, sunt destul de sigur că tu singură ai făcut-o. În plus, 
oricând e binevenit un ventilator ambulant în echipă, spuse 
zâmbind ușor. Zâmbi și ea. 

Își continuară drumul până la cotitură, unde laturile înflăcă- 
rate deveniseră mai scunde, astfel încât îi puteau zări pe Eric 
și pe Iris. 

— Heei!!! spuseră cu toții, miraţi că se întâlneau. 

— Sunteţi bine? întrebă Eric. 

— Da, da! răspunse Ema, în al cărei glas se citea epuizarea. 

— Dumnezeule! Să ne grăbim! se auzi glasul aproape dis- 
perat al lui Eric. 

— Ce e? întrebă Ema. Și văzu, când își îndreptă corpul, pe 
care-l aplecase pentru a-și trage sufletul. Mona! șopti. 

— Monaaa!! strigă David, umindu-se din loc. 

În fața lor, la cincizeci de metri, Mona levita deasupra pă- 
mântului, încât o vedeau cu toții din punctul în care se aflau. 

— David! strigă Ema, văzând că băiatul o luase la fugă de 
cum o zărise pe iubita lui. Așteaptă-mă! Inima îi bătea tot mai 
tare, în timp ce alerga spre fată. Își făcea griji și pentru David, 
care acționase instinctiv, fără să se gândească la consecinţele 
gestului său, dar o speria şi gândul că va ajunge în fața Monei 

și nu va avea puterea s-o salveze. Îl văzu pe David, înaintea ei, 
oprindu- se brusc din fugă și dându-se în lături, speriat. Îl 
ajunse în câteva secunde, la timp pentru a-l opri să nu pice în 
zidul de flăcări. 

— David!! Dumnezeule! Nu-mi da și tu emoții, și așa de-abia 
mă descurc cu astea de le am. Ce-a fost în mintea ta să fugi aşa? 

Nu primi niciun răspuns. David tăcea în continuare, pri- 
vind parcă hipnotizat dincolo de flăcări. 

— Ce-i? Ce-ai văzut? îl întrebă, observând reacţia lui. 

Zidul de foc din faţa lor era mai înalt decât celelalte și din 
acel punct ea nu reușea să o zărească pe Mona. Se apropie mai 
mult de flăcări și se ridică pe vârfuri. De cealaltă parte, zări un 
chip binecunoscut, care exprima acum doar superioritate și 
sarcasm. 

— Olivia! Ce faci aici? Ce faceți cu Mona? strigă ea cu putere, 
reușind să vadă iarăși trupul suspendat al fetei nevinovate. 

— Bine te-am găsit și eu, răspunse Olivia, ironic. Până la urmă, 
nu eşti atât de proastă precum credeam, spuse aceasta, râzând. 
Ai fugit suspinând în braţele soțului tău? 

Ema se întinse peste flăcări, de parcă ar fi vrut să sară la gâ- 
tul Oliviei, moment în care flăcările urcară din nou spre cer. 
Îşi trase repede mâna înapoi, ţipă scurt și tare de durere, în 
timp ce pielea îi sfârâi, arsă de foc. 

— Na, na, na! Fii fată cuminte! se auzi Olivia din nou, co- 
borând iarăși perdeaua de flăcări. Aici noi controlăm jocul, ține 
minte asta. De fapt, întotdeauna l-am controlat noi. Tu ai fost 
ca o păpușică uşor de manevrat. 

— Nu dau doi bani pe jocul vostru, replică Ema, iritată. Așa 
vă jucaţi voi? Cu viaţa oamenilor? Răpiți oameni nevinovați? 

— Oooo, săraca victimă! Mereu ai fost una, așa-i? o provocă 
Olivia. 

— Daţi-i drumul imediat, strigă Ema, privind trupul fetei. 

— Aaa, imediat! Nu mai durează mult, aşa-i? strigă tare fe- 
meia, adresând întrebarea mai departe. 

Ema se ridică pe vârfuri, să vadă cu cine vorbise Olivia şi, 
aproape de Mona, aplecate la pământ, zări două persoane 
înveșmântate în negru. Flăcările se ridicară din nou și se auzi 
iarăşi vocea stridentă a Oliviei. 

— Nu toată lumea are parte de spectacol! Ai grijă, mai bine, 
de șoricelul ăla speriat din spatele tău, mai are un pic și leşină. 
Halal echipă salvatoare mai sunteţi, spuse, râzând copios. 

David, își zise Ema în gând, realizând că a uitat de el. Se în- 
toarse spre băiat și-l văzu nemișcat, în același loc în care îl lă- 
sase. Mai mult decât speriat, chipul lui David îi transmitea o 
furie teribilă, dar și o durere adâncă, pe care n-o putea pricepe. 

— Hei, ești bine? Nu-ţi face griji, vom găsi o cale să ajungem 
la ea. 

— Individa aia cine este? 

— Olivia... cumnata mea. Mă rog, spuse Ema, realizând iro- 
nia situaţiei. Este sora presupusului meu soţ, Robert. N-am 
văzut nicicând niciun pic de răutate în ea, ba chiar am admi- 
rat-o mereu! Cum am putut fi atât de oarbă? întrebă, bleste- 
mând naivitatea de care dăduse dovadă în toţi acești ani. Am 
fost oarbă, naivă, proastă, credulă! Ce-am făcut? Dacă eram 
mai puternică, poate că nu se ajungea aici. 

— Nu ai nicio vină! îi spuse David. Ai fost doar... umană. 

— Da, când nu trebuia să fiu doar umană, trebuia să fiu su- 
perumană! Trebuia să-mi ascult toate simţurile și instinctele, 
trebuia să lupt și să nu mă las doborâtă! 

— Ce rezolvăm acum dacă privim în trecut? Familia ta a 
trăit prea mult agățată de trecut. Ce a fost a fost, acum putem 
doar să reparăm răul și să ne rugăm să nu fie prea târziu. 

Nici nu termină de spus, că de dincolo de flăcări se auzi o 
voce feminină, puternică: 

E ziua lui Optsprezece, Judecătorul. 
Nu-i pasă ce ești, de pici inventarul. 
Aer, Apă, Pământ, de ai fi, 

Focul te arde pe loc şi tu ştii. 


240 


Forte ale Naturii — Moartea vie Daniela Faur 


Sufletu-ți ia şi le dă culoare 

Tuturor gândurilor şi faptelor tale. 
Ridică-te Foc... al nostru stăpân 
Distruge pe loc tot ce vezi bun. 
Pătrunde-i în suflet, în trup și în minte, 
Transformă în negru și fă jurăminte. 
Că tot ce a fost va rămâne-n trecut 

O nouă Fiică a Focului azi s-a născut! 

— Ema, fă ceva! strigă David, apăsat. Eu nu așa știam poezia! 

Flăcările coborâră din nou și dezvăluiră chipul lui Robert. 

— Ema, fugi! Doar... întoarce-te și fugi! 

— Nenorocitule, strigă Ema. Te-ai jucat cu mine, ce drept ai 
tu asupra vieții mele şi a familiei mele? 

— Ema, nu e momentul, e mai bine dacă pleci acum şi nu 
te mai uiţi înapoi! 

— Asta crezi că voi face?! Ema cu care ai trăit tu cinci ani de 
zile ar face asta? Sau Ema pe care ai răpit-o?!? Stai ascuns în 
spatele unei perdele de foc şi-mi dai indicaţii. Fii bărbat și 
înfruntă-mă! 

— Ema, nu vreau să te rănesc! 

— De ce? Pentru că... mă iubeşti? Ooo, dar m-ai rănit, m-ai 
rănit într-o mie de feluri! Mi-ai furat identitatea, m-ai înde- 
părtat de familia mea și mă rănești în continuare, ținând cap- 
tive fetele mele. 

— Ema, nu a depins de mine. Nu-ţi vreau răul, niciodată 
nu ţi l-am vrut. Îmi pare rău că te-am rănit! 

— Unde e Maia? Ce-ai făcut cu fata mea? Și să nu îndrăz- 
nești și tu să spui că nu e fata mea, strigă, privind figura com- 
pătimitoare a lui Robert. 

— E bine! E... inactivă! 

— O să te omor cu mâinile mele! ţipă ea, în timp ce lacri- 
mile-i curgeau șiroaie pe obraz. 

Flăcările se ridică din nou, însă asta îi dădu putere Emei. Se 
întoarse spre David și ordonă: 

— E timpul s-o luăm pe Mona! Nenorociţii ăștia or să mi-o 
plătească, chiar dacă e ultimul lucru pe care îl fac în viața asta! 

Se distanţă de flăcări şi îl atenționă pe David să stea în spa- 
tele ei, pentru a fi în siguranță. Din laterale, apropie palmele 
la nivelul pieptului și le îndepărtă. Repetă această mișcare de 
câteva ori, din ce în ce mai puternic, creând un câmp circular 
de energie, pe care-l îndreptă apoi spre flăcările din fața lor. 
Lovit rapid de impulsul rotativ de aer, zidul se spulberă brusc, 
lăsându-le cale liberă. David își descleștă rapid pumnii roșii 
pe care îi ținea strânşi pe lângă el. 

— Oaaau!! exclamă el, impresionat. Eşti mai tare ca Iris. 
Cum ai reușit? 

— Habar n-am! recunoscu Ema. Cred că motivaţia mea este 
mai mare! 

— Ce-am pierdut? se auzi vocea lui Eric în spatele lor. 

— Eric, cum ai ajuns aici? întrebă Ema. 

— Cărarea mea s-a înfundat. Am încercat să trec prin ea și 
n-am reușit. Focul ăsta arde de ceva vreme, pământul e secat 
de tot ce e viu și n-am avut nici aici cum să mă folosesc de pu- 
terea Apei. Așa că m-am întors și am luat-o pe drumul vostru. 

— Iris o fi trecut? Unde e? întrebă Ema, curioasă. 

— Nu știu, răspunse Eric. 

— Mă scuzati că deranjez, spuse David, dar avem o fată de 
salvat! 


XL 


Ana grăbea pasul pentru a o prinde din urmă pe cea care 
plecase înainte ca zidul de flăcări să fie spulberat. Își dădu 
gluga jos, pe care o simţea greoaie și care părea că-i încetinește 
mersul. Simțea greutatea mantiei de parcă ar fi fost îmbibată 
cu apă. Hotări să-și desfacă șnurul care o ținea prinsă de trup 
și-i dădu drumul la pământ. Respiră ușurată și simţi că, în 

sfârșit, o poate ajunge pe cea care îi adusese în tot acest spec- 
tacol ce degenerase în circ. Misiunea ei de acum cinci ani fu- 
sese aparent simplă: să-și convingă cei doi copii să răpească o 
fată pentru asigurarea unui viitor glorios. O sarcină ușoară, cu 
greutate mare! i se spusese. Ţinea minte și acum acele vorbe ros- 
tite răspicat, de parcă ar fi fost spuse ieri: Intraţi, luați fata şi o 
aduceți la depozit. Rămân să-i plâng dispariția de ochii lumii, apoi o 
preiau eu. Nimic mai simplu. Mă voi asigura ca Focul să domnească 
de-acum înainte. Am fost destul timp asupriți şi ținuți în umbră. 
Fata e cheia. Ea ne va garanta viitorul pe care-l merităm. Le vom da 
tuturor o lecţie să o țină minte! Nimic mai simplu, gândea Ana, 
după cinci ani. Nimic mai greşit!, îşi spusese, de multe ori, vă- 
zând cum viaţa ei şi a celor doi copii ai săi se schimbase și-i 
ținuse în loc, alături de o necunoscută. Mai rău, alături de un 
duşman necunoscut. Și acum, când totul ar trebui să se împli- 
nească, ea pleacă prima? se întrebă, nervoasă. 

— Stai! Staaai!! strigă din toate puterile. Unde te grăbești 
aşa? Unde pleci? Treaba nu e terminată! 

Femeia din faţa ei se opri şi răspunse răstit: 

— Aşa spui tu, că nu e terminată... 

— Eu așa văd, de ce fugi? Ţi-e teamă că te va zări prețiosul 
tău fiu și nu vei ști cum să explici circumstanţele în care vei fi 
găsită? 

Femeia se întoarse și-și arătă chipul aproape turbat de nervi. 
Îşi dădu gluga jos și-și dezvălui părul grizonat. 

— Zici că fug? Asta crezi tu? Crezi că mă tem de fiul meu? 
Cam multe păreri ai azi, spuse, apropiindu-se amenințătoare. 

— Așa pare! Să punem cărțile pe masă, Sara. Am fost destul 
timp marionetele tale. Și astăzi, când ar trebui să se termine 
totul, tu ești prima care pleacă!?! Nu zic că te temi de fiul tău, 
dar cu siguranţă te ascunzi de el. Asta ai făcut timp de cinci ani. 
Şi acum, când suntem la final, pleci. De ce? Fata e încă acolo! 

Sara râse răutăcioasă. Ajunse în fața Anei și o prinse strâns 
de gât, ridicând-o de la pământ. Picioarele Anei se zbătură în gol. 

— Şi iată-ne aici, după cinci ani. N-ar fi stat lucrurile așa 
dacă îţi făceai nenorocita de treabă! ţipă isterică, în timp ce mări 
strânsoarea. O sarcină simplă aţi avut! Tu și copiii tăi deștepți 
și descurcăreți. 

O aruncă cât colo, mânioasă. Ana căzu și rămase ghemuită. 

— N-a fost vina noastră că fata nu era acasă. Tu trebuia să 
ştii asta. Ce puteau copiii mei să facă, mai mult decât au făcut? 

— Să o bată bine și să o lase lată acolo. Nu s-o aduceţi pe ea 
în locul fetei. Dar nu, voi, proşti grămadă, v-aţi dat de gol că 
nu pe ea o căutați. Și mi-ați adus-o să-mi complice mie exis- 
tenţa. 

— Ba cred că vieţile noastre au fost complicate. Noi a trebuit 
s-o vedem pe Ema zilnic și să ne mai și purtăm frumos cu ea. 
Tu ai stat liniștită acasă, cu băiatul tău minunat. 

— Da, simplă a fost viața mea, să-i văd pe-ăștia doi smior- 
căiţi cinci ani de zile. Și fata, în loc să fie aici, doar cu mine, ca 
să ne pregătim cum trebuie pentru această zi, a crescut cu o 
speranță mereu vie, naiba ştie cum?, că își va găsi mama. Am 
irosit Moartea Vie pe nenorocita de Ema! Mona era perfectă 
pentru planurile mele. Tu realizezi câte lucruri mărețe făceam 
noi, în acești cinci ani? Ziua lui 18 ar fi fost perfectă, ar fi deve- 
nit prima Transformată pregătită temeinic. Ar fi devenit condu- 
cătoarea noastră, iar toți ceilalți s-ar fi declarat înfrânți înainte 
ca bătălia să înceapă. Nu i-ar fi făcut niciodată rău. Dar ea da, 
că nu i-ar fi recunoscut. Era arma perfectă, luată din sânul ar- 
moniei și convertită în Foc, arma a cărei putere avea să deci- 
meze o comunitate condusă de emoții stupide. 

— Ai început planul prea devreme, sunt cinci ani... 

— Devreme? Voiai s-o iau cu o lună înainte? Planul era per- 
fect, să o iau sub aripa mea pe când era încă un copil, ușor de 
manevrat şi de impresionat. 

— Ei, uite că ai luat-o fix în ziua cu pricina, acum e bine? Pu- 
teai, așadar, să încerci să o iei mai aproape de aniversare. 

— Femeie, tu chiar nu pricepi? Cam cum ar fi fost dacă trăia 
aproape 18 ani alături de ai ei? Iți spun eu: cu zero șanse să 

treacă Transformarea. Acum măcar avem sorți de izbândă, nu 
ca și când ar fi crescut în spiritul Focului. 

— Mai contează ce ar fi fost şi cum ar fi fost? 

— Ai dreptate, nu mai contează. Până la urmă, sufletul ei a 
fost pătruns de sentimente greoaie și apăsătoare și, cu micul 
ajutor din partea mea, e pe drumul cel bun. Uite dovada, arătă 
spre Mona, care încă plutea și se zbătea continuu. Are Focul 
în ea deja, o macină, mai are puțin și iese la iveală. De ce să stau 
acolo? Va veni ea la mine! 

— Mă duc să-mi chem copiii! spuse Ana, ridicându-se. 

— Nu te duci nicăieri! rosti Sara apăsat, în timp ce își înfipse 
mâna în părul celeilalte. Sunt buni de sacrificat! 

— Lasă-i în pace! Nu le-ai făcut destul rău luându-le drep- 
tul de a-și trăi viaţa așa cum au vrut ei? 

— Rău? Nu mi s-a părut niciodată că Robert suferă că i-o 
trage blondei sale. I-am dat o viaţă de familie, ceea ce nu ar fi 
putut să-și facă singur. Ar trebui să-mi mulțumiți pentru asta, 
spuse Sara, schițând un zâmbet ironic. În plus, te-au urmat pe 
tine, ţi-au făcut ție pe plac, nu mie. Tu ai fost cea care a râvnit 
la putere. Tu i-ai băgat în toată povestea asta, nu eu. Și pentru 
ce?! Pentru setea ta! Tu i-ai sacrificat, nu eu! Și tu? Cu tine ce 
să fac acum? Nu-mi mai ești de niciun folos! 

— Crezi că mă poţi scoate, pur și simplu, din joc? Copiii 
mei vor veni în secunda a doua după tine. 

— Copiii tăi..., vorbeşti despre ei de parcă ar fi niște super- 
eroi, când de fapt îi tratezi ca pe niște bebeluși. Stai liniștită. 
Nu vor şti că ai murit de mâna mea. Foc pe Foc nu arde, nu? Râse 
din nou. Dar drăguţa de Iris, care s-a trezit că vrea să fie erou, 
prinsă de mine în labirint, ar fi putut să o facă, nu? 

O cuprinse din nou pe Ana de gât și strânse puternic, din 
ce în ce mai tare. Ana, disperată, întinse, la rându-i, mâinile 
spre gâtul Sarei, s-o facă să-i dea drumul. Nu reuşi decât să o 
întărâte şi mai tare. Îşi aprinse palmele și le aşeză cu foc peste 
ale Sarei, dar fără niciun rezultat. 

— Eşti slabă, îi şopti Sara. Întotdeauna ai fost. Nu ai fi de- 
venit nicicând mâna mea dreaptă. Ştiam că n-o să realizezi 
niciodată asta. Doar cei puternici ajung în vârf. Ceilalți cad, se 
prăbușesc în drumul lor spre succesul la care visează. Și noi, 
pentru a ajunge sus, avem nevoie de voi, cei slabi, de cadavre 
pe care să călcăm pentru a ne putea înălța. Nu te teme! Se va 
sfârși curând. Și Forțele pot muri, la fel de simplu ca oamenii 
obișnuiți! 

Ana știu, în acel moment, că vorbele Sarei erau adevărate. 
Prinsă în strânsoarea puternică, nu-și mai putea controla Focul 
din ea. Dacă ar fi reuşit să ardă complet, s-ar fi eliberat. Simțu- 
rile, însă, n-o mai ascultau. Își îndreptă ultimele gânduri spre 
cei doi copii ai ei, pe care îi iubea din tot sufletul, şi își dădu 
ultima suflare, blestemând-o pe cea în care avusese încredere, 
cea care doar se folosise de ea pentru a-și atinge scopurile. 
Reuși să scoată un ultim strigăt, pentru Robert şi Olivia. 

Sara eliberă trupul inert al Anei și plecă în grabă, înainte ca 
ultimele flăcări ale labirintului să se risipească. Pășea încreză- 
toare. Pusese lucrurile în mișcare şi totul decurgea, de-acum, 
conform planurilor ei. În câteva minute avea să se trezească o 
altă Mona, cea care fusese sortită să fie cu adevărat. Credea 
asta cu tot sufletul: Pământul ars și renăscut Foc. 


XLI 


Robert și Olivia priveau neputincioşi la zidul de flăcări din 
fața lor, care stătea să se risipească. Chiar şi cu puterile lor com- 
binate, nu îl puteau susține. Se apropiară de Mona, priviră 
amândoi spre ea și apoi se uitară unul la altul. 

— De ce naiba mai stăm aici? întrebă Olivia. Baba aia ne- 
bună a folosit magia ei pe acest foc și nu-l putem susține! Unde 
e mama, oare? 

— Nu ştiu, cred că a plecat după nebună, spuse Robert. 

— Ştii ceva, puțin îmi pasă ce pățeşte fata asta, reluă Olivia 
arătând spre Mona. Dacă mă întrebi pe mine, aș arde-o într-o 
secundă, zise, ridicând mâinile spre ea. 

— Nu-i faci nimic, o opri Robert. 

— Où, din nou cu gândul la iubita ta, Ema. Maturizează-te, 
omule, odată! Nu e a ta, n-a fost niciodată. Ce-ţi pasă dacă su- 
feră sau nu? Hai să mergem de-aici! 

Flăcările dispărură și în fața lor îi putură zări pe Ema, pe 
soțul ei și pe puştiul pe care nu îl cunoşteau. Olivia îl trase din 
nou de mânecă pe Robert, făcându-i semn să se care de acolo. 

— Hai, Robert, ce naiba!?! 

— Olivia, taci odată din gură! Stai în spatele meu. Dacă te 
mişti sau faci vreo mutare, îţi jur că vei regreta. Doar stai în 
banca ta câteva secunde. 

Ceilalți trecută de bariera de foc. Ema se duse glonţ spre Ro- 
bert, oarbă parcă, ignorând toate pericolele posibile, condusă 
de o ură pe care nu și-o putea stăvili. 

— Te urăăăăsc!! Urăsc dimineţile în care m-am trezit lângă 
tine, clipele pe care le-am împărţit, momentele în care m-am 
dăruit ție! urlă, lovindu-l în piept cu pumnii. Deși în momentul 
în care o văzuse roșcată, Robert înnebunise și dorise să-i facă 
rău, acum stătea și încasa loviturile Emei, fiindcă știa că le me- 
rită. 

Eric se apropie vijelios de Ema, încercând să-i fie alături și 
să o apere, dar se trezi pus la punct: 

— Rămâi acolo, toți rămâneţi unde sunteţi, asta nu vă pri- 
vește! strigă Ema cu durere. E între mine și... soțul meu, da? 
Răspunde, Robert! 

— i-am spus că-mi pare rău, zise Robert, aproape umil. 

— Probabil râdeai de mine zilnic, cum stăteam ca un căţel 
dresat în fața voastră. Te-ai simţit bine, Robert, să fii Dumne- 
zeu în toți acești ani? Ţi-a plăcut să trăiești în minciună, să joci 
un rol 24 de ore din 24? Mi-aţi pus un copil în brațe, pentru 
numele lui Dumnezeu, un copil, nu contează cum îi spuneți 


247 


Forțe ale Naturii - Moartea vie Daniela Faur 


voi acum. Pentru mine a fost și este fiica mea! Cum te poți su- 
porta? Cum poți fi atât de crud și insensibil? 

— Ştii bine că nu a fost așa mereu, Ema, ceea ce am trăit noi 
a fost real. Da, am jucat un rol, dar asta doar la început. Când 
am ajuns să te cunosc... m-am îndrăgostit de tine, știi bine asta 
şi nu o poți nega. 

Chipul lui Eric se întunecase deja. Mii de gânduri îi veneau 
în minte, atât de reale încât putea să le atingă dacă ar fi vrut. 
Faptul că era obligat să stea și să asculte cum altul îi spune so- 
tiei lui că o iubește îl ducea aproape de agonie. Și nu orice 
bărbat, ci cel cu care Ema trăise timp de cinci ani, cel care luase 
partea lui de pat, cel care adormise și se trezise lângă ea zi de 
zi. 

— Singura realitate e că tu, voi doi, spuse, arătând și spre 
Olivia, m-ați luat acum cinci ani de lângă familia mea. Astăzi 
v-aţi întors după cea pe care aţi dorit să o luaţi cu adevărat în 
acea seară. Plecaţi de lângă Mona! strigă, ținând mâinile în aer, 
flexate, de parcă ar fi fost gata oricând să facă un scut care să-i 
protejeze de flăcările celor doi. 

— Mona, ce protocolar, spuse Olivia. Nu-i poți spune... fiica 
mea, așa-i? 

Robert îi aruncă o privire pătrunzătoare, nervos că sora lui 
nu-și putea ține gura. i 

— Hai, Ema, ne știm de-atâta timp, fii sinceră cu mine! Pun 
pariu că ţi-e dor de mucoasa de Maia. E fiica ta, nu? 

Ema încercă din răsputeri să se calmeze și să nu-i facă jocul. 
Refuză să-i răspundă, fiindcă n-ar fi ştiut ce să-i zică. Ştia că 
dincolo de răutate, vorbele Oliviei erau adevărate în mare mă- 
sură. Se gândea neîncetat la Maia și suferea cumplit că nu știa 
nimic despre ea și, mai rău, nu ştia ce se va întâmpla cu ea când 
o va revedea. Dacă o va revedea. Şi da, numele Mona îi era mai 
la îndemână decât cuvântul fiică. 

Ridică privirea spre Mona și i se rupse sufletul, chiar dacă 
nu simţea o durere de mamă. Acea fată, pe care o întâlnise de 

curând, fusese luată împotriva voinței sale, asemeni ei. Era vi- 
zibil chinuită de forțe necunoscute: trupul ei părea fragil în 
acea lumină, era îmbrăcat într-o rochie neagră, lungă, iar părul 
îi era negru, nu șaten, ca atunci când o întâlnise. Imaginea i se 
părea de neprivit, de nesuportat: corpul ei, țintuit în aer, fre- 
măta și se zbătea, ca și cum sufletul și spiritul ei sufereau și în- 
cercau să se elibereze. 

— Lăsaţi-o în pace! ordonă ea. Eliberaţi-o! 

— Nu știm cum, răspunse Robert. Ema, trebuie să mă crezi! 

— Nu dau doi bani pe cuvintele tale! 

— Dacă n-o lăsaţi imediat jos de bunăvoie, o veţi face cu 
forța, interveni Eric, apropiindu-se de cei doi. 

Ema se băgă între ei și se întoarse spre fostul soț: 

— Eric, te rog, nu rezolvăm nimic așa. Avem nevoie de ei. 

Se răsuci spre Robert şi îi spuse pe un ton mai calm, cald: 

— Robert, dacă ai ţinut cândva la mine, cum ai zis, dă-i dru- 
mul, te rog. Nu e nevoie de dezlănțuirea forțelor. Nu în fața 
unor adolescenţi nevinovați. 

— Pacifistă, continuă Olivia. Păi nu-i problemă: un adoles- 
cent e inconștient, după cum se vede, iar celălalt e cam speriat. 
Hei, păpuşel, cum te cheamă? Eşti iubitul fetei? 

David simţi cum pulsul îi creşte turbat. Îi venea să se înfigă 
în gâtul acelei femei, dar rămase în spatele celor doi, încercând 
din răsputeri să-și controleze pornirile. Mai văzuse acel chip 
cândva, demult. Era mai cald ca acum, dar la fel de aprig. Nu 
ar fi crezut că îl va mai revedea și nu într-o situaţie așa de de- 
licată. Pulsul îi crescu din nou, doar la gândul că tot ce-i trecea 
prin minte era adevărat. 

— Încetează, gata!! strigă Robert, cu putere. Olivia, gata cu 
insultele! 

— Hei, deschide ochii: femeia asta nu te iubește! Și tu nu îi 
datorezi nimic! Nu înţeleg de ce stăm la poveşti, când ar trebui 
să-i nimicim pe nenorociți. 

Brusc, Olivia strânse mâinile la piept și din palmele-i înflă- 

cărate trimise o minge de foc spre cei trei din fața ei. Ema se 
feri, iar flăcările îl atinseră pe David care, îngândurat, nu vă- 
zuse imaginea din faţa lui. Se trezi la pământ, fără să-și dea 
seama ce l-a lovit. 

— Dumnezeule! strigă Ema, aplecându-se repede spre băiat. 
Esti bine? 

— Da, bâigui el cu jumătate de gură, pipăindu-se. Își privi 
tricoul ars și trupul înnegrit de foc. Își atinse repede pieptul cu 
mâna și văzu că era nevătămat. 

Eric sărise deja câțiva paşi spre Robert și Olivia. 

— Uuuu, eeeei, ce-o să ne faci?!? exclamă Olivia din nou. 
Apa nu prea e prietena ta aici. 

Eric întinse rapid mâna și îi dădu un pumn fix în nas lui 
Robert, care nu se așteptase la așa ceva. Cu fața sângerând, se 
dădu un pas în spate, realizând că e mai important să o prote- 
jeze pe Olivia decât să se năpustească asupra lui Eric. 

— Vă dau cinci secunde să-mi dați fata jos. N-am nevoie de 
Apă pentru a vă ține piept, spuse Eric, pe un ton apăsat, cate- 
goric. 

Ema veni lângă Eric şi-l luă de braț. Robert privi neputin- 
cios scena și simţi o durere sufletească cum n-ar fi crezut. În 
ciuda a tot ce se întâmplase, o iubea în continuare pe Ema. 

— N-o putem elibera, am mai spus. Nimeni n-o poate face. 
Se va elibera singură când va fi gata. 

— Gata? Cum adică gata? ceru Ema explicații. 

— A fost rostită incantaţia lui 18. Acum Focul își face treaba, 
are loc Transformarea. 

— Ce tot vorbeşti acolo? Trebuie să fie o cale s-o eliberăm! 

— Eu nu cred în așa ceva! spuse Eric. Daţi-o jos! Cele cinci 
secunde au trecut! 

— Nu crezi? Priveşte-o! Ţi se pare că nu funcționează? 

Trupul Monei, mișcat de spasme, confirma spusele lui Robert. 
Zeci de firicele luminoase îi aprindeau corpul, de parcă venele 
ei erau o instalație de Crăciun care licărea cu întreruperi. 

— Mai era cineva aici! Chemaţi-i înapoi! Cine-a pornit asta 
îi poate pune și capăt! spuse Eric. 

— Cine e? E Ana? strigă Ema supărată. 

— Nu e doar ea! Nu ea a invocat Transformarea! îi răspunse 
Robert. 

— Dar cinee? strigă Ema. 

— Oooo, cred că soțiorului tău drag nu i-ar plăcea răspun- 
sul, interveni Olivia din nou. Aaaa, în cazul în care nu știi la 
cine mă refer, despre domnul fără Apă vorbesc acum, nu des- 
pre soțul fictiv. 

Cearta fu întreruptă de un țipăt scurt, ascuţit, venit din de- 
părtare. 

— Mamăăăă? exclamă Olivia, vizibil speriată. 

— Haide! îi ordonă Robert, scurt, fără să stea pe gânduri. 
Se întoarse spre Ema, în fugă: Aş vrea să mă crezi că nu-ți vreau 
răul, nici măcar acum! 

— Dacă pleci acum, așa, fără să ne ajuţi, îţi voi vrea eu ţie 
răul! strigă Ema, nervoasă. 

Dar Robert şi Olivia fugiră în căutarea Anei. 

Găsiră trupul neînsuflețit al mamei lor la vreo două sute de 
metri mai departe. 

— Nuuuu!!! urlă Olivia, disperată, ridicând capul mamei 


— Nu cred, zise Robert, uluit şi el de durere. A fost strangu- 
lată, spuse, văzând gâtul mamei. Nu cred că Sara știe să joace 
fără armele ei. 

Olivia se ridică și dădu să se întoarcă de unde veniseră, însă 
Robert o opri. 

— Vreau să plătească pentru asta, gata cu vorbele! 

— Am fost acolo împreună, n-o puteau face ei, niciunul din- 
tre ei! Vom găsi răspunsul, îți promit! Şi cel care a făcut-o nu 
va rămâne nepedepsit! 

Robert ridică pe braţe trupul mamei şi părăsiră împreună 
labirintul care îi adusese moartea femeii care le dăduse viață. 

XLII 


Mona deschise ochii și se ridică brusc în picioare; parcă ci- 
neva îi repeta numele la infinit, cerându-i atenţie. Se uită în 
stânga și-n dreapta, în față şi în spate și nu reuși să-și dea sea- 
ma unde se află Totul în jurul său era alb. Își analiză trupul: 
picioarele îi erau goale și călca desculță pe un fel de puf și 
pene, la fel de albe ca rochia lungă în care era îmbrăcată. 

— Heeeei!!... Aloooo!!... e cinevaaa?!? strigă cu putere și tot 
ce primi înapoi fu un ecou, care parcă se reproduse la nesfârșit. 

Își duse mâinile la ochi și își frecă ușor pleoapele închise. 
Poate visez, îşi zise. Deschise din nou ochii și... se afla exact în 
același loc de un alb pur, care îi dădea fiori mai degrabă decât 
să o liniștească. Își continuă drumul, alegând să meargă în faţă, 
chiar dacă totul părea fără început şi sfârșit, fără punct de ple- 
care și punct de sosire. Păși încet și își încercă din nou șansele, 
lansând un nou strigăt. Inima începu să-i bată din ce în ce mai 
tare, simțind că nu are aer și că se sufocă. Încercă să-și liniș- 
tească respiraţia accelerată, sperând să fie doar un atac de pa- 
nică pe care-l poate stăpâni. Închise ochii, respiră și inspiră în- 
cet și realiză că se liniștise. Deschise iar ochii şi o luă din nou 
din loc, mai ales că în faţa sa vedea o siluetă apropiindu-se. 
Preţ de o secundă, avu iar o ezitare: să meargă înainte sau îna- 
poi? Mai rău de-atât nu poate fi, gândi. Silueta din faţa ei se 
apropia încet şi, cu cât avansa mai mult, cu atât ridica braţele, 
de parcă ar fi vrut să o cuprindă cu ele. 

Ochii puţin încețoșaţi i se limpeziră și rămase uimită de cea 
pe care o vedea în faţa sa. Ar fi vrut să fugă și să o îmbrăţișeze, 
dar știa că această întâlnire era imposibilă. Reușşi, totuşi, să 
rostească, întrebătoare: 

— Buniii?!? 

Ajunse față în față, femeia îi răspunse: 

— Da, pisicuță, eu sunt! 

Mona i se aruncă în brațe, fără să se mai gândească la ce e 
bine și ce e rău, la ce este adevărat și ce nu e aievea. Îşi dorise 
întotdeauna să o mai vadă măcar o dată, încât, acum, se lăsase 
dusă de acele sentimente de dor contopite cu o iubire nemărgi- 
nită. Ar fi vrut s-o şi privească, dar braţele ei erau atât de pri- 
mitoare, iar strânsoarea lor atât de caldă, încât ar fi stat așa ore 
întregi, fără să-și mai pună alte întrebări. Femeia își desprinse 
mâinile și cele două se priviră, în sfârșit. Adevărat sau nu, în 
faţa sa se afla bunica sa Maria, pe care o pierduse în urmă cu 
șase ani. O analiză îndelung și nu se sătură s-o privească: chi- 
pul ei era la fel de cald și de blând cum fusese întotdeauna. 
Părul îi era la fel și îl purta aşa cum o văzuse mai mereu: două 
cozi lungi, împletite, petrecute în față asemeni unei coroniţe și 
legate, apoi, în spate, cu un elastic. Era tot alb, ca nins, și-i pă- 
rea o bunicuţă de poveste. Deși arăta la fel, ar fi putut să jure 
că faţa senină îi era mai tânără. Atunci i-a trecut prin minte 
gândul teribil: 

— Am murit, așa-i? Sunt în rai cu tine! 

Era singura explicaţie plauzibilă pe care o putea găsi. 

— Nu, pisicuţă, n-ai murit! Eşti doar într-un moment deci- 
siv al vieții tale. 

— Și atunci, cum de ești tu aici? 

— Tu m-ai adus! 

— Eu?! întrebă Mona, mirată. 

— Uită-te la tine, îi spuse bunica. Ce-ai crescut! Eşti minu- 
nată, pisicuța mea. De fapt, nu mai ești micuța pisicuță pe care 
am văzut-o ultima oară. Eşti o femeie frumoasă și puternică. 
Tu, draga mea, ești înzestrată cu calități deosebite și deții puteri 
pe care încă nu le cunoşti și nu le-ai experimentat. Trebuie să 
cauţi adânc în sufletul tău și vei găsi răspunsuri nebănuite, la 
întrebări pe care, poate, nici nu ai îndrăznit să ți le pui. 

— Cum adică te-am adus eu aici? 

— Ai darul Timpului, iubita mea. Un dar extrem de prețios, 
pe care vei ajunge să-l stăpânești și să-l explorezi cu răbdare și 

exercițiu. Asta înseamnă că poți evada din prezent și să vezi 
dincolo de ce pot vedea ceilalți. Aici intervin și persoane care 
nu mai sunt în viață. Când ţi se face dor de mine... mă poți ve- 
dea oricând. 

— Pot vedea viitorul? 

— Din fericire, nu! Viitorul îl construim noi, etapă cu etapă. 
Cum ar fi viața pentru tine dacă ai ști mereu ce se va întâmpla? 
Ți-ar răpi încrederea în oameni, ţi-ar lua bucuria surprizelor 
și a faptelor spontane. Poţi vedea, însă, în trecut, poţi vedea 
asemeni unui privitor, fără să intervii în ceea ce vezi, oricât de 
mult ai vrea să ai puterea de a schimba ceva. Și la asta va trebui 
să te limitezi. Trecutul e trecut și trebuie să rămână acolo! Tră- 
iește-ți prezentul și bucură-te de el! Poți construi și în el eveni- 
mente frumoase. 

— Păi şi la ce mă ajută să văd trecutul, dacă nu pot să schimb 
nimic? 

Bunica zâmbi ștrengărește, de parcă se aștepta la întrebarea 
aceasta. 

— Privind anumite fapte din trecut, ne putem îmbunătăți 
viitorul. Azi îți voi arăta ceva. Ceva ce trebuie să știi pentru a 
lua măsuri și pentru a proteja Nativii care sunt în pericol. Dar 
asta, puțin mai târziu... 

— Nu înțeleg cum de suntem amândouă aici, acum? Și 
unde suntem? 

— Nu suntem într-un loc anume. Suntem în mintea ta. Te-ai 
gândit mereu la mine şi ai simţit întotdeauna că nu ţi-ai des- 
cărcat sufletul în fața mea. Iubita mea, am venit să-ți spun să 
stai liniștită, eu am știut, știu și voi şti întotdeauna ce însemn 
pentru tine și sentimentele sunt reciproce. 

Mona se aruncă din nou în brațele bunicii și-i mărturisi 
plângând: 

— Dar, buni, te iubesc atât de mult și nu ţi-am spus-o nici- 
odată așa cum trebuie. Și îmi este atât de dor de tine. Mă gân- 
desc la tine mereu, cum ar fi fost viața mea dacă nu ai fi plecat 

dintre noi. Mi-ai lăsat un gol în suflet care nu va fi nicicând 
vindecat. 

Maria o ridică şi o sărută pe frunte și pe obraji. 

— Am venit aici pentru a te ajuta să treci peste acest mo- 
ment, dar și pentru a-ți arăta ceva ce trebuie să ştii. Cel mai 
bine e să vezi cu ochii tăi. În viața voastră există o persoană 
periculoasă şi trebuie să fiți atenţi. Ea e o ameninţare pentru 
toți Nativii și va trebui să-i ţineţi piept. Ne întoarcem să vezi o 
întâmplare de acum mai bine de 40 de ani. Atunci a început 
totul, dar nu am realizat decât prea târziu. E timpul ca voi să 
acționați, chiar dacă va fi greu şi dureros. 

Mona simţi cum sufletul şi mintea parcă i se desprindeau 
de trup și zburau spre trecutul pe care bunica sa îl vedea reve- 
lator. Deschise ochii și se află exact în același loc. Resimţi totul 
preț de câteva secunde și deveni bulversată, neștiind cum de 
se afla înapoi atât de repede. Realiză, însă, că fusese plecată. 

— Ne-am și întors? întrebă ea mirată. 

— Da, ai văzut tot ce era de văzut pentru moment. A trebuit 
să-ți dau un impuls, data viitoare nu voi mai fi lângă tine să te 
îndrum. 

— Voi doi? Cum Dumnezeu? Și cum de ea a fost capabilă 
de o asemenea răutate? Buni, acum sufăr și mai mult, mai bine 
nu știam! se arătă Mona abătută. Îmi pare atât de rău. Nu era 
timpul să pleci de lângă noi. 

Inainte să-şi termine propoziţia, Mona scoase un țipăt scurt. 
Își simţi picioarele învăluite de o umbră neagră ce i se urca 
amenințător pe trup. 

— Buniii, ce se întâmplă? 

— Credeam că avem mai mult timp, se arătă Maria la fel de 
alarmată. Iubita mea, ține minte atât: nimic nu e real așa cum 
percepem cu toții realitatea! Totul se întâmplă în mintea ta! 
Așa că poţi trece peste asta ușor! A început Transformarea! 
Focul şi întunericul încearcă să-ți pătrundă în minte şi în suflet. 
Nu ştiu că sufletul tău este curat şi puternic. Și nu dați crezare 

tuturor poveştilor din Harmonie. Transformarea da, e reală, 
dar nu i se întâmplă fiecărui tânăr din comunitate. Ea trebuie 
chemată, incantată. Trebuie să o scoateţi din viețile voastre pe 
cea care e responsabilă de toate necazurile trecute și prezente. 
Aveţi grijă! Mă voi ruga pentru voi! 

Mona începu să tipe din ce în ce mai tare, simțind umbrele 
negre cum îi înconjoară tot mai mult corpul. 

— Pisicuţă, o strigă Maria, concentrează-te asupra mea! Vo- 
cea mea contează! 

— Nu pot, buni, mi-e greu! Am fost rea, am urât și am bles- 
temat, mi-am urât familia pentru că nu mai era ce a fost cândva, 
m-am urât pe mine, am urât-o în sinea mea chiar și pe mama 
că n-a fost suficient de puternică încât să rămână. Gândurile 
negre mi-au umplut sufletul şi acum au venit să-l stăpânească. 
Nu e greu de înţeles. 

— Dar nu ești tu asta, nu ești tu așa!! Cu toţii avem gânduri 
negre, asta ne face umani. Cu toții trăim dezamăgiri și dezi- 
luzii și simțim uneori că nu merităm nimic și pe nimeni. Am 
fost şi eu acolo, chiar dacă-ţi vine greu să crezi. Sufletul tău 
însă este pur, iubita mea. Ești atât de puternică, permite-ți doar 
să crezi asta. Familia ta are nevoie de tine și tu de ea. Sunteţi 
Marea Familie, vă e scris să fiți împreună, să vă regăsiţi, chiar 
dacă soarta vă e potrivnică. Ascultă-i, sigur te cheamă, și... pri- 
vește-i!! 

Mona privi sub picioarele ei: podeaua îmbrăcată în puf alb 
deveni, într-o secundă, transparentă, şi ţipă din nou, având 
senzaţia că se prăbușește. Când realiză că podeaua e la fel de 
solidă, privi atentă și rămase șocată de imaginea de sub ea: jos, 
la câțiva metri depărtare, se vedea pe ea plutind. Pe pământ îl 
zări pe David, pe tatăl, dar și pe mama ei. 

— Mama? Mamaaa? Buni, e mama! 

— Da, ascultă-i! Ascultă-le glasul și chemarea! 

— Dar... nu aud nimic, buni, decât pe tine! 

— Concentrează-te! Eşti o Forță, ești puternică asemeni Pă- 
mântului pe care-l stăpânești! Te iubesc! Ai încredere în tine! 

Mona închise ochii și îşi derulă prin minte toate clipele fru- 
moase, toate aniversările, chipul mamei sale, atingerea grijulie 
a părinţilor ei, bucătăria plină de bunătăți, sărutul cu David. 
Bunica avea dreptate: trebuia să se încreadă în ea, trebuia să 
se accepte pe ea așa cum era, cu bune şi cu rele. Cândva a știut 
să se urască, iar acum a înțeles că trebuie să se iubească pentru 
a fi ea cu adevărat. A păstrat atâta timp întunericul în ea încât 
nu ar fi crezut că va veni o zi când va dori să fie bună în totali- 
tate. Lumina era doar la o întindere de mână depărtare. Odată 
cu imaginile și senzațiile retrăite, Mona părea că aude o voce 
specială, pe care n-o mai ascultase de mult, voce care-i readuse 
căldură în trup. Simțea lumina tot mai aproape, cum îi inva- 
dează corpul deopotrivă, iar umbrele negre ce o țineau în strân- 
soare dispăreau. Bunica dispăruse și ea. Se uită în jos și peisajul 
pe care îi era greu să-l privească păru neschimbat. Închise din 
nou ochii și auzi vocea caldă drept călăuză. 


XLIII 


Rămaseră doar ei trei, Ema, David şi Eric. Aveau sentimente 
confuze şi diferite față de ce se întâmplase sub ochii lor. David 
se plimba dintr-o parte în alta, cu mâinile la cap, bolborosind 
ceva ce doar el înțelegea. Eric se uita mereu în jur, de parcă ar 
fi căutat ceva de care să se ajute ca să o coboare pe Mona de-acolo. 
Cu toate acestea, în sinea lui ştia că tot ce o ținea suspendată 
era o forță dincolo de ceea ce un obiect fizic ar fi putut realiza. 
Ema era singura care îşi păstra un calm aparent, chiar dacă 
inima îi bătea cu putere, mai ales că se simțea neajutorată. 
Foșnetul creat de mişcarea celor doi îi accentuau senzaţia de 
panică şi se trezi țipând la ei: 

— Încetaţi odată cu foitul ăsta! Cei doi se opriră şi se uitară 
ciudat la ea. Nu ne ajută cu nimic dacă vă plimbaţi de colo-colo 
fără oprire! 

— Dar statul tău degeaba cu ce ne-ajută? se trezi Eric spu- 
nând, fără să gândească, realizând în secunda următoare pros- 
tia pe care o rostise cu voce tare. 

— Eu zic să nu vă certați, că nici asta n-ajută, interveni Da- 
vid. Important este că am găsit-o şi că suntem cu toții aici. Doar 
dacă acționăm împreună vom descoperi o cale să o eliberăm 
pe Mona. Probabil că nu avem foarte mult timp la dispoziție, 
aşa că am face bine să nu ne mai consumăm energiile aruncând 
cuvinte grele. 

— Îmi place de el, spuse Ema. Eric îi aruncă o privire pe sub 
sprâncene, din care ea citea: Pe bune? De asta vă arde acum? Ok, 
continuă Ema, ce ştim despre această incantaţie sau cum se 
numeşte? 

— Nimic, răspunse Eric, tulburat. Adică, mai nimic. Cre- 
deam că e o prostie, o legendă despre o Transformare, menită 
să le bage minţile în cap adolescenților răzvrătiți. 

— Bun. Şi ce spune? Robert susținea că Focul îşi face treaba. 

— Robert susținea..., o îngână Eric. 

— Pe buneee?!? exclamă Ema, cu voce tare. Nu cred că e mo- 
mentul potrivit să fii gelos. 

— Ai dreptate, răspunse bărbatul. Ajungem noi şi-acolo. 

În ciuda celor ce se petreceau în fața lor, David nu-şi putea 
stăpâni râsul la auzul vorbelor lor. 

— Focul va arde sentimentele pure şi tot ce este bun în fiica 
noastră. Transformarea are ca scop schimbarea elementului ce 
ne defineşte. Adică, dacă nu o dăm jos la timp, Mona nu va mai 
fi Pământ, ci Foc. Unde mama naibii e Iris, ea e singura care 
ne poate ajuta! 

— Eu nu cred c-o poate face, spuse David, atrăgând privi- 
rile asupra lui. Adică, cred că are nevoie de un impuls de na- 
tură personală pentru a o scoate din levitaţie. Părerea mea!... 

— Are dreptate, se auzi vocea lui Iris. 

— Pe unde umbli? strigă Eric, supărat. 

— La shopping! răspunse Iris, ironică. Am fost blocată în 
prostia asta de labirint. Nu puteam înainta nicicum: am încer- 

cat să trec prin ziduri, peste ele, fără niciun rezultat. Am mers 
până s-a înfundat, moment în care m-am trezit blocată din 
toate părțile. Parcă eram într-o cabină telefonică cu pereții din 
foc. A fost pusă o vrajă puternică, nu am putut-o rupe cu nici- 
un fel de câmp de forță. Abia când am văzut cum un zid a fost 
risipit, am putut să scap. 

— Eşti cam ruginită, scuză-mă că ţi-o spun, spuse Eric. 

— Eric! se luă Ema de el. 

— Ce? Sunt sincer! Iris trebuia să fie persoana cea mai de 
ajutor în cazul ăsta. Arma noastră puternică. E ca şi cum am fi 
plecat la război fără armament. Sau, mai rău, cu armamentul 
stricat. l 

— Eu spun să fii politicos, continuă Ema. N-are nicio obli- 
gaţie față de noi, darămite să-i mai pui în spate şi o asemenea 
responsabilitate. 

— E ok! spuse Iris. Are dreptate, adăugă ruşinată. Doar că 
am subestimat puterea inamicului. Şi, din păcate, n-am o so- 
luţie pentru oprirea Transformării. Odată rostită, nu mai e cale 
de întoarcere. Nu una despre care să ştiu eu, mai ales că este 
una invocată. David are dreptate. Doar voi aveţi, poate, pute- 
rea să o aduceţi înapoi. 

— Dar cum? întrebă Ema. 

— În momentul de față e înconjurată de întuneric şi singura 
lumină pe care o vede este cea dată de puterea Focului, una 
arzătoare şi mistuitoare. Trebuie s-o călăuziți spre lumina pură, 
cea din interiorul ei, care să contracareze efectele focului nimi- 
citor. Ştiu că nu sună tocmai bine şi că nu e uşor. Altceva nu 
ştiu ce să spun, ce să faceți concret. Există, cu siguranţă, un de- 
clanşator emoţional care să-i călăuzească paşii înapoi. 

Chiar dacă realiza că legătura dintre ei nu era la fel de pu- 
ternică precum cea dintre ea şi părinții ei, David se aşeză în 
genunchi şi dădu drumul cuvintelor, imaginându-şi că Mona 
este în faţa lui şi îl poate auzi: 

— Mona, stau în fața ta, umil şi disperat, recunosc. De când 
te-am cunoscut am sperat că voi avea şansa să fim mai mult 

decât prieteni. Visam la asta, dar eram atât de stângaci în fața 
ta, încât în fiecare zi îmi spuneam: Mâine voi avea curaj şi o voi 
aborda! Şi au trecut mulți de mâine până am îndrăznit să-ți 
vorbesc altfel decât pur prietenesc. Adevărul este că... mă in- 
timidai, mă făceai să mă pierd aşa de tare încât uitam şi ce 
voiam să-ți spun. Ajungând să te cunosc, am realizat că ai con- 
tinuat să ai acest efect asupra mea. Şi am aflat, apoi, că îmi eşti 
cu adevărat superioară. Dar faptul că te-ai deschis în fața mea 
mi-a dat putere să văd că eşti doar o fată la fel ca celelalte, care 
vrea să fie iubită mai mult decât orice. Stângaci, cum se putea 
altfel, ţi-am pregătit o cină, transformată de tatăl tău într-un 
prânz, şi ai face bine să cobori de acolo şi să luăm acea masă, 
căci soarta ține cu mine: prânzul tocmai a devenit cină. Ce zici? 

David se simţea din ce în ce mai emoționat şi, deşi nu ar fi 
vrut asta, mai ales de față cu părinţii ei, se lăsase cuprins de 
lacrimile care-i inundară obrajii. 

— Acum ar fi timpul să mă iei de mână şi să-mi spui că totul 
va fi bine, da? continuă el. Întoarce-te la noi, întoarce-te la 
mine! Sunt doar un biet îndrăgostit care n-a apucat să-ți spună 
încă TE IUBESC! 

Ema se duse spre el şi îl cuprinse în brațe, încercând să-l 
consoleze. 

— Chiar dacă nu te cunosc şi, după cum se vede, nu-mi cu- 
nosc nici familia, sunt mândră de Mona şi de tine. Ai un suflet 
bun şi sunt sigură că a auzit fiecare cuvânt pe care i l-ai adresat 
din inimă. 

— Am avut un exemplu demn de urmat, spuse David. Mona 
mi-a povestit în repetate rânduri despre iubirea dintre părinţii 
ei. Vorbea cu atâta căldură despre voi, mereu mă simțeam că 
nu mă voi putea ridica la nivelul aşteptărilor şi la nivelul unei 
astfel de iubiri. Dar o iubesc din toată inima şi mi-aş dori să îi 
pot spune asta în față. Aşa că apelez la voi, la tine în special, îi 
spuse Emei. Sunt sigur că tu eşti cea care are puterea de a o 
aduce pe Mona înapoi la noi. 

— Eu?! întrebă Ema, mirată. Adică, înțeleg argumentul, dar 
nu mai sunt mama pe care ea şi voi o ştiţi. Nu ştiu cum să o 
ajut, spuse mâhnită, realizând că şi ea trebuia să se ridice la 
nivelul celor din jurul ei. 

— Nu vă cerem imposibilul, chiar dacă poate suna aşa. Eu 
unul doar vă rog să o căutaţi adânc în sufletul vostru pe Mona, 
fiica dumneavoastră, şi nu pe Mona, fata pe care ați văzut-o 
prima dată acum câteva zile, la mall. 

David se simți stingherit, căci realiză că ba îi tutuia pe pă- 
rinții Monei, ba li se adresa cu dumneavoastră. 

Ema rămase şi ea îngenuncheată şi încercă să-şi limpezeas- 
că mintea, să scape de sentimentul de povară care îi apăsa con- 
ştiinţa. Concentrează-te! îşi spuse. Mona, Mona, Mona, îşi repetă 
de zeci de ori în minte, sperând să-şi acceseze memoria furată. 

Deodată, se simți uşoară, de parcă ar fi plutit alături de fiica 
ei. Mona, fiica mea, repetă. Imagini ca niște flash-uri îi apăreau 
şi-i dispăreau din fața ochilor, imagini care se tot repetau. O 
vedea pe Mona mică, într-o cămăruţă, cu o perie de păr în mână, 
rugând-o: Mami, prinde-mi codițele. Fetiţa dispărea şi reapărea, 
mai mare de astă dată, într-o bucătărie, cu un şorț pe măsura 
ei pe corp, plină de făină. Şi o auzea spunând: Mami, şi eu sunt 
un bun bucătar! Apoi îi reapărea întinsă în pat, cuibărită sub o 
plapumă pufoasă: Mami, hai, sunt pregătită de momentul nostru! 

Eric începu să se panicheze când văzu cum din nasul Emei, 
din urechi și din ochi, începe să curgă un lichid negru. 

— Ema, Emaa!! Ce se întâmplă? o întrebă tulburat pe Iris. 

— Nu te speria, eu zic că e de bine! îi răspunse femeia. 

Ema deschise ochii din care se revărsau lacrimi de bucurie 
şi regăsire, îşi ridică mâinile spre Mona şi îi spuse cu căldură: 

— Eşti cea mai frumoasă fată de pe acest pământ. Eşti curajoasă, 
îndrăzneață, neînfricată. Eşti suflet cald, spirit liber. Nimic nu te 
poate răni pe lumea asta. Eşti sensibilă şi delicată ca o floare, dar 
puternică precum pământul care o susține. Eşti prietenie necondi- 
ționată, iubire pură ce dăinuie veşnic. Eşti comoară ruptă din sufletul 

meu. Eşti o Forţă a Naturii, ca nimeni alta! Te iubesc la infinit, ne- 
mărginit! 

Trupul Monei se opri din freamăt şi căzu lin, asemeni unei 
pene în vânt. Înainte să atingă pământul, zeci de ramuri verzi, 
înfrunzite, ieșiră la suprafață, susținând-o şi protejând-o. 

Feţele tuturor erau atât de uimite încât niciunul nu reuşi să 
scoată vreun cuvânt. 

— Mamaaa! strigă ea, rupând tăcerea și se aruncă în braţele 
mamei sale. 

— Iubita mea! exclamă Ema, plângând. Te-am găsit, te-am 
găsit, repeta, de parcă nu-i venea să creadă că reuşise să se re- 
găsească pe ea însăşi, dar şi pe fiica de care fusese despărțită 
atâta timp. 

David şi Eric, deşi dornici s-o cuprindă, la rândul lor, în 
braţe pe Mona, rămaseră retraşi, emoționați, acordându-le ce- 
lor două clipa de intimitate de care fuseseră private. 

— Mamă, eşti aici! Nu pot să cred că eşti aici! Te-am auzit! 

— Sunt aici şi nu mai plec niciunde! Îţi promit! zise Ema, 
îmbrăţişându-și fata și sărutându-i părul, care redeveni cioco- 
latiu. 


Robert şi Olivia duseră trupul Anei departe de orice privire 
indiscretă. Erau hotărâți să respecte ritualul pe care îl păstrau 
cu sfinţenie: vor da foc trupului care a fost călăuzit de Foc de-a 
lungul vieții. 

— Nu pot să cred că facem asta aici, departe de tot şi toate. 
Merită mai mult de-atât. Merită respectul tuturor. Am dedicat 
atâta timp acestui plan şi uite că a murit singură şi va trece din- 
colo la fel de singură. Nu e corect! exclamă Olivia, supărată, 
în timp ce-şi plângea mama. 

— Ştiu, îi spuse Robert şi o cuprinse în brațe. Dar aşa e cel 
mai bine, să nu atragem atenţia. 

O maşină se auzi parcând în spatele lor, iar întunericul fu 
spart de farurile puternice. 

— Faceţi şi voi puţină lumină, se auzi o voce feminină. 

— Sper să fii respectuoasă, altfel mătur cu tine pe jos, îi spuse 
Olivia. 

— Bună, tată, sper că tu te bucuri că mă revezi! La urma ur- 
melor, m-am ocupat bine de partea mea de plan. Voi ați cam 
dat-o în bară! 

— Bună, fiica mea! Te aşteptam! Să lăsăm reproşurile pen- 
tru altădată, trebuie să ne ocupăm de incinerare. 

Lumina slabă dezvălui chipul Gabrielei, care îşi învârtea pe 
degete câteva şuviţe din părul blond. N-o va plânge pe bunica, 
fiindcă nu ținuse niciodată cu adevărat la ea. Zâmbi însă la 
gândul că fusese mereu cu un pas înaintea Monei. Mai mult, 
păstrase doar pentru ea faptul că nu respectase întocmai in- 
strucțiunile de administrare a cocktailului de droguri puse în 
cafeaua zilnică cu care îşi cinstea prietena. Zâmbi fiindcă ştia 
că sabotase Transformarea Monei şi nimeni nu va afla acest 
lucru. 


Departe, pe un acoperiş de bloc, răsuna discret o muzică 
lentă. Sunetul victoriei, gândi Eric privindu-şi soția care admira 
priveliştea, dar şi pe fiică-sa, care, aparent slăbită, refuzase să 
guste din prânzul pregătit de David. 

Simţind o durere ascuţită în tâmple, Mona îşi întoarse pri- 
virea de la familia ei, căci nu voia să fie tratată ca o victimă. 
Simţea acum o căldură diferită în trup, cu care nu era obiş- 
nuită, dar care urca tot mai mult în ea, până când pupilele îi 
fură cuprinse, preț de secunde bune, de un foc intens care-i dă- 
râma din nou lumea. 


Sfârşitul cărții întâi 

Rangkook 


de Constantin D. Pavel 


“Genul de poveste plină de 
mister de la un capăt la altul!” 


“Un personaj principal de 
care te îndrăgostești și abia 
aștepți să-i savurezi fiecare 

aventură în Zona Colonizată.” 


Cea dintâi nuvelă din seria Aven- 
turilor detectivului spațial Ray Garren 
deCase, Rangkook te incită, te înfier- 
bântă și te face să-ți dorești să călătorești printre stele. 

În această carte, celebrul detectiv special este chemat să re- 
zolve misterul dispariţiilor unor turiști, pe una dintre cele mai 
luxuriante și impresionante planete, pe care tronează cel mai 
înalt munte din sistemul ei planetar, Rangkook. Descoperirile 
pe care le face detectivul îl vor conduce alături de frumoasa 
Lolla, către aventuri cu totul și cu totul fabuloase! 

Plonjează cu încredere într-un univers în care k 
visai de mult timp să ajungi. Acel univers unde 
oameni obişnuiţi îşi descoperă deodată forțe 
noi, menite să le transforme vieţile şi pe ei înşişi 
în... altceva. Caută adânc în tine şi cercetează 
cu mare atenție, fiindcă s-ar putea să descoperi 
o ființă despre care habar nu aveai că poate fi... 
altceva, că poate face... altceva şi, mai ales, că 
poate obţine... altceva de la viața ei. 

Ciclul Forțe ale Naturii, care începe, iată, cu acest 
prim volum - Moartea vie - te va purta într-o lume 
în care cele patru elemente ale Naturii - Focul, 
Aerul, Apa şi Pământul - duc o luptă acerbă 
spre a cuceri întâietate în existențele unor 
eroi de care te vei îndrăgosti iremediabil. 


